
„O, suflete, fii pregătit pentru venirea Străinului. 
Fii pregătit pentru cel care ştie să pună întrebări. 
Există unul care îşi aminteşte drumul către uşa ta: 
Poţi scăpa de viață, dar nu de moarte”. 


T.S. Eliot 

Capitolul 1 


Străinul nu a distrus dintr-odată lumea lui Adam. 

Aşa avea să-şi spună Adam Price mai târziu, dar era o 
minciună. Cumva, Adam ştiuse imediat, chiar din prima 
propoziţie, că viaţa mulţumitoare din suburbie, pe care o 
cunoscuse ca soţ şi tată a doi copii, dispăruse pentru totdeauna. 
În aparenţă, era o simplă propoziţie, însă în intonaţie exista 
ceva, ceva atoateştiutor şi oarecum plin de grijă, care-i atrăgea 
atenţia că nimic nu va mai fi vreodată la fel. 

— Nu trebuia să rămâi cu ea, zise Străinul. 

Se aflau la centrul comunitar American Legion Hall din 
Cedarfield, statul New Jersey. Cedarfield era un oraş plin de 
manageri de fonduri de investiţii, bancheri şi alţi experţi 
financiari ai universului. Le plăcea să bea bere la American 
Legion Hall pentru că-i încânta să-şi petreacă timpul printre cei 
aflaţi mai jos pe scara socială, un mod de a se preface că sunt 
băieţi de treabă, sarea pământului, în genul celor dintr-o 
reclamă la camionetele Dodge Ram, când, de fapt, nu erau nici 
pe departe aşa. . 

Adam stătea lângă tejgheaua lipicioasă a barului. In spatele 
lui se afla o țintă de darts. Reclamele de neon propuneau berea 
Miller Lite, dar Adam ţinea în mâna dreaptă o sticlă de 
Budweiser. Se întoarse spre bărbatul care tocmai se aşezase 
lângă el şi, cu toate că ştia deja răspunsul, îl întrebă: 

— Cu mine vorbeşti? 

Individul era mai tânăr decât majoritatea tăticilor, mai slab, 
aproape sfrijit, cu ochi mari albaştri pătrunzători. Avea braţe 
albe şi mlădioase, iar sub una dintre mânecile scurte se ghicea 
un tatuaj. Purta şapcă. Nu era chiar hipster, dar avea ceva de 
tocilar, ca un tip care conduce un departament tehnic şi n-a 
văzut niciodată soarele. 

Ochii albaştri pătrunzători susţinură privirea lui Adam cu o 
intensitate care îl făcu să vrea să se ferească. 

— Ţi-a spus că-i însărcinată, nu-i aşa? 

Adam simţi cum strânge mai puternic sticla. 

— De asta ai rămas. Corinne ţi-a zis că e însărcinată. 

Exact în acel moment, Adam simţi cum un fel de întrerupător 
se declanşează în pieptul lui, de parcă cineva apăsase 
temporizatorul digital roşu al unei bombe, într-un film nereuşit, 
şi acum timpul începuse să se scurgă. Tic, tac, tic, tac... 

— Te cunosc? întrebă el. 

— Ţi-a spus că-i însărcinată, continuă Străinul. Corinne. Ţi-a 
zis că-i însărcinată, apoi a pierdut copilul. 

American Legion Hall era plin de tătici din oraş, îmbrăcaţi cu 
tricouri albe de baseball cu mâneci trei sferturi şi bermude 
informe sau blugi cu talie înaltă pentru taţi cumsecade. Mulţi 
purtau şepci. In seara asta aveau loc selecţiile băieţilor din 
clasele a patra, a cincea şi a şasea pentru lotul de lacrosse!, dar 
şi pentru echipa A. Dacă vrei să observi comportamentul 
indivizilor cu personalitate de tip A în mediul lor natural, se 
gândi Adam, urmăreşte-i pe părinţii care se implică în meciurile 
de selecţie ale odraslelor. Discovery Channel ar trebui să filmeze 
asta. 

— Te-ai simţit obligat să rămâi, nu-i aşa? întrebă insistent 
bărbatul. 

— Nu ştiu cine naiba... 

— Te-a minţit, Adam. 

Tânărul vorbea cu convingere, nu doar ca şi cum ar fi fost 
sigur de ceea ce spunea, ci ca şi cum îi păsa cel mai tare de 
binele lui Adam. 

— Corinne a inventat totul. N-a fost niciodată însărcinată. 

Cuvintele continuau să cadă ca nişte lovituri, ameţindu-l pe 
Adam, slăbindu-i rezistenţa, lăsându-l zdruncinat şi confuz şi 
gata să se lase numărat în ring. Ar fi vrut să riposteze, să-l 
apuce pe tip de tricou şi să-l arunce prin încăpere pentru că-i 
insulta astfel soţia, dar n-o făcea din două motive. 

Primul era toată povestea cu loviturile ameţitoare care-i 
vlăguiau rezistenţa. 

lar al doilea consta în felul în care vorbea bărbatul, ceva din 
tonul lui încrezător, nenorocita de convingere din glasul său, 
care îl făcea pe Adam să-şi spună că ar putea fi înţelept să-l 
asculte. 

— Cine eşti? întrebă Adam. 


Sport de echipă jucat cu un băț şi cu o minge; cel mai vechi joc 
organizat din America de Nord, cu origini în Canada încă din 
secolul al XVII-lea. (n.r.). 

— Contează? 

— Da, contează. 

— Eu sunt Străinul. Străinul cu informaţii importante. Corinne 
te-a minţit, Adam. N-a fost însărcinată. A fost doar o şmecherie 
ca să te-ntorci la ea. 

Adam clătină din cap. Revăzu evenimentele şi se strădui să 
rămână raţional şi calm. 

— Am văzut testul de sarcină. 

— Fals. 

— Am văzut ecograma. 

— Tot falsă. Bărbatul ridică mâna înainte ca Adam să 
intervină: Şi da, la fel era şi burta. Sau mai bine zis, burţile. 
După ce Corinne şi-a început reprezentaţia, n-ai mai văzut-o 
goală, nu-i aşa? Ce făcea, pretindea că are greţuri noaptea ca să 
nu faceţi sex? Aşa se-ntâmplă de cele mai multe ori. Aşa că, 
atunci când a pierdut copilul, tu ai privit retrospectiv şi ţi-ai dat 
seama că sarcina a fost dificilă chiar de la început. 

Din cealaltă parte a încăperii, o voce răsunătoare strigă: 

— OK, băieţi, luaţi-vă câte-o bere rece şi hai să-ncepem 
petrecerea. 

Vocea îi aparţinea lui Tripp Evans, preşedintele ligii de 
lacrosse, fost director de publicitate pe Madison Avenue şi un tip 
destul de la locul lui. Ceilalţi taţi începură să-şi ia din rastel 
scaune de aluminiu, de genul celor folosite la concertele 
copiilor, la şcoală, şi să le aşeze în cerc în jurul încăperii. Tripp 
Evans privi spre Adam, îi observă expresia cu siguranţă palidă a 
feţei şi se încruntă. Adam îl ignoră şi se întoarse către Străin. 

— Cine dracului eşti? 

— Consideră-mă salvatorul tău. Sau prietenul care tocmai te-a 
eliberat din închisoare. 

— Vorbeşti prostii. 

Conversaţiile din jur se cam încheiaseră. Vocile se auzeau 
acum şoptite, iar sunetul scaunelor târâte pe podea răsuna în 
sală. Taţii abordau pe chipuri expresii sportive, în vederea 
selecţiei. Adam ura povestea asta. El nici nu trebuia să se afle 
aici, ci Corinne. Ea era trezorierul consiliului de conducere al 
clubului de lacrosse, dar şcoala ei modificase programul 
conferinţei profesorilor în Atlantic City la care trebuia să 
participe şi, cu toate că era cea mai importantă zi din an pentru 
echipele de lacrosse din Cedarfield - de fapt, principalul motiv 

pentru care Corinne devenise atât de activă -, Adam fusese 
obligat s-o înlocuiască. 

— Ar trebui să-mi mulţumeşti, continuă bărbatul. 

— Despre ce vorbeşti? 

Insul zâmbi pentru prima dată. Adam nu se putu împiedica să 
nu remarce că avea un zâmbet plăcut, zâmbetul unui 
vindecător, al cuiva care nu vrea să facă decât ceea ce e corect. 

— Eşti liber, spuse Străinul. 

— Eşti un mincinos. 

— Tu ştii mai bine, nu-i aşa, Adam? 

Din partea opusă a sălii, Tripp Evans se întoarse spre ei şi 
strigă: 

— Adam? 

Toată lumea era deja aşezată, cu excepţia lui Adam şi a 
Străinului. 

— Trebuie să plec, şopti Străinul. Dacă ai neapărat nevoie de 
o dovadă, verifică-ţi cardul Visa. Caută un transfer către Novelty 
Funsy. 

— Stai... i 

— Încă ceva. Bărbatul se aplecă spre el: În locul tău, le-aş 
face teste ADN celor doi băieți. 

Tic, tic, tic... bum! 

— Poftim? 

— În cazul ăsta n-am nicio dovadă, însă când o femeie e 
dispusă să mintă în legătură cu asemenea lucruri, ei bine, e 
destul de probabil să nu fie întâia oară. 

Şi astfel, năucindu-l iarăşi pe Adam cu acea ultimă acuzaţie, 
Străinul ieşi în grabă pe uşă. 


VP -7 


Capitolul 2 


Când Adam reuşi să-şi recapete controlul asupra picioarelor, 
alergă după Străin. 

Prea târziu. 

Străinul urca pe locul din dreapta şoferului, într-o Honda 
Acord gri. Maşina ieşi din parcare. Adam sprintă s-o vadă mai de 
aproape, cu gândul de a reţine numărul de înmatriculare, dar 
nu-şi dădu seama decât că era din statul său, New Jersey. Când 
maşina viră spre ieşire, mai observă ceva. 

La volan se afla o femeie. 

Era tânără, cu păr blond lung. Când lumina felinarelor stradale 
îi căzu pe faţă, văzu că se uita la el. Ochii li se întâlniră pentru o 
fracțiune de secundă. Pe faţa ei se citea o expresie de 
îngrijorare, de milă. 

Pentru el. 

Maşina se îndepărtă. Cineva îl strigă pe nume. Adam se 
întoarse şi intră. 

e 

Începură cu selecţia pentru echipele locale. 

Adam se strădui să fie atent, dar părea că toate sunetele erau 
filtrate de echivalentul auditiv al uşii aburite de la cabina de 
duş. Corinne simplificase sarcina lui Adam. Evaluase fiecare 
băiat calificat pentru echipa clasei a şasea, aşa că el nu mai 
avea decât să aleagă dintre cei rămaşi. Cheia - motivul real 
pentru care se afla acolo - era să se asigure că Ryan, fiul lor din 
clasa a şasea, ajungea în echipa starurilor. Băiatul mai mare, 
Thomas, acum în anul al doilea de liceu, fusese exclus din 
echipa starurilor când avea vârsta lui Ryan pentru că, cel puţin 
aşa credea Corinne, iar Adam tindea să-i dea dreptate, părinţii 
lui nu se implicaseră suficient. Prea mulţi dintre taţii prezenţi 
acolo în seara aceea veniseră nu atât din dragoste pentru joc, 
cât pentru a apăra interesele copiilor lor. 

Inclusiv Adam. Trist, dar ăsta era adevărul. 

Adam încercă să treacă peste ceea ce tocmai îi ajunsese la 
urechi - oricum, cine naiba era omul ăla? -, însă nu reuşi. 
Vederea i se înceţoşa când se uita la „rapoartele de evaluare” 

întocmite de Corinne. Soţia sa fusese ordonată, aproape 
analitică, când făcuse lista, clasificând băieţii de la cel mai bun, 
la cel mai slab. Când unul dintre băieţi fu ales, Adam îi tăie 
automat numele. Studie scrisul cursiv al soţiei sale, care putea fi 
folosit drept model pentru exemplele de scrisori pe care 
profesorii de la clasa a treia le fixează deasupra tablei. Asta era 
Corinne. Era fata aceea care intră în clasă, se plânge că va pica, 
apoi termină prima testul şi primeşte notă maximă. Era 
inteligentă, hotărâtă, frumoasă şi... 

Mincinoasă? 

— Hai să trecem la echipele itinerante, băieţi, propuse Tripp. 

Sunetul scaunelor târşâite răsună din nou în sală. Incă în 
ceaţă, Adam se alătură cercului de patru bărbaţi care urmau să 
stabilească echipele A şi B. Astea contau cu adevărat. Liga 
locală rămânea în oraş. Cei mai buni jucători erau în A sau în B 
şi participau la turnee în tot statul. 

„Novelty Funsy. De ce-mi sună cunoscut?” 

Antrenorul principal al anului lor se numea Bob Baime, dar 
Adam, când se gândea la el, îi zicea Gaston, personajul din 
filmul Disney de animaţie Frumoasa şi Bestia. Bob era un bărbat 
ca o gogoaşă, ce afişa genul de zâmbet luminos pe care-l vezi 
numai la prostovani. Era gălăgios şi mândru, prost şi răutăcios, 
şi peste tot pe unde umbla, cu pieptul în afară şi braţele 
legănându-se, părea acompaniat de coloana sonoră a filmului: 
„Nimeni nu-i mai îndemânatic/nu se bate/nu trage mai bine 
decât Gaston...” 

„Las-o baltă”, gândi Adam. „Străinul doar se juca cu tine...” 

Selecţionarea echipelor ar fi trebuit să dureze câteva 
secunde. Fiecare puşti primea o notă de la unu la zece în 
diverse categorii - mânuirea crosei, viteză, forţă, pase, chestii 
de genul ăsta. Se făcea totalul şi se obținea media. Teoretic, 
trebuia doar să parcurgi lista de sus în jos, să-i selectezi pe 
primii optsprezece băieţi pentru echipa A, pe următorii 
optsprezece pentru B, iar ceilalţi rămâneau pe dinafară. Simplu. 
Dar mai întâi trebuia ca fiecare să se asigure că propriii lor fii 
intraseră în echipele antrenate de ei. 

OK, bun, s-a rezolvat. 

Apoi începi să parcurgi în jos clasamentul. Lucrurile merseră 
repede până ajunseră la ultimii aleşi pentru echipa B. 

— Jimmy Hoch ar trebui să fie acolo, se pronunţă Gaston. 

Bob Baime vorbea arareori pur şi simplu. De obicei, el dădea 
sentinţe. Unul dintre secunzii lui timizi - Adam nu-i ştia numele - 
zise: 

— Dar Jack şi Logan sunt amândoi în faţa lui. 

— Adevărat, acceptă Gaston, însă eu îl cunosc pe băiatul ăsta, 
pe Jimmy Hoch. Joacă mai bine decât cei doi. Doar că a avut o 
perioadă proastă la evaluări. Tuşi în pumn înainte de a continua: 
Jimmy a avut un an greu. Părinţii lui au divorţat. Ar trebui să-l 
ajutăm şi să-l punem în echipă. Aşa că dacă nimeni n-are nimic 
împotrivă... 

Incepu să scrie numele lui Jimmy. Adam se pomeni rostind: 

— Eu nu-s de acord. 

Toţi ochii se întoarseră spre el. 

Gaston îşi împinse bărbia cu gropiţă către Adam. 

— Poftim? 

— Eu am o problemă cu asta. Jack şi Logan au punctaj mai 
bun. Cine are cel mai bun punctaj dintre ei doi? 

— Logan, răspunse unul dintre secunzi. 

Adam îşi aruncă o privire pe listă şi văzu notele. 

— Aşadar, Logan ar trebui să fie în echipă. El e copilul evaluat 
ca fiind mai bun şi cu scorul cel mai mare. 

Secunzii nu oftară zgomotos, însă ar fi putut foarte bine s-o 
facă. Gaston nu era obişnuit să fie contrazis. Se aplecă în faţă, 
dezvelindu-şi dinţii mari. 

— Fără supărare, dar tu eşti aici doar ca înlocuitor al soţiei 
tale. 

Pronunţă cuvântul soție puţin apăsat, ca şi cum ar fi vrut să 
spună că, dacă ţii locul soţiei, înseamnă că nu eşti bărbat 
adevărat. 

— Nici măcar nu eşti antrenor secund, continuă Gaston. 

— Adevărat, zise Adam, dar ştiu să citesc nişte cifre, Bob. 
Scorul general al lui Logan este de 6,7. Jimmy are numai 6,4. 
Chiar şi în matematica din ziua de azi, 6,7 este mai mare decât 
6,4. Dacă te ajută, îţi fac un desen. 

Gaston nu aprecia sarcasmul. 

— Insă, după cum tocmai am explicat, există circumstanţe 
atenuante. 

— Divorțul? 

— Exact. 

Adam se uită la secunzi. Dintr-odată, aceştia găsiseră ceva 

fascinant la podeaua din faţa lor. 

— Păi, în cazul ăsta, cunoşti situaţiile familiale ale lui Jack sau 
Logan? 

— Ştiu că părinţii lor sunt împreună. 

— Deci acum ăsta e factorul decisiv? întrebă Adam. Tu ai o 
căsnicie bună, nu-i aşa, Ga... Aproape că-i scăpă Gaston. Bob? 

— Poftim? 

— Tu şi Melanie. Sunteţi cel mai fericit cuplu pe care-l cunosc, 
e adevărat? 

Melanie era scundă, blondă şi infatuată şi clipea ca şi cum 
cineva tocmai ar fi pălmuit-o. Lui Gaston îi plăcea s-o mângâie 
mult pe fund în public, nu atât pentru a-şi demonstra afecțiunea, 
poate chiar dorinţa, cât pentru a arăta că femeia este 
proprietatea lui. Acum el se lăsă pe spate şi încercă să-şi 
găsească cu grijă cuvintele: 

— Avem o căsnicie bună, da, dar... 

— Păi, asta ar trebui să scadă cel puţin o jumătate de punct 
din scorul fiului tău, corect? Ceea ce l-ar duce pe Bob-junior la... 
să vedem... 6,3. Echipa B. În cazul în care creştem scorul lui 
Jimmy pentru că părinţii lui au probleme, n-ar trebui de 
asemenea să-l scădem pe al fiului tău pentru că voi sunteţi al 
dracului de perfecţi? 

Unul dintre secunzi întrebă: 

— Adam, eşti bine? 

Adam întoarse brusc privirea către cel care vorbise. 

— Da. 

Gaston începu să-şi flexeze pumnii. 

Corinne a inventat totul. N-a fost niciodată gravidă. 

Adam întâlni privirea tipului masiv şi o susţinu. „Hai, băieţel”, 
se gândi Adam. Acum ori niciodată. Gaston era tipul de bărbat 
mare şi musculos la care ştiai că totul nu-i decât faţadă. Peste 
umărul lui Gaston, îl vedea pe Tripp Evans uitându-se uimit la ei. 

— Aici nu-i tribunal, se apără Gaston dezvelindu-şi dinţii 
scânteietori. Ai depăşit măsura. 

Adam nu mai fusese de patru luni la un tribunal, dar nu se 
osteni să-l corecteze. Ridică foile şi spuse: 

— Bob, evaluările astea au un rost. 

— La fel şi noi, replică Gaston, trecându-şi mâna prin coama 
neagră. Ca antrenori. Ca oameni care i-au urmărit pe puştii ăştia 
ani în şir. Noi avem ultimul cuvânt. Eu, ca antrenor principal, iau 

decizia finală. Jimmy are o atitudine bună. Şi asta contează. Noi 
nu suntem computere. Folosim toate instrumentele pe care le 
avem la dispoziţie ca să-i selectăm pe copiii cei mai merituoşi. 
Îşi desfăcu braţele mari, încercând să-l recâştige pe Adam: 
Haide, acum vorbim despre ultimul copil din echipa B. Nu prea 
înseamnă mare lucru. 

— Pariez că pentru Logan înseamnă mare lucru. 

— Eu sunt antrenorul principal. Alegerea finală îmi aparţine. 

Încăperea începu să se agite. Bărbaţii plecau. Adam deschise 
gura să mai zică ceva, dar care ar fi fost rostul? N-ar fi avut 
câştig de cauză şi, la urma urmei, de ce o făcea? Nici măcar nu 
ştia cine naiba era Logan. Doar încercase să-şi îndepărteze 
gândurile de la dezastrul lăsat în urmă de Străin. Nimic mai 
mult. Era conştient de asta. Se ridică de pe scaun. 

— Unde te duci? întrebă Gaston, cu bărbia atât de împinsă 
înainte, de parcă invita să primească o lovitură de pumn. 

— Ryan este în echipa A, corect? 

— Corect. 

Pentru asta se afla Adam acolo, să intervină, dacă era cazul, 
pentru fiul lui. Se rezolvase. Restul n-avea nicio importanţă. 

— Seară bună, băieţi. 

Adam se întoarse la bar. Încuviinţă din cap spre Len Gilman, 
şeful poliţiei din oraş, căruia îi plăcea să lucreze în spatele 
tejghelei pentru că asta limita cazurile de conducere sub 
influenţa alcoolului. Len îi răspunse la fel şi-i dădu o sticlă de 
Bud. Adam o desfăcu cu puţin prea mult entuziasm. Tripp Evans 
se aşeză lângă el. Len îi împinse şi lui o bere. Tripp ridică sticla 
şi ciocni cu Adam. Ambii băură în tăcere în timp ce lumea se 
împrăştia. Oamenii îşi luau la revedere. Gaston se ridică plin de 
emfază - îi plăcea să dramatizeze - şi-i aruncă o privire 
răutăcioasă lui Adam, care ridică sticla spre el, urându-i astfel 
de bine. Gaston ieşi furios. 

— Îţi faci prieteni? întrebă Tripp. 

— Sunt un tip prietenos. 

— Ştii că el este vicepreşedintele consiliului, nu? 

— Va trebui ca la următoarea întâlnire să-mi amintesc să-i fac 
o plecăciune, spuse Adam. 

— Eu sunt preşedintele. 

— În cazul ăsta, ar trebui să-mi fac rost de genunchiere. 

Tripp aprobă din cap; îi plăcuse replica. 

— Bob trece printr-o perioadă grea. 

— Bob e un cur umflat. 

— Da, mă rog. Ştii de ce rămân eu preşedinte? 

— Te ajută să agăţi gagici? 

— Da, de-aia. Şi pentru că, dacă demisionez, Bob este cel 
care va urma la conducere. 

— Îngrozitor. Adam puse sticla de bere pe tejghea. Trebuie să 
plec. 

— El nu mai are serviciu. 

— Cine? 

— Bob. Şi-a pierdut slujba acum mai bine de un an. 

— Îmi pare rău să aud asta, dar nu-i o scuză. 

— N-am spus că este. Voiam doar să ştii. 

— Am înţeles. 

— Bob are un agent de recrutare care-l ajută să-şi găsească o 
slujbă - un recrutor de elită, foarte important. 

— Şi? 

— Acest recrutor de elită încearcă să-i găsească lui Bob o 
nouă slujbă. 

— Mi-ai zis deja. 

— Recrutorul este Jim Hoch. 

Adam se opri. 

— Tatăl lui Jimmy Hoch? 

Tripp nu spuse nimic. 

— De asta îl vrea pe puşti în echipă? 

— Păi, ce, chiar ai crezut că lui Bob îi pasă că părinţii sunt 
divorţaţi? 

Adam se mulţumi să clatine din cap. 

— Şi ţie ţi se pare în regulă? 

Tripp ridică din umeri. 

— Nimic nu-i simplu aici. Dacă un părinte se implică în 
activităţile sportive ale copiilor săi, atunci ştii că-i ca o leoaică în 
jurul puiului ei. Uneori, un puşti este ales numai pentru că sunt 
vecini. Alteori aleg unul pentru că are o mamă sexy, care se 
îmbracă provocator la meciuri... 

— Ştii toate astea din proprie experienţă? 

— Pledez vinovat. Câteodată aleg un băiat pentru că tăticul lui 
îi poate ajuta să obţină o slujbă. Pare un motiv mai bun decât 
majoritatea celorlalte. 

— Auzi, eşti prea cinic pentru un director de publicitate. 

Tripp zâmbi. 

— Da, ştiu, dar noi aşa vorbim întotdeauna. Cât de departe ai 
merge ca să-ţi protejezi familia? Tu n-ai face rău nimănui, eu n- 
aş face rău nimănui, însă dacă cineva îţi ameninţă familia, dacă 
asta ar însemna să-ţi salvezi copilul... 

— Am ucide? 

— Vită-te în jur, amice. Tripp desfăcu braţele. Oraşul ăsta, 
şcolile astea, programele astea, copiii, familiile - din când în 
când, stau şi mă gândesc şi nu-mi vine să cred cât de norocoşi 
suntem. Trăim visul, să ştii. 

Adam ştia. Oarecum. Evoluase de la postul de apărător public 
prost plătit la cel de avocat specializat eminent plătit regeşte, 
pentru a-şi permite să trăiască acest vis. Se întreba dacă merita. 

— Şi dacă Logan trebuie să tragă ponoasele? 

— De când e viaţa dreaptă? Uite, am câţiva clienţi de la o 
mare companie de automobile. Da, îi ştii şi tu numele. Şi da, ai 
citit recent în ziare că a ascuns faptul că există o problemă la 
mecanismul de direcţie. O mulţime de oameni au avut accidente 
ori au murit. Tipii ăştia de la automobile sunt chiar de treabă. 
Oameni obişnuiţi. Şi atunci, cum au costuri şi beneficii şi au 
lăsat să moară oameni? 

Adam înţelegea unde voia să ajungă, dar o discuţie cu Tripp 
era întotdeauna interesantă. 

— Pentru că sunt nişte ticăloşi corupti? 

Celălalt se încruntă. 

— Ştii bine că nu ăsta-i adevărul. E ca şi cu angajaţii 
companiilor din industria tutunului. Sunt toţi diabolici? Ce părere 
ai despre evlavioşii care acoperă scandalurile din biserică sau, 
ştiu eu, despre cei care poluează râurile? Adam, sunt ei nişte 
ticăloşi corupți? 

Aşa era Tripp - un tată din suburbii filosof. 

— Zi-mi tu. 

— E vorba de perspectivă, Adam. 

Tripp zâmbi. Îşi scoase şapca, îşi netezi părul rar, apoi îşi 
acoperi capul. 

— Noi, oamenii, nu putem vedea clar. Suntem mereu 
subiectivi. Ne apărăm întotdeauna propriile interese. 

— Observ ceva în legătură cu toate exemplele astea..., spuse 
Adam. 

— Ce? 

— Banii. 

— Sunt rădăcina tuturor relelor, prietene. 

Adam se gândi la Străin. Se gândi la cei doi fii ai săi care erau 
acum acasă, probabil făcându-şi temele sau jucând un joc video. 
Se gândi la soţia lui, care se afla la o conferinţă a profesorilor, în 
Atlantic City, şi-i răspunse: 

— Nu chiar a tuturor. 

Capitolul 3 


Parcarea de la American Legion era întunecoasă. Doar 
luminile care se strecurau din maşini atunci când se deschideau 
portierele sau  licăritul telefoanelor verificate  străpungeau 
bezna. Adam se urcă în maşină şi se aşeză la volan. Câteva clipe 
nu făcu nimic. Doar stătu acolo. Se auzeau uşile trântite ale 
maşinilor, motoarele care porneau. Adam nu se clinti. 

Nu trebuia să rămăi cu ea... 

Îşi simţi telefonul vibrând în buzunar. Bănui că era un SMS de 
la Corinne. Era nerăbdătoare să afle rezultatele selecţiei. Scoase 
telefonul şi verifică mesajul. Da, de la Corinne: 


Cum a mers?? 


Aşa cum bănuise. 

Adam fixa telefonul de parcă textul ar fi putut conţine un 
mesaj ascuns, când bătaia unor degete în geam îl făcu să 
tresară. Capul cât un dovleac al lui Gaston umplea fereastra din 
dreapta. Zâmbi larg spre Adam şi-i făcu semn să coboare 
geamul. Adam puse cheia în contact, apăsă pe buton şi privi 
cum geamul se lasă. 

— Hai, omule, făcu Gaston, fără supărare. A fost doar o simplă 
diferenţă de opinii, nu-i aşa? 

— Exact. 

Gaston băgă mâna pe geam. Adam i-o strânse. 

— Baftă în sezonul ăsta, zise Gaston. 

— Să fie. Baftă în găsirea slujbei. 

Gaston încremeni pentru o clipă. Cei doi stăteau nemişcaţi, 
Gaston uriaş în dreptul portierei, Adam aşezat în maşină, dar 
fără să-şi întoarcă privirea. În cele din urmă, Gaston îşi eliberă 
mâna şi se îndepărtă. 

Ce caraghios... 

Telefonul băzâi din nou. Era tot Corinne: 


Heih!? 

Adam şi-o putea imagina fixând ecranul, murind de nerăbdare 
să primească un răspuns. Jocurile psihologice nu-i stătuseră 
niciodată în fire, aşa că nu văzu niciun motiv să nu-i răspundă: 


Ryan e în A. 
Replica ei veni imediat: 
Ura!!! Te sun în juma de oră. 


Lăsă telefonul deoparte, porni maşina şi se îndreptă spre 
casă. Drumul avea exact patru kilometri şi două sute de metri - 
Corinne îl măsurase cu podometrul când începuse să alerge. 
Trecu pe lângă magazinul Dunkin' Donuts/Baskin-Robbins de pe 
South Maple, care vindea gogoşi şi îngheţată, şi viră la stânga la 
benzinăria Sunoco din colţ. Când ajunse acasă era târziu, dar, ca 
de obicei, în casă ardeau toate luminile. În prezent, o mulţime 
de ore la şcoală erau dedicate discuţiilor despre economisire şi 
energii recuperabile, însă cei doi băieţi ai lui încă nu învăţaseră 
să părăsească o încăpere fără să lase luminile aprinse. 

În timp ce se apropia de uşă, o auzi lătrând pe Jersey, căţeaua 
lor Border Collie. Când descuie uşa, Jersey îl întâmpină ca şi cum 
ar fi fost un prizonier de război care se întorcea acasă. Adam 
văzu că bolul de apă al câinelui era gol. 

— Hei! 

Niciun răspuns. Probabil că Ryan dormea. Thomas fie îşi 
termina temele, fie pretindea asta. Niciodată nu era în toiul sau 
la finalul vreunui joc video şi nici nu se juca pe laptop - Adam 
reuşea întotdeauna să-l întrerupă fix în momentul în care îşi 
termina temele şi începea să se joace sau să-şi facă de lucru pe 
laptop. 

Umplu bolul cu apă. 

— Hei! 

Thomas apăru în capul scării. 

— Salut. 

— Ai plimbat-o pe Jersey? 

— Nu încă. 

Codul adolescenților pentru „Nu”. 

— Fă-o acum. 

— Mai întâi trebuie să termin o temă. 

Codul adolescenților pentru „Nu”. 

Adam vru să-i spună „Acum” - era un dans obişnuit între 
adolescent şi părinte dar se opri şi-l privi fix pe băiat. Îi veniră 
lacrimi în ochi şi se luptă să le oprească. Thomas semăna cu 
Adam. Toată lumea credea asta. Avea acelaşi mers, acelaşi râs, 
acelaşi al doilea deget de la picior mai lung decât primul. 

În niciun caz. Nu se putea să nu fie al lui Adam. Chiar dacă 
Străinul zisese că... 

„Asculţi ce spune un străin?” 

Se gândi de câte ori îi avertizaseră el şi Corinne pe băieţi în 
privinţa persoanelor necunoscute, în privinţa aşa-zişilor străini 
periculoşi, toate lecţiile despre cum să nu fii foarte săritor, cum 
să atragi atenţia asupra ta dacă eşti abordat de un adult, despre 
crearea unui cuvânt de cod sigur. Thomas înţelesese imediat, pe 
când Ryan era mai încrezător din fire. 

Pe Corinne o îngrijorau bărbaţii care îşi pierdeau timpul pe 
lângă terenurile de joc ale Ligii Mici, fanaticii care simțeau 
nevoia aproape patologică de a antrena chiar şi după ce copiii 
lor ieşiseră demult din program sau, şi mai rău, când nu aveau 
deloc copii. Adam fusese întotdeauna mai relaxat în această 
privinţă - sau poate că era vorba despre ceva mai întunecat. 
Probabil faptul că nu avea încredere în nimeni când era vorba 
despre copiii lui, nu doar în cei care atrăgeau în mod firesc 
suspiciunea. 

Era mai uşor aşa, nu? 

Thomas observă ceva pe chipul tatălui. Se strâmbă şi cobori 
scara în acel mod adolescentin împiedicat, ca şi cum o mână 
invizibilă l-ar fi împins de la spate, iar picioarele se străduiau să 
menţină ritmul. 

— AŞ putea s-o scot pe Jersey acum, zise Thomas. 

Trecu pe lângă tatăl său şi apucă lesa. Jersey era lipită de uşă, 
gata de plecare. Ca toţi câinii, era nerăbdătoare să iasă la 
plimbare. Îşi exprima dorinţa intensă de a ieşi din casă stând în 
faţa uşii astfel încât n-o puteai deschide ca să-i dai drumul 
afară. Câini... 

— Unde-i Ryan? întrebă Adam. 

— În pat. 

Bărbatul se uită la ceasul cuptorului cu microunde. Zece şi un 
sfert. Ora de culcare a lui Ryan era zece, deşi i se dădea voie să 
stea să citească până la ora stingerii, zece şi jumătate. Ryan, 

asemenea Corinnei, respecta regulile. Nu era niciodată nevoie 
să-i reamintească, de exemplu, că se făcuse nouă patruzeci şi 
cinci. Dimineaţa, Ryan se dădea jos din pat imediat ce se oprea 
alarma, făcea duş, se îmbrăca, îşi prepara singur micul dejun. 
Thomas era altfel. Adam se gândise deseori să cumpere un 
baston electric, din cele cu care se mână vitele, ca să-şi 
convingă fiul mai mare să fie mai sprinten dimineaţa. 

Novelty Funsy... 

Când Thomas şi Jersey ieşiră, Adam auzi uşa închizându-se. 
Se duse sus, să vadă ce face Ryan. Adormise cu lumina aprinsă 
şi ţinând pe piept ultimul roman al lui Rick Riordan. Intră în 
vârful picioarelor, luă cartea, îi puse un semn şi o lăsă pe 
noptieră. Se întindea spre întrerupătorul veiozei când Ryan se 
mişcă. 

— Tată? 

— Salut. 

— Am intrat în A? 

— Mail-ul o să vină mâine, amice. 

O minciună nevinovată. Oficial, se presupunea că Adam nu 
cunoaşte rezultatul. Antrenorilor le era interzis să le spună ceva 
copiilor lor până nu sosea e-mailul oficial a doua zi dimineaţă, 
pentru ca toţi să afle în acelaşi timp. 

— Bine. 

Ryan închise ochii şi adormi înainte să pună capul pe pernă. 
Adam îşi privi un timp fiul. Ca aspect, Ryan semăna cu mama 
lui, ceea ce pentru Adam nu însemnase mare lucru până atunci. 
Ba chiar fusese ceva pozitiv. Dar acum îl făcea să-şi pună 
întrebări. Era absurd, totuşi aşa stăteau lucrurile. Nu putea 
anula ceva deja făcut. Gâdilătura din spatele creierului nu-l lăsa 
în pace, însă, la urma urmelor, de ce naiba conta? S-o luăm 
teoretic. Se uită atent la Ryan şi simţi sentimentul copleşitor pe 
care îl avea uneori când îşi privea băieţii - în parte pură bucurie, 
în parte teamă de ce li s-ar putea întâmpla în lumea asta crudă, 
în parte dorinţe şi speranţe, toate amestecate în singurul lucru 
de pe toată planeta care părea perfect neprihănit. 
Sentimentalism, da. Puritate. Asta te izbea atunci când te 
pierdeai în contemplarea propriului copil - o puritate ce nu 
putea proveni decât din dragoste adevărată, necondiționată. 

Îl iubea tare mult pe Ryan. 

Şi dacă afla că Ryan nu era al lui, ar fi pierdut toate astea? Ar 

fi dispărut totul? Ar trebui să conteze? 

Scutură din cap şi se întoarse. Reflectase îndeajuns pentru o 
seară pe tema ideii de a fi tată. Deocamdată nu se schimbase 
nimic. Un ciudat îi livrase nişte absurdităţi despre o sarcină 
falsă. Nimic mai mult. Adam fusese implicat în domeniul legii 
suficient de mult încât să ştie că nu totul trebuie luat ca atare. 
Trebuie să faci muncă de investigaţie. Oamenii mint. lar tu 
trebuie să anchetezi, pentru că astfel, frecvent, ideile tale 
preconcepute vor fi distruse. 

Desigur, instinctul lui Adam îi şoptea că vorbele Străinului 
aveau în ele o nuanţă de adevăr, dar aici era problema. Când îţi 
asculţi instinctul, de multe ori eşti păcălit de o siguranţă sporită. 

Munceşte. Cercetează. 

Dar cum? 

Simplu. Începe cu Novelty Funsy. 

Familia folosea un computer care se afla în living. Fusese 
ideea Corinnei. Aşa nu aveau să existe căutări secrete pe net 
(adică pornografie) la ei în casă. În teorie, Adam şi Corinne ar fi 
trebuit să ştie totul şi să dea dovadă, ca părinţi, de maturitate şi 
de responsabilitate. Insă Adam îşi dăduse seama repede că o 
asemenea tactică era superfluă sau lipsită de sens. Băieţii 
aveau posibilitatea de a căuta orice, inclusiv pornografie, pe 
telefoanele lor. Puteau merge la un prieten. Puteau folosi orice 
laptop sau tabletă din casă. 

Adam credea că ar fi fost, de asemenea, un comportament 
parental indolent. Învaţă-i să facă ceea ce este bine pentru că 
este bine, nu pentru că mami şi tati li se uită peste umăr. 
Desigur, toţi părinţii cred asta la început, dar îşi dau repede 
seama că alternativele există dintr-un anumit motiv. 

Cealaltă problemă era chiar mai evidentă: dacă voiai să 
foloseşti computerul în scopul pentru care se afla acolo - studiu 
sau teme -, zgomotul din bucătărie şi de la televizor te-ar fi 
distras cu siguranţă. Aşa că Adam îl mutase în cămăruţa 
generos poreclită „birou” - o încăpere care însemna prea multe 
pentru prea mulţi. Lucrările elevilor Corinnei, care urmau să fie 
evaluate, erau stivuite în dreapta. Temele băieţilor erau 
întotdeauna în dezordine, iar câte o ciornă a vreunui eseu zăcea 
părăsită în imprimantă, ca un soldat rănit pe câmpul de luptă. 
lar teancul de facturi de pe scaun îl aştepta pe Adam să le 
plătească online. 

Browserul de internet rămăsese deschis la site-ul unui muzeu. 
Probabil că unul dintre băieţi studia Grecia antică. Adam verifică 
istoricul căutărilor, deşi băieţii deveniseră prea pricepuţi ca să 
e în urmă ceva incriminator. Însă nu se ştie niciodată. Într-o 

i, Thomas nu se deconectase de la contul de Facebook. Adam 
î atasa în faţa computerului şi se uitase la pagina de 
deschidere, încercând din răsputeri să-şi alunge dorinţa de a 
trage cu ochiul la mesajele fiului său. 

Pierduse lupta. 

După câteva mesaje, se oprise. Fiul lui era în siguranţă, asta 
era cel mai important, numai că fusese o  intruziune 
stânjenitoare în intimitatea băiatului. Aflase lucruri pe care nu ar 
fi trebuit să le ştie. Nimic serios. Nimic cutremurător. Dar lucruri 
pe care un tată poate ar trebui să le fi discutat cu fiul său. Şi ce 
ar fi trebuit să facă acum cu informaţiile respective? Dacă 
vorbea cu Thomas, ar fi trebuit să recunoască faptul că-şi 
băgase nasul în problemele lui personale. Oare merita? Se 
gândise să-i spună Corinnei, însă după ce se linişti şi mai trecu o 
vreme, înţelese că de fapt discuţiile pe care le citise nu erau 
anormale, că şi el făcuse anumite lucruri când era adolescent, 
lucruri despre care nu ar fi vrut să afle părinţii, şi că pur şi 
simplu se maturizase şi trecuse mai departe, iar dacă părinţii lui 
l-ar fi spionat şi l-ar fi confruntat cu problema, ar fi fost probabil 
mai rău. 

De aceea, Adam lăsase lucrurile aşa. 

Meseria de părinte nu-i pentru ipocriţi. 

„Tragi de timp, Adam”. 

Mda, ştia. Înapoi la treabă. 

De data asta nu găsi nimic spectaculos în istoric. Unul dintre 
băieţi - probabil Ryan - studia cu adevărat Grecia antică sau 
doar era captivat de cărţile lui Riordan. Erau linkuri către Zeus, 
Hades, Hera şi Icar. Mitologie greacă, mai exact. Avansă în 
istoric până la ziua precedentă. Găsi o căutare referitoare la 
indicaţii rutiere către Borgata Hotel and Casino din Atlantic City. 
Era normal. Acolo stătea Corinne. Ea căutase de asemenea 
programul conferinţei şi intrase pe pagina respectivă. 

Cam atât. 

Gata cu trasul de timp. 

Deschise site-ul băncii sale. El şi Corinne aveau două conturi 
Visa. Neoficial, îl numeau pe unul „persona!” şi pe celălalt, „de 

afaceri”. Procedau aşa pentru a ţine mai uşor evidenţele 
contabile. Foloseau cardul „de afaceri” pentru cheltuielile ce 
puteau fi considerate profesionale - cum era, de exemplu, 
conferinţa profesorilor din Atlantic City. Pentru orice altceva, 
foloseau cardul personal. 

Intră întâi pe contul personal. Aveau o opţiune de căutare 
generală. Scrise acolo cuvântul novelty. Nu apăru nimic. Bun. 
leşi din acel cont şi repetă căutarea pe contul Visa de afaceri. 

Şi, într-adevăr, găsi. 

Cu mai bine de doi ani în urmă, existase un transfer de 
387,83 dolari către o companie numită Novelty Funsy. Adam 
putea auzi bâzâitul slab al computerului. 

Cum? Cum de ştiuse Străinul despre plata aceea? 

Habar n-avea. 

Adam văzuse plata la momentul respectiv, nu? Da, mai mult 
ca sigur. Căută prin minte şi adună amintiri vagi. Stătuse chiar 
acolo, verificând plăţile, şi o întrebase pe Corinne, care îl 
lămurise. Zisese ceva despre decorarea clasei. El se mirase de 
preţ, aşa credea. Părea mare. Corinne spusese că şcoala avea 
să-i restituie banii. 

Novelty Funsy. Nu părea ceva necurat, nu-i aşa? 

Deschise altă fereastră şi căută Novel/ty Funsy pe Google. 
Browserul afişă mesajul: 


Rezultate pentru Novelty Fancy 
Nu s-au găsit rezultate pentru Novelty Funsy 


Hopa! Asta era ciudat. Pe Google se găsea orice. Adam se 
lăsă pe spate şi-şi revizui opţiunile. De ce nu apărea nici măcar 
o intrare pentru Novelty Funsy? Compania exista. Putea vedea 
asta pe extrasul de cont Visa. Presupunea că vindea un fel de 
decoraţiuni sau, mă rog, articole noi şi amuzante. 

Îşi muşcă buza de jos. Nu înţelegea. Un străin vine la el şi-i 
zice că soţia l-a minţit - cu minuţiozitate, se pare - în legătură 
cu faptul că a fost gravidă. Cine era el? De ce ar fi făcut aşa 
ceva? 

Bun, hai să uităm acum aceste două întrebări şi să trecem la 
cea mai importantă: Este adevărat? 

Adam ar fi vrut pur şi simplu să nege şi să-şi vadă de viaţă. 
Indiferent de problemele lor, indiferent de urmele lăsate de cei 

optsprezece ani de căsnicie, el avea încredere în Corinne. Multe 
dispar cu timpul, ruinate şi dizolvate sau, mai optimist, alterate 
şi schimbate, dar ceva pare să se păstreze şi să se consolideze: 
legătura de familie protectoare - soţul şi soţia sunt o echipă. 
Sunt de aceeaşi parte, împreună în toate, îşi păzesc unul altuia 
spatele. Victoriile lui sunt şi ale ei. La fel şi eşecurile. 

Adam avea încredere deplină în Corinne. Şi totuşi... 

Văzuse asta de milioane de ori în meseria lui. Pe scurt, 
oamenii te păcălesc. Poate că el şi Corinne constituiau o unitate 
coerentă, însă erau şi indivizi separați. Era frumos să ai 
încredere necondiționată şi să uiţi de Străin - Adam era tentat s- 
o facă -, dar semăna puţin cam prea mult cu proverbiala 
ascundere a capului în nisip. Poate că glasul îndoielii din mintea 
lui va amuţi într-o zi, însă nu va dispărea niciodată în totalitate. 

Nu până avea o certitudine. 

Străinul pretinsese că dovada consta în această tranzacţie 
Visa aparent inofensivă. Adam îşi datora sieşi şi, da, Corinnei 
(nici ea n-ar fi dorit să audă vocea aceea, nu-i aşa?) să continue, 
astfel că sună la numărul netaxabil de la Visa. Vocea 
înregistrată îi ceru să introducă numărul cardului, data expirării 
şi codul de siguranţă de pe spate, încercă să-l trimită spre un 
meniu automat, însă în cele din urmă robotul întrebă dacă dorea 
să vorbească cu un reprezentant. Reprezentant! De parcă ar fi 
sunat la Congres. Spuse „Da” şi auzi telefonul sunând. 

Când reprezentanta răspunse, îi solicită să repete exact 
aceleaşi informaţii - de ce se întâmplă întotdeauna aşa? -, apoi 
ultimele patru cifre ale codului său de asigurări sociale şi 
adresa. 

— Cu ce vă pot ajuta, domnule Price? 

— Pe cardul meu Visa există o plată către o companie numită 
Novelty Funsy. 

Femeia îi ceru să pronunţe pe litere funsy, după care îl 
întrebă: 

— Aveţi suma şi data tranzacţiei? 

Adam îi dădu informaţiile. Se aşteptă la un refuz când aminti 
data - tranzacţia avusese loc cu mai mult de doi ani în urmă 
însă reprezentanta nu comentă. 

— Ce informaţii vă sunt necesare, domnule Price? 

— Nu-mi amintesc să fi cumpărat nimic de la o firmă numită 
Novelty Funsy. 

— Hm! 

— Hm? 

— Hm, unele firme nu facturează pe numele lor real. Ştiţi, 
pentru discreţie. Ca atunci când mergeţi la un hotel şi sunteţi 
informat că numele filmului nu va fi trecut pe nota de plată. 

Vorbea despre pornografie sau despre ceva care implica sex. 

— Nu e cazul aici. 

— Păi, atunci haideţi să vedem despre ce-i vorba. 

Prin telefon se auzi sunetul tastaturii. 

— Novelty Funsy este un comerciant online. De obicei, asta 
indică o firmă care pune preţ pe discreţie. Vă este de ajutor? 

Da şi nu. 

— Există posibilitatea de a cere o factură detaliată? 

— Cu siguranţă. Ar putea dura câteva ore. 

— Presupun că-i în regulă. 

— Avem un e-mail în datele dumneavoastră de contact. 

Îi citi adresa. Să trimitem factura acolo? 

— Ar fi minunat. 

Reprezentanta întrebă dacă îl mai putea ajuta cu ceva. Adam 
îi mulţumi şi zise că nu mai doreşte nicio informaţie. Femeia îi 
ură seară plăcută. El închise telefonul şi rămase privind extrasul. 
Novelty Funsy. Acum, că se gândea la asta, chiar suna a 
denumire discretă pentru un sex-shop. 

— Tată? 

Era Thomas. Adam închise repede monitorul, ca şi cum ar fi 
fost unul dintre fiii lui care se uita la pornografie. 

— Hei, spuse el, părând a fi relaxarea întruchipată. Ce-i? 

Dacă băiatul considera bizar comportamentul tatălui său, n-o 
arătă. Adolescenţii sunt ridicol de nesuspicioşi şi de egocentrici. 
În acel moment, Adam aprecia asta. Ceea ce făcea tatăl lui 
Thomas pe internet nu era absolut deloc interesant pentru el. 

— Mă poţi duce până la Justin? 

— Acum? 

— Pantalonii mei sunt acolo. 

— Care pantaloni? 

— De trening. Pentru antrenamentul de mâine. 

— Nu poţi purta alţii? 

Thomas se uită la el de parcă i-ar fi răsărit un corn în frunte. 

— Antrenorul zice că la antrenament trebuie să purtăm 
pantalonii de trening. 

— Nu ţi-i poate aduce Justin mâine la şcoală? 

— Trebuia să mi-i aducă azi. A uitat. 

— Şi azi cu ce te-ai îmbrăcat? 

— Avea Kevin o pereche în plus. Ai fratelui. Mi-au fost prea 
mari. 

— Nu-i poţi spune lui Justin să-i pună acum în rucsac? 

— Aş putea, dar n-o va face. E doar la patru străzi distanţă. 
Oricum, aş putea să exersez şofatul. 

Thomas obținuse în urmă cu o săptămână permisul provizoriu 
- echivalentul unui test de stres pentru părinţi, fără a se recurge 
la EKG. 

— Bine, cobor într-o secundă. 

Adam şterse din browser istoricul căutărilor şi cobori scările. 
Jersey spera la încă o plimbare şi, când o ignorară, privirea ei 
jalnică părea să zică: „Nu-mi vine să cred că nu mă luaţi cu voi”. 
Adam îi întinse lui Thomas cheile şi băiatul se aşeză la volan. 

Acum, când stătea în dreapta, bărbatul reuşea să fie relaxat. 
Corinne era prea obsedată de control. Ar fi dat încontinuu 
instrucţiuni şi avertismente. Aproape că punea piciorul pe o 
frână imaginară. Când Thomas ieşi în stradă, Adam privi spre 
fiul său şi-i studie profilul. Pe obraji începuseră să-i apară coşuri. 
Pe părţile laterale ale feţei îi creştea o barbă rară, similară ca 
formă, dacă nu ca desime, cu cea a lui Abe Lincoln, însă băiatul 
lui trebuia de acum să se radă. Nu zilnic. Nu mai frecvent de o 
dată pe săptămână. Thomas purta bermude. Avea picioarele 
păroase. Şi ochi frumoşi, albaştri. Toată lumea vorbea despre ei. 
Scânteiau albăstrui ca gheaţa. 

Thomas intră pe alee, virând puţin prea aproape de bordura 
din dreapta. 

— Durează două secunde, spuse. 

— OK. g 

Thomas parcă maşina şi alergă spre uşa din faţă. li deschise 
mama lui Justin, Kristin Hoy - claia strălucitoare de păr blond era 
vizibilă -, ceea ce-l surprinse pe Adam. Kristin preda la acelaşi 
colegiu, aşadar era colegă cu Corinne. Cele două erau destul de 
apropiate. Adam bănuise că şi ea se afla în Atlantic City, apoi îşi 
aminti că era o conferinţă pe teme de istorie şi de limbi străine. 
Kristin preda matematica. 

Femeia zâmbi şi-i făcu semn cu mâna, iar el îi răspunse în 
acelaşi fel. Thomas dispăru în casă şi Kristin veni spre maşină. 

Oricât de vulgar ar fi sunat, Kristin Hoy era o MILF?. Adam îi 
auzise vorbind aşa pe unii dintre prietenii lui Thomas, dar îşi 
putea da seama şi singur de asta. Acum se unduia spre el, în 
blugi mulaţi şi un tricou alb strâmt. Era un fel de culturistă de 
performanţă. Adam nu era sigur de ce fel. Numele îi era urmat 
de o serie de iniţiale. Kristin câştigase titlul de profesionistă, 
indiferent ce ar însemna asta. Adam nu fusese niciodată fan al 
femeilor musculoase care ridică haltere, iar în unele dintre 
pozele ei din concursuri, Kristin arăta într-adevăr ca o frânghie 
cu noduri. Părul îi era puţin prea blond, zâmbetul îi dezvelea 
dantura cam prea albă, bronzul era puţin prea portocaliu, însă 
acest aspect dădea al naibii de bine când o vedeai în persoană. 

— Bună, Adam. 

Nu era sigur dacă ar fi trebuit să coboare din maşină. Se 
hotări să rămână pe scaun. 

— Bună, Kristin. 

— Corinne e tot plecată? 

— Da. 

— Dar se întoarce mâine, nu? 

— Da. 

— Bine, o să iau legătura cu ea. Trebuie să ne antrenăm. 
Peste două săptămâni particip la concursul statal. 

Kristin se descria pe contul de Facebook drept „model de 
fitness” şi „WBFF* Pro”. Corinne îi invidia trupul şi de curând 
începuseră să se antreneze împreună. Ca majoritatea lucrurilor 
care sunt bune sau rele pentru tine, ajungi la un punct în care 
ceea ce începuse ca un obicei plăcut devine un fel de obsesie. 

Thomas reveni cu pantalonii. 

— La revedere, Thomas. 

— La revedere, doamnă Hoy. 

— Noapte bună, băieţi. Nu vă distraţi prea mult când e mama 
plecată. 

Femeia se întoarse cu spatele şi porni agale spre casă. 

— E cam enervantă, zise Thomas. 

— Nu-i frumos din partea ta. 

— Ar trebui să le vezi bucătăria. 


2 Acronim pentru Mother I'd Like to Fuck („Mamă cu care aş vrea 
să mă culc”) (n.r.). 
3 Acronim pentru World Beauty Fitness & Fashion, titlul unui 
concurs de frumuseţe. (n.r.). 

— De ce? Ce nu-i în regulă cu bucătăria lor? 

— Are pe frigider poze cu ea în costum de baie. E scârbos. 

Greu de contrazis. În vreme ce conducea, pe buzele lui 
Thomas apăru un surâs. 

— Ce-i? întrebă Adam. 

— Kyle îi spune Muma-Pădurii. 

Adam se întrebă dacă era cumva vreun termen nou pentru 
MILF. 

— Ce-nseamnă? 

— Muma-Pădurii. O femeie urâtă. 

În timp ce clătină dezaprobator din cap, Adam încercă să nu 
zâmbească. Era pe punctul să-şi admonesteze fiul - se întrebă 
cum s-o facă menţinându-şi o expresie neutră -, când îi sună 
telefonul. Se uită cine era apelantul. 

Era Corinne. 

Apăsă pe butonul de respingere. Trebuia să fie atent când 
şofa fiul lui. Corinne avea să înţeleagă. Se gândi să pună 
telefonul în buzunar, dar îl simţi vibrând. „Prea repede pentru un 
mesaj vocal”, îşi spuse. Nu, era un e-mail de la bancă. Il 
deschise. Primise câteva linkuri pentru a vedea detalii despre 
cumpărăturile efectuate, însă Adam abia dacă le observă. 

— Tată? Eşti bine? 

— Fii atent la drum, Thomas. 

Avea să se uite cu atenţie când ajungea acasă. Deocamdată, 
primul rând al e-mailului scotea în evidenţă mai mult decât voia 
el să ştie. 


Novelty Funsy este numele sub care facturează 
următorul comerciant online: 
Fake-A-Pregnancyf.com. 


+ „Înscenează o sarcină” (n.tr.). 

Capitolul 4 


Când ajunse acasă şi se duse în birou, Adam deschise linkul 
din e-mail şi urmări cum se încarcă site-ul. 

Fake-A-Pregnancy.com. 

Încercă să nu reacționeze. Ştia că internetul satisface toate 
viciile şi preferinţele, chiar şi pe cele care sfidează imaginaţia, 
însă faptul că exista un întreg site ce avea drept scop simularea 
unei sarcini era unul dintre punctele în care unui ins raţional îi 
vine să cedeze, să plângă de indignare şi să admită că 
instinctele cele mai urâte ale omenirii au câştigat. 

Sub literele mari şi roz, cu font puţin mai mic, era scris 
sloganul: CELE MAI AMUZANTE FARSE! 

Farse? 

Dădu clic pe linkul pentru „produsele pe care le-aţi 
achiziţionat”. Primul articol era „SUPER NOU! Test de sarcină 
fals!” Adam clătină din cap. Preţul obişnuit de 34,99 dolari era 
tăiat cu roşu, pentru a scoate în evidenţă preţul redus: 19,99 
dolari, iar dedesubt scria, cu italice negre: A; economisit 15 
dolari! 

„Mda, grozav, mulţumesc pentru economie. Sper că nevastă- 
mea n-a plătit preţul întreg!” 

Articolul era livrat în douăzeci şi patru de ore într-un „ambalaj 
discret”. Citi mai departe: 


Utilizează-l la fel ca pe un test de sarcină real! 
Urinează pe bandă şi citeşte rezultatele! 
De fiecare dată apare pozitiv! 


Adam îşi simţi gura uscată. 


Îți vei speria îngrozitor prietenul, socrii, vărul sau 
profesorul! 


Văr şi profesor? Cine naiba ar vrea să-şi sperie vărul sau 
profesorul cu... Adam nici nu voia să se gândească. 
In partea de jos a paginii se afla un avertisment scris cu litere 

mici. 


ATENŢIE! Acest articol ar putea fi folosit 
iresponsabil. Prin completarea şi trimiterea 
formularului de mai jos, vă exprimati acordul de a nu 
utiliza acest produs în scopuri care ar putea fi ilegale, 
imorale, frauduloase sau care ar putea vătăma alte 
persoane. 


Incredibil! Mări imaginea produsului şi studie ambalajul. 
Testul consta într-o bandă albă cu o cruce roşie care arăta că e 
pozitiv pentru sarcină. Adam îşi stoarse creierii. Acesta fusese 
testul pe care îl folosise Corinne? Nu-şi amintea. Măcar se 
ostenise să se uite? Nu ştia sigur. Oricum, toate arătau la fel, 
nu? 

Acum îşi amintea însă că soţia îşi făcuse testul în timp ce el se 
afla acasă. 

Asta era ceva nou pentru ea. În cazul lui Thomas şi al lui 
Ryan, Corinne îl întâmpinase în uşă cu un zâmbet larg şi-i 
dăduse vestea. Totuşi, ultima dată voise ca el să fie prezent, îşi 
amintea asta. Stătea întins pe pat şi schimba posturile la 
televizor. Ea se dusese la baie şi Adam crezuse că va obţine 
rezultatul în câteva minute, dar nu fusese cazul. Corinne ieşise 
din baie, alergând cu banda. 

Adam, uite! Sunt însărcinată! 

Aşa arătase banda? 

Nu ştia. 

Bărbatul intră pe al doilea link şi-şi sprijini capul în mâini. 


PÂNTECE FALS DIN SILICON! 


Existau diferite dimensiuni: primul trimestru (1-12 
săptămâni), al doilea trimestru (13-27 de săptămâni), al treilea 
trimestru (28-40 de săptămâni). Erau de asemenea şi mărimi 
mari, pentru gemeni, tripleţi şi chiar cvadrupleţi. Una dintre 
imagini înfăţişa o femeie frumoasă, care îşi privea drăgăstos 
pântecele „însărcinat”. Purta o rochie albă de mireasă şi ţinea în 
mână un buchet de crini. 

Deasupra, o reclamă măgulitoare: 


VP - 29 


Niciodată nu ajungi mai repede în centrul atenţiei 
decât atunci când eşti gravidă! 


Dedesubt, un îndemn mai puţin subtil: 
Obtineti cadouri mai bune! 


Produsul era confecţionat din „silicon de calitate medicală”, 
care era descris drept „materialul cel mai apropiat de pielea 
umană care s-a inventat până acum!” In partea de jos, existau 
testimoniale video de la „cliente reale ale Fake-A-Pregnancy”. 
Adam deschise unul. O brunetă drăguță zâmbea către 
videocameră şi declara: „Bună! Îmi ador abdomenul din silicon. 
E atât de natural!” Continua, explicând că intrase în posesia lui 
în două zile lucrătoare (nu la fel de repede ca în cazul testului de 
sarcină, dar nici n-ai nevoie că aşa ceva să-ţi fie livrat atât de 
repede, nu?), şi că ea şi soţul ei adoptau un copil şi nu voiau ca 
prietenii lor să afle. A doua femeie - de data asta o roşcată 
slabă - preciza că ea şi soţul ei foloseau o mamă-surogat şi se 
fereau de cei apropiaţi (Adam spera, spre binele familiei sale, că 
amicii lor nu erau într-atât de ciudaţi încât să frecventeze acest 
site şi să le afle povestea). Ultima recomandare venea din 
partea unei femei care folosise pântecele fals ca să le joace 
prietenilor „cea mai amuzantă farsă”. 

Probabil că avea prieteni destul de dubioşi. 

Adam se întoarse la pagina cu coşul de cumpărături. Ultimul 
articol era... vai... ecografii false. 


2D sau 3D! Alegerea îţi aparține! 


Ecografiile false costau 29,99 dolari. Lucioase, mate sau chiar 
transparente. Existau câmpuri în care introduceai numele unui 
doctor, al unui spital sau al unei clinici şi data efectuării. Aveai 
posibilitatea de a alege sexul fătului sau doar probabilitatea 
(„Băiat - probabilitate 80%”), vârsta, dacă sunt gemeni, orice. 
Pentru 4,99 dolari în plus puteai adăuga, „pentru autenticitate, o 
hologramă la ecografia falsă”. 

Simţi un val de greață. Corinne cheltuise bani şi pentru 
hologramă? Adam nu-şi amintea. 

Site-ul încerca să dea impresia că oamenii cumpărau aşa ceva 

ca să se distreze. „Perfect pentru petreceri ale burlacilor!” Mda, 
extrem de amuzant. „Perfect pentru petrecerile de aniversare şi 
chiar pentru glumele de Crăciun!” Glume de Crăciun? 
Împachetezi un test de sarcină fals şi-l laşi sub brad pentru 
mami şi tati. Să mori de râs! 

Bineînţeles, povestea cu „glumele” era o acoperire legală. 
Site-ul n-avea cum să nu ştie că oamenii îl foloseau în scopul 
înşelăciunii. 

„Asta e, Adam. Continuă să te revolţi. Continuă să ignori ceea 
ce-i evident”. 

Ameţeala îi reveni. În seara asta nu mai avea ce face. Trebuia 
să se culce. Trebuia să stea în pat şi să se gândească. Să nu 
facă nimic pripit. Erau prea multe în joc. Rămâi calm. Dacă 
trebuie, blochează gândurile. 

În drum spre dormitor, trecu pe lângă camerele fiilor săi. 
Întreaga casă părea deodată foarte fragilă, construită din coajă 
de ou, iar dacă nu era atent, spusele Străinului puteau strivi 
totul. 

Intră în dormitorul pe care îl împărțea cu soţia lui. Pe noptiera 
Corinnei se afla o carte, romanul de debut al unei scriitoare 
pakistaneze. Un număr al revistei Rea/ Simple, cu paginile 
îndoite drept semne de carte, zăcea alături. Tot acolo se afla şi o 
pereche suplimentară de ochelari de citit, cu dioptrii destul de 
mici, pe care Corinnei nu-i plăcea să-i poarte în public. Radioul 
cu ceas avea un port de încărcare pentru telefonul ei. Adam şi 
Corinne aveau gusturi similare în materie de muzică. 
Springsteen era unul dintre favoriţi. Văzuseră zeci de concerte. 
Adam se pierdea întotdeauna la un moment dat, lăsându-se atât 
de prins de muzică, încât nu se mai controla. Corinne era atentă 
şi se concentra. Stătea în picioare şi eventual se mişca puţin, 
dar ochii îi erau în general fixaţi asupra scenei. 

Între timp, Adam dansa ca un idiot. 

Se duse la baie şi se spălă pe dinţi. Corinne folosea o periuţă 
de dinţi electrică modernă, cu ultrasunete, care părea a fi creată 
de NASA. Adam era conservator. Văzu o cutie de L'Oreal. Incă se 
simţea izul chimic al vopselei de păr. Înainte de a pleca la 
Atlantic City, Corinne îşi acoperise probabil firele cărunte, care 
păreau să apară câte un fir lung, pe rând. O vreme, le smulsese 
şi le studiase. Se încrunta, ridica firul de păr şi spunea: 

— Are textura şi culoarea sârmei. 

Telefonul mobil al lui Adam sună. Se uită la apelant, dar deja 
ştia cine era. Scuipă pasta de dinţi, se clăti rapid şi răspunse. 

— Hei, rosti el. 

— Adam? 

Era, bineînţeles, Corinne. 

— Da. 

— Te-am sunat mai devreme, spuse ea, şi bărbatul îi simţi o 
urmă de panică în glas. De ce n-ai răspuns? 

— Thomas era la volan şi voiam să fiu atent. 

— Aha. 

În fundal se auzeau muzică şi râsete. Probabil era la bar cu 
colegii. 

— Cum a mers în seara asta? întrebă ea. 

— Bine. E în echipă. 

— Cum a fost Bob? 

— Cum adică „cum a fost Bob”? Ca de obicei, s-a purtat ca un 
bufon. 

— Trebuie să fii amabil cu el, Adam. 

— Ba nu trebuie. 

— Vrea să-l mute pe Ryan în linia de mijloc, ca să nu 
concureze cu Bob-junior. Nu-i da un pretext. 

— Corinne? 

— Da? 

— E târziu şi mâine am o zi grea. Putem discuta mâine? 
Cineva din fundal, un bărbat, izbucni în hohote de râs. 

— Totul e-n regulă? întrebă ea. 

— Da, răspunse el înainte să închidă. 

Îşi clăti periuţa de dinţi şi se spălă pe faţă. Cu doi ani în urmă, 
când Thomas avea paisprezece ani şi Ryan zece, Corinne 
rămăsese gravidă. Fusese o surpriză. Cu vârsta, Adam avusese 
ceva probleme cu numărul scăzut de spermatozoizi, aşa că 
metodele lor de contracepţie erau mai degrabă de domeniul 
rugăciunilor tăcute. Era, desigur, iresponsabil din partea lor. 
Până în momentul acela, el şi Corinne nu discutaseră niciodată 
despre faptul că nu vor mai avea copii. Părea - oricum, până la 
un punct - o înţelegere tacită între ei. 

Adam îşi surprinse imaginea în oglindă. Vocea din spatele 
minţii lui se auzea din nou. Cobori încet în hol. Intră pe net şi 
căută teste ADN. Primele care apărură erau cele vândute de 
Walgreens. Fu gata să facă o comandă, apoi se răzgândi. Cineva 

putea deschide pachetul. O să le cumpere el personal, mâine. 
Se întoarse în camera lui şi se aşeză pe pat. Parfumul 
Corinnei, după atâţia ani un feromon încă puternic, persistase, 
sau poate era doar imaginaţia lui, care lucra peste program. 
Vocea străinului îi reveni în minte. 
Nu trebuia să rămâi cu ea. 
Adam lăsă capul pe pernă, privi clipind spre tavan şi se 
scufundă în sunetele delicate ale casei lui liniştite. 

Capitolul 5 


Adam se trezi la ora 7. Ryan aştepta în uşa dormitorului. 

— Tată...? 

— Da. 

— Poţi să verifici mailul şi să vezi dacă antrenorul Baime a 
trimis rezultatele? 

— Am făcut-o deja. Eşti în echipa A. 

Ryan nu-şi exterioriză bucuria. Nu-i stătea în fire. Încuviinţă 
din cap şi încercă să-şi reţină zâmbetul. 

— Pot să mă duc la Max după ore? 

— Şi ce-o să faceţi voi, băieţi, într-o zi aşa de frumoasă? 

— O să stăm pe întuneric şi o să jucăm jocuri video. 

Adam se încruntă, dar ştia că Ryan glumeşte. 

— Vin şi Jack şi Colin. O să jucăm lacrosse. 

— Sigur. Adam sări din pat. Ai mâncat? 

— Încă nu. 

— Vrei să-ţi fac ouă à /a tat? 

— Numai dacă promiţi că nu le mai zici ouă à /a tati. 

Bărbatul zâmbi. 

— S-a făcut. 

Pentru o clipă, Adam uită de noaptea trecută, de Străin, de 
Novelty Funsy şi de Fake-A-Pregnancy.com. Aşa cum se 
întâmplă cu astfel de chestiuni, ele deveniseră de domeniul 
visului, ca atunci când aproape că te întrebi dacă nu cumva ţi-ai 
imaginat totul. Dar el ştia prea bine cum stau lucrurile. Ridicase 
un blocaj. De fapt, reuşise să doarmă destul de bine. Dacă 
visase ceva, nu-şi mai amintea ce. Adam dormea bine în 
majoritatea nopţilor. Corinne era cea care stătea trează şi se 
frământa. În decursul vieţii, bărbatul învățase să nu-şi facă griji 
în privinţa a ceea ce nu putea controla, să lase ca totul să 
decurgă de la sine. Abilitatea asta de a discerne fusese ceva 
sănătos. Acum se întreba dacă însemna să lase lucrurile la voia 
întâmplării sau să le blocheze pur şi simplu. 

Cobori şi pregăti micul dejun. „Ouăle à /a tati” însemnau o 
omletă cu lapte, muştar şi parmezan. Când Ryan avea şase ani, 
adora ouăle â /a tati, dar, ca întotdeauna în cazul copiilor mici, el 

depăşise faza aceea; într-o zi le  etichetase drept 
„nesatisfăcătoare” şi jurase să nu se mai atingă de ele. Recent, 
noul antrenor îi spusese lui Ryan că ar trebui să-şi înceapă 
regulat ziua cu un mic dejun bogat în proteine şi astfel ouăle à 
la tati reveniseră în atenţie ca o muzică plină de nostalgie. 

Adam îşi privi fiul atacând mâncarea ca şi cum aceasta l-ar fi 
ofensat şi încercă să şi-l imagineze la vârsta de şase ani 
mâncând acelaşi fel în aceeaşi încăpere. Nu reuşi. 

Thomas plecase, aşa că Ryan şi Adam făcură drumul spre 
şcoală - tată şi fiu - într-o tăcere confortabilă. Trecură pe lângă 
Baby Gap şi şcoala de karate Tiger Schulmann. Se deschisese 
un Subway în punctul „mort” al intersecţiei, într-un spaţiu 
comercial unde nimic nu părea să funcţioneze, ceva existent în 
toate oraşele. Găzduise deja o covrigărie, un magazin de 
bijuterii, un magazin de lux unde se vindeau saltele şi un 
Blimpie, pe care oricum Adam îl considerase întotdeauna a fi 
acelaşi lucru ca Subway. 

— Pa, tată. Mulţumesc. 

Ryan sări din maşină fără să-l sărute pe obraz. Când încetase 
Ryan să-l sărute? Nu-şi aducea aminte. 

Ocoli pe Oak Street, trecu de 7-Eleven şi văzu o farmacie 
Walgreens. Oftă. Intră în parcare şi rămase câteva minute în 
maşină. Un bătrân şchiopătă pe lângă el, cu punga de 
medicamente strânsă puternic între mâna noduroasă şi mânerul 
bastonului. Se uită urât la Adam, sau poate aşa privea el acum 
pe toată lumea. 

Adam intră. Luă un coş mic. Aveau nevoie de pastă de dinţi şi 
de săpun antibacterian, dar asta era numai de faţadă. Îşi aminti 
de anii tinereţii, când arunca o grămadă de articole de toaletă 
într-un coş similar ca să nu pară că ar cumpăra numai 
prezervative, care rămâneau nefolosite în portofel până când, 
din cauza vechimii, îşi pierdeau proprietăţile. 

Testele ADN erau plasate în apropierea farmacistului. Adam 
se duse acolo, străduindu-se să pară relaxat. Privi în stânga. 
Privi în dreapta. Luă cutia şi citi pe spatele ei: 


TREIZECI LA SUTĂ DINTRE „TAŢII” CARE FOLOSESC 


ACEST TEST VOR DESCOPERI CĂ COPILUL PE CARE ÎL 
CRESC NU ESTE AL LOR. 

Lăsă cutia pe raft. Se îndepărtă în grabă, ca şi cum ambalajul 
i-ar putea face semn să se întoarcă. Nu. Nu avea să facă asta. 
Oricum, nu astăzi. 

Se duse cu produsele cosmetice la casa de marcat, mai luă un 
pachet de gumă de mestecat şi plăti. Intră pe Drumul 17, trecu 
pe lângă câteva magazine de saltele (ce se-ntâmpla cu nordul 
statului New Jersey de-avea atâtea magazine de saltele?) şi se 
opri la sala de sport. Se schimbă de haine şi lucră cu greutăţi. Pe 
parcursul vieţii de adult, Adam abordase diverse programe de 
antrenament - yoga (nu era flexibil), Pilates (fusese confuz), 
tabere de instrucţie (de ce să nu te înrolezi pur şi simplu în 
armată?), zumba (nici nu întrebaţi!), gimnastică în apă (aproape 
se înecase), bicicletă (îl durea fundul) -, dar în final revenea tot 
la greutăţile simple. În unele zile îi plăcea senzaţia de încordare 
a muşchilor şi nu-şi putea imagina cum ar fi să renunţe. In 
altele, ura fiecare moment şi singura greutate pe care dorea s-o 
ridice până la buze era băutura proteică cu unt de arahide de 
după antrenament. 

Parcurse mişcările, încercând să ţină minte să-şi contracte 
muşchiul şi să-l ţină aşa la final. Asta era, după cum aflase, 
cheia pentru un rezultat bun. Nu doar să te încordezi. Te 
încordezi, menţii o secundă strângând bicepsul, te destinzi. Făcu 
duş, se schimbă în hainele de lucru şi se îndreptă către biroul lui 
de pe Midland Avenue din Paramus. Clădirea de birouri avea 
patru etaje şi ferestre strălucitoare; arhitectura i se remarca 
numai prin aceea că era tipică pentru o clădire de birouri, 
imposibil de deosebit de alta de acelaşi gen. N-aveai cum s-o 
confunzi cu altceva. 

— Hei, Adam, ai o secundă? 

Era Andy Gribbel, cel mai bun asistent juridic al lui Adam. 
Când începuse să lucreze acolo, toată lumea îi zicea Dude din 
cauza aspectului neîngrijit, asemănător cu al personajului lui Jeff 
Bridges. Era mai în vârstă decât ceilalţi asistenţi - de fapt, mai 
în vârstă şi decât Adam - şi ar fi putut studia cu uşurinţă Dreptul 
şi să intre în barou, dar, după cum se exprimase odată Gribbel: 
„Nu mă omor după asta, omule”. 

Da, chiar aşa spusese. 

— Ce este? întrebă Adam. 

— Moş Rinsky. 

Adam avea competenţe juridice referitoare la exproprieri, 


VP - 36 


implicându-se astfel în tentativele de trecere a bunurilor imobile 
în proprietatea guvernului pentru a construi autostrăzi, şcoli sau 
altceva de felul acela. În cazul respectiv, Primăria oraşului 
Kasselton încerca să-i ia casa lui Rinsky în scopul dezvoltării 
zonei rezidenţiale. Pe scurt, partea aceea a oraşului fusese 
etichetată politicos drept „indezirabilă” sau, în termeni profani, 
„groapă de gunoi”, iar autorităţile găsiseră un dezvoltator care 
să demoleze toate casele şi să construiască noi locuinţe 
sclipitoare, magazine şi restaurante. 

— Ce-i cu el? 

— ÎI vizităm acasă. 

— Bun, perfect. 

— Să aduc... hm... artileria grea? 

O parte a arsenalului nuclear al lui Adam. 

— Încă nu. Altceva? 

Gribbel se lăsă pe spate şi-şi întinse picioarele pe birou. 

— Am concert diseară. Vii? 

Adam clătină din cap. Andy Gribbel cânta într-o trupă de 
coveruri al cărei repertoriu era format din cântece din anii 1970 
şi avea concerte în cele mai prestigioase cârciumi din nordul 
New Jersey-ului. 

— Nu pot. 

— Fără piese Eagles, promit. 

— N-aţi cântat niciodată Eagles. 

— Nu sunt fan. Dar începem cu „Please Come to Boston”. Tii 
minte cântecul? 

— Sigur. 

— Ce crezi despre el? 

— Nu sunt fan, replică Adam. 

— Serios? E romantic, omule. Ţie-ţi plac melodiile romantice. 

— Nu-i un cântec romantic. 

Gribbel cântă: „Hei, hoinare, de ce nu te-aşezi la casa ta?” 

— Probabil fiindcă prietena lui e enervantă, zise Adam. Tipul o 
tot roagă să plece cu el în alt oraş, ea refuză mereu şi începe să 
se smiorcăie şi să-i ceară să rămână el în Tennessee. 

— Asta pentru că ea este fanul numărul unu al omului din 
Tennessee. 

— Poate că el n-are nevoie de un fan, ci de o parteneră de 
viaţă şi de o iubită. 

Gribbel îşi mângâie barba. 

— Îţi înţeleg punctul de vedere. 

— lar el nu spune decât „Te rog, vino-n Boston primăvara”. 
Primăvara. Nu-i cere să plece pentru totdeauna din Tennessee. 
Care-i răspunsul ei? „Ea a zis nu, băiete”. Ce atitudine e asta? 
Fără nicio discuţie, fără să-l asculte şi pe el - doar împotrivire. 
Atunci el îi sugerează cu blândeţe Denver sau chiar L.A. Acelaşi 
răspuns. Nu, nu, nu. Întinde-ţi aripile, soro. Trăieşte şi tu un pic. 

Gribbel zâmbi. 

— Eşti dus, omule. 

— Şi, continuă Adam, simțind cum bate câmpii şi mai tare, ea 
pretinde că în oraşele astea uriaşe - Boston, Denver, Los 
Angeles - nu mai e nimeni ca ea. Cam încrezută, nu? 

— Adam? 

— Ce-i? 

— Gândeşti prea mult, frate. 

Adam aprobă din cap. 

— Adevărat. 

— Te gândeşti prea mult la o mulţime de chestii. 

— Aşa fac. 

— De asta eşti cel mai bun avocat pe care-l cunosc. 

— Mersi. Şi nu, nu poţi pleca mai devreme de la birou pentru 
concert. 

— Of, haide. Nu fi aşa. 

— Îmi pare rău. 

— Adam? 

— Da? 

— Tipul din cântec. Hoinarul care o roagă să vină la Boston. 

— Ce-i cu el? 

— Trebuie să fii cinstit cu fata. 

— Cum aşa? 

— Îi spune fetei că şi-ar putea vinde tablourile pe trotuar, în 
faţa cafenelei în care speră el să lucreze. Gribbel îşi desfăcu 
braţele: Păi, ce fel de plan financiar e ăsta? 

— Touché! făcu Adam zâmbind fugar. Se pare că ar trebui pur 
şi simplu să se despartă. 

— Nuuu. E ceva frumos între ei. Se simte în glasul lui. 

Adam ridică din umeri şi se îndreptă spre biroul său. Pledoaria 
fusese o distragere bine-venită. Acum se întorcea în mintea lui. 
Un loc unde nu-i plăcea să fie. Dădu câteva telefoane, se întâlni 
cu doi clienţi, verifică totul cu asistenții, asigurându-se că se 

urmaseră căile corecte. Lumea merge înainte, ceea ce e 
scandalos. Adam învățase asta când avea paisprezece ani şi 
tatăl lui murise în urma unui atac de cord neaşteptat. Stătuse în 
maşina mare şi neagră alături de mama lui, se uitase pe 
fereastră şi văzuse cum toţi ceilalţi de pe suprafaţa Pământului 
îşi vedeau de vieţile lor. Copiii continuau să meargă la şcoală. 
Părinţii se duceau la lucru. Maşinile claxonau. Soarele continua 
să strălucească. Tatăl lui nu mai era. Şi nimic nu se schimbase. 

Astăzi i se reamintea încă o dată ceea ce era evident: lumii 
nu-i pasă câtuşi de puţin de noi şi de problemele noastre 
mărunte. Nu înţelegem niciodată bine asta, nu-i aşa? Vieţile 
noastre au fost distruse - n-ar trebui să observe şi ceilalţi? Dar 
nu. Pentru lumea exterioară, Adam arăta la fel, acţiona la fel, 
simţea la fel. Ne înfuriem când cineva ne taie calea în trafic, sau 
când durează prea mult să dăm o comandă la Starbucks, sau 
când cineva nu reacţionează exact cum am crede noi că trebuie, 
însă nu avem habar că dincolo de faţadă s-ar putea ca oamenii 
aceia să aibă de-a face cu un rahat de proporţii industriale. 
Poate că vieţile lor sunt ţăndări. Poate că se află în centrul unei 
imense tragedii sau furtuni, iar sănătatea lor mintală atârnă de 
un fir de păr. 

Dar nouă nu ne pasă. Noi nu vedem şi continuăm să facem 
presiuni. 

Pe drumul spre casă, baleie posturile de radio, rămânând în 
final pe unul de sport, fără un motiv anume. Lumea era 
împărţită şi se războia mereu, aşa că era frumos când oamenii 
erau prinşi într-o luptă care avea ca miză ceva atât de lipsit de 
sens ca baschetul profesionist. 

Intrând pe strada sa, Adam fu oarecum surprins să vadă pe 
alee Honda Odyssey a Corinnei. Cu o expresie perfect serioasă, 
vânzătorul numise culoarea maşinii „vişiniu-închis perlat”. Pe 
uşa portbagajului se afla un autocolant oval cu numele oraşului 
lor scris cu negru, un fel de tatuaj tribal din zilele noastre pentru 
automobilele din suburbii. Mai erau un abţibild rotund cu două 
crose de lacrosse încrucişate pe care scria PANTHER LACROSSE, 
mascota oraşului, şi unul cu un W verde gigantic, de la Şcoala 
Gimnazială Willard, unde învăţa Ryan. 

Corinne se întorsese din Atlantic City mai devreme decât se 
aşteptase Adam. 

Asta îl scotea puţin din ritm. Toată ziua, repetase în minte 

fără încetare confruntarea ce urma să aibă loc. Rula în buclă 
deja de câteva ore. Testase mai multe abordări, însă niciuna nu i 
se păruse cu totul potrivită. Ştia că nu are rost să planifice. Dacă 
ar fi vorbit despre ceea ce îi zisese Străinul - dacă ar fi 
confruntat-o cu ceea ce acum credea că e adevărat -, ar fi 
însemnat să scoată proverbialul cui al grenadei. Nu poţi să ştii 
cum va reacţiona celălalt. 

Oare ea va nega? 

Poate. Exista posibilitatea de a oferi o explicaţie nevinovată. 
Adam încerca să-şi păstreze mintea deschisă, deşi speranţele i 
se păreau mai false decât orice altceva din campania „fără 
prejudecăţi”. Parcă pe alee, lângă Honda. Aveau un garaj cu 
două locuri, dar acolo depozitaseră mobilă veche, echipament 
sportiv şi alte capcane ale societăţii de consum care avuseseră 
prioritate. Aşa că-şi lăsau maşinile afară. 

Adam cobori din automobil şi porni pe alee. Gazonul era 
presărat cu prea multe pete maronii. Corinne avea să observe şi 
să se plângă. Ei îi era greu să lase lucrurile aşa cum sunt şi să se 
bucure pur şi simplu de viaţă. li plăcea să le corecteze şi să le 
îndrepte. Adam se considera mai degrabă de genul „Trăieşte şi 
lasă-i şi pe alţii să trăiască”. 

Insă alţii puteau confunda o asemenea atitudine cu lenea. 
Familia Bauer, care locuia alături, avea în faţa casei o curte ce 
arăta de parcă era aranjată să găzduiască un turneu de golf 
profesionist. Corinne nu se putea abţine să nu compare. Pe 
Adam îl durea în cot. 

Uşa din faţă se deschise şi Thomas ieşi ţinând pe un umăr 
sacul de lacrosse. Purta echipamentul de „joc în deplasare”. li 
zâmbi tatălui său, cu aparatul de protecţie dentară atârnându-i 
din gură. O căldură familiară străbătu pieptul lui Adam. 

— Bună, tată. 

— Bună, ce faci? 

— Am meci, ai uitat? 

Lesne de înţeles, Adam uitase într-adevăr, dar asta explica de 
ce Corinne se străduise să ajungă acasă mai devreme. 

— Aşa-i. Cu cine jucaţi? 

— Cu Glen Rock. O să mă ducă mama. Vii şi tu mai târziu? 

— Sigur că da. 

Când Corinne apăru în uşă, Adam îşi simţi inima oprindu-se. 
Era încă o femeie frumoasă. Dacă bărbatul reuşea cu greu să-şi 

vizualizeze cei doi fii la vârste fragede, în cazul Corinnei lucrurile 
stăteau aproape invers. Încă o vedea doar ca pe frumuseţea de 
douăzeci şi trei de ani de care se îndrăgostise. Desigur, dacă se 
uita îndeajuns de atent, îi apăruseră riduri în jurul ochilor şi 
pielea nu mai era atât de catifelată odată cu înaintarea în 
vârstă. Probabil că dragostea pe care i-o purta sau faptul că o 
vedea în fiecare zi făcea ca schimbările să pară extrem de lente, 
ceea ce crea impresia că nu îmbătrâneşte. 

Părul Corinnei era încă ud după duş. 

— Bună, dragule. 

Adam rămase pe loc. 

— Bună. 

Femeia se apropie şi-l sărută pe obraz. Părul îi mirosea 
superb, a liliac. 

— Poţi să-l iei pe Ryan? 

— Unde e? 

— La joacă la Max. 

Thomas tresări. 

— Nu-i spune aşa, mamă. 

— Poftim? 

— Joacă. E la gimnaziu. Te duci la joacă când ai şase ani. 

Corinne oftă, zâmbind. 

— Bine, mă rog, e la o întâlnire între maturi la Max. Ochii ei îi 
întâlniră pe ai lui Adam. Poţi să-l iei tu înainte să vii la meci? 

Adam îşi dădu seama că aproba din cap, dar nu-şi amintea să- 
şi fi spus în mod conştient s-o facă. 

— Sigur că da. Ne vedem la meci. Cum a fost la Atlantic City? 

— Drăguţ. 

— Ăăă... oameni buni, îi întrerupse Thomas, puteţi pălăvrăgi 
mai târziu? Antrenorul se supără dacă n-ajungem cu cel puţin o 
oră înainte de meci. 

— Corect, spuse Adam. Apoi, întorcându-se spre Corinne, 
încercă să rostească degajat: Da, putem pălăvrăgi mai târziu. 

Corinne ezită însă o fracțiune de secundă - suficient de mult. 

— Bine, nicio problemă. 

Adam rămase pe verandă şi-i urmări mergând pe alee. 
Corinne apăsă telecomanda maşinii şi portbagajul se căscă 
precum o gură uriaşă. Thomas îşi aruncă rucsacul în spate şi se 
aşeză pe locul din dreapta şoferului. Gura se închise, înghițind 
cu totul echipamentul. Corinne îi făcu semn cu mâna. Adam îi 

răspunse. 

El şi Corinne se întâlniseră în Atlanta în timpul unei 
specializări de cinci săptămâni pentru LitWorld, o organizaţie 
caritabilă care trimitea profesori în zonele defavorizate ale lumii 
ca să-i înveţe pe oameni să citească. Asta fusese înainte de 
zilele în care orice puşti făcea o excursie în Zambia şi construia 
o colibă, pentru a consemna experienţa respectivă în cererea de 
înscriere la colegiu. În primul rând, toţi voluntarii terminaseră 
deja colegiul. Stagiarii erau sinceri, poate prea sinceri, însă 
inimile lor se aflau la locul potrivit. 

El şi Corinne nu se întâlniseră în campusul Universităţii Emory 
unde avea loc pregătirea, ci într-un bar din apropiere, unde 
studenţii trecuţi de douăzeci şi unu de ani puteau consuma 
alcool şi agăța liniştiţi, pe acorduri de muzică country proastă. 
Ea venise cu un grup de prietene, el, cu un grup de băieţi. Adam 
căuta o aventură de o noapte. Corinne căuta ceva mai mult. 
Cele două grupuri se apropiaseră lent, băieţii venind către fete, 
ca într-un clişeu de scenă de dans dintr-un film de categoria B. 
Adam o întrebase pe Corinne dacă putea să-i ofere ceva de 
băut. Ea acceptase şi-i zisese că asta n-o să-i dea ocazia de a 
obţine mai mult. El îi oferise oricum băutura şi replica genială că 
noaptea era abia la început. 

Băuturile sosiseră şi ei începuseră să vorbească. Mersese 
bine. Cândva târziu în noapte, nu cu mult înainte de închidere, 
Corinne îi destăinuise că-şi pierduse tatăl la o vârstă fragedă şi 
atunci Adam, care nu discutase niciodată cu nimeni despre asta, 
îi povestise despre moartea propriului său tată şi despre 
nepăsarea lumii. 

Îi legaseră tragediile paterne. Aşa începuse. 

Când se căsătoriseră, locuiseră într-un apartament modest în 
apropiere de autostrada interstatală 78. Adam încerca în 
continuare să-i ajute pe oameni, în calitate de apărător public. 
Ea preda în cele mai dure cartiere din Newark, New Jersey. Când 
se născuse Thomas, fusese momentul să se mute într-o casă 
adevărată. Se părea că aşa funcționau lucrurile. Lui Adam nu-i 
prea păsa unde locuiesc. Pe el nu-l interesa dacă alegeau o casă 
cu arhitectură modernă sau una clasică, precum aceasta. El o 
voia pe Corinne fericită, nu atât fiindcă era un tip grozav, cât 
fiindcă pentru el nu conta prea mult. Ca atare, Corinne alesese 
oraşul acesta din motive evidente. 

Poate că el ar fi trebuit să se oprească atunci, însă era tânăr 
şi nu vedea de ce ar fi făcut-o. O lăsase să aleagă această casă 
anume pentru că era ceea ce-şi dorea ea. Oraşul. Casa. Garajul. 
Maşinile. Băieţii. 

Dar Adam ce-şi dorise? 

Nu ştia, dar casa - cartierul - le depăşise posibilităţile 
financiare. Bărbatul se văzuse nevoit să renunţe la slujba de 
apărător din oficiu pentru un salariu mult mai bun la firma de 
avocatură Bachmann Simpson Feagles. Nu fusese chiar ceea ce- 
şi dorea, ci mai degrabă drumul neted, bine pavat, pe care 
pornesc pur şi simplu bărbaţii ca el: un loc sigur unde să-şi 
crească copiii, o casă drăguță cu patru dormitoare, un garaj 
pentru două maşini, un panou de baschet pe alee, un grătar cu 
gaz pe terasa de lemn din curtea din spate. 

Drăguţ, nu-i aşa? 

Tripp Evans numise asta, melancolic: „Să trăieşti visul”. Visul 
american. Corinne ar fi fost de acord. 

Nu trebuia să rămâi cu ea... 

Desigur, asta nu era adevărat. Visurile sunt construite din 
materiale delicate, însă nepreţuite. Nu le distrugi cu uşurinţă. 
Cât de nerecunoscător, egoist şi ipocrit să fii să nu înţelegi cât 
eşti de norocos? 

Deschise uşa şi intră în bucătărie. Masa era un dezastru, 
sufocată de Temele pentru Acasă ale Micilor Americani. Cartea 
de algebră a lui Thomas era deschisă la o problemă care îi cerea 
să rezolve o ecuaţie de gradul doi. Un creion HB se odihnea între 
paginile cărţii. Foi albe cu pătrăţele albastru-deschis erau 
împrăştiate peste tot. Unele căzuseră pe podea. 

Adam se aplecă, le adună şi le puse pe masă. Se uită o clipă 
la temă. 

„la-o încet”, îşi reaminti. Nu era în joc doar visul lui şi al 
Corinnei. 

Capitolul 6 


Când Adam şi Ryan ajunseră, meciul lui Thomas tocmai 
începea. 

Şoptind „ne vedem mai târziu, tată”, Ryan dispăru imediat 
pentru a se alătura unor puşti de-o seamă cu el, ca să nu rişte 
să fie văzut alături de un părinte adevărat. Adam merse spre 
partea stângă a terenului, la secţiunea „din afara echipei”, unde 
stăteau şi ceilalţi părinţi din Cedarfield. 

Nu existau gradene metalice, însă unii părinţi îşi aduseseră 
scaune pliante. Corinne ţinea în portbagaj patru scaune pliante, 
cu suporturi pentru pahare pe ambele braţe (chiar are cineva 
nevoie de două suporturi la un scaun?), şi o umbrelă de soare. 
De cele mai multe ori - ca acum -, femeia prefera să stea în 
picioare. Lângă ea se afla Kristin Hoy, care purta un tricou fără 
mâneci şi pantaloni atât de scurţi, încât pentru taţi reprezenta o 
provocare. 

In drum către soţia lui, Adam salută câţiva părinţi, înclinând 
din cap. Tripp Evans stătea într-un colţ cu alţi taţi, toţi cu braţele 
încrucişate şi ochelari de soare, arătând mai mult a agenţi 
secreţi decât a spectatori. In dreapta, Gaston zâmbea afectat 
alături de vărul său Daz (da, toată lumea îi spunea aşa), 
proprietarul CBW Inc., o firmă sofisticată de investigaţii, 
specializată în cercetarea trecutului angajaţilor. Vărul Daz făcea 
şi cercetări mai puţin extinse asupra tuturor antrenorilor din 
ligă, pentru a se asigura că niciunul nu are cazier sau altceva 
similar. Gaston insistase pe lângă consiliul de conducere al 
clubului de lacrosse să angajeze costisitoarea firmă CBW Inc. 
pentru o sarcină aparent simplă, care se putea face mult mai 
ieftin online, pentru că, hei, nu pentru asta sunt familiile? 

Corinne îl observă pe Adam apropiindu-se şi se îndepărtă 
întrucâtva de Kristin. Când ajunse lângă ea, îi şopti aproape 
panicată: 

— Thomas nu-i titular. 

— Antrenorul îi roteşte întotdeauna. Eu nu mi-aş face griji. 

Numai că ea îşi făcea. 

— Pete Baime a intrat în locul lui. 

Fiul lui Gaston. Asta explica zâmbetul afectat. 

— Nici măcar nu şi-a revenit după accidentare. Cum se poate 
să joace iar? 

— i se pare că-s doctorul lui, Corinne? 

— Hai, Tony! strigă o femeie. Degajează! 

Lui Adam nu trebuia să i se atragă atenţia că aceea care 
strigase era mama lui Tony. Trebuia să fie. Intotdeauna îţi dai 
seama când un părinte strigă la propriu-i copil. In glas există o 
nuanţă acută de dezamăgire şi de exasperare. Niciun părinte 
nu-şi dă seama că aşa sună. Toţi fac la fel. li auzim. Credem că 
numai ceilalţi părinţi o fac, dar că, prin magie, noi suntem imuni. 

Un vechi proverb croat pe care Adam îl învățase la colegiu se 
potrivea în cazul de faţă: „Cocoşatul vede cocoaşa altuia, 
niciodată pe a sa”. 

Trecură trei minute. Thomas tot nu intră în joc. Adam îi aruncă 
o privire Corinnei, care avea maxilarul încordat. Se uita spre 
tuşa opusă, la antrenor, ca şi cum ar fi vrut ca prin puterea 
privirii să-l determine să-l introducă pe Thomas în joc. 

— O să fie bine, zise Adam. 

— Întotdeauna intra în joc până acum. Ce crezi că s-a 
întâmplat? 

— Nu ştiu. 

— Pete n-ar trebui să joace. 

Adam nu se osteni să răspundă. Pete prinse mingea şi o 
trimise unui coechipier în cea mai banală pasă imaginabilă. De 
dincolo de teren, Gaston strigă: 

— Oho, aşa te vreau, Pete! şi bătu palma cu vărul Daz. 

— Ce fel de adult îşi spune Daz? mormăi Adam. 

— Poftim? 

— Nimic. 

Corinne îşi rodea buza inferioară. 

— Probabil am întârziat un minut sau două. Adică am ajuns cu 
cincizeci şi cinci de minute înainte de începerea jocului, dar 
antrenorul a zis o oră. 

— Mă-ndoiesc că despre asta-i vorba. 

— Trebuia să fi plecat mai devreme de acasă. 

Adam simţi nevoia să spună că au probleme mai grave, însă 
poate că pentru moment distragerea era bine-venită. Echipa 
adversă marcă. Părinţii mormăiră şi analizară unde greşise 
apărarea de permisese înscrierea punctului. 

Thomas intră alergând pe teren. 

Adam simţi cum uşurarea venea în valuri dinspre soţia lui. 
Faţa Corinnei se îmblânzi. Zâmbi către el şi întrebă: 

— Cum a fost la birou? 

— Acum vrei să ştii? 

— Scuze. Ştii cum sunt eu. 

— Ştiu. 

— Cam de asta mă iubeşti. 

— Cam. 

— De asta, dar şi pentru fundul meu. 

— Aşa mai merge. 

— Încă am un fund grozav, nu-i aşa? 

— De nivel mondial, clasa întâi, sută la sută muşchi fără 
grăsime. 

— Mă rog, spuse ea cu zâmbetul ei şiret ce se întindea prea 
mult. Poate cu ceva grăsime. 

Doamne, cât iubea momentele astea mult prea rare în care 
ea îşi dădea drumul şi devenea chiar puţin obraznică. Pentru o 
fracțiune de secundă, uită de Străin. O fracțiune de secundă, nu 
mai mult. „De ce acum?”, se întrebă. Ea făcea astfel de remarci 
de două-trei ori pe an. De ce tocmai acum? 

Întoarse privirea spre Corinne; purta cerceii cu diamant pe 
care el îi cumpărase dintr-un magazin de pe Strada 47. li 
dăruise la aniversarea lor de cincisprezece ani, pe care o 
serbaseră în restaurantul chinezesc Bamboo House. Ideea lui 
iniţială fusese să-i introducă într-o prăjitură cu răvaş - Corinnei îi 
plăcea să deschidă prăjiturile, nu şi să le mănânce -, însă ideea 
nu se materializase. În cele din urmă, chelnerul îi adusese pur şi 
simplu pe un platou cu capac de oţel. Siropos, un clişeu, deloc 
original, dar Corinne fusese încântată. Ţipase, îl luase în braţe 
şi-l strânsese atât de tare, încât chiar se întrebase dacă vreun 
bărbat pe lumea asta mai fusese îmbrăţişat aşa. 

Acum şi-i scotea numai noaptea şi când mergea să înoate, 
pentru că o îngrijora clorul, care ar fi atacat montura. Ceilalţi 
cercei pe care îi avea rămăseseră neatinşi în caseta cu bijuterii 
din dressingul ei, ca şi cum purtarea lor în locul diamantelor ar fi 
însemnat un soi de trădare. Cerceii aceia însemnau ceva pentru 
ea. Semnificau angajament, dragoste, respect şi, zău aşa, genul 
ăsta de femeie ar înscena o sarcină? 

Corinne îşi concentrase atenţia asupra meciului. Mingea era în 

zona de atac, unde juca Thomas. O putea simţi cum se 
încordează de câte ori mingea ajungea în apropierea fiului lor. 

Thomas jucă frumos, furând mingea din crosa unui apărător, 
ridicând-o şi îndreptându-se către gol. 

Pretindem altceva, dar nu ne privim decât propriul copil. Când 
Adam devenise tată, găsea cumva dureroasă această atenţie 
parentală. Mergi la meci, la concert sau oriunde şi, desigur, te 
uiţi la toţi şi la toate, însă ceea ce vezi cu adevărat e doar 
propriul tău copil. Orice altceva devine zgomot de fond, decor. 
Te uiţi fix la copilul tău şi ţi se pare că un reflector e aţintit 
asupra lui, numai asupra lui, iar restul scenei, terenului sau 
arenei se întunecă, iar tu simţi o căldură, aceeaşi pe care Adam 
o simţise în piept când fiul său îi zâmbise, şi, chiar şi într-un 
mediu plin de alţi părinţi şi de alţi copii, Adam îşi dădea seama 
că fiecare părinte simte exact la fel, că fiecare părinte are 
propriul său reflector îndreptat asupra propriului său copil, iar 
asta era cumva reconfortant şi firesc. 

Acum, această concentrare asupra copilului nu mai părea aşa 
înviorătoare. Simţea că nu era atât dragoste cât obsesie, că 
fixismul acesta monomaniac era nerealist şi chiar dăunător. 

În timpul contraatacului, Thomas alergă şi-i pasă lui Paul 
Williams. Terry Zobel era pregătit să înscrie, dar, înainte să 
arunce, arbitrul fluieră şi ridică steagul galben. Freddie 
Friednash, un mijlocaş din echipa lui Thomas, fu penalizat cu o 
eliminare de un minut pentru fault. Taţii din colţ se înfuriară în 
grup: 

— Glumeşti, arbitrule? 

— Proastă decizie! 

— Eşti orb? 

— Asta-i o prostie! 

— Ori una, ori alta! 

Antrenorii interveniră şi ei. Chiar şi Freddie, care ieşise în pas 
alert, încetini şi clătină din cap către arbitru. Şi mai mulţi părinţi 
se alăturară corului de obiecţii - mentalitatea de turmă în 
acţiune. 

— Tu ai văzut faultul? întrebă Corinne. 

— Nu mă uitam într-acolo. 

Becky Evans, soţia lui Tripp, veni spre ei şi-i salută. 

— Bună, Adam. Bună, Corinne. 

Din cauza penalizării, mingea era acum în zona defensivă, 

mult departe de Thomas, aşa că amândoi o priviră şi-i întoarseră 
zâmbetul. Becky Evans, mamă a cinci copii, era aproape 
supranatural de veselă, având mereu pregătit un surâs şi un 
cuvânt amabil. Adam era în general suspicios cu astfel de 
oameni. Îi plăcea să le urmărească pe acele mame fericite, 
atent la momentul când ele lăsau garda jos, când surâsul se 
ştergea sau înţepenea şi de cele mai multe ori îl găsea. Dar nu 
şi în cazul lui Becky. O vedeai mereu plimbându-şi puştii într-un 
Dodge Durango, cu zâmbetul ei luminos, având bancheta 
încărcată cu copii şi echipament, şi, în timp ce sarcinile acelea 
banale le copleşeau până la urmă pe majoritatea dintre mame, 
Becky Evans părea să se hrănească din ele, ba chiar să capete 
noi puteri. 

— Bună, Becky, zise Corinne. 

— Excelentă vreme pentru meci, nu-i aşa? 

— Să ştii că da, răspunse Adam, fiindcă aşa trebuia să 
răspunzi. 

Fluierul se auzi din nou - un alt fault dictat împotriva echipei 
aflate în deplasare. Taţii îşi ieşiră din nou din minţi, chiar 
înjurară. Comportamentul lor îl făcu pe Adam să se încrunte, dar 
nu spuse nimic. Era asta o parte din problemă? Fu surprins să 
vadă că  scandalagiii erau conduşi de  ochelaristul Cal 
Gottesman. Cal, al cărui fiu Eric devenea un apărător tot mai 
bun, vindea asigurări în Parsippany. Adam îl considerase 
întotdeauna un ins cu maniere plăcute şi bine intenţionat, dacă 
nu chiar didactic şi plicticos, însă în ultima vreme remarcase că 
purtarea sa devenea tot mai ciudată, direct proporţională cu 
progresul fiului. În ultimul an, Eric crescuse cincisprezece 
centimetri şi acum era apărător titular. Colegiile zumzăiau în 
jurul lui, iar acum Cal, care stătuse atât de rezervat pe tuşă, 
putea fi văzut adesea agitându-se şi vorbind de unul singur. 

Becky se apropie şi mai mult. 

— Aţi auzit de Richard Fee? 

Richard Fee era golgheterul echipei. 

— O să plece la Boston College. 

— Dar e abia în primul an, zise Corinne. 

— Ştiu, ştiu. Oare o să înceapă să-i recruteze încă din uter? 

— E ridicol, aprobă Corinne. De unde ştiu ei ce fel de student 
o să fie? Abia a intrat la liceu. 

Becky şi Corinne continuară, însă Adam deja nu le mai auzea. 

Lor nu părea să le pese, astfel că o luă ca pe o aluzie să le 
părăsească şi poate să stea singur un timp. O sărută scurt pe 
Becky pe obraz şi plecă. Becky şi Corinne se cunoşteau din 
copilărie. Se născuseră amândouă în Cedarfield. Becky nu 
părăsise niciodată oraşul. 

Corinne nu avusese asemenea noroc. 

Adam se îndreptă spre un punct situat la mijlocul drumului 
dintre mamele şi taţii din colţ, sperând să-şi creeze un mic 
spaţiu doar pentru sine. Se uită la grupul de taţi. Tripp Evans îi 
prinse privirea şi înclină din cap ca şi cum l-ar fi înţeles. Probabil 
nici Tripp nu avea chef de înghesuială, dar el era cel care o crea. 
„Celebritate locală”, gândi Adam. „Descurcă-te cu ea”. 

Când se auzi fluierul la finalul primului sfert, Adam se uită 
către soţia lui. Continua să stea de vorbă cu Becky, amândouă 
însufleţite. Le privi o clipă, pierdut şi speriat. O cunoştea foarte 
bine pe Corinne. Ştia totul despre ea. Şi, în mod paradoxal, 
pentru că o cunoştea atât de bine, ştia că ceea ce îi spusese 
Străinul aducea a adevăr. 

Ce am fi în stare să facem ca să ne protejăm familia? 

Fluierul răsună şi jucătorii îşi ocupară locurile pe teren. 
Fiecare părinte verifică dacă odrasla lui mai era în joc. Thomas 
îşi păstrase locul. Becky continua să vorbească. Corinne tăcuse, 
dând aprobator din cap, însă atentă la Thomas. Ea ştia să se 
concentreze. Iniţial, Adam apreciase această calitate la soţia lui. 
Corinne ştia ce voia de la viaţă şi se putea concentra în direcţiile 
care ar fi ajutat-o să obţină lucrurile respective. Când se 
întâlniseră, Adam avea, în cel mai bun caz, nişte planuri neclare 
- ceva despre ajutorarea celor defavorizaţi şi asupriţi -, dar nu 
avea idee unde voia să trăiască sau despre stilul de viaţă, cum 
să creeze viaţa aceea sau nucleul unei familii. Pentru el, totul 
era vast şi vag - şi iată, în contrast puternic, femeia aceasta 
spectaculoasă, frumoasă, inteligentă care ştia exact ce trebuie 
să facă amândoi. 

În renunţarea aceea existase libertate. 

În timp ce Adam se gândea la deciziile (sau la lipsa lor) pe 
care le luase până în acel punct al vieţii, Thomas primi mingea 
în spatele porţii, simulă o pasă spre centru, alergă către 
dreapta, duse crosa în spate şi reuşi o lovitură frumoasă, jos, în 
colţ. 

Gol. 

Taţii şi mamele ovaţionară. Coechipierii lui Thomas se 
îngrămădiră să-l felicite, bătându-l vesel pe cască. Fiul lui 
rămase calm, urmând vechea zicală „Poartă-te ca şi cum ai mai 
fi făcut asta”, dar, chiar şi de la distanţa aceea, chiar şi prin 
mască, chiar şi dincolo de aparatul de protecţie dentară, Adam 
ştia că Thomas, fiul lui cel mare, zâmbea şi era fericit, iar asta 
era treaba lui Adam ca tată, în primul şi în primul rând, să 
păstreze zâmbetul acestui băiat şi al fratelui său, să-i păstreze 
fericiţi şi în siguranţă. 

Ce ar fi în stare să facă pentru ca băieţii lui să fie fericiţi şi în 
siguranţă? 

Orice. 

Nu era însă vorba doar despre ce ai face sau ce ai sacrifica, 
nu-i aşa? In viaţă mai e vorba şi despre noroc, întâmplare, haos. 
Aşa că putea şi avea să facă tot posibilul pentru a-şi proteja 
copiii, deşi cumva ştia - cu deplină certitudine - că nu va fi de 
ajuns, că norocul, întâmplarea şi haosul îşi făcuseră alte planuri, 
că fericirea şi siguranţa aveau să se dizolve în aerul încă 
primăvăratic. 

Capitolul 7 


Thomas înscrise un al doilea gol - cu care câştigară meciul! - 
cu mai puţin de douăzeci de secunde înainte de final. 

In cinismul lui Adam despre lumea excesiv de intensă a 
sportului exista o urmă de ipocrizie: dincolo de toate, când 
Thomas marcă golul final, bărbatul sări, lovi aerul cu pumnii şi 
strigă: „Este!” Indiferent dacă-i plăcea sau nu, simţea un val de 
bucurie nediluată, pură. Îngerii lui păzitori ar fi zis că asta nu 
avea nimic de-a face cu Adam însuşi, că bucuria sa pornea din 
faptul că ştia că fiul lui trăieşte o bucurie şi mai mare şi că era 
firesc şi sănătos pentru un părinte să aibă astfel de sentimente 
pentru copilul său. Adam îşi aminti că el nu era unul dintre acei 
părinţi care trăiau prin copiii lor sau care priveau jocul de 
lacrosse ca pe un bilet de intrare la un colegiu mai bun. Îi plăcea 
să privească meciul dintr-un singur motiv: fiii lui adorau acest 
sport. 

Însă toţi părinţii îşi spun lor înşişi o mulţime de lucruri. 
Cocoşatul croat, nu-i aşa? 

Când meciul se termină, Corinne îl duse pe Ryan acasă cu 
maşina ei. intenţiona să pregătească cina. Adam îl aşteptă pe 
Thomas în parcarea liceului. Desigur, ar fi fost mult mai simplu 
să-l ia acasă imediat după meci, dar exista regula ca băieţii să 
folosească autocarul echipei din motive de siguranţă. Aşa că 
Adam, împreună cu alţi părinţi, urmară autobuzul înapoi în 
Cedarfield şi-şi aşteptară fiii să debarce. Cobori din maşină şi se 
îndreptă către intrarea din spate a şcolii. 

— Salut, Adam. 

Cal Gottesman veni spre el şi Adam îi răspunse la salut. Cei 
doi taţi îşi strânseră mâinile. 

— Grozavă victorie, zise Cal. 

— Într-adevăr. 

— Thomas a jucat al naibii de bine. 

— Şi Eric. 

Ochelarii lui Cal păreau să nu stea niciodată drept. Îi tot 
alunecau de pe nas, silindu-l să-i împingă înapoi cu degetul 
arătător, doar pentru ca imediat după aceea să-şi reînceapă 

coborârea pe nas. 

— Păreai... hm... distras. 

— Poftim? 

— La meci. Cal avea genul de voce care făcea totul să pară un 
scâncet. Parcă, ştiu şi eu, te supăra ceva. 

— Serios? 

— Da. Işi împinse ochelarii pe nas. La fel, n-am putut să nu 
constat expresia ta de să spunem, dezgust. 

— Nu prea înţeleg ce... 

— Când îi corectam pe arbitri. 

„li corecta”, gândi Adam. Dar nu voia să intre în subiect. 

— N-am observat. 

— Ar fi trebuit. Arbitrul voia să-l penalizeze pe Thomas când a 
primit mingea în X. 

Adam se strâmbă. 

— Nu înţeleg. 

— Pun presiune pe arbitri, zise Cal pe un ton conspirativ, în 
mod deliberat. Ar trebui să apreciezi asta. Azi după-amiază i-a 
prins bine fiului tău. 

— Corect, făcu Adam. Apoi, pentru că cine naiba era tipul ăsta 
ca să-l abordeze astfel, adăugă: Şi de ce mai semnăm la 
începutul sezonului declaraţia de fairplay? 

— Care? 

— Cea în care promitem să nu-i abuzăm verbal pe jucători, 
antrenori sau arbitri. Acea declaraţie. 

— Eşti naiv. Ştii cine-i Moskowitz? 

— Locuieşte cumva în Spenser Place? Tranzacţionează 
obligaţiuni? 

— Nu, nu, răspunse Cal nerăbdător. Profesorul Tobias 
Moskowitz de la Universitatea din Chicago. 

— Hm, nu. 

— Cincizeci şi şapte la sută. 

— Poftim? 

— Studiile arată că în cincizeci şi şapte la sută dintre cazuri un 
meci este câştigat de echipa gazdă - asta-i ceea ce numim 
avantajul terenului propriu. 

— Şi? 

— Deci avantajul terenului propriu este real. Există. Există în 
toate sporturile, în toate timpurile, în toate locurile. Profesorul 
Moskowitz a constatat că procentul este remarcabil de 

consecvent. 

— Şi? repetă Adam. 

— Probabil că ai auzit multe dintre motivele obişnuite prin 
care se explică acest avantaj. Oboseala călătoriei - echipa în 
deplasare trebuie să călătorească fie cu autocarul, fie cu 
avionul, fie cu ce are la dispoziţie. Poate ai auzit despre 
familiaritatea cu terenul de joc. Sau că unele echipe sunt 
obişnuite cu vremea rece sau cu căldura... 

— Locuim în oraşe vecine, replică Adam. 

— Da, exact, ceea ce-mi întăreşte punctul de vedere. 

Of, Adam chiar nu avea chef de aşa ceva. Unde naiba era 
Thomas? 

— Aşadar, continuă Cal, ştii ce a descoperit Moskowitz? 

— Poftim? 

— Adam, care crezi că este explicaţia pentru avantajul 
terenului propriu? 

— Nu ştiu. Poate sprijinul spectatorilor. 

Lui Cal Gottesman îi plăcu evident răspunsul. 

— Da şi nu. 

Adam încercă să nu ofteze. 

— Profesorul Moskowitz şi alţii ca ei au făcut studii despre 
avantajul terenului propriu. Ei nu spun că factori ca oboseala 
călătoriei nu constituie un motiv, dar nu prea există date care să 
confirme teoriile respective, ci doar câteva poveşti. Nu, de fapt, 
un singur aspect pentru avantajul terenului propriu este susţinut 
de date obiective. 

Ridică arătătorul, pentru cazul în care Adam nu ştia ce 
înseamnă unu. Apoi, în eventualitatea în care fusese prea subtil, 
repetă: 

— Doar unul. 

— Şi anume? 

Cal strânse degetul în pumn. 

— Părtinirea arbitrilor. Asta e. Echipa gazdă obţine mai multe 
dintre decizii. 

— Deci susţii că arbitrii influenţează jocul? 

— Nu, nu. Vezi, asta-i cheia studiului. Nu-i vorba despre faptul 
că arbitrii favorizează intenţionat echipa gazdă. Părtinirea e 
complet neintenţionată. Nu-i ceva conştient. Totul se leagă de 
conformismul social. Omul de ştiinţă din Cal se dezlănţuise. Pe 
scurt, toţi vrem să fim simpatizaţi de cei din jur. Arbitrii, ca toţi 

oamenii, sunt creaturi sociale şi asimilează sentimentele 
mulţimii. Din când în când, arbitrul ia, inconştient, o decizie care 
va face mulţimea fericită. Ai urmărit vreodată un meci de 
baschet? Antrenorii pun presiune pe arbitri pentru că ei înţeleg 
natura umană mai bine decât oricine. Inţelegi? 

Adam încuviinţă din cap. 

— Da. 

— Aşa că asta e. Cal desfăcu braţele. Asta înseamnă pe scurt 
avantajul terenului propriu - dorinţa umană de a te conforma şi 
de a te face plăcut. 

— Deci urli la arbitri... 

— La jocurile în deplasare, îl întrerupse Cal. Acasă e nevoie să 
ne păstrăm avantajul, dar la jocurile în deplasare - desigur, 
ştiinţific vorbind -, e necesară o contragreutate. Dacă taci, s-ar 
putea de fapt să-ţi dăuneze. 

Adam îşi feri privirea. 

— Ce-i? 

— Nimic. 

— Nu, vreau să aud. Tu eşti avocat, nu? Lucrezi într-o 
companie care se ocupă de conflicte. 

— Da. 

— Şi faci tot ce poţi ca să-l influenţezi pe judecător sau pe 
avocatul părţii adverse. 

— Aşa e. 

— Deci? 

— Nimic. Înţeleg ce vrei să zici. 

— Dar nu eşti de acord. 

— Nu prea vreau să mă bag în aşa ceva. 

— Datele însă sunt destul de clare. 

— Aşa-i. 

— Aşadar, care-i problema ta? 

Adam ezită, apoi îşi spuse: „De ce nu?” 

— E doar un joc. Avantajul terenului propriu face parte din joc. 
De aceea se joacă jumătate dintre meciuri acasă şi jumătate în 
deplasare. Ca să se echilibreze. Din punctul meu de vedere - şi 
e numai al meu -, tu justifici comportamentul urât. Hai să 
terminăm cu înjurăturile şi toate astea. Astfel, putem să le dăm 
un exemplu mai bun băieţilor decât urlând la arbitri. Şi dacă 
pierdem un meci sau două pe an, fapt de care mă îndoiesc, e un 
preţ mic pentru bună-cuviinţă şi demnitate, nu crezi? 

Când Thomas ieşi din vestiar, Cal Gottesman se pregătea să-l 
contreze. Adam ridică o mână şi zise: 

— Nu-i mare lucru, e doar punctul meu de vedere. Scuză-mă, 
OK? 

Se grăbi înapoi la maşină şi-şi privi fiul cum traversează 
parcarea. Când te simţi victorios, mersul este hotărât. Thomas 
avea spatele mai drept, pasul mai săltat. Pe chip i se citea o 
urmă de zâmbet. Adam ştia că, până nu intra în maşină, Thomas 
nu voia să lase să i se vadă bucuria. Le flutură din mână unor 
prieteni, ca un politician. Ryan era mai interiorizat, dar Thomas 
ar fi putut deveni primarul oraşului. 

Băiatul îşi aruncă sacul de lacrosse pe banchetă. Mirosul de 
transpiraţie al echipamentului se răspândi în maşină. Adam 
cobori geamurile. Fu ceva mai bine, însă după un meci pe vreme 
călduroasă nu era niciodată suficient. 

Thomas aşteptă să se îndepărteze de stadion înainte de a se 
însenina la faţă. 

— Ai văzut primul gol? 

Adam zâmbi. 

— Nebunie. 

— Aha. E doar al doilea meu gol în care am folosit stânga. 

— Frumoasă mişcare. Şi golul decisiv a fost grozav. 

Continuară aşa un timp. Cineva ar fi putut crede că era 
lăudăros. Dimpotrivă. Cu coechipierii şi cu antrenorii, Thomas se 
purta modest şi cu generozitate. Intotdeauna recunoştea 
meritele celorlalţi - băiatul care dăduse pasa, puştiul care furase 
mingea adversarului - şi devenea timid şi stingherit când se afla 
în centrul atenţiei pe un teren de joc. _ 

Când era însă cu familia lui, Thomas se dezlănţuia. li plăcea 
să intre în detaliile meciului, nu numai în fazele golurilor sale, ci 
întregul joc, ce spuseseră ceilalţi băieţi, cine jucase bine şi cine 
nu. Familia era un rai al siguranţei în acest sens, un fel de zonă 
de onestitate. Oricât de siropos ar suna, aşa trebuia să fie o 
familie. Nu trebuia să-şi facă griji că ar părea lăudăros, prefăcut 
sau altfel. Pur şi simplu, vorbea liber. 

— A venit! strigă Corinne când Thomas intră pe uşă. 

Relaxat, băiatul îşi ridică rucsacul de pe umăr, îl aruncă în 
spălătorie, apoi îşi lăsă mama să-l îmbrăţişeze. 

— Grozav joc, dragule! 

— Mulţumesc. 

În semn de felicitare, Ryan îşi ciocni pumnul de cel al fratelui 
său. 

— Ce-avem la cină? întrebă Thomas. 

— Am pus pe grătar nişte antricoate marinate. 

— Super! 

Antricoatele erau preferatele lui Thomas. Ca să nu strice 
atmosfera, Adam îşi sărută supus soţia. Se spălară toţi pe mâini. 
Ryan puse masa, ceea ce însemna că Thomas urma s-o strângă. 
Era apă pentru toată lumea. Corinne turnă două pahare de vin 
pentru adulţi. Aşeză mâncarea pe insula din bucătărie, iar ei îşi 
luară farfurii şi se serviră. 

Era o cină în familie perfect banală, dar plăcută, totuşi lui 
Adam i se părea că sub masă ticăia o bombă. Acum era doar o 
chestiune de timp. Cina avea să se termine şi băieţii se vor duce 
să-şi facă temele, să se uite la televizor, să-şi facă de lucru la 
computer sau să joace un joc video. Să aştepte până când Ryan 
şi Thomas se vor culca? Probabil. Doar că în ultimii doi ani fie el, 
fie Corinne adormeau înaintea lui Thomas. Aşadar, trebuia ca 
Thomas să se afle în camera sa cu uşa închisă înainte să-şi 
poată întreba soţia despre ceea ce aflase. 

Tic, tic, tic... 

În mai tot timpul mesei, Thomas fu vedeta. Ryan asculta 
vrăjit. Corinne povesti cum unul dintre profesori se îmbătase la 
Atlantic City şi vomitase în cazinou. Băieţilor le plăcu. 

— Ai câştigat ceva bani? întrebă Thomas. 

— Eu nu joc niciodată, se apără Corinne, mereu mamă. ŞI nici 
voi n-ar trebui. 

Băieţii dădură ochii peste cap. 

— Vorbesc serios. E un viciu îngrozitor. 

De data asta, băieţii clătinară din cap. 

— Ce e? 

— Eşti aşa de jalnică uneori..., zise Thomas. 

— Banu. 

— Întotdeauna cu lecţii de-astea despre viaţă, adăugă Ryan 
râzând. Termină. 

Corinne se uită la Adam după ajutor. 

— Tu auzi ce spun fiii tăi? 

Bărbatul se mulţumi să ridice din umeri. Schimbară subiectul. 
Adam nu-şi amintea care era acesta. Avea dificultăţi în 
concentrare. Era ca şi cum ar fi privit un montaj cinematografic 

al vieţii lui: familia fericită pe care el şi Corinne o creaseră, 
luând masa, bucurându-se unul de compania celuilalt. Aproape 
că vedea camera de filmat dând încet ocol mesei, surprinzându-i 
în diverse ipostaze. Era atât de banal, de răsuflat, de perfect. 

Tic, tic, tic... 

O jumătate de oră mai târziu, bucătăria fu curățată. Băieţii 
urcară. Imediat ce dispărură din raza vizuală, Corinnei îi dispăru 
zâmbetul. Se întoarse spre Adam. 

— Ce s-a întâmplat? 

Era într-adevăr remarcabil dacă stătea să se gândească puţin. 
Bărbatul trăise optsprezece ani alături de Corinne. O văzuse în 
toate dispoziţiile, avusese parte de toate sentimentele ei. Ştia 
când să se apropie, când să stea departe, când avea nevoie de 
o îmbrăţişare sau de o vorbă bună. O cunoştea destul de bine 
încât să-i termine propoziţiile şi chiar gândurile. Ştia totul despre 
ea. 

Nu existase, se gândi acum, nicio surpriză. O cunoştea deja 
destul de bine ca să ştie că ceea ce pretinsese Străinul acela era 
într-adevăr posibil. 

Şi totuşi, el nu văzuse asta. Nu-şi dăduse seama că şi Corinne 
îl putea citi, că ea ştiuse, în pofida tuturor eforturilor lui de a o 
ascunde, că ceva îl tulburase serios, că nu era vorba despre 
ceva obişnuit, ci era un lucru important, care putea să le 
schimbe vieţile. 

Corinne stătea în faţa lui şi aştepta lovitura. Aşa că el atacă. 

— Ţi-ai înscenat sarcina? 

Capitolul 8 


Străinul stătea la o masă de colţ în Red Lobster din 
Beachwood, Ohio, imediat la ieşirea din Cleveland. 

Sorbea dintr-un cocktail alcoolic, „specialitate” Red Lobster, 
un mai tai cu mango. Creveţii scampi cu usturoi începeau să se 
coaguleze în ceva care semăna cu chitul pentru faianţă. 
Chelnerul încercase de două ori să-i ia farfuria, însă Străinul 
refuzase. Ingrid stătea de partea cealaltă a mesei. Oftă şi-şi 
verifică ceasul. 

— Probabil că-i cel mai lung prânz din toate timpurile. 

Străinul aprobă din cap. 

— Aproape două ore. 

Supravegheau o masă la care stăteau patru femei aflate la a 
treia „specialitate”, deşi ceasul nu arăta nici 14:30. Două dintre 
ele mâncaseră Crabfest, un platou cu mai multe feluri diferite, 
care avea circumferința aproape egală cu a unui capac de canal. 
A treia femeie comandase /inguini Alfredo cu creveţi. Sosul cu 
smântână îi tot rămânea în colţurile gurii rujate cu roz. 

A patra femeie, al cărei nume ştiau că este Heidi Dann, era 
motivul pentru care se aflau ei acolo. Heidi comandase somon la 
grătar. Avea patruzeci şi nouă de ani, era înaltă, vioaie şi cu 
părul galben-pai. Purta o bluză cu imprimeu tigrat şi decolteu 
destul de adânc. Heidi avea un râs puternic, totuşi melodios. 
Străinul îl auzise în ultimele două ore. Sunetul avea ceva 
hipnotic. 

— A început să-mi placă de ea, zise el. 

— Şi mie. 

Cu ambele mâini, Ingrid îşi strânse la spate părul blond, 
adunându-l într-o coadă de cal imaginară, apoi îl lăsă liber. 
Făcea asta des. Avea părul lung şi prea drept şi-i cădea mereu 
pe faţă. 

— E ceva poftă de viaţă acolo, nu-i aşa? 

Străinul ştia exact la ce se referă Ingrid. 

— La urma urmelor, continuă ea, îi facem o favoare. 

Asta constituia justificarea. Bărbatul era de acord. Dacă 
fundaţia e putredă, trebuie să demolezi întreaga casă. N-o poţi 

repara doar cu un strat de vopsea sau cu câteva scânduri. El 
ştia. Înţelegea. Trăia experienţa asta. 

O credea. 

Asta nu însemna însă că-i făcea plăcere să fie cel care pune 
explozibilul. Aşa văzuse întotdeauna lucrurile. El era cel care 
arunca în aer casa cu fundaţie putredă, dar nu rămânea 
niciodată în apropiere ca să vadă cum sau dacă era 
reconstruită. 

Nici măcar nu se asigura că nu rămăsese nimeni în casă 
atunci când exploda. 

Chelneriţa veni la masa femeilor şi le dădu nota. Toate 
căutară atente în genţi şi scoaseră bani. Femeia cu /inguini 
calculă, împărțind egal nota de plată. Cele două consumatoare 
de Crabfest scoaseră bancnotele, una câte una. Fiecare doamnă 
îşi deschise apoi portmoneul cu mărunţiş, ca pe o centură de 
castitate ruginită. 

Heidi doar aruncă nişte bancnote de douăzeci. 

Ceva în felul în care o făcu - cu grijă şi în acelaşi timp 
nepăsător - îl impresionă pe Străin. Bănuia că familia Dann stă 
bine cu banii, dar cine mai ştie în ziua de azi? Heidi şi soţul ei, 
Marty, erau căsătoriţi de douăzeci de ani. Aveau trei copii. Fata 
cea mare, Kimberly, era studentă în primul an la NYU în 
Manhattan. Cei doi băieţi, Charlie şi John, erau încă la liceu. 
Heidi lucra în diverse saloane de cosmetică Macy's în University 
Heights. Marty Dann era vicepreşedintele de vânzări şi 
marketing al TTI Floor Care din Glenwillow. TTI însemna 
aspiratoare. Deţineau Hoover, Oreck, Royal şi divizia pentru care 
lucrase Marty în ultimii unsprezece ani, Dirt Devil. Călătorea 
mult în interes de serviciu, de cele mai multe ori în Bentonville, 
statul Arkansas, pentru că acolo se găseau birourile companiei 
Walmart. 

Ingrid studie fața Străinului. 

— Dacă vrei, mă ocup singură. 

El clătină din cap. Era treaba lui. Ingrid se afla acolo pentru că 
trebuia să abordeze o femeie şi uneori putea fi dificil. Un cuplu 
femeie-bărbat care intră în vorbă cu cineva? Nicio problemă. Un 
bărbat ce abordează un alt bărbat într-un bar, de exemplu, sau 
la American Legion Hall? larăşi nicio problemă. Dar dacă un 
bărbat de douăzeci şi şapte de ani abordează o femeie de 
patruzeci şi nouă de ani lângă, să presupunem, Red Lobster? 

Ar putea deveni dubios. 

Ingrid plătise deja nota, aşa că se mişcară rapid. Heidi venise 
singură, într-un Nissan Sentra gri. El şi Ingrid îşi parcaseră 
maşina închiriată la două locuri depărtare. Aşteptau lângă 
maşină, cu cheia în mână, prefăcându-se că tocmai se 
pregăteau să plece. 

Nu voiau să atragă atenţia asupra lor. 

Cinci minute mai târziu, cele patru femei ieşiră din restaurant. 
Sperau ca Heidi să rămână singură, dar n-aveau nicio 
certitudine. Era posibil ca una dintre prietene s-o însoţească la 
maşină, caz în care ei ar fi trebuit s-o urmărească până acasă şi 
fie să încerce s-o intercepteze acolo (nu e niciodată o idee bună 
să te confrunţi cu victima pe terenul ei - capacitatea defensivă îi 
este sporită), fie să aştepte până ieşea din nou. 

Femeile se despărţiră îmbrăţişându-se. Heidi, se vedea bine, 
ştia să îmbrăţişeze. Părea că o face din convingere. Când 
îmbrăţişa pe cineva, închidea ochii, iar persoana pe care o 
strângea în braţe îi închidea la rândul ei. Genul acela de 
îmbrăţişare. 

Celelalte trei femei plecară în direcţie opusă. Perfect! 

Heidi porni spre maşină. Purta pantaloni trei sferturi. Tocurile 
înalte o făceau să se clatine puţin din cauza băuturii, dar făcea 
faţă cu un aplomb exersat. Zâmbea. Ingrid îi făcu semn din cap 
Străinului să se pregătească. Încercau să pară inofensivi. 

— Heidi Dann? 

Bărbatul încercă să-şi păstreze o expresie prietenoasă sau, în 
cel mai rău caz, neutră. Heidi se întoarse şi-l privi în ochi. 
Zâmbetul îi căzu de pe faţă ca şi cum cineva îi ataşase o ancoră. 

Ştia. 

El nu era surprins. Mulţi ştiau cumva, deşi negarea funcţiona 
de minune când apărea Străinul. Insă simţi la ea putere şi 
inteligenţă. Heidi ştia deja că lucrurile pe care avea să i le spună 
urmau să schimbe totul. 

— Da? 

— Există un website numit FindYourSugarBaby.com, zise 
bărbatul. 

Învăţase că trebuie să intri direct în problemă. Nu întrebi 
victima dacă are timp de discuţii, dacă vrea să ia loc sau să 
meargă într-o zonă mai liniştită. Pur şi simplu lansezi bomba. 

— Poftim? 

— Se vrea a fi un serviciu modern de întâlniri online, dar nu 
este aşa. Bărbaţii - de presupus adulţi înstăriți - se înscriu ca să 
întâlnească... mă rog, prietene. Ai auzit de el? 

Heidi se mai uită o clipă la Străin, apoi îşi întoarse privirea 
către Ingrid, care încercă să-i zâmbească amabil. 

— Cine sunteţi? 

— Nu contează, spuse bărbatul. 

Unii oameni se opun. Alţii înţeleg că-i o pierdere de timp 
irelevantă în imaginea de ansamblu. Heidi făcea parte din 
ultimul grup. 

— Nu, n-am auzit de site. Pare unul dintre acelea folosite de 
persoanele căsătorite ca să-şi înşele partenerii. 

Străinul făcu un gest ambiguu din cap şi zise: 

— Nu tocmai. Acest site se ocupă mai degrabă de afaceri, 
dacă mă înţelegi. 

— Nu înţeleg deloc. 

— Trebuia să fi citit materialul când ai avut ocazia. Site-ul 
vorbeşte despre faptul că fiecare relaţie reprezintă în realitate o 
tranzacţie şi că este important să vă definiţi rolurile, să ştii ce se 
aşteaptă din partea ta şi ce se aşteaptă din partea amantului. 

Faţa lui Heidi îşi pierdu culoarea. 

— Amant? 

— Uite cum funcționează, continuă Străinul. De exemplu, un 
bărbat se înscrie pe site. Caută într-o listă de femei, de obicei 
mult mai tinere. Găseşte una care îi place. Dacă ea acceptă, 
încep să negocieze. 

— Să negocieze? 

— El caută ceea ce numim o „păpuşică”. Aşa defineşte 
website-ul o femeie cu care el poate ieşi la o cină sau care-l 
poate însoţi la o întâlnire de afaceri, genul ăsta de lucruri. 

— Dar nu asta se întâmplă de obicei, spuse Heidi. 

— Nu. Nu asta se întâmplă. 

Heidi expiră prelung. Îşi puse mâinile în şolduri. 

— Continuă. 

— Aşadar, ei negociază. 

— Tipul bogat şi păpuşica lui. 

— Exact. Site-ul îi împuie fetei capul cu tot felul de aiureli. 
Cum e definit totul. Cum genul ăsta de întâlniri nu sunt bătaie 
de joc. Cum bărbaţii sunt bogaţi şi sofisticaţi şi le vor trata 
frumos, le vor cumpăra cadouri şi le vor duce în locuri exotice 

de peste mări şi ţări. 

Heidi clătină din cap. 

— Şi fetele chiar cred asta? 

— Unele, poate. Mă îndoiesc însă că prea multe. Majoritatea 
înţeleg miza. 

Părea că Heidi se aşteptase la vizita lui, aşteptase aceste 
veşti. Acum era calmă, deşi el îi simţea pustiirea. 

— Deci negociază? reveni femeia. 

— Exact. Până la urmă, ajung la o înţelegere. Totul este 
prevăzut într-un contract online. De exemplu, tânăra acceptă să 
se întâlnească cu bărbatul de cinci ori pe lună. Ei propun 
posibilele zile de întâlnire din săptămână. El oferă opt sute de 
dolari. 

— De fiecare dată? 

— Pe lună. 

— leftin. 

— Mă rog, asta pentru început. Dar ea cere două mii de dolari. 
Negocierea continuă. 

— Ajung la o înţelegere? întrebă Heidi. 

Acum avea ochii umezi. Străinul încuviinţă din cap. 

— În cazul de faţă, se pun de acord cu o mie două sute de 
dolari pe lună. 

— Adică paisprezece mii patru sute de dolari pe an, zise Heidi 
cu un surâs trist. Sunt bună la matematică. 

— Corect. 

— Şi fata? Ce-i spune tipului că este ea? Stai. Zice că-i 
studentă şi că are nevoie de ajutor ca să-şi plătească taxele. 

— În acest caz, da. 

— Aha! făcu Heidi. 

— În situaţia dată, continuă Străinul, fata prezintă adevărul. 

— E studentă? Heidi clătină din cap. Groaznic. 

— Însă, în cazul nostru, fata nu se opreşte aici. Îşi stabileşte 
zile diferite pe săptămână cu diferiţi prieteni. 

— Oh, asta-i urât! 

— Aşadar, cu unul e mereu marţea. Cu altul, în zilele de joi. 
Altcineva primeşte weekendurile. 

— Trebuie să se adune. Banii, adică. 

— Se adună. 

— Ca să nu mai vorbim despre bolile venerice. 

— Aici nu pot să comentez. 

— Cum aşa? 

— Nu ştim dacă foloseşte sau nu prezervativ. Nu avem fişa ei 
medicală. Nici măcar nu ştim exact ce face cu toţi aceşti bărbaţi. 

— Mă îndoiesc că pierd vremea jucând cărţi. 

— Şi eu la fel. 

— Şi de ce îmi spui toate astea? 

Străinul se uită la Ingrid, care vorbi pentru prima dată: 

— Pentru că meritai să ştii. 

— Asta-i tot? 

— Asta-i tot ce-ţi putem împărtăşi, spuse Străinul. 

— Douăzeci de ani. Heidi clătină din cap şi-şi stăpâni lacrimile. 
Nemernicul. 

— Poftim? 

— Marty. Nemernicul. 

— Ah, dar nu despre Marty vorbim, zise Străinul. 

Pentru prima dată, Heidi păru complet nedumerită: 

— Poftim? Atunci despre cine? 

— Despre fiica ta, Kimberly. 

Capitolul 9 


Corinne încasă lovitura, făcu un pas şovăitor în spate, dar 
rămase pe picioare. 

— Despre ce dracu vorbeşti? 

— Putem trece peste partea asta? întrebă Adam. 

— Poftim? 

— Partea în care te prefaci că habar n-ai despre ce vorbesc. 
Hai să trecem peste negare, da? Ştiu că ţi-ai înscenat sarcina. 

Ea încercă să se adune, luând lucrurile pe rând. 

— Dacă ştii, de ce mai întrebi? 

— Şi băieţii? 

Asta o nedumaeri. 

— Ce-i cu ei? 

— Sunt ai mei? 

Ochii Corinnei se lărgiră. 

— Ţi-ai ieşit din minţi? 

— Ai înscenat o sarcină. Cine ştie de ce altceva mai eşti 
capabilă? 

Corinne nu spuse nimic. 

— Ei bine? 

— lisuse, Adam, uită-te la ei. 

El nu spuse nimic. 

— Bineînţeles că sunt ai tăi. 

— Există teste, să ştii. Pentru ADN. Poţi să le cumperi de la 
Walgreens, fir-ar să fie! 

— Atunci cumpără-le! se răsti ea. Băieţii ăştia sunt ai tăi. Ştii 
asta. 

Stăteau fiecare de o parte şi de alta a insulei din bucătărie. 
Chiar şi acum, chiar în toiul furiei şi al confuziei, el nu se putea 
împiedica să vadă cât era de frumoasă. Nu-i venea să creadă că, 
dintre atâţia ţipi care o doriseră, îl alesese pe el. Corinne era 
fata cu care bărbaţii voiau să se căsătorească. Aşa priveau ei, 
prosteşte, femeile când erau tineri. Le împărțeau în două tabere. 
Din prima făceau parte cele care îi duceau cu gândul la nopţi 
pline de pasiune şi la picioare ridicate în aer. Cele din a doua 
tabără îi făceau să viseze la plimbări sub clar de lună, la 

baldachine şi la jurăminte de căsătorie. Corinne se afla categoric 
în a doua categorie. 

Mama lui Adam fusese excentrică până la limita bipolarităţii. 
Asta îl atrăsese nebuneşte pe tatăl lui. „Scânteia ei”, explicase 
tata. Dar, pe măsură ce timpul trecuse, scânteia se 
transformase în manie. Scânteia era amuzantă şi spontană, însă 
imprevizibilitatea îl uzase pe tatăl lui, îl îmbătrânise. Momentele 
bune erau grozave, totuşi, în cele din urmă, fuseseră distruse de 
numărul tot mai mare de momente proaste. Adam nu făcea 
aceeaşi greşeală. Viaţa este o serie de reacţii. Reacţia lui la 
greşeala tatălui său fusese să se căsătorească cu o femeie pe 
care o considera stabilă, solidă, stăpână pe sine, ca şi cum 
oamenii ar fi chiar atât de simpli. 

— Spune-mi, îi ceru Adam. 

— Ce te face să crezi că am înscenat sarcina? 

— Ordinul de plată către Novelty Funsy făcut cu Visa. Mi-ai zis 
că-i pentru decoraţiunile de la şcoală, dar n-a fost aşa. E numele 
sub care facturează Fake-A-Pregnancy.com. 

Ea păru derutată acum. 

— Nu-nţeleg. Ce te-a făcut să verifici o plată de acum doi ani? 

— N-are importanţă. 

— Pentru mine are. Tu nu te hotărăşti pur şi simplu să verifici 
plăţi vechi. 

— Ai făcut aşa ceva, Corinne? 

Ea rămase cu ochii plecaţi pe blatul de granit al insulei. 
Corinnei îi luase o veşnicie să găsească nuanţa exactă de granit 
şi alesese până la urmă ceva numit Ontario Brown. Descoperi 
nişte rămăşiţe de mâncare uscată şi începu să le râcâie cu 
unghia. 

— Corinne? 

— Îţi aminteşti când am avut două ore libere de la şcoală în 
timpul prânzului? 

Schimbarea de subiect îl zăpăci pentru moment pe Adam. 

— Şi ce-i cu asta? 

Rămăşiţele uscate se desprinseră. Corinne se opri. 

— A fost singura oară în cariera mea de profesoară când am 
avut o fereastră atât de mare. Am avut voie să ies din şcoală ca 
să iau masa. 

— Îmi amintesc. 

— Obişnuiam să merg la cafeneaua aia din Bookends. Fac 

nişte sandviciuri calde grozave. Comandasem unul şi un pahar 
de ceai cu gheaţă sau o cafea. Stăteam la masa din colţ şi 
citeam o carte. Pe faţă îi apăru un zâmbet micuţ. A fost o 
binecuvântare. 

Adam încuviinţă din cap. 

— Minunată poveste. 

— Nu fi sarcastic. 

— Nu, nu, serios, e captivant şi foarte relevant. Eu vreau să- 
mi povesteşti despre sarcina înscenată, dar istorioara asta e 
chiar mai bună. Care sanavici era preferatul tău? Mie îmi place 
cel cu curcan şi brânză elveţiană. 

Corinne închise ochii. 

— Întotdeauna ai folosit sarcasmul ca mecanism de apărare. 

— O, da, iar tu ai ştiut întotdeauna să găseşti momentul 
potrivit. De exemplu acum. Acum e momentul să mă 
psihanalizezi. 

Vocea ei era rugătoare. 

— Încerc să-ţi spun ceva, bine? 

Adam strânse din umeri. 

— Atunci fă-o. 

Femeia avu nevoie de câteva secunde să se adune înainte de 
a vorbi din nou. Când se auzi, vocea îi era tristă. 

— Mă duceam la Bookends aproape în fiecare zi, iar după o 
perioadă devii, cum să zic, de-al casei. Sunt acolo mereu aceiaşi 
oameni. Era ca o comunitate. Sau ca în Cheers. Era Jerry, 
şomerul. Şi Eddie, care făcea tratament ambulatoriu la Bergen 
Pines. Debbie îşi aducea laptopul şi scria... 

— Corinne... 

Ea ridică o mână. 

— Şi mai era Suzanne, gravidă în vreo opt luni. 

Tăcere. 

Corinne se întoarse. 

— Unde-i sticla de vin? 

— Nu văd unde vrei s-ajungi. 

— Am nevoie de nişte vin. 

— L-am pus în dulap, deasupra chiuvetei. , 

Femeia se întinse, deschise uşița şi scoase sticla. Işi luă 
paharul şi începu să toarne. 

— Suzanne Hope avea vreo douăzeci şi cinci de ani. Era 
primul ei copil. Ştii cum e o viitoare mamă tânără - strălucitoare 

şi din cale-afară de fericită, de parcă ar fi prima persoană din 
lume care a rămas însărcinată. Suzanne era chiar drăguță. Îi 
vorbeam toate despre sarcină şi despre copil. Ştii cum e. Ea ne 
povestea despre vitaminele prenatale. Alegea nume. Nu voia să 
ştie dacă-i băiat sau fată. Voia să aibă o surpriză. Toată lumea o 
plăcea. 

Adam îşi înfrână replica sarcastică. O înlocui în schimb cu o 
observaţie evidentă. 

— Credeam că te duceai acolo pentru linişte şi lectură. 

— Da. Adică aşa a fost la început. Dar pe parcurs am început 
să îndrăgesc cercul ăla de oameni. Ştiu că sună patetic, însă 
abia aşteptam să mă-ntâlnesc cu ei. Era ca şi cum existau 
numai în punctul acela din spaţiu şi din timp, înţelegi? Ca atunci 
când jucai tu baschet. Ţi-erau dragi băieţii, dar nu ştiai nimic 
despre ei, dincolo de teren. Unul dintre ei era proprietarul 
restaurantului la care ne duceam şi tu nici nu ştiai, ţii minte? 

— Ţin minte, Corinne. Nu văd totuşi care-i legătura. 

— Încerc să-ţi explic. Mi-am făcut prieteni. Oamenii veneau şi 
plecau fără să anunţe în prealabil. Ca Jerry. Într-o zi, Jerry a 
dispărut. Am presupus că şi-a găsit o slujbă, dar n-a venit să ne 
spună. Pur şi simplu n-a mai apărut. La fel şi Suzanne. Am 
presupus c-a născut. li trecuse de mult termenul. Şi apoi, din 
nefericire, când a început noul semestru, pentru mine s-a 
terminat cu pauza de două ore, aşa că probabil am dispărut şi 
eu. Aşa merg lucrurile. E ceva ciclic. Distribuţia se schimbă. 

Adam habar n-avea unde voia ea să ajungă, însă nici nu avea 
motive s-o grăbească. Cumva, acum îşi dorea ca totul să se 
petreacă mai lent. Voia să ia în considerare toate opţiunile. Se 
uită în spate, la masa de bucătărie, unde Thomas şi Ryan tocmai 
mâncaseră, râseseră şi se gândiseră că sunt în siguranţă. 

Corinne luă o gură mare de vin. Ca să o determine să 
continue, Adam întrebă: 

— L-ai revăzut vreodată pe vreunul dintre ei? 

Ea aproape că zâmbi. 

— Exact asta-i ideea poveştii. 

— Adică? 

— Am revăzut-o pe Suzanne, cam trei luni mai târziu. 

— La Bookends? 

Soţia lui clătină din cap. 

— Nu. La un Starbucks din Ramsey. 

— Avea băiat sau fată? 

Un zâmbet trist pluti peste buzele Corinnei. 

— Niciuna, nici alta. 

El nu ştiu ce să înţeleagă sau cum să comenteze, aşa că 
spuse simplu: 

— Ah. 

Corinne îi întâlni privirea. 

— Era însărcinată. 

— Suzanne? 

— Da. 

— Când ai întâlnit-o în Starbucks? 

— Da. Numai că trecuseră doar trei luni de când o văzusem 
ultima dată. Şi părea tot gravidă în opt luni. 

Adam încuviinţă din cap, înțelegând în sfârşit ce voia să zică. 

— Ceea ce este, desigur, imposibil. 

— Bineînţeles. 

— Se prefăcea. 

— Da. Ştii, trebuia să mă duc în Ramsey după un manual nou. 
Era ora prânzului şi probabil că Suzanne îşi imaginase că nu 
exista nicio posibilitate să întâlnească acolo pe cineva din 
Bookends. Starbucks e la... cât, cincisprezece minute cu maşina 
de Bookends? 

— Cel puţin. 

— Deci eu tocmai comandam un /atte şi i-am auzit vocea, iar 
ea era acolo, stând în colţ, povestind unui grup de clienţi 
fermecaţi despre tratamentul ei prenatal cu vitamine. 

— Nu pricep. 

Corinne aplecă uşor capul spre un umăr. 

— Serios? 

— Tu pricepi? 

— Bineînţeles. M-am prins imediat. Suzanne îşi ţinea şedinţa 
în colţ şi m-am îndreptat spre ea. Când m-a văzut, toată 
strălucirea i s-a evaporat. Îţi dai seama! Cum să explici că eşti 
gravidă în opt luni timp de... cât, o jumătate de an? 

Am stat şi am aşteptat. Cred că a sperat că voi pleca. Dar am 
rămas. Ar fi trebuit să mă-ntorc la şcoală, dar am spus că am 
făcut pană. Kristin a ţinut orele în locul meu. 

— Până la urmă ai vorbit cu Suzanne? 

— Da. 


— Şi? 

— Mi-a mărturisit că de fapt locuia în Nyack, New York. 

Asta era la treizeci de minute atât de Bookends, cât şi de 
Starbucks, calculă Adam. 

— Mi-a spus o poveste despre cum născuse un copil mort. Nu 
cred că-i adevărat, dar s-ar putea să fie. Din mai multe puncte 
de vedere, povestea ei e mai simplă. Unor femei le place să fie 
gravide. Nu din cauza afluxului de hormoni sau pentru că în 
trupul lor creşte un copil. Motivele lor sunt mult mai primare. E 
singurul moment din viaţa lor în care se simt speciale. Oamenii 
le deschid uşile. Le întreabă cum le-a fost ziua. Le întreabă când 
urmează să nască şi cum se simt. Pe scurt, obţin atenţie. Într-un 
fel, e ca şi cum ai fi celebru. Suzanne nu avea nimic special. Nu 
mi s-a părut deosebit de inteligentă sau de interesantă. Faptul 
că era însărcinată o transforma în vedetă. Era ca un drog pentru 
ea. _ 

Adam clătină din cap. Işi aminti sloganul de pe site-ul Fake-A- 
Pregnancy: Niciodată nu ajungi mai repede în centrul atenţiei 
decât atunci când eşti gravidă! 

— Deci se prefăcea că-i gravidă ca să rămână în centrul 
atenţiei? 

— Da. Îşi mângâia pântecele fals. Mergea la cafenea. Atrăgea 
instantaneu atenţia. 

— Nu putea însă s-o ţină aşa prea mult. Nu poţi fi gravidă în 
opt luni mai mult de... mă rog, o lună sau două. 

— Exact. Aşa că-şi schimba localul unde lua masa. Cine ştie 
de când făcea asta sau dacă o mai face. Zicea că soţului nu-i 
păsa de ea. Venea acasă şi se aşeza direct la televizor sau 
rămânea la bar cu băieţii. Din nou, nu ştiu dacă minţea. Nu 
contează. A, şi Suzanne proceda aşa şi în alte locuri. În loc să 
meargă la supermarketul din vecinătate, se ducea la unele mai 
îndepărtate, le zâmbea oamenilor şi ei îi zâmbeau la rândul lor. 
Dacă se ducea la cinema şi voia un loc bun, se folosea de trucul 
ăsta. La fel şi în călătoriile cu avionul. 

— Oho! făcu Adam. E aproape boală. 

— Dar nu-nţelegi? 

— Ba-nţeleg. Ar trebui să se ducă la psiholog. 

— Ştiu şi eu. Pare destul de inofensiv. 

— Să-ţi pui o burtă falsă ca să atragi atenţia? 

Corinne ridică din umeri. 

— Recunosc că-i cam mult, însă unii oameni primesc atenţie 

pentru că sunt frumoşi. Alţii pentru că au moştenit bani sau 
pentru că au o slujbă interesantă. 

— lar altele o primesc minţind că sunt însărcinate. 

Tăcere. 

— Presupun că prietena ta Suzanne ţi-a spus despre site-ul 
Fake-A-Pregnancy. 

Femeia se întoarse cu spatele. 

— Corinne? 

— Doar atât sunt dispusă să-ţi spun acum. 

— Glumeşti, nu? 

— Nu. 

— Stai, vrei să-mi zici că şi tu tânjeai după atenţie ca această 
Suzanne? Nu-i un comportament normal. Ştii asta, da? Trebuie 
să fie un fel de tulburare mintală. 

— Am nevoie să mă gândesc la asta. 

— La ce să te gândeşti? 

— E târziu. Sunt obosită. 

— Ţi-ai ieşit din minţi? 

— Termină! 

— Poftim? 

Corinne se întoarse spre Adam. 

— Simţi şi tu, nu-i aşa? 

— Despre ce tot vorbeşti? 

— Noi doi suntem pe un teren minat. Parcă cineva ne-a 
aruncat exact în mijlocul lui şi dacă ne mişcăm prea repede, 
indiferent în ce direcţie, o să călcăm pe o mină şi totul o să sară 
în aer. 

Se uită la el. Bărbatul se uită la ea. 

— Nu din cauza mea s-a ajuns pe terenul minat, spuse el 
printre dinţi, ci din cauza ta. 

— Mă duc să mă culc. Putem să discutăm dimineaţă. 

Adam îi blocă drumul. 

— Nu te duci nicăieri. 

— Şi ce-o să faci? O să mă baţi până vorbesc? 

— Îmi datorezi o explicaţie. 

Soţia lui clătină din cap. 

— Nu-nţelegi. 

— Ce nu-nţeleg? 

Corinne îl privi în ochi. 

— Cum ai aflat? 

— Nu contează. 

— Habar n-ai cât de mult contează, zise ea cu glas slab. Cine 
ţi-a spus să te uiţi la tranzacţia de pe cardul Visa? 

— Un străin. 

Ea făcu un pas în spate. 

— Cine? 

— Nu ştiu. Un tip. Nu l-am mai văzut înainte. A venit la mine 
când eram la American Legion şi mi-a zis ce ai făcut. 

Corinne scutură din cap ca şi cum ar fi încercat să se 
lămurească. 

— Nu-nţeleg. Ce tip? 

— Ţi-am spus. Un străin. 

— Trebuie să ne gândim la asta. 

— Ba nu, tu trebuie să-mi zici ce se-ntâmplă. 

— Nu în seara asta. 

Îi puse mâinile pe umeri. Adam se dădu înapoi ca şi cum 
atingerea ei l-ar fi ars. 

— Nu-i ceea ce crezi tu. E ceva mai mult. 

— Mamă? 

Adam se întoarse spre voce. Ryan stătea în capul scării. 

— Mă poate ajuta unul dintre voi la mate? 

Corinne nu ezită. Zâmbetul reveni la locul lui. 

— Vin imediat, dragule. Se întoarse către Adam. Mâine, îi 
şopti şi în glasul ei se simţea rugăminte. Miza e foarte mare. Te 
rog. Lasă-mă până mâine. 

Capitolul 10 


Ce putea să facă? 

Corinne se închisese în sine. Mai târziu, când erau singuri în 
dormitor, Adam apelă la furie, la argumente, o rugă, o 
ameninţă. Folosi cuvinte ca iubire, ridicol, ruşine, mândrie. Ea 
nu-i răspunse. Era frustrant. 

La miezul nopţii, Corinne îşi scoase cu grijă cerceii aniversari 
cu diamante şi-i puse pe noptieră. Stinse lumina, îi ură noapte 
bună şi închise ochii. Bărbatul era dezorientat. Ajunse aproape - 
poate prea aproape - de a trece la ceva fizic. Se gândi să 
smulgă pătura de pe ea, dar la ce i-ar fi folosit? Ar fi vrut - 
îndrăznea oare s-o admită fie şi doar faţă de sine? - să pună 
mâna pe ea, s-o zguduie şi s-o facă să vorbească sau măcar s-o 
aducă la rațiune. Însă când avea doisprezece ani, Adam îşi 
văzuse tatăl scuturând-o cu putere pe mama lui. Mama îl iritase 
- din păcate, aşa era ea. li vorbea urât sau îi insulta bărbăţia şi 
în cele din urmă nervii lui cedau. Într-o seară îl văzuse punând 
mâinile pe gâtul mamei şi începând să strângă. 

Destul de ciudat, când îl văzuse folosind forţa asupra mamei 
nu-l deranjase atât teama, oroarea sau pericolul, ci cât de slab 
şi demn de milă îl făcea să arate pe tatăl său tentativa aceea de 
dominare, cum, chiar dacă se afla în poziţia victimei, mama îl 
manevrase astfel încât să devină atât de jalnic, în măsură să 
recurgă la ceva cu totul străin de caracterul său, de felul său de 
a fi. 

Adam n-ar fi putut niciodată să ridice mâna la o femeie. Nu 
doar pentru că era ceva greşit, ci din cauza a ceea ce ar fi făcut 
din el. 

Neştiind cum să acţioneze, se strecură în pat lângă Corinne. 
Îşi aranjă perna, puse capul pe ea şi închise ochii. Aşteptă zece 
minute. Nu, în niciun caz. Cobori scările, cu perna în mână, şi 
încercă să adoarmă pe canapea. 

Puse ceasul să sune la ora 5, ca să fie sigur că se întoarce în 
dormitor înainte să se trezească băieţii. Nu era nevoie. Dacă 
somnul trecuse pe la el, rămăsese prea puţin timp ca să-şi dea 
seama. Când reveni sus, Corinne dormea adânc. După modul 

cum respira, ştia că nu se prefăcea - dormea tun. Amuzant. El 
nu putea să doarmă. Ea da. Işi aminti că citise undeva că 
poliţiştii puteau să spună adesea dacă un suspect era vinovat 
sau nevinovat după felul cum dormea. Un nevinovat lăsat singur 
într-o cameră de interogatorii, susţinea teoria, rămâne treaz din 
cauza confuziei şi a iritării provocate de acuzaţia pe nedrept. Un 
om vinovat adoarme. Adam nu crezuse niciodată în teoria 
aceea, una dintre cele care sună bine, însă în realitate nu 
rezistă. Şi totuşi, iată, bărbatul nevinovat stătea treaz, în vreme 
ce soţia lui - vinovată? - dormea ca un prunc. 

Adam fu ispitit s-o scuture ca s-o trezească, s-o surprindă în 
acel punct dintre vis şi conştienţă şi poate să scoată de la ea 
adevărul nesigur. Până la urmă, ajunse la concluzia că nu va 
reuşi. Ea avusese dreptate când zisese că trebuie să fie atenţi. 
Mai mult decât atât, Corinne funcţiona după orarul propriu. Nu 
putea forţa prea mult lucrurile. Şi poate aşa era cel mai bine. 

Intrebarea era ce să facă el acum. 

Ştia adevărul, nu? Chiar trebuia s-o aştepte pe ea să-i 
confirme că simulase o sarcină şi un avort spontan? Dacă nu 
fusese aşa, ar fi negat de la bun început. Ea trăgea de timp - 
poate ca să vină cu o explicaţie rezonabilă sau ca să-i dea lui 
răgaz să se calmeze şi să se gândească la alternative. 

Pentru că ce ar fi putut face Adam? 

Era pregătit să plece? Să divorţeze? 

Nu ştia răspunsul. Bărbatul rămase în picioare lângă pat şi se 
uită la ea. Ce simţea pentru ea? Işi zise că trebuie să răspundă, 
pe loc, fără să se gândească, la întrebarea: Dacă e adevărat că 
ea a făcut toate astea, ai mai iubi-o şi ai mai vrea să fii lângă ea 
pentru tot restul vieţii? 

Sentimentele îi erau confuze, dar reacţia instinctivă fu: Da. 

Fă un pas în spate. Cât de mult a contat înşelătoria aia? 
Enorm. Nici nu se punea problema. Enorm. 

Era însă ceva care le putea distruge vieţile, sau ceva cu care 
puteau trăi? Toate familiile ignoră elefanții din cameră. Ar putea 
el într-o zi să-l ignore pe acesta? 

Nu ştia şi de aceea trebuia să fie atent. Trebuia să aştepte. 
Trebuia să-i asculte explicaţiile, chiar dacă asta i se părea 
aproape obscen. 

Nu e ce crezi tu. E ceva mai mult. 

Aşa spusese Corinne, dar el nu-şi putea imagina despre ce 

putea fi vorba. Se strecură sub pătură şi închise ochii pentru o 
clipă. 

Când îi deschise din nou, trecuseră trei ore. Extenuarea îl 
ajunsese din urmă şi-l doborâse. Verifică locul de lângă el. Era 
gol. Cobori şi picioarele îi aterizară pe podea cu un bufnet surd. 
De la parter se auzea vocea lui Thomas. Thomas, oratorul. Ryan, 
ascultătorul. 

Şi Corinne? 

Privi pe fereastra dormitorului. Maşina ei era pe alee. Cobori 
scara cu pas furişat. Nu-şi putea da seama exact de ce - 
probabil avea legătură cu imboldul de a-şi surprinde soţia 
înainte de a pleca la lucru. Băieţii erau la masă. Corinne îi 
pregătise lui Adam mâncarea preferată - brusc se pricepea să 
facă mâncărurile preferate, da? -, un sandvici cu şuncă, ou şi 
brânză într-o chiflă cu susan. Ryan mânca un castron cu cereale 
Reese's Puffs - hrană sănătoasă - citind spatele cutiei ca şi cum 
ar fi fost scriptura. 

— Salut, băieţi. 

Două mormăituri. Oricum le-ar fi evoluat personalităţile în 
cursul zilei, niciunul dintre băieţi nu avea chef să converseze cu 
părinţii înainte de a pleca la şcoală. 

— Unde-i mama? 

Două ridicări din umeri. 

Intră în bucătărie şi privi pe fereastră în curtea din spate. 
Corinne era acolo. Stătea cu spatele. Ţinea un telefon la ureche. 

Adam simţi că se înroşeşte la faţă. 

Când deschise uşa, Corinne se întoarse spre el şi ridică un 
deget în semn de „stai un pic”. Adam nu vru să aştepte. Se 
repezi către Corinne, care închise şi puse telefonul în buzunar. 

— Cine era? 

— De la şcoală. 

— Prostii. Dă-mi telefonul să văd. 

— Adam... 

Bărbatul întinse mâna. 

— Dă-mi-l. 

— Nu fă o scenă în faţa băieţilor. 

— Termină cu rahaturile, Corinne. Vreau să ştiu ce se petrece. 

— N-avem timp. Trebuie să ajung la şcoală în zece minute. Te 
superi dacă-i duci tu pe băieţi? 

— Chiar vorbeşti serios? 

Corinne făcu un pas spre soţul ei. 

— Deocamdată nu-ţi pot zice ce vrei să ştii. 

Aproape că o lovi. Aproape că duse mâna spre spate şi... 

— Care-i strategia ta, Corinne? 

— Dara ta? 

— Ha? 

— Care-i scenariul pentru cel mai rău caz? îl întrebă. 
Gândeşte-te. Dacă-i adevărat, o să ne părăseşti? 

— „Ne”? 

— Ştii ce vreau să spun. 

Dură o secundă până să-şi găsească cuvintele. 

— Nu pot trăi cu cineva în care n-am încredere. 

Corinne înclină capul spre un umăr. 

— Şi n-ai încredere în mine? 

Adam nu zise nimic. 

— Toţi avem secrete, nu-i aşa? Chiar şi tu, Adam. 

— Eu n-am ascuns niciodată de tine ceva de genul ăsta. Dare 
clar, mi-am primit răspunsul. 

— Ba nu. Se apropie de el şi-l privi în ochi. O să-l primeşti 
curând. Promit. 

Adam o întrebă iritat: 

— Când? 

— Hai să cinăm împreună. La Janice's Bistro, la ora şapte. 
Masa din spate. Putem discuta acolo. 

Pe raftul de sus se aflau bibelouri Hummel: o fetiţă cu un 
măgăruş, trei copii care se jucau, un băiat cu o halbă de bere şi 
un băieţel care împingea o fetiţă în leagăn. 

— Eunice le adoră, îi spuse bătrânul lui Adam. Eu nu pot să 
sufăr blestemăţiile astea. Mă-ngrozesc. Mă tot gândesc că 
cineva ar trebui să facă un film horror cu ele, înţelegi? In loc de 
clovnii ăia înfiorători sau de spiriduşi. Îţi dai seama cum ar fi 
dacă obiectele astea ar prinde viaţă? 

Bucătăria era lambrisată în lemn vechi. Pe frigider se vedea 
un magnet cu Viva Las Vegas. Pe poliţa de deasupra chiuvetei 
stăteau un glob cu fulgi de zăpadă şi trei flamingo roz. Pe 
suportul lui scria MIAMI, FLA cu litere înflorate - FLA, în caz că nu 
erai sigur despre care Miami e vorba, bănui Adam. Farfurii din 
seria Vrăjitorul din Oz şi un ceas în formă de bufniţă cu ochi 
mobili ocupau peretele din dreapta. Pe cel din stânga se aflau o 
mulţime de diplome şi plachete decolorate asociate poliţiei, o 
retrospectivă a îndelungatei şi distinsei cariere a locotenent- 
colonelului în retragere Michael Rinsky. 

Acesta observă că Adam citea diplomele şi mormăi: 

— Eunice a insistat să le punem pe perete. 

— E mândră de dumneavoastră. 

— Mda, mă rog. 

Adam se întoarse către el. 

— Povestiţi-mi despre vizita primarului. 

— Primarul Rick Gusherowski. L-am arestat de două ori când 
era în liceu, o dată pentru şofat sub influenţa alcoolului. 

— A fost acuzat? 

— Nu, pur şi simplu l-am chemat pe taică-său să-l ia. Asta a 
fost... stai aşa, acum treizeci de ani. Pe atunci se făcea des asta. 
În mod stupid, şofatul sub influenţa alcoolului era considerat o 
infracţiune minoră. 

Adam încuviinţă din cap ca să-i arate că asculta. 

— Acum sunt într-adevăr stricţi cu alcoolul la volan. Salvează 
vieţi. Deci Rick a venit la uşa mea. Acum e domnul primar. Era 
în costum, cu drapelul american la rever. Nu te-nrolezi în 

armată, nu-i ajuţi pe amărâţi, nu-ţi asumi răspunderea pentru 
cei trudiţi, săraci, împovăraţi, dar dacă porţi o insignă, înseamnă 
că eşti patriot. 

Adam încercă să nu zâmbească. 

— Aşadar, Rick intră cu pieptul umflat şi zâmbetul larg. 
„Dezvoltatorii vă oferă o mulţime de bani”, îmi zice. Şi tot 
continuă despre cât sunt ăia de generoşi. 

— Şi dumneavoastră ce-aţi spus? 

— Deocamdată nimic. Doar m-am uitat la el. L-am lăsat să 
peroreze. 

Făcu semn spre masa din bucătărie, invitându-l să se aşeze. 
Adam nu voia să stea pe scaunul lui Eunice - i se părea cumva 
nepotrivit -, aşa că întrebă: 

— Pe care scaun? 

— Oricare. 

Adam luă loc. Apoi se aşeză şi Rinsky. Faţa de masă din 
muşama era veche şi puţin lipicioasă, dar părea în stare bună. 
Continuau să fie cinci scaune, deşi cei trei băieţi pe care el şi 
Eunice îi crescuseră chiar în casa aceea deveniseră adulţi şi 
plecaseră. 

— Atunci începe să mă ia cu binele comunităţii. „Stai în calea 
progresului”, îmi zice. „Oamenii o să-şi piardă slujbele din cauza 
ta. Criminalitatea va creşte”. Cunoşti stilul. 

— Da, aprobă Adam. 

Îl mai auzise de multe ori şi nu putea spune că nu era de 
acord. De-a lungul anilor, cartierul căzuse în paragină. 

Beneficiind de foarte multe facilităţi fiscale, un dezvoltator 
intervenise şi cumpărase ieftin toate clădirile din zonă. 
Intenţiona să dărâme casele ruinate, apartamentele, magazinele 
şi să construiască apartamente noi, lanţuri de magazine Gap şi 
restaurante selecte. Chiar nu era o idee rea. Poţi să râzi de 
dezvoltare, dar oraşele au nevoie şi de sânge proaspăt. 

— Şi a continuat să vorbească despre noul şi luminosul 
Kasselton, că va deveni un cartier sigur, iar oamenii se vor 
întoarce şi aşa mai departe. Apoi vine cu cireaşa de pe tort. 
Dezvoltatorul se mândreşte că va construi cămine noi pentru 
bătrâni. Şi are tupeul să se uite trist la mine şi să zică: „Trebuie 
să te gândeşti la Eunice”. 

— Uau! făcu Adam. 

— Da, ştiu. După care spune că ar trebui s-accept oferta asta, 

pentru că următoarea va fi mai proastă şi mă vor evacua. Pot 
într-adevăr să facă aşa ceva? 

— Da. 

— Am cumpărat casa asta în 1970, din beneficiile mele de 
veteran. Eunice... e bine, însă uneori mintea ei nu-i chiar cum ar 
trebui să fie. O apucă frica în locurile necunoscute, începe să 
plângă şi chiar să tremure, dar după aia se întoarce acasă, 
înţelegi? Vede bucătăria asta, îşi vede figurinele înfiorătoare şi 
frigiderul ăsta vechi şi ruginit şi e bine din nou. Înţelegi? 

— Înţeleg. 

— Ne poţi ajuta? 

Adam se lăsă pe spate. 

— Da, cred că pot. 

Rinsky îl studie câteva clipe, cu ochi pătrunzători. Adam se foi 
pe scaun. Îşi dădea seama ce poliţist grozav trebuie să fi fost. 

— Ai o expresie ciudată, domnule Price. 

— Ziceţi-mi Adam. Ce fel de expresie ciudată? 

— Sunt fost poliţist, ştii? 

— Bineînţeles. 

— Mă pot lăuda că ştiu să citesc feţele. 

— Şi pe a mea ce vedeţi? întrebă Adam. 

— Că pui la cale ceva dat dracului. 

— Posibil. Cred că dacă rezistaţi putem termina lucrurile 
repede. 

Bătrânul zâmbi. 

— Ţi se pare că mă tem de o luptă? 

Când Adam ajunse acasă, la ora şase după-amiază, maşina 
Corinnei nu era pe alee. 

Nu ştia dacă asta îl surprindea. De obicei, Corinne ajungea 
acasă mai devreme, însă probabil că se gândise că, dacă se 
întâlneau înainte de cina de la Janice's Bistro, ar putea avea loc 
o scenă, aşa că făcuse tot posibilul să-l evite. Işi puse haina în 
cuier şi servieta în colţ. Rucsacurile şi puloverele băieţilor erau 
aruncate pe podea, ca nişte resturi, în urma prăbuşirii unui 
avion. 

— Hei! strigă. Thomas? Ryan? 

Niciun răspuns. În lumea asta existase o vreme când asta 
însemna ceva, poate chiar un motiv de îngrijorare, totuşi, de 
când cu jocurile video, căştile şi nevoia constantă a 
adolescenților de a face „duş” - era oare un eufemism? -, orice 
îngrijorare avea viaţă scurtă. Urcă scările. Bineînţeles, se auzea 
duşul. Probabil Thomas. Uşa de la camera lui Ryan era închisă. 
Adam bătu rapid, dar o deschise fără să aştepte răspuns. Dacă 
muzica din căşti era destul de tare, Ryan putea să nici nu 
răspundă; dacă intra pur şi simplu, avea senzaţia că invadează 
intimitatea fiului său. Să bată şi apoi să deschidă părea un mod 
parental destul de cinstit pentru a rezolva dilema. 

După cum se aşteptase, Ryan stătea întins pe pat, cu căştile 
pe urechi, jucându-se pe telefon. Le dădu jos şi se ridică. 

— Bună. 

— Bună. 

— Ce-avem la cină? întrebă Ryan. 

— Mulţumesc, bine. Sigur, am avut mult de muncă, 
general, da, aş spune că am avut o zi bună. Dar tu? 

Ryan se holbă la tatăl lui. Ryan se holba adesea la tatăl lui. 

— Ai văzut-o pe mama? întrebă Adam. 

— Nu. 

— Noi doi mergem la Janice's în seara asta. Vreţi să vă 
comand o pizza de la Pizzaiola? 

Există puţine întrebări care să fie mai retorice decât să-ți 
întrebi copilul dacă vrea să comanzi pizza la cină. Ryan nic 


însă în 

măcar nu se osteni să răspundă afirmativ, ci zise direct: 

— Putem lua cu pui şi sos Buffalo? 

— Fratelui tău îi place cu pepperoni, aşa că o să iau jumate- 
jumate. 

Ryan se încruntă. 

— Ce e? 

— Doar o singură pizza? 

— Sunteţi doar voi doi. 

Ryan nu păru împăcat. 

— Dacă nu v-ajunge, aveţi şi desert: prăjituri cu îngheţată. E 
bine aşa? 

— Presupun că da, zise morocănos băiatul. 

Adam ieşi pe hol şi se duse în dormitor. Se aşeză pe pat şi 
sună la pizzerie, adăugând la comandă şi sticksuri cu 
mozzarella. Să hrăneşti băieţi adolescenţi era ca şi când ai 
umple o cadă cu linguriţa. Corinne se plângea întotdeauna - 
veselă, de cele mai multe ori - că era nevoită să cumpere de 
mâncare cam la două zile. 

— Bună, tată. _ 

Thomas avea un prosop în jurul taliei. li picura apă din păr. 
Zâmbi şi întrebă: 

— Ce-avem la cină? 

— Tocmai v-am comandat pizza. 

— Cu pepperoni? 

— Jumătate cu pepperoni, jumătate cu pui şi sos Buffalo. 
Adam înălţă mâna înainte ca Thomas să mai spună ceva. Şi o 
porţie de sticksuri cu mozzarella. 

Thomas ridică degetul mare. 

— Grozav. 

— Nu trebuie să mâncaţi tot. Lăsaţi resturile în frigider. 

Băiatul făcu o mutră confuză. 

— Ce sunt resturile alea despre care vorbeşti? 

Adam clătină din cap şi chicoti. 

— Mi-ai lăsat şi mie apă caldă? 

— Puţină. 

— Minunat. 

În mod normal, Adam n-ar fi făcut duş şi nu s-ar fi schimbat, 
dar avea timp şi se simţea ciudat de nervos. Făcu un duş rapid, 
reuşind să nu consume toată apa caldă, şi-şi bărbieri urma de 
barbă gen Homer Simpson. Căută în spatele dulăpiorului şi 


VP - 80 


scoase un aftershave care-i plăcea Corinnei. Nu ştia de ce nu-l 
mai utilizase în ultima vreme. Nici de ce se hotărâse să-l 
folosească în seara asta. 

Îmbrăcă o cămaşă albastră, pentru că ea zicea că albastrul se 
asortează la ochii lui. Se simţi ca un prost şi fu cât pe ce săo 
schimbe. Când ieşi pe uşa dormitorului, se întoarse şi privi 
îndelung la camera care fusese atâţia ani a amândurora. Patul 
mare era perfect aranjat. Erau prea multe perne - de când 
începuseră oamenii să pună atâtea perne pe un pat? -, însă el şi 
Corinne petrecuseră mulţi ani acolo. Un gând simplist şi insipid. 
O simplă cameră, un simplu pat. 

Şi totuşi, o voce în capul lui Adam nu se putea împiedica să 
nu se gândească: în funcţie de cum va decurge cina din seara 
asta, el şi Corinne s-ar putea să nu mai petreacă niciodată vreo 
noapte împreună acolo. 

Era melodramatic, desigur. Pură hiperbolă. Dar dacă hiperbola 
nu se putea simţi liberă să circule prin mintea lui, atunci pe 
unde? 

Se auzi soneria. Nicio mişcare din partea băieţilor. Ca 
întotdeauna. Învăţaseră cumva să nu răspundă niciodată la 
telefonul din casă (la urma urmelor, nu era pentru ei) şi să nu 
deschidă niciodată uşa (de obicei era un curier). Imediat ce 
Adam plăti şi închise uşa, băieţii tropotiră pe scări ca nişte cai 
de tracţiune scăpaţi din frâu. Casa se cutremură, însă rezistă. 

— E OK să folosim farfurii din carton? întrebă Thomas. 

Thomas şi Ryan ar fi mâncat din astfel de farfurii exclusiv din 
motivul că era mai uşor de strâns masa, dar în seara asta, cu 
părinţii plecaţi, era oarecum obligatoriu, pentru că, dacă i-ar fi 
silit să folosească farfurii adevărate, le-ar fi găsit în chiuvetă 
când se întorceau el şi Corinne. Ea ar fi obiectat şi Adam ar fi 
fost nevoit să strige la băieţi să coboare şi să-şi pună farfuriile în 
maşina de spălat vase. Băieţii ar fi pretins că tocmai voiau s-o 
facă - mda, sigur -, dar nicio grijă, aveau să coboare imediat ce 
se termina emisiunea la care se uitau, în cinci (adică 
cincisprezece) minute. După trecerea celor cinci (adică 
cincisprezece) minute, Corinne i s-ar fi plâns lui Adam despre 
cât de iresponsabili sunt băieţii, după care el, cu ceva mai multă 
furie în glas, le-ar fi strigat din nou să coboare. 

Ciclurile vieţii de familie. 

— E-n regulă cu farfurii de carton, spuse Adam. 

Cei doi băieţi atacară pizza de parcă ar fi repetat finalul Zilei 
lăcustei. Printre îmbucături, Ryan se uită curios la tatăl lui. 

— Ce-i? întrebă Adam. 

Ryan reuşi să înghită. 

— Credeam că mergeţi la Janice's pur şi simplu pentru cină. 

— Aşa e. 

— Atunci de ce te-ai gătit? 

— Nu m-am gătit. 

— Şi a ce miroşi? adăugă Thomas. 

— Ţi-ai dat cu parfum? 

— Eh! Strică mirosul de pizza. 

— Terminati! 

— Vrei o felie cu pepperoni la schimb cu o felie cu pui? 

— Nu. 

— Hai, doar o felie. 

— Mai pune un sticks cu mozzarella. 

— Categoric nu. Jumătate. 

Adam porni spre uşă în timp ce negocierile continuau. 

— N-o să întârziem mult. Faceţi-vă temele şi puneţi vă rog 
cutia de pizza la reciclabile, da? 

Trecu pe lângă noul şi fierbintele club de yoga de pe Franklin 
Avenue - prin fierbinte înţelegea temperatura sălii, nu 
popularitatea sau aspectul - şi găsi un loc de parcare peste 
drum de Janice's. Venise cu cinci minute mai devreme. Se uită 
după maşina Corinnei. Nu se vedea, dar era posibil să fi parcat 
în spate. 

David, fiul lui Janice şi un fel de şef de sală, îl întâmpină la 
intrare şi-l conduse la masa din spate. Nici urmă de Corinne. In 
regulă, el venise primul. Nu era mare chestie. Janice ieşi din 
bucătărie două minute mai târziu. Adam se ridică şi o sărută pe 
obraz. 

— Unde ţi-e vinul? întrebă femeia. 

În bistroul ei veneai cu băutura de acasă. Adam şi Corinne 
aduceau întotdeauna o sticlă. 

— Am uitat. 

— Poate aduce Corinne? 

— Mă-ndoiesc. 

— Pot să-l trimit pe David la Carlo Russo's. 

Carlo Russo's era magazinul de vinuri de pe stradă. 

— În regulă. 

— Nicio problemă. E destul de linişte acum. David? Janice 
reveni la Adam. Ce doriţi în seara asta? 

— Probabil viţelul milanez. 

— David, adu pentru Adam şi Corinne o sticlă de cupaj 
Paraduxx Z. 

David se întoarse cu vinul. Corinne tot nu venise. David 
deschise sticla şi turnă două pahare. Corinne tot nu apăru. La 
şapte şi un sfert, Adam începu să simtă un gol în stomac. li 
trimise Corinnei un mesaj. Niciun răspuns. La şapte şi jumătate, 
Janice veni la el şi-l întrebă dacă totul era în ordine. El o asigură 
că da, Corinne era probabil prinsă la vreo întâlnire cu părinţii. 

Adam se uită la telefon, dorindu-şi să vibreze. O făcu la 19:45. 

Era un mesaj de la Corinne: 


POATE CĂ TREBUIE SĂ NE DESPĂRŢIM UN TIMP. SĂ Al 
GRIJĂ DE COPII. NU ÎNCERCA SĂ MĂ CONTACTEZI. O SĂ 
FIE BINE. 

Apoi: 


DĂ-MI DOAR CÂTEVA ZILE. TE ROG. 

Adam trimise câteva SMS-uri disperate, încercând s-o facă pe 
Corinne să răspundă: „Nu aşa rezolvăm”, „Te rog, sună-mă”, 
„Unde eşti?”, „Câte zile?”, „Cum poţi să ne faci aşa ceva?” 
încercă să fie amabil, răutăcios, calm, furios, dar nu obţinu nicio 
reacţie. 

Oare Corinne era bine? 

Îi servi lui Janice o scuză jalnică, cum că soţia lui era prinsă şi 
trebuiau să anuleze rezervarea. Janice insistă să ia acasă două 
porţii de vițel milanez. Adam intenţionă să refuze, apoi i se păru 
că are prea puţină importanţă. 

Când se apropie de casă, încă spera ca soţia lui să se fi 
răzgândit. Una era să fie supărată pe el, alta să-şi reverse furia 
asupra băieţilor. Maşina nu era însă pe alee. 

— Unde-i mama? se auziră primele cuvinte pe care i le adresă 
Ryan când deschise uşa. 

— Are ceva de lucru, zise Adam cu ton vag şi nepăsător. 

— Am nevoie de echipamentul pentru meciurile de-acasă. 

— Şi? 

— L-am pus în maşina de spălat. Ştii dacă a spălat mama 
rufele? 

— Nu. De ce nu cauţi în coş? 

— Am căutat. 

— Dar în dulapul tău? 

— Am căutat şi acolo. 

Întotdeauna vezi în copii defectele tale sau pe ale 
partenerului. Ryan moştenea de la Corinne anxietatea pe care i- 
o provocau problemele mărunte. Problemele importante - 
facturile pentru utilităţi, bolile, distrugerile, accidentele - n-o 
deranjau pe Corinne. Se ridica la înălţimea situaţiei. Poate 
pentru că ea compensa din plin când se îngrijora din pricina 
lucrurilor mărunte pe care le transforma într-un obstacol de pe 
teren sau poate din viaţă. Corinne era ca un mare atlet, 
concentrată când era cu adevărat necesar. 

Bineînţeles, ca să fim cinstiţi, problema nu era una 
neînsemnată pentru Ryan. 

— Probabil că-i în maşina de spălat sau în cea de uscat rufe. 

— M-am uitat deja. 

— Atunci nu ştiu ce să-ţi spun, puştiule. 

— Când vine mama acasă? 

— Nu ştiu. 

— Pe la zece? 

— Care parte din „Nu ştiu” nu ţi-e clară? 

Tonul îi sunase mai răstit decât se aşteptase. La fel ca mama 
lui, Ryan era supersensibil. 

— N-am vrut... 

— O să-i trimit mamei un SMS. 

— Bună idee. Să-mi zici ce răspuns ai primit, bine? 

Ryan aprobă din cap şi-i scrise mamei sale. 

Corinne nu-i răspunse imediat. Nici după o oră sau două. 
Adam inventă o scuză despre o şedinţă cu profesorii care se 
prelungise. Băieţii îl crezură, pentru că ei nu erau niciodată 
foarte atenţi la astfel de lucruri. Îi promise lui Ryan că o să-i 
găsească echipamentul. 

Desigur, Adam bloca problema într-o oarecare măsură. Era 
Corinne în siguranţă? | se întâmplase ceva groaznic? Ar fi trebuit 
să se ducă la poliţie? 

Ultima parte i se părea o prostie. Poliţiştii vor afla despre 
cearta lor, vor vedea mesajul prin care Corinne îi cerea să fie 
lăsată în pace şi vor clătina din cap. Şi într-adevăr, privind 
obiectiv, oare este chiar aşa de ciudat ca soţia lui să-şi dorească 
puţină distanţă după ceea ce tocmai aflase Adam? 

Somnul veni în etape scurte. Bărbatul îşi verifică în 
permanenţă telefonul, în aşteptarea mesajelor de la Corinne. 
Nimic. La ora trei dimineaţa se strecură în camera lui Ryan şi 
verifică telefonul fiului său. Nimic. Nu avea sens. Să încerce să-l 
evite pe Adam, da, asta putea înţelege. Probabil era furioasă, 
speriată, nedumerită sau se simţea încolţită. Ar fi fost logic să 
vrea să stea departe de el câteva zile. 

Dar băieţii? 

Oare Corinne chiar ar pleca pur şi simplu, părăsindu-şi astfel 
băieții? Se aştepta ca el să-i găsească scuze de-a dreptul? 

„... SĂ AI GRIJĂ DE COPII. NU ÎNCERCA SĂ MĂ CONTACTEZI... 

Despre ce era vorba? De ce să nu încerce s-o contacteze? Și 
ce era cu...? 

Când soarele intră pe fereastră, se ridică. Bună dimineaţa! 


VP - 85 


Corinne putea să-l părăsească pe el, ba chiar să dorească să-l 
oblige - el nu ştia - să aibă grijă de băieţi. 

Cum rămânea însă cu elevii ei? 

Soţia lui îşi lua foarte în serios responsabilităţile de profesor, 
ca pe orice lucru care conta. Era întrucâtva obsedată de control 
şi ura ideea ca vreun suplinitor slab pregătit să-i ţină orele, fie şi 
numai o singură zi. Adam îşi dădea seama că era puţin ciudat, 
acum, că se gândea la asta. În ultimii patru ani, Corinne lipsise 
de la şcoală doar o zi. 

Ziua de după „avort”. 

Se întâmplase într-o zi de joi. El venise târziu acasă de la lucru 
şi o găsise plângând în pat. Când începuseră durerile, se dusese 
singură la doctor. Fusese prea târziu, dar în realitate, zisese ea, 
medicul oricum n-ar mai fi putut face nimic. „Se întâmplă şi 
astfel de lucruri”, îi spusese el. 

— De ce nu m-ai sunat? întrebase Adam. 

— Nu voiam să te-ngrijorezi şi să alergi acasă. Nu puteai face 
nimic. 

lar el o crezuse. 

Corinne vrusese să meargă la şcoală a doua zi, însă Adam 
pusese piciorul în prag. Trecuse prin ceva traumatizant. Nu te 
ridici pur şi simplu din pat să te duci la serviciu a doua zi. Luase 
telefonul şi i-l întinsese. 

— Sună la şcoală. Anunţă că nu te duci. 

Ea sunase fără convingere, informând şcoala că se va 
întoarce luni. Atunci, Adam se gândise că pur şi simplu aşa era 
Corinne. Înapoi la viaţă. Înapoi la muncă. Nu-i un motiv să stai 
acasă. Fusese uimit de viteza cu care se recuperase. 

Doamne, cât de naiv poate fi un bărbat? 

Însă era vina lui? Cine naiba ar fi căutat minciuna într-un 
moment atât de traumatic? De ce i-ar fi pus el cuvântul la 
îndoială într-o problemă aşa serioasă? Chiar şi acum, privind 
retrospectiv, nu înţelegea de ce ar fi făcut Corinne ceva atât 
de... odios? Nebunesc? Disperat? Manipulator? 

Cum? 

Asta nu mai conta în momentul ăsta. Ideea era că ea putea fi 
la şcoală. Poate că alesese să se despartă o vreme de Adam şi 
poate şi de băieţii ei, dar nu avea niciun motiv pentru care să nu 
se ducă astăzi la cursuri. 

Băieţii erau destul de mari ca să se pregătească singuri 

pentru şcoală. Adam reuşi să-i evite, abătând întrebările despre 
Corinne cu strigăte scurte din dormitor şi pretextul unui duş 
matinal îndelungat. 

După ce băieţii plecară, se duse la liceu. Clopoţelul tocmai 
sunase pentru ora administrativă?. Era perfect. Adam putea să 
intre şi să-i vorbească în timp ce ea termina ora administrativă 
şi se ducea la prima oră de curs. Ora administrativă a Corinnei 
avea loc în sala 233. Avea s-o aştepte la uşă. 

Liceul fusese construit în anii 1970 şi asta era vizibil. Ceea ce 
fusese considerat strălucitor şi modern se învechise ca într-un 
film SF vechi, gen Fuga lui Logan. Clădirea era cenuşie, cu 
garnituri turcoaz şterse. Era echivalentul arhitectural al sosurilor 
Cheez Whiz sau al tunsorii cu coamă a unui jucător de hochei. 

În parcarea şcolii nu mai erau locuri libere. Adam nu avu 
încotro şi parcă ilegal - viaţa la limită -, apoi se grăbi către 
scoală. Uşa laterală era încuiată. Bărbatul nu mai făcuse 
niciodată asta - s-o viziteze pe Corinne în timpul orelor de 
program -, însă ştia că toate instituţiile de învăţământ 
adoptaseră protocoale stricte de securitate în urma atacurilor 
armate şi a celorlalte acte de violenţă. Ocoli până la intrarea 
principală. Era de asemenea încuiată. Adam apăsă pe butonul 
interfonului. 

O videocameră se roti spre el şi o voce obosită de femeie ce 
nu putea aparţine decât cuiva care lucra în secretariatul unei 
scoli îl întrebă cine e. 

El etală surâsul cel mai dezarmant şi zise: 

— Sunt Adam Price. Soţul Corinnei. 

Uşa băzâi. Adam o împinse şi intră. Pe un indicator scria 
PREZENTAŢI-VA LA RECEPŢIE. Nu era prea sigur ce trebuia să 
facă. Dacă se prezenta, ar fi fost întrebat ce dorea şi probabil s- 
ar fi sunat la sala de clasă. El nu voia asta, ci s-o surprindă pe 
Corinne sau, cel puţin, să nu fie nevoit să explice personalului 
de ce se afla acolo. Recepţia era în dreapta. Adam se pregătea 
să facă stânga şi să meargă repede în sensul opus, când văzu 
un agent de pază înarmat. li adresă surâsul lui cel mai 
dezarmant, iar agentul îi răspunse în acelaşi fel. Acum nu avea 


5 În original, homeroom, oră la începutul zilei, în şcoala primară 
şi gimnazială din SUA, când se distribuie documentele 
administrative, se face prezenţa, iar elevii îşi planifică 
activităţile. (n.r.). 

de ales. Trebuia să se ducă la recepţie. Intră pe uşă şi se 
strecură printre câteva mame. În mijlocul podelei era un coş 
imens de rufe, unde părinţii puneau mâncarea de prânz pentru 
copiii care uitaseră s-o ia de dimineaţă de acasă. 

Ceasul mural ticăia. Arăta 8:17. Încă trei minute până să sune 
clopoţelul. Bun! Registrul pentru vizitatori se afla pe ghişeul 
înalt. Luă pixul cât putu de degajat - domnul Nicio Grijă - şi 
semnă rapid, cu un scris intenţionat neciteţ. Apucă un ecuson 
de vizitator. Cele două femei din spatele biroului erau ocupate. 
Nici măcar nu se osteniră să-l privească. 

N-avea motiv să mai aştepte, nu? 

O luă în grabă pe hol, arătându-i agentului de pază ecusonul. 
Pe parcursul anilor, ca în majoritatea liceelor, şi aici se 
construiseră anexe, iar asta îngreuna găsirea drumului pe 
coridoare. Totuşi, când clopoţelul sună, Adam era perfect plasat 
ca să vadă uşa sălii 233. 

Elevii mergeau, se ciocneau şi blocau coridoarele ca într-un 
documentar medical despre boli de inimă. Aşteptă până când 
fluxul de elevi se diminuă şi apoi se opri. Câteva secunde mai 
târziu, un bărbat tânăr, căruia Adam nu-i dădu mai mult de 
treizeci de ani, apăru şi o luă la stânga. 

Un suplinitor. 

Adam rămase locului, sprijinit de perete ca să lase loc elevilor 
să treacă pe lângă el, fără să fie prins în curent. Nu era sigur ce 
trebuia să creadă sau să facă. Era oare surprins de evoluţia 
evenimentelor? Nu ştia. Încercă să pună lucrurile cap la cap, să 
se gândească la legăturile - sarcina simulată, Străin, 
confruntarea - care putuseră să determine hotărârea soţiei lui 
de a dispărea pentru câteva zile. 

Nu avea sens. 

Aşadar, ce era de făcut? 

Nimic, presupunea. Cel puţin nu chiar în momentul acela. Du- 
te la muncă. Fă-ţi treaba. Gândeşte-te. Ceva îi scăpa. Ştia asta. 
Corinne recunoscuse, nu-i aşa? 

Nu e ce crezi tu, Adam. E ceva mai mult. 

Când fluxul elevilor se reduse la un pârâiaş, porni spre ieşirea 
principală. Era pierdut în gânduri şi tocmai dădea colţul când 
simţi nişte degete ca o gheară de oţel apucându-l de braţ. Se 
întoarse şi o văzu pe prietena soţiei lui, Kristin Hoy. 

— Ce naiba se-ntâmplă? şopti ea. 

— Poftim? : 

Era evident că muşchii ei nu erau doar de fațadă. Il trase într- 
un laborator de chimie pustiu şi închise uşa. Înăuntru erau 
posturi de lucru, retorte şi chiuvete cu robinete înalte. Un 
gigantic tablou al elementelor, un material didactic obligatoriu 
în orice laborator ştiinţific, dar şi un clişeu, domina peretele 
opus. 

— Unde-i ea? întrebă Kristin. 

Adam nu era sigur cum să joace, aşa că răspunse sincer: 

— Nu ştiu. 

— Cum se poate să nu ştii? 

— Trebuia să se-ntâlnim aseară la cină. N-a apărut. 

— Pur şi simplu n-a...? Kristin clătină din cap nedumerită. Ai 
sunat la poliţie? 

— Poftim? Nu. 

— De ce nu? 

— Nu ştiu. Ea mi-a trimis un SMS. Spunea că are nevoie de 
puţin timp departe. 

— Departe... de ce? 

Adam o privi fără să zică nimic, apoi femeia întrebă: 

— De tine? 

— Aşa se pare. 

— Of. Îmi pare rău. Kristin făcu un pas în spate, stingherită. Şi 
de ce eşti aici? 

— Pentru că vreau să mă asigur că e bine. Mi-am închipuit că-i 
la serviciu. Ea nu-şi ia niciodată liber. 

— Niciodată. 

— Cu excepţia zilei de azi, se pare. 

Kristin căzu pe gânduri. 

— Presupun că v-aţi certat rău. 

Adam nu ar fi vrut să intre în detalii, însă ce putea face? 

— A apărut ceva de curând, spuse el cu cel mai neutru ton 
avocăţesc. 

— Nu-i treaba mea, corect? 

— Corect. 

— Dar e oarecum şi treaba mea, pentru că prietenia mea cu 
Corinne mă face să mă simt implicată. 

— Ce vrei să zici? 

Kristin oftă şi-şi duse mâna la gură. În afara şcolii, purta 
numai haine care să-i accentueze trupul tonifiat: bluze fără 

mâneci şi fie pantaloni scurţi, fie minijupe, chiar şi când vremea 
nu era tocmai potrivită pentru aşa ceva. Aici, bluza îi era mai 
conservatoare, deşi i se vedeau muşchii din apropierea 
claviculei şi de la gât. 

— Şi eu am primit un SMS. 

— Ce spunea? 

— Adam? 

— Ce-i? 

— Nu vreau să mă bag în asta. Înţelegi, da? Voi doi aveţi 
probleme. Pricep. 

— Nu avem probleme. 

— Dar tocmai ai zis... 

— Avem o problemă, una, şi, mă rog, tocmai a apărut. 

— Când? 

— Când a apărut problema? 

— Da. 

— Alaltăieri. 

— Ah! 

— Adică? 

— Doar că... în fine, Corinne se purta ciudat în ultima lună. 

Adam încercă să-şi menţină expresia neutră. 

— Cum anume ciudat? 

— Nu ştiu, diferit. Era distrată. A lipsit de la vreo două ore şi 
m-a rugat pe mine s-o acopăr. A lipsit şi de la câteva sesiuni de 
antrenament şi a spus... 

Kristin se opri. 

— Ce? o îmboldi Adam. 

— Că dacă întreabă cineva unde a fost, să zic c-a fost acolo cu 
mine. 

Tăcere. 

— Se referea la mine, Kristin? 

— Nu, n-a zis asta. Uite ce-i, trebuie să plec. Am oră... 

Adam îi tăie calea. 

— Ce spunea SMS-ul ei? 

— Poftim? 

— Ai zis că ţi-a trimis ieri un SMS. Ce spunea? 

— E prietena mea. Înţelegi asta, da? 

— Nu-ţi cer să-i trădezi încrederea. 

— Ba da, Adam, cam asta faci. 

— Vreau numai să fiu sigur că-i bine. 

— De ce n-ar fi? 

— Pentru că nu se poartă de obicei aşa. 

— Poate că-i chiar aşa cum ţi-a zis. Are nevoie de timp. 

— Asta ţi-a scris? 

— Da, cam aşa ceva. 

— Când? 

— leri după-amiază. 

— Când, mai exact? După şcoală? 

— Nu, şopti Kristin. În timpul. 

— În timpul şcolii? 

— Da. 

— La ce oră? 

— Nu ştiu. In jur de ora două. 

— Nu era în şcoală? 

— Nu. 

— A lipsit şi ieri de la ore? 

— Nu. Am văzut-o pe Corinne de dimineaţă. Era puţin 
tulburată. Presupun că din cauză că vă certaserăţi. 

Adam nu spuse nimic. 

— Trebuia să supravegheze sala de lectură în timpul pauzei 
de masă, dar m-a rugat s-o acopăr. Am făcut-o. Am văzut-o 
ieşind în fugă la maşină. 

— Unde se ducea? 

— Nu ştiu. N-a zis. 

Tăcere. 

— S-a întors la şcoală? 

Kristin clătină din cap. 

— Nu, nu s-a mai întors. 

Capitolul 14 


Străinul îi dăduse lui Heidi linkul FindYourSugarBaby.com, dar 
şi ID-ul fiicei ei şi parola. Cu inima grea, Heidi se conectă cu 
datele lui Kimberly şi găsi toate datele de care avea nevoie 
pentru a confirma dezvăluirile Străinului. 

Bărbatul nu-i spusese toate lucrurile acelea numai din 
bunătatea (sau din răutatea) inimii sale. Ceruse şi bani, desigur. 
Zece mii de dolari. Dacă nu plătea în trei zile, ştirea despre 
„hobby-ul” lui Kimberly avea să devină virală. 

Heidi se deconectă şi se aşeză pe canapea. Se gândi dacă să- 
şi toarne un pahar cu vin, dar decise să n-o facă. Apoi plânse 
îndelung. Când termină, se duse la baie, se spălă pe faţă şi se 
aşeză la loc pe canapea. 

„Bun”, îşi zise, „ce ar trebui să fac în situaţia asta?” 

Prima ei decizie fu şi cea mai simplă: nu-i va spune lui Marty. 
Nu-i plăcea să aibă secrete faţă de soţul ei, însă nici nu 
respingea complet ideea. Face parte din viaţă, nu? Marty şi-ar 
pierde cumpătul dacă ar afla ce făcea fetiţa lui în timp ce se 
presupunea că învaţă la NYU. Marty era predispus la reacţii 
exagerate, iar Heidi şi-l putea imagina sărind în maşină, 
conducând până în Manhattan şi târându-şi de păr fata acasă. 

Marty nu trebuia să ştie adevărul. Nici Heidi nu era încântată 
că-l ştia. 

Dracu să-i ia pe străinii ăia doi! 

Când fusese la liceu, Kimberly se îmbătase la un party, acasă 
la o colegă. Beţia o împinsese, cum se întâmplă adesea, să 
meargă puţin prea departe cu un băiat. Nu până la capăt, totuşi 
prea departe. O altă mamă din oraş, o băgăcioasă cu intenţii 
bune, o auzise pe fiica ei vorbind despre incident. O sunase pe 
Heidi şi-i zisese: 

— Nu-mi place să-ţi spun asta, dar dacă rolurile noastre ar fi 
fost inversate, eu aş fi vrut să ştiu. 

Aşa că-i povestise lui Heidi despre incident. La rândul ei, Heidi 
îl informase pe Marty, care reacţionase exagerat. Relaţia dintre 
tată şi fiică nu mai fusese niciodată aceeaşi. Cum ar fi fost 
relaţia lor, se întreba Heidi, dacă băgăcioasa aia n-ar fi sunat-o? 

La ce ajutase, până la urmă? Îşi pusese fata într-o situaţie 
jenantă. Încordase relaţia dintre tată şi fiică. Heidi credea că 
cele petrecute atunci jucaseră un rol important în decizia lui 
Kimberly de a merge la un colegiu atât de departe. Poate chiar 
telefonul ăla stupid de la băgăcioasa aia stupidă o împinsese pe 
Kimberly, şi în final pe Heidi, către acest website oribil şi către 
relaţia oribilă a fiicei ei cu trei bărbaţi diferiţi. 

Heidi nu voia să creadă, dar dovada era chiar acolo, în 
conversațiile „secrete” dintre fata ei tânără şi bărbaţii aceia în 
vârstă. Oricum ar fi privit lucrurile, nu avea cum să nu vadă că 
fiica ei era implicată pur şi simplu în prostituție. 

Ar fi vrut să plângă din nou. Ar fi vrut să nu facă nimic şi să 
uite că acei doi străini calmi îi vorbiseră vreodată. Acum însă nu 
mai avea de ales, nu-i aşa? Secretul ieşise la iveală. Dacă era să 
amestece metaforele, nu putea duce calul înapoi în hambar. 
Probabil că era un paradox al părintelui vechi de când lumea: nu 
voia să afle, dar şi voia să afle. 

Când îşi sună fiica pe mobil, Kimberly îi răspunse fără 
entuziasm. 

— Bună, mamă. 

— Bună, iubito. 

— Totul e bine? Ai o voce ciudată. 

Mai întâi, Kimberly negă. Era de aşteptat. Apoi încercă să pară 
ceva nevinovat. Şi asta era de aşteptat. Apoi Kimberly încercă 
să fie sfidătoare, acuzându-şi mama că intrase în contul ei şi că-i 
invadase intimitatea. larăşi, de aşteptat. 

Heidi îşi păstră vocea egală, chiar dacă inima îi plesnea în 
piept şi-l umplea de durere. Îi povesti lui Kimberly despre străin, 
despre ce-i zisese şi despre ce văzuse cu ochii ei. Cu răbdare. 
Calm. Cel puţin, la exterior. 

Dură ceva vreme, dar amândouă ştiau încotro se îndrepta 
conversaţia. Încolţită, după ce şocul se mai atenuă, Kimberly 
începu să se deschidă. Avea probleme cu banii. 

— Nu-ţi poţi imagina ce scump e totul aici. 

O colegă îi povestise despre site. „Nu trebuie să faci nimic cu 
bărbaţii”, fusese asigurată. Ei voiau fete tinere doar ca 
însoţitoare. Heidi aproape că izbucni în râs când auzi aşa ceva. 
Bărbaţii, aşa cum ea o ştia prea bine, iar Kimberly învățase 
repede, nu vor niciodată numai însoţitoare. Era doar oferta 
tentantă care te atrage în magazin. 

Heidi şi Kimberly discutară două ore. La finalul convorbirii, 
Kimberly o întrebă pe mama ei ce ar trebui să facă. 

— Renunţă. Azi. Acum. 

Kimberly promise că aşa va face. Următoarea întrebare era 
cum să procedeze. Heidi zise că-şi va lua liber pentru a-i face o 
vizită scurtă la New York. Fata se opuse. 

— Semestrul se termină peste două săptămâni. Să aşteptăm 
până atunci. 

Lui Heidi nu-i plăcu ideea. În cele din urmă, căzură de acord 
să mai vorbească despre asta dimineaţă. Inainte să închidă, 
Kimberly spuse: 

— Mamă? 

— Da? 

— Te rog să nu-i zici tatii. 

Heidi era deja hotărâtă să n-o facă, dar n-o anunţase şi pe 
Kimberly. Când Marty ajunse acasă, nu-i spuse nimic. Marty 
pregăti burgeri pe grătarul din grădină. Heidi turnă de băut 
pentru amândoi, iar el îi povesti cum îşi petrecuse ziua. Îi 
povesti şi ea ce făcuse, însă păstră, bineînţeles, secretul. Soţul 
ei stătea la masă pe scaunul lui Kimberly, tăcut şi fără să se 
clintească. 

Dimineaţa, după ce Marty plecase la lucru, cineva bătu la uşă. 

— Cine e? 

— Doamna Dann? Sunt detectivul John Kuntz de la 
Departamentul de Poliţie din New York. Pot să vorbesc cu 
dumneavoastră pentru câteva... 

Heidi deschise uşa larg, aproape prăbuşindu-se. 

— O, Dumnezeule, fiica mea...? 

— E bine, doamnă, zise iute Kuntz, repezindu-se s-o sprijine. 
O, Doamne, îmi pare rău! Ar fi trebuit să vă spun asta imediat. 
Îmi dau seama - fiica dumneavoastră e la şcoală în New York şi 
vă apare la uşă un poliţist de la NYPD. Kuntz clătină din cap. ŞI 
eu am copii. Vă-nţeleg. Nu vă îngrijoraţi însă, Kimberly e bine, e 
sănătoasă. Există alţi factori... 

— Factori? 

Kuntz zâmbi. Între dinţi avea spaţii puţin cam mari. Purta 
părul dat peste cap într-o pieptănătură oribilă, genul care te 
face să vrei să pui mâna pe o foarfecă, să tragi de cele câteva 
fire de păr şi să le retezi. Îi dădu între patruzeci şi cincizeci de 
ani, aşa cum arăta, burtos, cu umerii lăsaţi şi ochii încercănaţi ai 

unui om care nu mănâncă bine şi nu doarme suficient. 

— Îmi permiteţi să intru? 

Kuntz ridică insigna. Pentru ochiul neavizat al lui Heidi, părea 
autentică. 

— Despre ce-i vorba? 

— Cred că bănuiţi. Kuntz făcu semn din cap spre uşă. Se 
poate? 

Heidi se retrase. 

— Nu. 

— Nu? 

— Nu am nicio bănuială. 

Kuntz intră şi privi în jur ca şi cum s-ar fi aflat acolo pentru că 
voia să cumpere casa. Îşi netezi câteva fire de păr care 
începuseră să se ridice din cauza electricităţii statice. 

— Aţi sunat-o aseară pe fiica dumneavoastră, aşa e? 

Heidi nu era sigură cum trebuia să răspundă. N-avea 
importanţă. Kuntz îi dădu înainte fără să aştepte un răspuns. 

— Ştim că fiica dumneavoastră a fost implicată în activităţi 
care ar putea fi ilegale. 

— La ce vă referiţi? 

Bărbatul se aşeză pe canapea, iar Heidi, pe scaunul din faţa 
lui. 

— Vă pot cere o favoare, doamnă Dann? 

— Care anume? 

— Una mică. Ar simplifica probabil discuţia noastră. Să 
încetăm cu prefăcătoria, da? Nu facem decât să pierdem timp. 
Fiica dumneavoastră, Kimberly, a fost implicată în prostituție 
online. 

Heidi rămase nemişcată. 

— Doamnă Dann? 

— Cred că ar fi bine să plecaţi. 

— Încerc să fiu de ajutor. 

— Mie mi se pare că faceţi o acuzaţie. Ar trebui să discut cu 
un avocat. 

Kuntz îşi netezi iar firele rebele. 

— Aţi înţeles greşit. 

— Cum adică? 

— Nu ne interesează ce a făcut sau n-a făcut fiica 
dumneavoastră. E ceva neînsemnat, dar vă asigur de un lucru: 
în mediul ăsta virtual, linia de demarcaţie între o relaţie de 

afaceri şi prostituție este foarte fină. Probabil aşa a fost 
dintotdeauna. Nu vrem să vă dăm bătăi de cap dumneavoastră 
sau fiicei dumneavoastră. 

— Atunci ce doriţi? întrebă Heidi. 

— Să cooperaţi cu noi. Atâta tot. Dacă dumneavoastră şi 
Kimberly cooperaţi, nu vedem niciun motiv ca să nu ignorăm 
rolul ei în toată povestea. 

— Rolul ei în ce? 

— S-o luăm pas cu pas, da? 

Kuntz căută în buzunar, scoase un carneţel, apoi un creion 
subţire, din cele pe care le folosesc jucătorii de golf ca să ţină 
scorul. Linse vârful creionului şi-şi îndreptă din nou atenţia spre 
Heidi. 

— Mai întâi, cum aţi aflat despre legătura fiicei 
dumneavoastră cu website-ul de întâlniri? 

— Ce importanţă are? 

Detectivul ridică din umeri. 

— E doar o întrebare de rutină. 

Heidi nu spuse nimic. Gâdilatul uşor pe care-l simţea în ceafă 
se intensifica. 

— Doamnă Dann? 

— Cred că mai bine apelez la un avocat. 

— Ah! rosti Kuntz. Se strâmbă ca şi când ar fi fost un profesor 
brusc dezamăgit de elevul favorit. Înseamnă că fiica 
dumneavoastră ne-a minţit. Ca să fiu cinstit, asta nu prea dă 
bine. 

Heidi ştia că polițistul voia ca ea să muşte momeala. Liniştea 
dintre ei deveni atât de apăsătoare, încât femeia abia mai 
respira. Nu mai putu răbda, aşa că întrebă: 

— De ce credeţi că fiica mea a minţit? 

— Simplu. Kimberly ne-a declarat că aţi aflat despre website 
într-un mod perfect legal. A zis că doi oameni - un bărbat şi o 
femeie - v-au acostat la ieşirea dintr-un restaurant şi v-au adus 
la cunoştinţă ce se petrece. Dar vedeţi dumneavoastră, dacă ar 
fi adevărat, nu înţeleg de ce n-aţi vrea să ne spuneţi. Nu-i nimic 
ilegal în asta. 

Capul lui Heidi începea să se învârtească. 

— Nu-nţeleg nimic din toate astea. De fapt, ce căutaţi aici? 

— Cred că este o întrebare legitimă. Kuntz oftă şi se aşeză 
mai bine pe canapea. Ştiţi ce este Divizia pentru Infracţiuni 

Cibernetice? 

— Imi imaginez că-i ceva care are de-a face cu infracțiunile 
comise prin intermediul internetului. 

— Exact. Eu sunt de la DIC - asta vine de la Divizia pentru 
Infracţiuni Cibernetice o divizie relativ nouă a departamentului 
de poliţie. Prindem infractori care folosesc internetul în scopuri 
necinstite - hackeri, escroci, genul ăsta de tipi - şi suspectăm că 
persoana sau persoanele care v-au abordat la restaurant fac 
parte dintr-un sindicat al crimelor cibernetice pe care-l urmărim 
de mult timp. 

Heidi înghiţi un nod mare care i se pusese în gât. 

— Inţeleg. 

— Şi am avea nevoie de ajutorul dumneavoastră pentru a-i 
găsi şi identifica pe cei care ar putea fi implicaţi în asemenea 
infracţiuni. Are sens? Atunci haideţi să revenim, de acord? Aţi 
fost acostată de două persoane în parcarea unui restaurant - da 
sau nu? 

Incă simţea gâdilatul în ceafă, dar zise: 

— Da. 

— Grozav. 

Kuntz zâmbi din nou, arătându-şi dinţii rari. Scrise ceva şi 
ridică iar privirea. 

— La ce restaurant? 

Femeia ezită. 

— Doamnă Dann? 

— E ceva ce nu-nţeleg, spuse ea încet. 

— Ce anume, doamnă? 

— Am vorbit cu fiica mea abia ieri după-amiază. 

— Da. 

— Dumneavoastră când aţi luat legătura cu ea? 

— Aseară. 

— Şi cum de aţi ajuns aici atât de repede? 

— E o problemă foarte importantă pentru noi. Am venit de 
dimineaţă cu avionul. 

— Dar de unde ştiaţi? 

— Poftim? 

— Fiica mea n-a pomenit nimic despre poliţie. Aşa că de unde 
ştiaţi...? 

Se opri. Mintea ei cercetă câteva căi posibile. Toate erau 
destul de întunecate. 

— Doamnă Dann? 

— Mai bine plecaţi. 

Kuntz încuviinţă din cap, îşi aranjă iar firele de păr, 
întinzându-le de la o ureche la cealaltă, apoi zise: 

— Îmi pare rău, nu pot să fac asta. 

Heidi se ridică şi se îndreptă către uşă. 

— N-am de gând să continui discuţia asta. 

— Ar trebui s-o faceţi. 

Încă aşezat, Kuntz scoase un sunet care semănă cu un oftat, 
apoi luă arma, ţinti cu precizie rotula lui Heidi şi apăsă pe 
trăgaci. Zgomotul armei fu mai slab decât ar fi crezut ea, însă 
impactul fu imens. Se prăbuşi pe podea ca un scaun pliant 
defect. Bărbatul se mişcă repede, acoperindu-i gura ca să-i 
înăbuşe ţipătul. Îşi apropie buzele de urechea ei: 

— Dacă tipi, te termin încet şi după aia încep cu fiică-ta, şopti 
Kuntz. Pricepi? 

Durerea venea în valuri, aproape făcând-o pe Heidi să leşine. 
Kuntz apăsă ţeava armei pe celălalt genunchi. 

— Pricepi, doamnă Dann? 

Femeia dădu afirmativ din cap. 

— Perfect. Acum să încercăm din nou. Cum se numea 
restaurantul? 

Capitolul 15 


Adam stătea la birou, examinând pentru a mia oară tot ce se 
întâmplase, când îi veni în minte o întrebare simplă: Dacă într- 
adevăr Corinne s-ar fi hotărât să fugă de viaţa ei, unde s-ar fi 
dus? 

Adevărul? Habar n-avea. 

El şi Corinne erau genul de cuplu, de echipă pentru care ideea 
ca ea să plece undeva fără el sau fără familia lor era o 
blasfemie. Bănuia că existau prieteni la care Corinne ar fi putut 
apela. Vreo femeie pe care o cunoştea din colegiu. Erau şi 
câteva rude. Nu şi-o putea imagina totuşi destăinuindu-li-se sau 
stând la vreunul dintre ei în astfel de circumstanţe. Pur şi simplu 
nu era atât de deschisă cu nimeni în afară de... ei bine, în afară 
de Adam. 

Aşadar, poate Corinne era singură. 

Părea cel mai probabil. Ar fi stat la un hotel. Oricum - şi asta 
era cheia -, indiferent de ce ar fi făcut, ar fi avut nevoie de 
mijloace materiale, adică de un card de credit sau de bani 
gheaţă. Asta presupunea tranzacţii cu cardul sau retrageri de 
numerar de la bancomat. 

„Deci caută-le, prostule”. 

El şi Corinne aveau două conturi, deţinute în comun. Pentru 
unul aveau un card de debit, iar pentru celălalt, cardul de credit 
Visa. Corinne nu se pricepea la finanţe. Adam se ocupa de 
ambele conturi, ca parte a diviziunii muncii în familie. El ştia 
toate numele de utilizator şi parolele. 

Pe scurt, putea vedea orice plată sau retragere. 

În următoarele douăzeci de minute, Adam verifică tranzacţiile 
cu cardul şi extrasele bancare. Porni de la cele mai recente - de 
azi şi de ieri dar nu găsi nimic. Merse înapoi câteva zile, doar ca 
să vadă dacă exista vreun tipar. Corinnei nu-i plăcea să 
folosească numerar. Cardurile erau mai comode şi-i ofereau 
puncte pentru fiecare tranzacţie. Ea aprecia asta. 

Totul - întreaga ei viaţă financiară sau, mă rog, viaţă de 
cheltuieli - era acolo şi nu exista nimic surprinzător. Fusese la 
supermarketul A&P, la Starbucks, la Lax Shop, magazinul pentru 

echipament de lacrosse. Luase masa la Baumgart's şi 
comandase mâncare la pachet de la Ho-Ho-Kus Sushi. Existau 
plăţi automate la sala de sport şi ceva ce comandase online de 
la Banana Republic. Chestii obişnuite. Măcar o tranzacţie pe zi. 

Dar nu şi azi. Şi nici ieri. 

Niciun fel de tranzacţie. 

Ce să înţeleagă el din asta? 

În primul rând, chiar dacă Corinne o fi fost naivă în privinţa 
achitării facturilor, nu era proastă. Dacă voia să stea ascunsă, şi- 
ar fi dat seama că el putea verifica online extrasele şi să-i ia 
astfel urma. 

Corect. Deci cum ar proceda? Ar folosi bani gheaţă. 

Verifică retragerile de la bancomat. Ultima era de acum două 
săptămâni; scosese două sute de dolari. 

li ajungeau ca să fugă? 

Puțin probabil. Analiză problema. 

Dacă mergea mult cu maşina, trebuia să cumpere benzină. 
Câţi bani avea la ea? Nu era ca şi cum ar fi plănuit să fugă. Nu 
putuse să ştie că el o va întreba despre sarcina falsă sau că-l va 
aborda Străinul... 

Sau putuse? 

Se opri. Ar fi putut Corinne să pună bani deoparte, ştiind că 
avea să se întâmple ceva de genul ăsta? Incercă să se 
gândească la cele întâmplate în ultimul timp. Fusese surprinsă 
când el îi spusese ce aflase? Sau mai degrabă... resemnată? 

Suspectase în vreun fel că înşelătoria pe care o pusese la cale 
va ieşi într-o zi la lumină? 

Nu ştia. Gândindu-se mai bine, îşi dădu seama că de fapt nu 
ştia nimic cu certitudine. In SMS, Corinne îi ceruse - ba nu, 
textul transmitea mai degrabă o implorare, prin acel „DA-MI 
DOAR CATEVA ZILE. TE ROG” - s-o lase în pace. Poate că aşa 
era cel mai bine. Poate ar trebui s-o lase să se descarce, sau ce- 
o fi făcând, să fie răbdător şi să aştepte. Asta-i ceruse în mod 
clar, nu? 

Insă, din câte îşi dădea seama, după ce Corinne plecase de la 
şcoală, i se întâmplase ceva teribil. Poate îl cunoştea pe străin. 
Poate se dusese la el, îl înfruntase, iar el se înfuriase şi o răpise 
sau mai rău. Numai că Străinul nu păruse genul acela de ins. ŞI 
SMS-urile primite, care-i aminteau că are nevoie de un răgaz de 
câteva zile. Totuşi - aşa funcţiona mintea lui acum, dus şi întors 

-, oricine ar fi putut expedia SMS-urile. 

Chiar şi un ucigaş. 

Poate cineva o ucisese pe Corinne, îi luase telefonul şi... 

Hei, stai o clipă! Să nu ne pripim. 

Işi simţea inima bubuindu-i în piept. Acum, că ideea aceasta i 
se strecurase în minte - de fapt, fusese mereu în mintea lui, însă 
acum reuşise s-o exprime -, teama se instală ferm, ca o rudă 
nedorită care nu se mai dă dusă. Se uită din nou la SMS-ul 
Corinnei: 


POATE CĂ TREBUIE SĂ NE DESPĂRŢIM UN TIMP. SĂ Al 
GRIJĂ DE COPII. NU ÎNCERCA SĂ MĂ CONTACTEZI. O SĂ 
FIE BINE. 


Apoi: 


DĂ-MI DOAR CÂTEVA ZILE. TE ROG. 

Ceva nu era în regulă cu mesajele, dar nu-şi putea da seama 
ce. Să presupunem că soţia lui ar fi în pericol. Se întrebă iarăşi 
dacă n-ar trebui să meargă la poliţie. Kristin Hoy îl întrebase 
imediat despre asta, nu? Il întrebase dacă sunase la poliţie 
fiindcă soţia lui dispăruse. Numai că ea nu dispăruse. li trimisese 
acel SMS. Doar dacă nu ea fusese aceea care îi trimisese SMS- 
ul. 

Capul începea să i se învârtească. 

Bun, să ne închipuim că s-ar duce la poliţie. Şi? Ar trebui să 
meargă la poliţia locală. Ce ar declara? Poliţiştii ar citi SMS-ul şi 
l-ar sfătui să aştepte, nu? Şi, oricât de mult i-ar displăcea s-o 
recunoască, ei ar împrăştia vestea. li cunoştea pe majoritatea. 
Len Gilman era şeful poliţiei din Cedarfield. Probabil că el i-ar 
înregistra plângerea. Avea un fiu de vârsta lui Ryan. Erau în 
aceeaşi clasă. Bârfele şi zvonurile despre Corinne s-ar răspândi 
aşa cum... în fine, aşa cum se răspândesc bârfele şi zvonurile. 
Oare îi păsa? Uşor de zis că nu, dar Adam ştia că soţiei lui i-ar 
păsa. Era oraşul ei. Se luptase să-l facă din nou al ei şi să-şi 
construiască o viaţă. 

— Salut, frate. 

Andy Gribbel intră în birou afişând un zâmbet larg pe faţa 
bărboasă. Astăzi purta ochelari de soare în interior, nu neapărat 

pentru că ar fi vrut să arate bine, ci mai degrabă ca să-şi 
ascundă ochii injectaţi fie de noaptea nedormită, fie de ceva mai 
botanic. 

— Salut. Cum a fost concertul de azi-noapte? 

— Trupa a fost belea, spuse Gribbel. A fost belea şi i-a bătut 
pe toţi la cur. 

Adam se lăsă pe spate, bucurându-se de întrerupere. 

— Ce aţi cântat în deschidere? 

— „Dust in the Wind”, a celor de la Kansas. 

— Hm, făcu Adam. 

— Ce-i? 

— O baladă în deschidere? 

— Aşa-i, însă a mers. Bar întunecos, lumini slabe, atmosferă, 
iar după aia am trecut direct, fără pauză, la „Paradise by the 
Dashboard Light”. A aruncat sala în aer. 

— Meat Loaf, zise Adam aprobând din cap. Frumos. 

— Nu-i aşa? 

— Dar de când aveţi vocalistă? 

— N-avem. 

— Păi, „Paradise” e un duet între un bărbat şi o femeie. 

— Ştiu. 

— Unul destul de agresiv, continuă Adam, cu „o să mă iubeşti 
mereu” şi cu el care o roagă să-l lase să se mai gândească. 

— Ştiu. 

— Şi voi cântaţi asta fără voce feminină? 

— Eu cânt ambele roluri. 

Adam se ridică, încercând să-şi imagineze. 

— Cânţi singur duetul? 

— Intotdeauna. 

— Trebuie să fie o interpretare dată naibii. 

— Ar trebui să m-auzi cântând „Don't Go Breaking My Heart”. 
O secundă sunt Elton, în următoarea, Kiki Dee. Îţi dau lacrimile, 
serios. Că tot veni vorba... 

— Ce-i? 

— Tu şi Corinne aveţi nevoie de o ieşire în oraş. Mă rog, tuai 
nevoie. Dacă pungile alea de sub ochi se mai umflă puţin, o să 
te taxeze suplimentar în avion. 

Adam se încruntă. 

— Mă străduiesc să pricep. 

— Hai, n-a fost chiar aşa rău. 

— E totul pregătit pentru întâlnirea de mâine cu Mike şi cu 
Eunice Rinsky? 

— Despre asta voiam să vorbim. 

— Probleme? 

— Nu, dar primarul Gush-cumva-ski vrea să discute cu tine 
despre evacuarea lui Rinsky. Are o întâlnire la ora şapte şi a 
întrebat dacă poţi trece pe la el mai târziu. Ţi-am trimis adresa. 

Adam verifică în telefon. 

— Mda, bine, presupun că ar trebui să-l ascultăm. 

— O să-i anunţ pe oamenii lui. Seară bună, omule. 

Adam se uită la ceas. Fu surprins să constate că era deja ora 
18. 

— Seară bună. 

— Să-mi spui dacă-i ceva de făcut pentru mâine. 

— Desigur. 

Apoi Gribbel plecă, lăsându-l singur pe Adam, care rămase 
complet nemişcat şi ascultă o secundă. Sunetele erau 
îndepărtate, activităţile din birou îşi încetineau ritmul spre 
seară. Bun, fă un pas în spate. Revezi. Intoarce-te la ceea ce ştii 
cu siguranţă. 

Unu: Ştia că ieri Corinne fusese la şcoală. Doi: Pe la prânz, 
Kristin o văzuse pe Corinne ieşind din parcarea şcolii. Trei... 
bine, nu trei, dar... 

Punctele de taxare pe autostradă. 

Dacă Corinne mersese departe, trebuia să existe o 
înregistrare a trecerii ei prin punctele de taxare. Şcoala se afla 
lângă intrarea pe Garden State Parkway, aşa că ar fi trebuit să 
apară pe lista din E-ZPass-ul ei. Îşi amintise Corinne să-şi ia E- 
ZPass-ul pentru taxele de drum? Probabil că nu. E-ZPass-ul este 
genul de lucru pe care-l pui pe parbriz şi de care apoi uiţi. Se 
întâmplase şi invers, când Adam închiriase o maşină şi 
condusese pe benzile pentru E-ZPass, uitând că nu are permis. 

Oricum, merita o încercare. 

Căută pe Google şi găsi website-ul E-ZPass, însă i se cereau 
un număr de înregistrare şi o parolă. Nu le avea - de fapt, nu 
intrase niciodată pe site-ul ăsta dar trebuiau să fie pe facturi, 
acasă. Bun. Oricum era timpul să plece. 

Îşi luă haina şi se grăbi către maşină. Când intră pe 
interstatala 80, îi sună mobilul. Era Thomas. 

— Unde-i mama? 

Se gândi cum să gestioneze situaţia, dar acum nu era 
momentul pentru sinceritate deplină. 

— E plecată. 

— Unde? 

— O să-ţi povestesc mai târziu. 

— Vii acasă la cină? 

— Sunt pe drum. Fă-mi un serviciu. Scoate din frigider burgeri 
pentru tine şi fratele tău. Îi pun eu pe grătar când ajung acasă. 

— Mie nu prea-mi plac burgerii ăia. 

— Păcat. Ne vedem într-o jumătate de oră. 

În timp ce conducea, trecu de pe un post de muzică pe altul, 
în căutarea inexistentului cântec perfect care să fie, după cum 
ar fi cântat Stevie Nicks, „obsesiv de familiar”, dar nu difuzat 
într-atât de des încât să nu mai spună nimic. Dacă, în cele din 
urmă, găsea un asemenea cântec - o raritate era întotdeauna la 
ultimul vers şi căutarea trebuia să înceapă din nou. 

Când intră pe strada sa, fu surprins să vadă pe alee Dodge-ul 
Durango al familiei Evans. Tripp Evans cobora exact în 
momentul în care Adam opri lângă el. Cei doi se salutară cu 
strângeri de mână şi bătăi pe spate. Ambii purtau costume de 
afaceri cu cravatele lărgite şi, brusc, selecţia echipelor de 
lacrosse din American Legion Hall, care avusese loc cu numai 
trei zile în urmă, păru foarte îndepărtată. 

— Salut, Adam. 

— Salut, Tripp. 

— Îmi pare rău c-am apărut aşa. 

— Nu-ţi face griji. Cu ce te pot ajuta? 

Tripp era un bărbat masiv, cu mâini mari, genul de individ 
care niciodată nu pare a se simţi bine într-un costum de afaceri. 
Fie umerii erau prea strâmţi, fie o mânecă era prea lungă, aşa 
că mereu îşi aranja hainele şi se vedea clar că abia aşteaptă să 
scape de nenorocitul de costum. In ochii lui Adam, mulţi bărbaţi 
arătau aşa. Cândva în viaţă, îmbrăcaseră costumul ca pe 
proverbiala cămaşă de forţă şi acum pur şi simplu nu mai 
puteau scăpa de el. 

— Speram să pot vorbi puţin cu Corinne, zise Tripp. 

Adam rămase tăcut, sperând că nu i se citeşte nimic pe faţă. 

— l-am trimis câteva SMS-uri, continuă Tripp, dar... ăăă... nu 
mi-a răspuns. Aşa că m-am gândit să trec pe la voi. 

— Pot să te întreb despre ce-i vorba? 

— Nu-i mare lucru, răspunse Tripp cu un glas care, pentru un 
tip atât de deschis ca el, părea îngrozitor de forţat. E doar o 
problemă legată de clubul de lacrosse. 

Poate era doar imaginaţia lui Adam sau nebunia din ultimele 
zile, dar simţea că între ei se acumulează un fel de tensiune. 

— Ce fel de problemă legată de clubul de lacrosse? întrebă el. 

— Aseară s-a întrunit consiliul şi Corinne n-a apărut. Ceea ce-i 
ciudat. Voiam s-o informez despre ce s-a hotărât, asta-i tot. Se 
uită spre casă ca şi cum s-ar fi aşteptat ca ea să apară în uşă. 
Nu-i urgent. 

— Nu e acasă, spuse Adam. 

— Bine. Zi-i că am trecut pe-aici. 

Tripp se întoarse şi întâlni privirea lui Adam. Tensiunea din 
aer păru să sporească. 

— E totul în regulă? 

— Da, spuse Adam. Sunt bine. 

— Hai să bem o bere cât de curând. 

— Mi-ar plăcea. 

Tripp deschise portiera. 

— Adam? 

— Da? 

— O să fiu cinstit. Pari cam tulburat. 

— Ştii ceva, Tripp? 

— Ce-i? 

— O să fiu cinstit. Şi tu. 

Celălalt încercă să zâmbească. 

— Nu-i mare lucru. 

— Mda, ai mai zis. Fără supărare, dar nu te cred. i 

— E o problemă a clubului de lacrosse. Asta-i adevărul. Incă 
sper că nu-i mare lucru, dar nu pot să-ți spun mai multe în 
momentul ăsta. 

— De ce nu? 

— Confidenţialitatea consiliului. 

— Pe bune? 

Vorbea serios. Adam îşi dădu seama că Tripp n-ar fi suflat un 
cuvânt despre subiectul acela, dar dacă spunea adevărul, ce 
naiba putea să aibă de-a face consiliul cu ceva relevant în 
problema respectivă? 

Tripp Evans se strecură înapoi în maşină. 

— Zi-i Corinnei să mă sune când poate. Noapte bună, Adam. 

Capitolul 16 


Adam se aştepta ca primarul Gusherowski să arate ca un 
politician plin de bani abia coborât din trenul cu mită - carne 
moale, ten rumen, zâmbet exersat, poate un inel pe degetul mic 
- şi insul chiar nu-l dezamăgi. Se întrebă dacă Gusherowski 
arătase întotdeauna ca un model de politician corupt sau dacă, 
de-a lungul anilor în care se aflase în „serviciu”, îi devenise 
parte din ADN. 

Trei dintre ultimii patru primari ai Kasseltonului fuseseră puşi 
sub acuzare de Procuratura SUA. Rick Gusherowski îndeplinise 
diferite activităţi în două dintre mandatele acelea şi fusese 
consilier în al treilea. Adam nu judeca un om doar după cum 
arată şi nici după trecutul lui, dar, când era vorba despre 
corupţia din orăşelele din statul New Jersey, acolo unde ieşea 
fum se afla de obicei un foc strălucitor ca o supernovă. 

Puţinii participanţi la şedinţa Primăriei se împrăştiau când sosi 
Adam. Vârsta medie părea să fie de vreo optzeci şi cinci de ani, 
dar putea fi din cauză că întâlnirea aceasta avusese loc în 
sclipitor de noul PineCliff Luxury Village, neîndoielnic un 
eufemism pentru cămine şi/sau aziluri de bătrâni. 

Primarul Gusherowski se apropie de Adam cu un zâmbet ca al 
lui Guy Smiley din Sesame Street - combinaţia perfectă dintre 
gazda unei emisiuni TV şi o păpuşă Muppet. 

— Incântat să te cunosc, Adam! 

Îi oferi superficiala strângere de mână exagerat de entuziastă, 
adăugând acea tragere spre sine prin care politicienii îşi 
închipuie că-l fac pe interlocutor să se simtă cumva inferior sau 
obligat. 

— Pot să-ţi spun Adam? 

— Sigur, domnule primar. 

— O, nu-i nevoie. Zi-mi Gush. 

Gush? Adam nu prea credea. Primarul îşi desfăcu braţele. 

— Cum ţi se pare locul ăsta? Frumos, nu-i aşa? 

Lui Adam i se părea ca o sală de conferinţe din Courtyard 
Marriott, tipică, simplă, impersonală, aşa că înclină neutru din 
cap. 

— Hai cu mine, Adam. O să-ţi ofer un mic tur. Primarul porni 
pe un coridor cu pereţi de culoare verde-pădure. Grozav, nu-i 
aşa? Aici totul e ultimul răcnet. 

— Cum adică? întrebă Adam. 

— Hă? 

— Ultimul răcnet. Cum e ultimul răcnet? 

Primarul îşi frecă bărbia, semn că se gândeşte profund. 

— Păi, în primul rând, au televizoare cu ecran extraplat. 

— Ca în orice locuinţă din America. 

— Există internet. 

— La fel, ca în aproape orice locuinţă, ca să nu mai spun 
cafenea, bibliotecă şi McDonald's din America. 

Gush - Adam încerca să se obişnuiască cu numele - expedie 
problema, regăsindu-şi zâmbetul. 

— Să-ţi arăt un apartament de lux. 

Folosi o cheie ca să descuie uşa şi o deschise cu un gest larg, 
poftindu-l să intre, precum - probabil că lui Adam îi stătea 
mintea acum la concursuri - un fotomodel din show-ul Pretul 
corect. 

— Ei bine, ce zici? 

Adam păşi înăuntru. 

— Cum ţi se pare? întrebă Gush. 

— Arată ca la Courtyard Marriott. 

Zâmbetul lui Gush tremură. 

— Sunt cu totul noi şi ultimul... Se opri. Moderne. 

— Nu contează. Sincer, n-ar conta nici dac-ar arăta ca la Ritz- 
Carlton. Clientul meu nu vrea să se mute. 

Gush încuviinţă din cap cu empatie. 

— Inţeleg asta. Chiar înţeleg. Toţi vrem să ne păstrăm 
amintirile, nu-i aşa? Uneori însă amintirile ne trag înapoi. Ne 
silesc să trăim în trecut mai degrabă decât în prezent. 

Adam îl privi în tăcere. 

— lar câteodată, ca membri ai comunităţii, trebuie să ne 
gândim şi la ceilalţi, nu numai la noi înşine. Ai fost acasă la 
Rinsky? 

— Sigur. 

— E o groapă de gunoi. Oh, n-am vrut să sune aşa. Am 
crescut în cartierul ăla. Spun asta ca om care şi-a croit drum în 
viaţă pornind chiar de pe străzile acelea. 

Adam se aştepta să apeleze şi la clişeul „prin forţele proprii” 

şi fu oarecum dezamăgit când asta nu se întâmplă. 

— Avem şansa unui progres real, Adam. Avem şansa să 
stârpim ciuma urbană a criminalităţii şi să aducem lumina 
soarelui într-o parte a oraşului unde ar prinde bine. Vorbesc de 
locuinţe noi. De un adevărat centru comunitar. Restaurante. 
Magazine de calitate. Slujbe bune. 

— Am văzut planurile. 

— Revoluţionare, nu-i aşa? 

— Nu-mi pasă de aspectul ăsta. 

— Pardon? 

— Eu reprezint familia Rinsky. Ea mă interesează. Nu-mi pasă 
de profiturile unor firme ca Old Navy sau Home Depot. 

— Nu-i cinstit, Adam. Ştim amândoi că ar fi un avantaj pentru 
comunitate dacă acest proiect ar fi pus în practică. 

— Nu ştim amândoi, replică Adam. Oricum, eu nu reprezint 
comunitatea, ci pe Rinsky. 

— Hai să fim cinstiţi. Uită-te în jur. Ar trăi mai fericiţi aici. 

— Puțin probabil, totuşi posibil, admise Adam. Însă, vezi tu, în 
Statele Unite nu guvernul decide ce anume îl face fericit pe un 
om. Guvernul nu poate să decidă că un cuplu care a muncit din 
greu, şi-a cumpărat o casă şi a crescut copii va fi acum mai 
fericit trăind în altă parte. 

Lui Gush îi reveni încet zâmbetul. 

— Pot să fiu direct, Adam? 

— De ce, până acum n-ai fost? 

— Cât? 

Adam îşi uni vârfurile degetelor şi adoptă cea mai bună voce 
de erou negativ din filme: 

— Un miliard de dolari. 

— Vorbesc serios. Am putea să ne jucăm şi să fac aşa cum mi- 
a cerut dezvoltatorul - să negociez cu tine şi să urc din zece în 
zece mii de dolari. Dar hai să nu pierdem vremea, de acord? Am 
fost autorizat să ridic oferta cu încă cincizeci de mii de dolari. 

— lar eu am fost autorizat să refuz. 

— Nu eşti rezonabil. 

Adam nu se osteni să răspundă. 

— Ştii că un judecător ne-a dat deja undă verde în acest caz, 
da? 

— Ştiu. 

— Şi că fostul avocat al domnului Rinsky a pierdut deja apelul. 

De asta nu mai e prezent acum. 

— Ştiu şi asta. 

Gush zâmbi. 

— Păi, nu-mi laşi de ales. 

— Ba da. Tu nu lucrezi doar pentru dezvoltator, nu-i aşa, 
Gush? Te afli în slujba cetăţenilor. Construieşte şirul ăla de 
magazine în jurul casei lui. Schimbă planurile. Se poate face. 

— Nu. Zâmbetul lui Gush dispăruse. Nu se poate. 

— Deci îi vei evacua? 

— Legea e de partea mea. ŞI, ţinând cont de cum v-aţi purtat 
voi - Gush se aplecă atât de aproape, încât Adam îi simţi izul de 
Tic-Tac -, o s-o fac cu plăcere. 

Adam făcu un pas în spate, înclinând din cap. 

— Mda, mi-am imaginat. 

— Aşadar, o să asculţi glasul raţiunii? 

— Dacă o să-l aud vreodată. Dădu scurt din mână şi se 
întoarse să plece. Noapte bună, Gush. O să vorbim din nou 
curând. 

Capitolul 17 


De data asta, Străinul îşi ura misiunea. 

Însă Michaela Siegel, care intra acum în raza lui vizuală, 
merita să ştie adevărul înainte de a face o greşeală teribilă. 
Străinul se gândi la Adam Price. Apoi la Heidi Dann. Poate că ei 
fuseseră devastaţi de întâlnirea cu el, dar acum, în cazul 
Michaelei Siegel, va fi mult, mult mai rău. 

Sau poate nu. 

Poate că Michaela se va simţi uşurată. Poate că, după ce 
adevărul o va devasta mai întâi, o va face apoi să se elibereze. 
Poate că adevărul îi va readuce echilibrul în viaţă şi o va aduce 
pe calea pe care ar fi trebuit şi ar fi dorit să apuce. 

Nu ştii niciodată cum va reacţiona cineva până când nu tragi 
cuiul grenadei, nu? 

Era târziu, aproape ora două dimineaţa. Michaela Siegel îşi 
îmbrăţişă la despărţire prietenele gălăgioase. Erau toate 
oarecum ameţite ca urmare a petrecerii. Străinul încercase deja 
de două ori s-o prindă pe Michaela singură. Nu reuşise. Spera ca 
acum să se îndrepte spre lift neînsoţită, iar el să intervină. 

Michaela Siegel. Douăzeci şi şase de ani. Rezidentă în anul 
trei la Spitalul Mount Sinai, după ce absolvise Facultatea de 
Medicină şi Chirurgie a Universităţii Columbia, începuse ca 
intern la Spitalul Johns Hopkins, dar, după cele întâmplate, ea şi 
administraţia instituţiei medicale ajunseseră la concluzia că era 
mai bine pentru toată lumea dacă îşi schimba locul de muncă. 

În timp ce tânăra se îndrepta uşor împleticit spre lift, Străinul 
îşi făcu apariţia. 

— Felicitări, Michaela! 

Ea se întoarse cu un zâmbet strâmb. Era, după cum bărbatul 
ştia deja, o femeie sexy, ceea ce îngreuna într-un fel această 
intruziune. Străinul simţi că i se aprind obrajii, amintindu-şi cele 
văzute, însă continuă. 

— Mm, făcu ea. 

— Mm? 

— Îmi dai o citaţie sau ceva de genul? 

— Nu. 

— Nu te dai la mine, nu? Sunt logodită. 

— Nu. 

— Nici nu credeam. Din cauză că băuse, se bâlbâia puţin. Nu 
obişnuiesc să vorbesc cu necunoscuţi. 

— Înţeleg, zise Străinul şi, pentru că se temea să n-o piardă, 
aruncă bomba: Cunoşti un bărbat pe nume David Thornton? 

Faţa tinerei se închise ca o portieră trântită. Străinul 
anticipase reacţia. 

— El te-a trimis? 

Bâlbâiala îi dispăruse din glas. 

— Nu. 

— Eşti vreun ciudat pervers sau ceva de genul? 

— Nu. 

— Dar ai văzut... 

— Da. Doar două secunde. Nu am văzut tot, nu m-am uitat fix, 
nimic de genul ăsta. Doar... trebuia să fiu sigur. 

Îşi dădea seama că Michaela se confrunta cu aceeaşi dilemă 
ca mulţi dintre cei pe care îi aborda el - să fugă de nebunul 
ăsta, sau să-l asculte? De cele mai multe ori, curiozitatea 
triumfa, însă Străinul nu ştia niciodată cum va decurge 
întâlnirea. 

Michaela Siegel clătină din cap şi dădu glas dilemei: 

— De ce mai discut cu tine? 

— Se spune că am o figură onestă. 

Era adevărat. Din acest motiv, el primea aproape întotdeauna 
sarcina asta. Eduardo şi Merton erau puternici, dar dacă te 
abordau aşa, primul gând ar fi fost să fugi cât mai repede. 

— Aşa crezusem şi eu despre David. Că are o faţă de om 
cinstit. Îşi înclină capul spre un umăr. Cine eşti? 

— Nu contează. 

— De ce eşti aici? Toate astea se află în trecut. 

— Banu. 

— Nu? 

— Nu sunt în trecut. Mi-aş dori să fie aşa. 

Glasul ei era o şoaptă speriată: 

— Despre ce naiba vorbeşti? 

— Tu şi David v-aţi despărţit. 

— Păi, da! se răsti ea. În weekendul ăsta mă mărit cu Marcus. 

Îi arătă inelul de logodnă de pe deget. 

— Nu. Adică... Nu mă exprim corect. Te deranjează dacă o 

luăm pas cu pas? 

— Nu-mi pasă cât de onest arăţi, zise Michaela. Nu vreau să 
discut despre trecut. 

— Ştiu. 

— L-am lăsat în urmă. 

— Nu-i aşa. Oricum, nu încă. De asta sunt aici. 

Michaela se uită la el în tăcere. 

— Tu şi David v-aţi despărţit când...? 

Nu ştia cum să se exprime, aşa că doar mişcă mâinile înainte 
şi înapoi. 

— Poţi s-o spui. Michaela îşi îndreptă spatele. Se numeşte 
pornografie din răzbunare. Am înţeles că-i nebunia la modă. 

— Nu asta întreb, insistă Străinul. Întreb despre stadiul relaţiei 
voastre înainte ca el să pună videoclipul pe internet. 

— L-a văzut toată lumea, să ştii. 

— Ştiu. 

— Prietenii. Pacienţii. Profesorii. Toată lumea de la spital. 
Părinţii mei... 

— Ştiu, zise blând Străinul. Tu şi David Thornton eraţi deja 
despărțiți? 

— Ne certaserăm rău. 

— Nu asta am întrebat. 

— Nu-nţeleg... 

— Eraţi despărțiți înainte ca videoclipul să devină public? 

— Ce importanţă mai are? 

— Te rog, stărui Străinul. 

Michaela înălţă din umeri. 

— Nu ştiu. 

— Incă îl iubeai. De asta ai suferit atât de mult. 

— Ba nu. Am suferit pentru că a fost o trădare îngrozitoare. 
Am suferit atât fiindcă bărbatul cu care mă întâlneam a intrat pe 
un site porno şi a încărcat un film cu noi făcând... Se opri, apoi 
urmă: Îţi poţi imagina? Ne-am certat, şi el a reacţionat în felul 
asta. 

— Ela negat că a pus filmul pe net, nu-i aşa? 

— Bineînţeles. N-a avut curajul... 

— Ţi-a spus adevărul. 

In jurul lor era lume. Un bărbat intră într-un lift. Două femei se 
grăbiră să iasă. Un receptioner stătea în spatele biroului. Erau 
toţi acolo, însă acum nu mai era niciunul. 

Vocea ei sună îndepărtată, spartă. 

— Ce vrei să zici? 

— Nu David Thornton a încărcat videoclipul. 

— Eşti prieten cu el sau...? 

— Nu l-am întâlnit niciodată şi nici n-am vorbit cu el. 

Michaela înghiţi un nod. 

— Tu ai încărcat videoclipul? 

— Nu, sigur că nu. 

— Atunci, de unde...? 

— Adresa IP. 

— Poftim? 

Străinul se apropie de ea cu un pas. 

— Site-ul pretinde că păstrează secretul asupra adreselor IP 
ale utilizatorilor. În felul ăsta, nimeni nu poate cunoaşte sau da 
în judecată persoana care a încărcat un videoclip. 

— Dar tu le ştii? 

— Da. 

— De unde? 

— Oamenii cred că un site este neidentificabil pentru că aşa 
spune site-ul. Este o minciună prin definiție. In spatele oricărui 
site secret de pe internet există un om care monitorizează 
fiecare apăsare de tastă. Nimic nu-i cu adevărat secret sau 
anonim. 

Tăcere. 

Ajunseseră acum în punctul final. Străinul aşteptă. Nu va mai 
dura mult. Vedea că ei îi tremură buzele. 

— A cui era adresa? 

— Cred că ştii deja. _ 

Fata ei se schimonosi de durere. Inchise ochii. 

— Marcus? 

Străinul nu spuse nici da, nici nu. Nu era necesar. 

— Erau prieteni apropiaţi, nu-i aşa? întrebă el. 

— Ticălosul. 

— Chiar colegi de cameră. Nu cunosc detaliile exacte, dar tu 
şi David v-aţi certat. Marcus a văzut ocazia şi a profitat de ea. 
Străinul băgă mâna în buzunar şi scoase un plic. Am aici 
dovada. 

Michaela ridică mâna în semn de refuz. 

— Nu-i nevoie să văd. 

Străinul încuviinţă din cap şi puse plicul la loc. 

— De ce mi-ai zis toate astea? întrebă tânăra. 

— Cu asta ne ocupăm. 

— Nunta e peste patru zile. Ridică ochii spre el. Acum ce fac? 

— Nu depinde de mine. 

— Da, desigur. În glasul ei se simţea amărăciunea. Tu doar 
distrugi vieţi. Să le repari nu ţine de tine. 

Străinul tăcu. 

— Presupun că-ţi închipui c-o să mă-ntorc la David? Să-i spun 
că ştiu adevărul şi să-i cer iertare? Şi după aia? O să mă ia în 
braţe şi o să trăim fericiţi până la adânci bătrâneţi? Aşa crezi că 
se va-ntâmpla? Tu fiind eroul salvator al iubirii noastre? 

În realitate, gândul ăsta îi trecuse prin cap Străinului, deşi nu 
şi partea cu eroul. Dar ideea de a îndrepta un rău, ideea 
reechilibrării balanței, ideea de a o readuce pe drumul pe care-l 
alesese, da, sperase la o astfel de rezolvare. 

— Există însă o problemă, domnule Dezvăluitor de Secrete. 
Michaela se apropie de el. Chiar şi când mă întâlneam cu David, 
aveam o pasiune pentru Marcus. Ironia sorții, nu? Marcus n-ar fi 
avut nevoie să procedeze aşa. Oricum am fi ajuns împreună. 
Poate, nu ştiu, dar probabil lui îi pare rău pentru ce a făcut. 
Poate se simte vinovat. Poate că-ncearcă să se revanşeze şi de 
asta-i aşa de bun cu mine. 

— Ăsta nu-i un motiv să fii bun cu cineva. 

— O, acum dăm sfaturi de viaţă? i-o trânti ea. Ştii ce variante 
mi-ai lăsat? Pot să-mi ratez viaţa sau pot să trăiesc în minciună. 

— Eşti încă tânără şi atrăgătoare... 

— Şi îndrăgostită. De Marcus. 

— Chiar şi acum? Chiar dacă ştii că-i capabil să facă astfel de 
lucruri? 

— În numele iubirii, oamenii sunt în stare de tot felul de 
lucruri. 

Vocea îi era blândă acum. Spiritul de luptă dispăruse. Se 
întoarse şi apăsă butonul liftului. 

— Ai de gând să mai vorbeşti cu altcineva despre asta? îl 
întrebă. 

— Nu. 

— Noapte bună. 

— Deci tot o să te căsătoreşti cu el? 

Uşile liftului se deschiseră. Michaela păşi înăuntru şi se 
întoarse cu faţa spre el. 

— N-ai dezvăluit un secret. Doar ai creat încă unul. 

Capitolul 18 


Adam trase pe dreapta când ajunse la breteaua spre 
Cedarfield. Luă telefonul şi-i scrise din nou Corinnei: 


SUNT ÎNGRIJORAT. BĂIEȚII SUNT ÎNGRIJORAŢI. TE ROG, 
VINO ACASĂ. 


Trimise mesajul şi reveni pe drum. Începu să se întrebe, nu 
pentru prima oară, cum ajunsese să-şi petreacă viaţa în 
Cedarfield. Era doar un gând, totuşi implicaţiile lui evidente 
începuseră să-l copleşească. Ceva atât de important fusese oare 
o alegere conştientă? Nu prea credea. Ştia că el şi Corinne ar fi 
putut alege să locuiască oriunde, însă ce avea Cedarfield? Era, 
din multe puncte de vedere, prada învingătorului în războiul pe 
care-l numim „Visul american”. Cedarfield avea case pitoreşti, 
cu grădini întinse. Centrul, cu o mulţime de restaurante şi 
magazine, ba chiar şi un cinematograf, era încântător. Existau 
săli de sport moderne, o bibliotecă nouă şi un iaz cu rațe. În 
urmă cu un an, o autoritate publicistică precum revista Money 
clasase oraşul Cedarfield pe locul douăzeci şi şapte pe lista 
„Celor mai bune locuri unde să trăieşti în America”. Conform 
Departamentului Educaţiei din New Jersey, Cedarfield era 
clasificat, din punct de vedere socioeconomic, ca având 
coeficientul districtual J, cel mai înalt din opt categorii. Da, 
guvernul chiar clasifică astfel oraşele, deşi nimeni nu ştie de ce 
realizează un asemenea clasament. 

Cinstit, Cedarfield era un loc grozav în care să-ţi creşti copiii, 
chiar dacă-i educai astfel încât să devină ca tine. Unii ar zice că 
acesta este ciclul vieţii, dar pentru Adam era mai degrabă o 
existenţă repetitivă, cu atâţia vecini şi prieteni de-ai lor - 
oameni buni, serioşi, pe care el îi aprecia - care crescuseră în 
Cedarfield, apoi plecaseră patru ani la colegiu, se întorseseră, se 
căsătoriseră şi-şi crescuseră propriii copii în Cedarfield. Aceştia 
aveau să crească la rândul lor acolo, să plece pentru patru ani la 
colegiu, sperând să se întoarcă, să se căsătorească şi să-şi 
crească copiii tot acolo. 

Nu-i nimic rău în asta, nu-i aşa? 

La urma urmelor, Corinne, care petrecuse primii zece ani din 
viaţă în Cedarfield, nu păruse suficient de norocoasă ca să 
urmeze această cale bine bătută. Când era în clasa a patra, iar 
oraşul şi valorile lui i se înrădăcinaseră adânc în ADN, tatăl ei 
murise într-un accident de maşină. Avea numai treizeci şi şapte 
de ani, probabil prea tânăr ca să-şi fi făcut griji cu privire la 
propria-i natură muritoare sau planuri referitoare la proprietate. 
Asigurarea lui era modestă şi, curând după aceea, mama 
Corinnei fusese nevoită să vândă casa şi să se mulţumească, 
împreună cu Corinne şi cu sora ei mai mare Rose, cu o căsuţă 
de cărămidă cu grădină, în Hackensack, un orăşel cu mai puţine 
pretenţii. 

Timp de câteva luni, mama Corinnei făcuse drumul de 
cincisprezece kilometri dintre Hackensack şi Cedarfield pentru 
ca mezina ei să-şi vadă vechii prieteni. Apoi începuse şcoala şi, 
previzibil, prietenii deveniseră ocupați cu sporturile pe care le 
puteau practica în oraş şi cu orele de dans pe care Corinne nu şi 
le mai permitea; în vreme ce distanţa fizică rămânea aceeaşi, 
prăpastia socială se mărea prea mult ca să mai fie depăşită. 
Relaţiile din copilărie deveniseră fragile, pentru ca apoi să se 
sfărâme complet. 

Sora Corinnei, Rose, se comportase convenţional: devenise o 
elevă slabă, se revoltase împotriva mamei şi avusese diverse 
experienţe cu droguri recreaţionale şi băieţi fără viitor. Corinne, 
pe de altă parte, îşi canalizase durerea profundă şi 
resentimentele spre ceea ce s-ar putea considera 
comportament pozitiv. Se concentrase mult asupra şcolii şi a 
ţelurilor ei în viaţă, hotărâtă să obţină cât mai mult din fiecare 
încercare. Se dovedise ascultătoare, studiase din greu, ignorase 
tentaţiile normale ale adolescenţei şi-şi jurase în tăcere să se 
întoarcă victorioasă în locul unde fusese o fetiţă fericită care 
avea un tată. Corinne îşi petrecuse următorii douăzeci de ani ca 
un copil cu faţa apăsată pe geamul suburban al clasei 
superioare până când, într-un târziu, fereastra avea să se 
deschidă sau, la fel de posibil, să se spargă. 

Corinne şi Adam cumpăraseră o casă care semăna suspect de 
mult cu cea în care crescuse femeia. Adam nu-şi amintea ca 
asta să-l fi deranjat, poate chiar i se alăturase în căutări. Când 
te căsătoreşti, te căsătoreşti şi cu speranţele şi cu visurile 

celuilalt. Ale ei erau să se întoarcă triumfătoare într-un loc pe 
care-l părăsise fără voie. Fusese captivant, presupunea el acum, 
s-o ajute să-şi împlinească odiseea aceea de douăzeci de ani. 

Luminile erau încă aprinse la sala de sport potrivit denumită 
Hard-core Gym, care avea drept motto „Nu eşti hard-core dacă 
nu tragi de fiare hard-core”. Adam aruncă rapid o privire în 
parcare şi zări maşina Kristinei Hoy. Apelă mobilul lui Thomas - 
nu avea rost să sune pe telefonul fix de acasă; băieţii n-ar fi 
ridicat receptorul - şi aşteptă. Thomas răspunse la al treilea 
tțârâit şi oferi obişnuitul său răspuns distras şi abia audibil: 

— Alo? 

— E totul bine acasă? 

— Da. 

— Ce faci? 

— Nimic. 

— Şi ce înţelegi prin nimic? 

— Joc Call of Duty. Abia am început. 

Bineînţeles. 

— Ţi-ai făcut temele? întrebă Adam din obişnuinţă. 

Era des repetata roată a discuţiei părinte-copil, care nu 
ajungea niciodată nicăieri, deşi era totuşi cumva obligatorie. 

— Aproape. 

Nu se mai osteni să-i spună să le „aproape” termine mai întâi. 
N-avea rost. Lasă copilul să facă lucrurile în stilul lui. Dă-i puţină 
libertate. 

— Unde-i fratele tău? 

— Nu ştiu. 

— Dar e acasă, nu? 

— Presupun că da. 


Fraţii. 

— Asigură-te că-i bine. Ajung curând. 
— Bine. Tată? 

— Da? 

— Unde-i mama? 

— E plecată. 

— Unde? 


— Treburi de-ale profesorilor. Vorbim când ajung acasă, bine? 


s joc de cuvinte. În limba engleză, „dedicat”, dar şi „material 
rezistent” (piatră etc.), folosit la fundaţia clădirilor sau a 
şoselelor. (n.r.). 

Pauza fu lungă. 

— Mda, bine. 

Parcă lângă automobilul Audi decapotabil al Kristinei şi intră. 
Musculosul de la recepţie îl măsură pe Adam de sus până jos şi, 
evident, îi găsi lipsuri. Avea o frunte de om de Cro-Magnon. 
Buzele îi erau îngheţate într-un rânjet dispreţuitor. Purta un fel 
de costum de sport dintr-o bucată, fără mâneci. Adam se temu 
că omul s-ar putea să-l ia cu „frăţică”. 

— Te-ajut? 

— O caut pe Kristin Hoy. 

— Membru? 

— Poftim? 

— Eşti membru? 

— Nu, sunt un prieten. Soţia mea e membru. Corinne Price. 

Bărbatul încuviinţă din cap ca şi cum asta explica totul, apoi 
întrebă: 

— Doamna e bine? 

Întrebarea îl surprinse pe Adam. 

— De ce n-ar fi? 

Poate că ridicase din umeri, dar mingile de bowling care îi 
flancau ţeasta abia se clintiră. 

— E o săptămână prea importantă ca să lipsească. Vineri e 
concurs. 

Din câte ştia el, Corinne nu participa. Era bine făcută şi toate 
cele, totuşi n-ar fi îmbrăcat în niciun caz unul dintre costumele 
acelea minuscule şi să înceapă să pozeze. Însă anul trecut 
asistase la competiţia naţională alături de Kristin. 

Musculosul arătă - chiar se încordă în timp ce făcea mişcarea 
- spre un colţ din spatele sălii. 

— Camera B. 

Adam împinse uşa de sticlă. Unele săli de sport erau tăcute. În 
unele răsuna puternic muzică. lar în altele, ca asta, reverberau 
gemete primordiale şi zdrăngănitul halterelor. Pe toţi pereţii se 
aflau oglinzi şi aici, numai aici, era nu doar acceptabil, ci şi de 
aşteptat să-ţi verifici postura şi să pozezi pentru propria-ţi 
plăcere. Interiorul duhnea a transpiraţie, dezinfectant şi a apă 
de colonie Axe, presupuse Adam, judecând după reclamele TV 
pe care le văzuse. 

Găsi camera B, bătu uşor şi împinse uşa. Semăna cu o sală de 
yoga cu podea de lemn deschis la culoare, o bârnă şi, 

bineînţeles, o mulţime de oglinzi. O femeie bine tonifiată, în 
costum de baie şi pantofi cu tocuri ridicol de înalte, păşea 
nesigură pe podea. 

— Stop! strigă Kristin. 

Femeia se opri. Kristin veni către ea; purta un costum de baie 
minuscul, de culoare roz, şi aceiaşi pantofi ridicoli cu tocuri 
înalte. Nici urmă de nesiguranţă, jenă sau ezitare. Străbătu 
podeaua de parcă aceasta i-ar fi datorat ceva. 

— Zâmbeşti anemic. Arăţi ca şi cum n-ai mai fi purtat 
niciodată tocuri. 

— De obicei nu port, zise femeia. 

— Păi, va trebui să te antrenezi. Juriul va analiza totul - cum 
intri, cum ieşi, cum mergi, echilibrul, zâmbetul, încrederea, 
atitudinea, expresia feţei. Ai o singură şansă să faci acea primă 
impresie. Poţi pierde concursul de la primul pas. OK, staţi jos. 

Alte cinci femei tonifiate se aşezară pe podea. Kristin stătea în 
picioare în faţa lor, păşind înainte şi înapoi. Muşchii i se umflau 
şi i se dezumflau la fiecare pas. 

— Mai trebuie să slăbiţi, continuă ea. Cu treizeci şi şase de 
ore înainte de competiţie, cele mai multe dintre voi o să 
consumati carbohidrați. Asta o să împiedice muşchii să se 
aplatizeze şi o să le dea aspectul natural umflat pe care ni-l 
dorim. În momentul de faţă, trebuie să aveţi o dietă cu nouăzeci 
la sută proteine. Aveţi toate un plan special de dietă, nu? 

Toate aprobară din capete. 

— Urmaţi-l ca pe o scriptură. Trebuie să beţi şase litri de apă 
pe zi. Asta-i minimumul. O să scădem volumul pe măsură ce ne 
apropiem de ziua competiţiei. Înainte de Naţionale, doar câteva 
sorbituri de apă şi deloc în ziua competiţiei. Dacă vreuna dintre 
voi mai reţine apă, am pastile. Întrebări? 

Cineva ridică o mână. 

— Da? 

— O să repetăm pentru competiţia de rochii de seară? 

— Da. Ţineţi minte, doamnelor. Mai toată lumea crede că 
asta-i un concurs de culturism. Nu-i adevărat. In WBFF e vorba 
despre fitness. O să aveţi prezentări în poză şi fără poză, aşa 
cum am exersat. Însă arbitrii caută acum o Miss America, Miss 
Victoria's Secret, Fashion Week şi, da, Musc/eMag, totul 
împachetat într-un singur ambalaj elegant. Harriet o să v-ajute 
să vă puneţi de acord în privinţa rochiilor de seară. A, şi acum să 

vedem de ce avem nevoie pentru călătorie. Vă rog să vă aduceţi 
următoarele: adeziv pentru costumul de baie, bandă pentru 
partea de sus a costumului, adeziv E6000, perniţe pentru 
sfârcuri,  plasturi pentru băşici, adeziv pentru pantofi - 
întotdeauna în ultima clipă se întâmplă câte un dezastru cu 
baretele -, cremă bronzantă şi mănuşi, protecţie la crema 
bronzantă pentru palme şi tălpi, benzi pentru albirea dinţilor, 
picături pentru ochii roşii... 

Atunci îl observă pe Adam în oglindă. Faţa i se schimbă dintr- 
odată. Instructorul pentru faza naţională a WBFF dispăru şi intră 
în scenă prietena şi colega profesoară. „Uluitor cât de repede ne 
intrăm şi ne ieşim din roluri”, gândi bărbatul. 

— Lucraţi la poza de începere, spuse Kristin, cu ochii acum la 
el. Când ieşiţi prima dată, faceţi una din faţă, apoi una din spate 
şi plecaţi. Asta-i tot. OK, vă conduce Harriet. Mă-ntorc imediat. 

Se îndreptă spre Adam fără să se oprească, traversând din 
nou încăperea pe tocurile care o făceau aproape la fel de înaltă 
ca el. 

— Ceva nou? îl întrebă. 

— Nu chiar. 

Kristin îl trase într-un colţ. 

— Ce s-a-ntâmplat? 

N-ar fi trebuit să fie stingheritor să stai de vorbă cu o femeie 
pe tocuri ridicol de înalte şi care poartă doar un costum de baie 
minuscul, însă era. La optsprezece ani, Adam petrecuse două 
săptămâni în Spania, pe Costa del Sol. Multe femei nu purtau 
sutien, iar el se considerase prea matur ca să se holbeze. Nu le 
privise cu subînţeles, dar se simţise puţin jenat. Sentimentul 
acela îi revenea acum. 

— Presupun că vă pregătiţi pentru un spectacol, zise Adam. 

— Nu orice spectacol, ci Naţionalele. Pot să fiu egoistă o clipă? 
Corinne a plecat într-un moment nepotrivit. Ea e partenera mea 
de călătorie. Ştiu că la scara universului nu pare prea mult, dar 
e primul meu show de când am trecut la profesionism şi... OK, e 
o prostie. Asta-i însă o parte mică din ceea ce simt. In cea mai 
mare parte, sunt îngrijorată. Nu-i stilul ei. 

— Ştiu. De asta vreau să te întreb ceva. 

— Dă-i drumul. 

Nu ştia cum să se exprime, aşa că o spuse pur şi simplu. 

— E vorba despre sarcina ei de acum doi ani. 

Bingo! 

Cuvintele lui o izbiră pe Kristin Hoy ca un val neaşteptat pe o 
plajă. Acum fu rândul femeii să se clatine pe tocurile ridicol de 
înalte. 

— Ce-i cu ea? 

— Pari surprinsă. 

— Poftim? 

— Când am pomenit de sarcină. Ai reacţionat de parcă ai fi 
văzut o fantomă. 

Kristin se uită în jur, evitându-i ochii. 

— Probabil m-a surprins. Corinne a dispărut şi din nu ştiu ce 
motiv tu-ncepi să pui întrebări despre ceva ce s-a întâmplat 
acum doi ani. Nu văd legătura. 

— Dar îţi aminteşti de sarcină? 

— Bineînţeles. De ce? 

— Cum ţi-a zis Corinne? 

— Despre faptul că era gravidă? 

— Da. 

— Ah, nu-mi amintesc. 

Însă îşi amintea, era sigur. Kristin îl mintea. 

— Ce importanţă are felul cum mi-a zis? 

— Vreau să te gândeşti. Îţi aminteşti să fi fost ceva ciudat în 
legătură cu asta? 

— Nu. 

— Absolut nimic neobişnuit în legătură cu sarcina? 

Kristin îşi puse palmele pe şolduri. Pielea îi sclipea de la 
stratul subţire de transpiraţie sau poate erau urme de cremă 
bronzantă. 

— Unde vrei s-ajungi? 

— Dar despre avort? încercă Adam. Cum s-a purtat atunci? 

Destul de ciudat, cele două întrebări părură s-o echilibreze 
puţin. Kristin nu se mai grăbi; respiră încet, ca şi cum ar fi 
meditat, cu claviculele proeminente ridicându-se şi coborând. 

— Ciudat. 

— Da? 

— Am considerat reacţia ei prea slabă. 

— Adică? 

— Păi, m-am gândit la asta. Corinne se pricepe foarte bine să 
treacă peste probleme. Aşa că, după ce ai plecat azi de la 
şcoală, am început să mă gândesc - mă rog, mai întâi - că poate 


VP - 122 


Corinne a trecut prea bine peste pierderea sarcinii. 

— Nu te-nţeleg. 

— Oamenii se întristează, Adam. Trebuie să simtă ceva şi să 
se manifeste. Dacă nu simt şi nu se exteriorizează, în corp se 
dezvoltă toxine. 

Adam încercă să nu se încrunte când auzi aiureala aceea New 
Age. 

— Mi s-a părut că-şi reţinea suferinţa, continuă Kristin. Când 
faci aşa ceva, produci nu numai toxine, ci şi presiune internă. În 
cele din urmă, ceva cedează. Aşa că, după ce-ai plecat, am 
început să-mi pun întrebări. Poate Corinne şi-a ascuns durerea 
pentru pierderea copilului. Poate a înăbuşit-o şi a-ncercat s-o 
păstreze ascunsă, dar acum, doi ani mai târziu, zidurile pe care 
le ridicase s-au prăbuşit. 

Adam se uită la ea. 

— Mai întâi. 

— Poftim? 

— Ai spus că ai început să gândeşti asta „mai întâi”. Deci 
după un timp dat te-ai răzgândit. 

Kristin nu răspunse. 

— De ce? 

— E prietena mea, Adam. 

— Ştiu asta. 

— Tu eşti soţul de care ea încearcă să fugă, nu? Asta dacă zici 
adevărul şi nu i s-a întâmplat ceva rău. 

— Vorbeşti serios? 

— Da. Kristin înghiţi un nod. Toţi mergem pe străzile pe care 
locuim. Vedem cartiere drăguţe, peluze îngrijite şi mobilier 
frumos în curtea din spate, însă nimeni nu ştie ce se petrece cu 
adevărat în spatele acelor faţade, nu-i aşa? 

Adam rămase tăcut. 

— Din câte ştiu, este posibil ca tu s-o fi maltratat-o. 

— Ei, haide... 

Femeia ridică mâna. _ 

— Nu spun că ai făcut-o. iți dau doar un exemplu. Pur şi 
simplu, nu ştiu. 

Avea lacrimi în ochi şi Adam îşi puse întrebări despre soţul ei, 
Hank, şi de ce, cu un asemenea fizic, purta uneori mâneci şi 
haine lungi. Crezuse că poate dorea să arate decent. Dar poate 
că nu despre asta era vorba. 

Într-un fel, Kristin avea dreptate. Poate că trăiau într-o 
comunitate aparent prietenoasă sau unită, însă fiecare cămin 
este o insulă şi are propriile-i secrete. 

— Tu ştii câte ceva despre asta, zise Adam. 

— Nu. Şi acum chiar trebuie să mă duc la fetele mele. 

Kristin îi întoarse spatele. Adam aproape că întinse mâna s-o 
prindă de braţ. În schimb, rosti: 

— Nu cred c-a fost cu adevărat însărcinată. 

Ea se opri. 

— Ştiai, nu? 

În continuare cu spatele la el, Kristin clătină din cap. 

— Corinne nu mi-a spus niciodată nimic. 

— Dar ai ştiut. 

— N-am ştiut nimic, zise femeia cu glas scăzut. Acum trebuie 
să pleci. 

Capitolul 19 


Ryan îl aştepta la uşa din spate. 

— Unde-i mama? 

— E plecată, răspunse Adam. 

— Cum aşa? 

— Călătoreşte. 

— Unde? 

— O treabă de-a profesorilor. O să se întoarcă în curând. 

Vocea lui Ryan era un scâncet panicat. 

— Am nevoie de echipament, îţi aminteşti? 

— Ai verificat în dulap? 

— Da! Scâncetul panicat urcă până la țipăt. M-ai întrebat asta 
şi ieri! Am verificat şi-n dulap, şi-n coşul de rufe! 

— Şi în maşina de spălat şi în uscător? 

— Am căutat şi acolo! Am căutat peste tot! 

— OK, calmează-te! 

— Dar îmi trebuie echipamentul! Dacă n-avem echipament, 
antrenorul Jauss ne pune să alergăm tururi suplimentare şi ne 
sare un meci. 

— Nicio grijă. Hai să căutăm. 

— Tu nu găseşti niciodată nimic! Avem nevoie de mama! De 
ce nu-mi răspunde la mesaje? 

— Nu-i în zona de acoperire. 

— Nu-nţelegi! Nu... 

— Nu, Ryan, tu nu-nţelegi! 

Adam îşi auzi glasul răsunând în casă. Ryan se opri. Bărbatul 
nu. 

— Tu crezi că eu şi mama ta existăm numai ca să te servim? 
Asta crezi tu? Ei bine, uite ceva ce ar trebui să-nveţi chiar în 
clipa asta, amice. Şi eu, şi mama suntem oameni. Ce surpriză, 
nu? Avem şi noi vieţile noastre. Suntem trişti uneori, la fel ca 
tine. Ne facem griji, la fel ca tine. Nu suntem aici doar ca să te 
servim pe tine şi să-ţi îndeplinim poruncile. Acum ai înţeles? 

Ochii fiului său se umplură de lacrimi. Adam auzi paşi. Se 
întoarse. Thomas stătea în capătul scării, privindu-şi tatăl fără 
să-i vină să creadă. 

— Îmi pare rău, Ryan. N-am vrut... 

Băiatul fugi pe trepte în sus. 

— Ryan! 

Ryan trecu în viteză pe lângă fratele lui. Adam auzi uşa 
camerei trântindu-se. Thomas rămase în capul scării, privindu-l. 

— Mi-am pierdut cumpătul, spuse Adam. Se întâmplă. 

O vreme, Thomas nu zise nimic, apoi rosti: 

— Tată? 

— Ce-i? 

— Unde-i mama? 

Adam închise ochii. 

— Ţi-am spus. A plecat la o conferinţă de-a profesorilor. 

— Tocmai a fost la o conferinţă de-a profesorilor. 

— Acum e la alta. 

— Unde? 

— În Atlantic City. 

Thomas clătină din cap. 

— Nu. 

— Cum adică? 

— Eu ştiu unde e. Şi nu e deloc în apropiere de Atlantic City. 

Capitolul 20 


— Vino aici, te rog, zise Adam. 

Thomas ezită înainte de a cobori scara pentru a ajunge în 
bucătărie. Ryan era tot în camera lui, cu uşa închisă. Aşa era 
probabil cel mai bine, să poată fiecare să se calmeze. Însă acum 
Adam îşi dorea cu disperare să continue discuţia cu Thomas. 

— Ştii unde-i mama ta? îl întrebă. 

— Oarecum. 

— Cum aşa? Te-a sunat? 

— Nu. 

— Ţi-a trimis vreun SMS sau vreun e-mail? 

— Nu. Nimic de genul ăsta. 

— Ştii totuşi că nu-i în apropiere de Atlantic City? 

Băiatul aprobă din cap. 

— De unde ştii? 

Thomas lăsă capul în jos. Erau momente în care Adam îşi 
vedea fiul mişcându-se într-un anume fel sau făcând un anume 
gest şi-şi dădea seama că era o copie a lui. Nu avea nicio 
îndoială că Thomas era copilul lui. Asemănările erau prea mari. 
Avea îndoieli în privinţa lui Ryan? Nu avusese niciodată înainte, 
dar într-un colţ secret şi întunecat al inimii, toţi bărbaţii au 
teama asta. N-o exprimă niciodată şi rareori devine conştientă, 
dar este acolo, dormind în ungherul acela întunecat. Acum, 
Străinul îmboldise teama aceea şi o adusese la lumină. 

Explica asta oare izbucnirea lui stupidă? 

Işi pierduse cumpătul cu Ryan şi da, în aceste circumstanţe, 
felul cum băiatul o ţinea una şi bună cu echipamentul lui era 
mai mult decât de înţeles. 

Insă era oare mai mult decât atât? 

— Thomas? 

— Mama o să se-nfurie. 

— Banu. 

— l-am promis că n-o să fac asta niciodată, dar, ştii, îmi 
răspunde întotdeauna la SMS-uri. Nu-nţeleg ce se petrece. Aşa 
că am făcut ceva ce n-ar fi trebuit să fac. 

— E-n regulă, spuse Adam, încercând să-şi ţină în frâu 

disperarea din glas. Povesteşte-mi ce s-a întâmplat. 

Băiatul expiră prelung şi se adună. 

— Îţi aminteşti că înainte să pleci te-am întrebat unde-i 
mama? 

— Da. 

— Şi, nu ştiu, păreai... era ciudat. Mai întâi, nu ne zici unde-i 
mama, apoi mama nu ne răspunde la mesaje... Ridică privirea. 
Tată? 

— Ce e? 

— Povestea asta despre mama, că-i plecată la o conferinţă a 
profesorilor, e reală? 

Adam se gândi, dar nu prea mult. 

— Nu. 

— Ştii unde-i mama? 

— Nu. Ne-am certat. 

Fiul lui încuviinţă cu înţelepciune. 

— Aşa că mama te-a părăsit? 

— Nu ştiu, Thomas. Asta încerc să-nţeleg. 

Thomas mai încuviinţă o dată din cap. 

— Deci poate că n-ar vrea să-ţi spun unde e. 

Adam se lăsă pe spate şi-şi frecă bărbia. 

— E o posibilitate. 

Thomas puse mâinile pe masă. Purta o brățară din silicon, din 
cele folosite pentru promovarea diferitelor cauze, doar că pe a 
lui scria CEDARFIELD LACROSSE. Cu mâna liberă trăgea de 
banda de cauciuc, plesnind-o de încheietură. 

— Uite însă care-i problema, zise Adam. Nu ştiu ce se 
întâmplă. Dacă mama te-a contactat şi ţi-a cerut să nu-mi spui 
unde se află, bun, o să mă supun dorinţei ei. Dar nu cred că ea a 
făcut asta. Nu cred că te-ar pune pe tine sau pe Ryan într-o 
asemenea postură. 

— N-a făcut asta, zise Thomas, continuând să-şi privească 
banda de la încheietura mâinii. 

— OK. 

— Dar m-a pus să promit că nu intru niciodată acolo. 

— Unde anume? 

— In aplicaţie. 

— Thomas? 

Băiatul ridică privirea. 

— Habar n-am despre ce vorbeşti. 

— Ştii, eu şi mama am făcut un târg. 

— Ce fel de târg? 

— Să nu folosească aplicaţia decât în caz de urgenţă, nu ca să 
mă spioneze, iar eu să n-o utilizez niciodată. 

— Cum adică „urgenţă”? 

— Ca de exemplu dacă dispar sau ea chiar nu reuşeşte să dea 
de mine. 

Adam simţi că ameţeşte şi încercă să se concentreze. 

— Poate ar trebui să-mi spui ce-i aplicaţia asta. 

— Este un localizator de telefon şi se presupune că te ajută 
să-ţi găseşti telefonul... ştii tu, în caz că l-ai pierdut sau ţi-l fură 
cineva. 

— OK. 

— Deci îţi arată pe hartă unde se află telefonul tău. Cred că 
toate aparatele au o astfel de aplicaţie, dar asta-i un upgrade. 
Dacă ni se întâmplă ceva sau dacă mama nu ne poate găsi pe 
mine şi pe Ryan, ne poate căuta cu aplicaţia şi află exact unde 
suntem. 

— După telefon? 

— Exact. 

Adam întinse mâna. 

— Dă-mi să văd. 

Thomas ezită. 

— Numai că eu nu trebuia s-o folosesc. 

— Dar ai făcut-o, nu-i aşa? 

Băiatul îşi cobori privirea şi aprobă din cap. 

— Te-ai conectat şi ai văzut unde-i mama ta? 

Thomas aprobă din nou. Adam puse mâna pe umărul fiului 
său. 

— Nu-s supărat. Îmi dai voie să văd aplicaţia? 

Thomas scoase telefonul. Degetele lui dansară pe ecran. Când 
termină, îi dădu telefonul. Adam se uită şi văzu o hartă a 
Cedarfieldului. Trei puncte clipeau în acelaşi loc. Un punct era 
albastru, unul verde, unul roşu. 

— Deci punctele astea..., începu Adam. 

— Suntem noi. 

— Noi? 

— Exact. Tu, eu şi Ryan. 

Pulsul începu să-i bubuie în cap. Când vorbi, glasul lui era 
stins. 

— Eu? 

— Da. 

— Un punct mă reprezintă pe mine? 

— Da. Tu eşti cel verde. 

Lui Adam i se uscă gura. 

— Cu alte cuvinte, dacă mama ta voia, putea să... Se opri; nu 
trebuia să-şi încheie gândul. De când avem aplicaţia asta pe 
telefoane? 

— Nu ştiu. De trei sau poate de patru ani. 

Adam rămase nemişcat, copleşit de ceea ce auzea. Trei sau 
patru ani. De trei-patru ani, Corinne putuse să acceseze o 
aplicaţie şi să vadă exact, în orice moment, unde sunt copiii ei 
şi, mai important, unde se află soţul ei. 

— Tată? 

Se mândrise cu naivitatea lui când venea vorba despre 
tehnologia care înrobise masele, care-i silea pe oameni să se 
ignore unii pe alţii şi să se supună insaţiabilei nevoi de atenţie. 
Din câte ştia Adam, telefonul lui nu avea aplicaţii inutile. Nici 
jocuri, nici Twitter, nici Facebook, nici magazine, nici statistici, 
nici prognoze meteo, nimic. Avea aplicaţiile implicite - e-mail, 
SMS, telefon, chestii de genul ăsta. Îl pusese pe Ryan să-i 
instaleze un GPS care căuta cele mai bune rute în funcţie de 
trafic. Asta era însă tot. 

— De ce nu pot s-o văd şi pe mama aici? întrebă Adam. 

— Trebuie să măreşti aria. 

— Cum? 

Thomas luă telefonul, puse două degete pe ecran şi le 
apropie, apoi îi înapoie mobilul tatălui său. Acum, Adam vedea 
întregul stat New Jersey şi, spre vest, statul Pennsylvania. In 
stânga ecranului se afla un punct portocaliu. Adam mări din nou 
zona. 

Pittsburgh? 

Adam fusese odată la Pittsburgh, ca să scoată un client pe 
cauţiune. Drumul durase mai mult de şase ore. 

— De ce nu clipeşte punctul? întrebă el. 

— Pentru că nu-i activ. 

— Cum adică? 

Thomas îşi înăbuşi oftatul obişnuit atunci când trebuia să-i 
explice tatălui său cum funcţionează tehnologia. 

— Acum câteva ore, când am verificat aplicaţia, mama se afla 

în mişcare. Însă, cam acum o oră, a fost aici. 

— Aşadar, s-a oprit? 

— Nu cred. Vezi, dacă dai clic aici... 

Se întinse şi atinse ecranul. Apăru imaginea unui telefon 
mobil şi cuvântul CORINNE. 

— Aici, în dreapta, îţi arată capacitatea bateriei. Vezi? Când 
am verificat, telefonul ei mai avea vreo patru la sută. 
Acumulatorul e descărcat, aşa că punctul nu mai clipeşte. 

— Mama e încă acolo unde-i punctul? 

— Nu ştiu. Arată doar unde se afla înainte de consumarea 
bateriei. 

— Deci nu mai poţi vedea unde e? 

Thomas clătină din cap. 

— Nu până nu-şi încarcă telefonul. Acum n-are sens nici s-o 
mai sunăm, nici să-i trimitem mesaje. 

— Pentru că telefonul ei e mort. 

— Exact. 

Adam aprobă din cap. 

— Dar dacă urmărim aplicaţia, putem vedea când l-a 
încărcat? 

— Sigur. 

Pittsburgh. De ce să se fi dus Corinne tocmai acolo? Din câte 
ştia Adam, ea nu cunoştea pe nimeni şi nici nu fusese vreodată 
în locul acela. Nu-şi amintea s-o fi auzit-o vorbind despre oraş 
sau despre prieteni ori rude care să se fi mutat la Pittsburgh. 

Mări punctul portocaliu. Adresa unde se afla era pe bulevardul 
South Braddock. Apăsă butonul pentru imagine din satelit. 
Fusese într-un fel de centru comercial. Acolo erau un 
supermarket, un magazin general cu produse ieftine, unul cu 
îmbrăcăminte şi încălţăminte pentru sport, Foot Locker, şi unul 
de electronice, GameStop. Poate că se oprise să cumpere de 
mâncare, să-şi facă provizii sau ceva asemănător. 

Sau poate se întâlnea cu Străinul. 

— Thomas? 

— Da? 

— Am şi eu aplicaţia asta pe telefon? 

— Ar trebui. Dacă cineva te poate vedea pe tine, atunci şi tu Îl 
poţi vedea pe el. 

— Poţi să-mi arăţi unde e? _ 

Îi întinse telefonul. Fiul lui miji ochii şi începu să tasteze. În 

cele din urmă, zise: 

— Am găsit-o. 

— Cum de n-am văzut-o până acum? 

— Era pe ultima pagină, grupată cu alte aplicaţii pe care nu le 
foloseşti probabil niciodată. 

— Deci, dacă intru acum, pot vedea unde-i telefonul mamei? 

— Cum am mai spus, acum bateria e moartă. 

— Dar dacă o încarcă? 

— Da, o să-ţi dai seama. Mai ai nevoie doar de parolă. 

— Care e? 

Thomas ezită. 

— Thomas? 

— LoveMyFamily. Într-un singur cuvânt. L, M şi F cu litere 
mari. 

Capitolul 21 


„O, da, genial de-a dreptul!” 

Bob Baime - sau, cum prefera Adam să-i zică, Gaston - mai 
înscrise o dată din întoarcere. Da, Marele Bob era în formă în 
seara asta. Era în mare formă. En fuego. 

Se juca baschet la Biserica Luterană Beth. Un grup de bărbaţi 
care se tot schimbau, majoritatea taţi din oraş, jucau două seri 
pe săptămână. Abilităţile jucătorilor variau. Unii erau grozavi - 
un tip chiar fusese în echipa de amatori Duke şi selecționat în 
prima echipă a lui Boston Celtics înainte să se accidenteze la un 
genunchi -, iar alţii erau atât de proşti, încât abia se ţineau pe 
picioare. 

Insă astăzi Bob Baime, Marele Bob Baime, era starul, cel 
aclamat, maşina de baschet. Sub panouri era omul care răzbună 
echipajul decimat. Işi folosea cele o sută douăzeci de kilograme 
şi împingea adversarii din calea sa. Il lovi pe selecționat, pe 
Domnul Superstar. Selecţionatul îi aruncă o privire urâtă, iar 
Marele Bob Baime îi răspunse la fel. 

Selecţionatul clătină din cap şi începu să alerge pe teren. 

„Aşa, prostălăule, aleargă, altfel o să-ţi tăbăcesc fundul”. 

Doamnelor şi domnilor, Marele Bob Baime s-a întors. Fraierul 
ăla de selecționat, cu genunchiera lui stupidă, dădea de obicei 
tot ce poate, dar nu şi azi. Nu, nu, în niciun caz. Bob îşi 
menținea poziţia. Doamne, cât de mândru ar fi fost babacul lui, 
care, în mai toată copilăria lui Bob, îl strigase Betty în loc de 
Bobby şi-l făcuse nevrednic şi slab sau, mai rău, nevolnic, 
poponar, chiar fetiţă. Tatăl lui, un nemernic dat naibii, fusese, 
timp de treizeci de ani, director sportiv la Liceul Cedarfield. 
Dacă ai căuta în dicţionar expresia de modă veche, ai găsi poza 
lui Robert Baime-senior. Bob crescuse chinuit lângă un astfel de 
om, dar, în cele din urmă, fără îndoială, asprimea nu fusese în 
zadar. 

Păcat. Păcat că bătrânul nu putea vedea cum unicul său fiu 
ajunsese un om atât de important în comunitate. Bob nu mai 
locuia în partea săracă a oraşului, acolo unde profesorii şi 
muncitorii încercau să supravieţuiască. Nu, el cumpărase o vilă 

cu acoperiş mansardat în zona elegantă a oraşului, rezervată 
unui club restrâns. El şi Melanie conduceau fiecare Mercedesul 
său. Oamenii îl respectau. Bob fusese invitat să se alăture 
exclusivistului Club de Golf Cedarfield, un loc unde tatăl lui 
intrase o singură dată, ca oaspete. Bob avea trei copii, toţi 
sportivi excelenți, chiar dacă Pete avea momentan greutăţi cu 
lacrosse şi putea pierde şansa unei burse, acum, că Thomas 
Price îi luase locul. Totuşi le mersese bine. 

lar acum va merge din nou. 

Păcat că taică-său nu apucase să ştie toate astea. Păcat că 
nu-şi văzuse fiul pierzându-şi slujba, pentru că atunci şi-ar fi dat 
seama exact ce fel de om era Bob - un supravieţuitor, un 
învingător, un om care, când se confruntă cu o dificultate, 
perseverează. Era pe punctul să închidă acest capitol oribil din 
viaţa lui şi să devină iarăşi Marele Bob, capul de familie. Chiar şi 
Melanie avea să observe. Melanie, soţia lui, fosta şefă a 
majoretelor. Obişnuia să-l privească cu ceva asemănător 
veneraţiei, dar când lucrurile începuseră să meargă prost, 
devenise cicălitoare, ocărându-l că fusese prea generos în 
trecut, prea ostentativ cu banii, lăsându-i fără economii atunci 
când îşi pierduse slujba. Mda, vulturii dădeau târcoale. Banca 
era pe punctul să-i execute ipoteca pe casă. Recuperatorul 
făcuse aluzie şi la cele două Mercedes S coupé. 

Ei bine, cine va fi cel care va râde la urmă? 

Tatăl lui Jimmy Hoch, recrutor de top în New York, îi aranjase 
un interviu şi, pe scurt, Bob Baime făcuse impresie bună. li 
turtise ca pe o doză goală de suc. Tipul care se ocupase de 
interviu îi mâncase din palmă Marelui Bob. Sigur, încă nu fusese 
sunat - Bob stătea cu ochii pe telefonul lăsat pe margine -, dar 
nu putea să mai dureze mult. Urma să pună mâna pe postul ăla, 
poate chiar să insiste asupra unor avantaje sporite, apoi, ei bine, 
îşi va face oficială revenirea. Stai să-i spună şi Melaniei despre 
interviu. Se va deschide până la urmă, poate chiar îşi va pune 
pe ea lucruşorul ăla roz care îi plăcea lui atât de mult. 

Pe teren, Bob primi mingea, aruncă cu putere şi înscrise coşul 
câştigător. 

Da, da, Bob revenise şi era mai bun ca oricând. Cât şi-ar fi 
dorit să se fi simţit aşa şi seara trecută, când îngâmfatul de 
Adam Price îl frecase pentru alegerea lui Jimmy Hoch în echipa 
de lacrosse. La naiba, cei trei puşti nu erau buni de nimic! Aveau 


VP - 134 


să ajungă nişte glorioşi cărători de prosoape. Cui îi păsa că-i 
separa numai o zecime de punct, atribuită de nişte evaluatori 
plictisiţi care nu acordau atenţie decât jucătorilor buni? Nu 
putea să rişte şansa unui interviu pentru o slujbă bine 
remunerată. Nu c-ar fi contat. Nu că el şi tatăl lui Jimmy Hoch 
făceau schimb de favoruri, dar, hei, în viaţă e bine ca oamenii să 
se ajute reciproc. Sportul era o lecţie de viaţă, nu? Copiii ar 
trebui să-nveţe şi asta. 

Echipa lui Bob se pregătea să intre pe teren pentru un nou joc 
când îi sună telefonul. 

Il apucă repede şi chiar îi tremură mâna când se uită la 
numărul apelantului. 

Goldman. 

Aşadar, asta era. 

— Bob, eşti gata? 

— Incepeţi fără mine, băieţi. Trebuie să răspund. 

Bob ieşi pe coridor ca să aibă intimitate. Işi drese glasul şi 
zâmbi, pentru că, dacă zâmbeşti cu adevărat, tonul încrezător 
se va simţi la telefon. 

— Alo? 

— Domnul Baime? 

— La telefon. 

— Sunt Jerry Katz de la Goldman. 

— Da, salut, Jerry. Mă bucur să te aud. 

— Mă tem că nu am veşti bune, domnule Baime. 

Bob simţi că i se opreşte inima. Jerry Katz mai pălăvrăgi 
despre cât de competitivă era piaţa şi cât de mult îi plăcuse să 
stea de vorbă cu el, dar cuvintele începuseră să se topească 
într-o pâclă abia audibilă. Jerry, idiotul ăla slăbănog, îi dădea 
înainte. Întunericul se infiltra în mintea lui Bob şi, în acest timp, 
îşi aminti ceva. Se gândi din nou la noaptea trecută, la cum îl 
contrase Adam pe faţă pentru că-l selectase pe Jimmy Hoch. 
Acum Bob îşi dădea seama că fusese surprins de mai multe 
chestii. Mai întâi, ce treabă avea el, un tip care nici măcar nu 
antrena echipa, cu jucătorii pe care-i selecta Bob? Puştiul lui 
Adam şi al Corinnei era deja în echipă. Aşa că de ce conta 
pentru el Jimmy Hoch? 

Acum însă, că se gândea, existase ceva şi mai important: cum 
de îşi revenise Adam atât de repede după veştile devastatoare 
pe care le primise cu câteva minute mai devreme la barul 

American Legion? 

Jerry încă vorbea. Bob încă zâmbea. Continua să zâmbească. 
Zâmbea ca un idiot, iar când, în cele din urmă, zise „Apreciez că 
m-ai sunat să m-anunţi”, Bob era convins că suna ca un idiot 
încrezător. 

Închise. 

— Bob, eşti gata? 

— Haide, omule, avem nevoie de tine. 

Şi chiar aveau. Probabil, se gândi Bob, la fel se întâmplase şi 
cu Adam seara trecută. Aşa cum Bob avea să se întoarcă pe 
teren şi să găsească o supapă pentru furia lui, poate că Adam îl 
atacase pe el pentru că-l alesese pe Jimmy fiindcă şi lui îi trebuia 
o supapă. 

„Care ar fi reacţia lui Adam”, se întrebă Bob, „dacă ar şti 
întregul adevăr despre soţia lui?” Nu numai despre trădarea 
despre care aflase acum, ci întregul adevăr. 

„Păi”, gândi el în vreme ce alerga înapoi pe teren, „o să afle 
destul de curând, nu-i aşa?” 

Capitolul 22 


Era ora două dimineaţa când Adam îşi aminti de ceva sau, 
mai precis, de cineva. 

Suzanne Hope din Nyack, New York. 

Ea fusese cea care o călăuzise pe Corinne către website-ul 
Fake-A-Pregnancy.com. Aşa începuse totul, nu? Corinne o 
întâlneşte pe Suzanne. Suzanne înscenează o sarcină. Corinne, 
dintr-un motiv necunoscut, decide să facă la fel. Poate. Apoi 
apare Străinul. 

Accesă motorul de căutare pe smartphone şi scrise Suzanne 
Hope Nyack New York. Îşi închipuia că e posibil să nu 
funcţioneze, ca femeia să-şi fi dat un nume fals sau o adresă 
falsă, în concordanţă cu sarcina ei falsă, dar găsi aproape 
imediat informaţii. 

În Pagini Albe exista o Suzanne Hope din Nyack, New York, cu 
vârsta între treizeci şi treizeci şi cinci de ani. Existau şi un număr 
de telefon şi o adresă. Adam era pe punctul de a şi le nota când 
îşi aminti ceva ce-l învățase Ryan cu câteva săptămâni în urmă - 
să apese simultan două butoane pe telefon, ca să facă o captură 
de ecran. Încercă, verifică imaginea în aplicaţia foto şi văzu că 
era lizibilă. 

Închise telefonul şi încercă din nou să adoarmă. 

e 

Livingul înghesuit din casa lui Moş Rinsky mirosea a Pine-Sol 
şi a urină de pisică. Încăperea era aglomerată, însă asta 
însemna doar că acolo se aflau vreo zece oameni. Lui Adam nu-i 
trebuia însă mai mult. Îl zări pe chelul care se ocupa de obicei 
de sport pentru ziarul The Star-Ledger. Se afla acolo şi 
reporteriţa care-i plăcea, aceea de la The Record din Bergen. 
Conform excelentului asistent al lui Adam, Andy Gribbel, Asbury 
Park Press şi New Jersey Herald erau şi ele reprezentate. 
Rețelele majore încă nu erau interesate de subiect, dar News 12 
din New Jersey trimisese o echipă de filmare. 

Ar fi trebuit să fie de ajuns. Adam se aplecă spre Rinsky. 

— Sigur eşti de acord cu asta? 

— Glumeşti? Bătrânul ridică o sprânceană. O să mă străduiesc 

să nu mă delectez. 

Trei reporteri se înghesuiseră pe canapeaua acoperită cu 
folie. Altul se sprijinea de pianul de lângă perete. Un ceas cu cuc 
în formă de căsuţă pentru păsări era agăţat pe peretele opus. Pe 
măsuţă se aflau alte bibelouri Hummel. Covorul cândva aspru 
fusese de-atâtea ori călcat în picioare, încât ajunsese să semene 
cu gazonul artificial. 

Adam se mai uită o dată la telefon. Pe aplicaţia de urmărire 
nu apăruse încă nimic despre Corinne. Fie nu-şi încărcase 
telefonul, fie... nu avea rost să se gândească acum la asta. 
Reporterii se uitau la el cu un amestec de curiozitate şi 
scepticism, pe de-o parte „Hai să vedem ce ai” şi, pe de alta, „E 
pierdere de vreme”. Adam făcu un pas în faţă. Domnul Rinsky 
rămase pe loc. 

— În 1970, începu Adam fără preambul, Michael J. Rinsky s-a 
întors acasă după ce-şi servise ţara pe cele mai ostile câmpuri 
de bătălie din Vietnam. S-a întors aici, în îndrăgitul său oraş 
natal, şi s-a căsătorit cu iubita din liceu, Eunice Schaeffer. Apoi, 
cu banii primiţi ca veteran, Mike Rinsky a cumpărat o casă. 

Adam făcu o pauză, apoi adăugă: 

— Această casă. 

Reporterii notară. 

— Mike şi Eunice au avut trei băieţi, pe care i-au crescut chiar 
în această locuinţă. Mike a primit un post în poliţia locală, 
începând ca agent, după care a avansat în grad până a ajuns 
şef. El şi Eunice au fost timp de mulţi ani membri importanţi ai 
acestei comunităţi. Au făcut voluntariat la azilul local, la 
biblioteca oraşului, la programul de baschet Biddy, la parada de 
4 lulie. În ultimii aproape cincizeci de ani, Mike şi Eunice au 
influenţat multe vieţi din oraş. Au muncit din greu. Când Mike 
termina programul, se întorcea în această casă să se relaxeze. A 
refăcut de unul singur boilerul de la subsol. Copiii au crescut, au 
absolvit şcoala şi s-au mutat. Mike a continuat să muncească şi 
în cele din urmă, după treizeci de ani, şi-a plătit ipoteca. Acum 
deţine această casă - casa în care ne aflăm chiar în acest 
moment - în întregime. 

Adam privi în spate. Ca la un semn - de fapt, era un semn =, 
bătrânul încovoie umerii, se întristă la faţă şi luă în mână o 
veche fotografie înrămată a lui Eunice. 

— Mai târziu, continuă Adam, Eunice Rinsky s-a îmbolnăvit. 

Nu o să-i invadăm intimitatea intrând în detalii. Însă Eunice 
iubeşte această casă. O linişteşte. Acum, locurile noi o sperie şi 
găseşte alinare în locul în care ea şi iubitul ei soţ i-au crescut pe 
Mike-junior, Danny şi Bill. lar în prezent, după o viaţă de muncă 
şi de sacrificii, guvernul vrea să-i ia această casă, casa ei. 

Zgomotul scrisului încetă. Adam voia ca momentul să fie 
apăsător, aşa că întinse mâna, luă o sticlă cu apă şi-şi umezi 
gâtul. Când începu din nou să vorbească, glasul îi clocotea şi 
începu să trosnească de furia abia reţinută. 

— Guvernul vrea să-i scoată pe Mike şi pe Eunice din singura 
casă pe care au avut-o pentru ca o companie bogată s-o dărâme 
şi să construiască un magazin Banana Republic. 

Nu chiar adevărat, gândi el, dar destul de aproape. 

— Omul acesta - Adam arătă gesticulând spre Moş Rinsky, 
care-şi juca rolul cu entuziasm, reuşind cumva să pară chiar mai 
fragil -, acest patriot şi erou american vrea doar să-şi păstreze 
casa pentru care a muncit atât de mult ca s-o obţină. Atâta tot. 
lar guvernul vrea să i-o ia. Vă întreb: vi se pare că aşa sunt 
Statele Unite ale Americii? Guvernul nostru înşfacă proprietăţile 
oamenilor care muncesc din greu şi le dă celor bogaţi? Aruncăm 
în stradă eroi de război şi femei bătrâne? Pur şi simplu, le luăm 
casa după ce ei au muncit o viaţă ca s-o achite? Trecem cu 
buldozerul peste visurile lor ca să ridicăm încă un mall? 

Acum se uitau toţi la Moş Rinsky. Chiar şi Adam începuse să 
se încălzească de-a binelea. Sigur, trecuse cu vederea unele 
părţi - de exemplu, faptul că se oferiseră să-i plătească lui 
Rinsky mai mult decât valora în realitate casa dar aici nu era 
vorba despre echilibru. Avocaţii ţin cu una dintre părţi. Cealaltă 
parte, când şi dacă reacţionează, va oferi punctul ei de vedere. 
E de aşteptat să fii părtinitor. Aşa funcţionează sistemul. 

Cineva îi făcu bătrânului Rinsky o fotografie. Apoi altcineva. 
Se ridicară mâini pentru a cere să pună întrebări. Un reporter 
strigă, întrebându-l pe Moş Rinsky ce simţea el. Bătrânul jucă 
inteligent, părând pierdut şi fragil, nu atât furios, cât năucit. 
Strânse din umeri, ridică poza soţiei sale şi spuse simplu: 

— Eunice vrea să-şi petreacă aici ultimele zile. 

„Ghem, set şi meci”, gândi Adam. 

Cealaltă parte n-are decât să-ntoarcă faptele cum o vrea. 
Sloganul le aparţinea lor. Povestea mai bună - şi asta-i ceea 
dorea întotdeauna mass-media, nu povestea cea mai adevărată, 

ci pe cea mai bună - era a lor. Care istorie putea fi mai 
atrăgătoare - o companie imensă, care-i dă afară din casă pe un 
erou de război şi pe soţia lui bolnavă, sau un bătrân 
încăpățânat, care împiedică întinerirea oraşului refuzând să ia 
banii şi să se mute într-o locuinţă mai bună? 

Cealaltă poveste nu era nici pe-aproape la fel de bună ca a 
lor. 

O jumătate de oră mai târziu, când reporterii plecaseră, 
Gribbel zâmbi şi-l bătu pe Adam pe umăr. 

— Te caută primarul Gush. 

Adam luă telefonul. 

— Bună ziua, domnule primar. 

— Crezi c-o să meargă? 

— Tocmai au sunat cei de la emisiunea Today. Ne-au invitat 
mâine-dimineaţă pentru un interviu în exclusivitate. Am zis că 
încă nu-i nevoie. 

Era un bluf, dar unul destul de bun. 

— Ştii cât de rapid se uită o ştire în ziua de azi? contră Gush. 
O putem face să fie uitată. 

— O, cred că nu. 

— De ce nu? 

— Pentru că deocamdată am decis să lăsăm cazul impersonal, 
la nivel juridic. Însă următoarea noastră mişcare va fi să ducem 
povestea cu un pas mai departe. 

— Adică? 

— Adică vom dezvălui că primarul, care se străduieşte atât de 
mult să dea afară din casă un cuplu în vârstă, ar putea avea o 
râcă personală împotriva unui poliţist cinstit care l-a arestat 
cândva, chiar dacă apoi l-a eliberat. 

Se făcu linişte, apoi primarul spuse: 

— Eram adolescent. 

— Da, sunt convins că asta va da bine în presă. 

— Nu ştii cu cine te pui, amice. 

— Cred că ştiu destul de bine. Gush? 

— Ce-i? 

— Construieşte-ţi noul cartier în jurul casei. Se poate face 
asta. Ah, şi să ai o zi frumoasă. 

e 
Din casa lui Rinsky plecase toată lumea. 
Adam auzi clămpănitul unei tastaturi într-un colţ al bucătăriei. 

Când intră, fu luat prin surprindere de cantitatea de tehnologie 
care-l înconjura. Pe biroul din melamină se aflau două 
computere cu monitoare mari şi o imprimantă laser. Un perete 
întreg era acoperit cu un panou de plută. Pe el erau prinse cu 
piuneze fotografii, tăieturi din ziare şi articole printate de pe 
internet. 

Rinsky avea ochelarii de citit pe vârful nasului. Reflexia 
ecranului îi accentua albastrul ochilor. 

— Ce-s astea? întrebă Adam. 

— Îmi fac de lucru. Se lăsă pe spate şi-şi scoase ochelarii. E 
un hobby. 

— Navigatul pe net? 

— Nu chiar. Arătă cu degetul în spate. Vezi fotografia aia? 

Era poza unei fete cu ochii închişi, despre care Adam 
presupuse că avea între optsprezece şi douăzeci de ani. 

— E moartă? 

— Din 1984. Trupul i-a fost găsit în Madison, statul Wisconsin. 

— Studentă? 

— Mă-ndoiesc. Ai crede că un student e uşor de identificat. Ea 
n-a fost. 

— O necunoscută? 

— Exact. Aşa că eu şi cu alţi tipi de pe net ne ocupăm de 
rezolvarea problemei. Împărţim informaţii. 

— Rezolvaţi cazuri vechi? 

— Mă rog, încercăm. Îi oferi lui Adam zâmbetul lui modest. 
Cum ziceam, un hobby. Ţine ocupat un fost poliţist. 

— Am o întrebare scurtă pentru tine. 

Rinsky încuviinţă din cap. 

— Trebuie să ajung la o martoră şi cred cu fermitate în 
abordarea personală. 

— Întotdeauna e cea mai bună, aprobă Rinsky. 

— Mda, numai că nu sunt sigur dacă e sau nu acasă şi nu aş 
vrea s-o pun în gardă sau s-o rog să se întâlnească cu mine. 

— Vrei s-o surprinzi? 

— Exact. 

— Cum o cheamă? 

— Suzanne Hope. 

— Ai numărul ei de telefon? 

— Da, mi l-a găsit Andy. 

— OK. Cât de departe locuieşte? 


VP - 141 


— La vreo douăzeci de minute de mers cu maşina. 

— Dă-mi numărul. Rinsky întinse mâna şi flutură din degete. O 
să-ţi arăt o mică tehnică poliţienească pe care s-o foloseşti, dar 
m-aş bucura s-o ţii pentru tine. 

Adam îi dădu telefonul. Rinsky îşi cobori pe nas ochelarii de 
citit, luă un telefon negru, din cele pe care Adam nu le mai 
văzuse din copilărie, şi formă numărul. 

— Nu-ţi face griji, spuse. Am numărul ascuns. 

După ce sună de două ori, îi răspunse o voce de femeie. 

— Alo? 

— Suzanne Hope? 

— Cine întreabă? 

— Sunt de la firma de coşărit Acme... 

— Nu mă interesează, scoateţi-mă din listă. 

Clic. 

Rinsky ridică din umeri şi zâmbi. 

— E acasă. 

Drumul dură exact douăzeci de minute. 

Adam opri în faţa unuia dintre ansamblurile de locuinţe triste 
ce adăposteau cupluri tinere care făceau economii ca să-şi 
cumpere o casă şi taţi divorţaţi care erau făliţi şi/sau doreau să 
rămână aproape de copii. Găsi apartamentul 9B şi bătu la uşă. 

— Cine-i? întrebă o voce de femeie. 

Nu deschise uşa. 

— Suzanne Hope? 

— Ce vrei? 

Nu-şi făcuse de fapt un plan. În mod straniu, îşi închipuise că 
femeia va deschide şi-l va invita înăuntru, iar el îi va putea 
explica motivul pentru care venise acolo, deşi nu era sigur în 
privinţa acestuia. Suzanne Hope era un potenţial fir subţire, o 
legătură slabă cu ceea ce o împinsese pe Corinne să fugă. Poate 
reuşea să tragă uşor de fir şi să afle ceva. 

— Mă numesc Adam Price, zise el către uşa închisă. Soţia mea 
e Corinne. 

Tăcere. 

— Ţi-o aminteşti? Corinne Price? 

— Nu-i aici, spuse vocea care presupunea Adam că-i aparţine 
lui Suzanne Hope. 

— Nici nu credeam că este, replică el, deşi, dacă se gândea 
bine, probabil că nutrise o speranţă infimă să dea de Corinne 
atât de uşor. 

— Ce vrei? 

— Putem vorbi puţin? 

— Despre ce? 

— Despre Corinne. 

— Nu-i treaba mea. 

Era incomod să strige prin uşă, evident, dar era clar că 
Suzanne Hope nu se simţea în siguranţă ca să deschidă. Nu voia 
s-o preseze şi s-o piardă complet. 

— Ce anume nu e treaba ta? o întrebă. 

— Tu şi Corinne. Problemele pe care le-aveţi. 

— Ce te face să crezi că avem probleme? 

— Altfel de ce-ai fi aici? 

Într-adevăr, de ce? Punct marcat pentru Suzanne Hope. 

— Ştii unde e Corinne? 

Pe aleea betonată, undeva în dreapta, un poştaş se uita la 
Adam cu suspiciune. Nimic surprinzător. El se gândise la taţii 
divorţaţi care locuiau acolo, însă desigur că existau şi mame 
divorţate. Adam încercă să încuviinţeze din cap către bărbat, ca 
să-i transmită că nu avea intenţii rele, dar nu păru să fie de 
folos. 

— De ce aş şti? întrebă vocea. 

— A dispărut. Incerc s-o găsesc. 

Trecură câteva secunde. Adam făcu un pas în spate şi păstră 
mâinile pe lângă corp, încercând să pară cât mai puţin 
ameninţător cu putinţă. Până la urmă, uşa se întredeschise. 
Lanţul era încă pus, totuşi acum putea vedea o fâşie din faţa lui 
Suzanne Hope. Continua să-şi dorească să intre şi să stea jos, să 
vorbească cu ea faţă în faţă, s-o implice, s-o dezarmeze, s-o 
distragă, orice ar fi fost necesar. Dacă un lanţ o făcea pe 
Suzanne să se simtă în siguranţă, atunci aşa să fie. 

— Când ai văzut-o ultima dată pe Corinne? o întrebă el. 

— Cu mult timp în urmă. 

— Cât de mult? 

Adam îi văzu ochii ridicându-se spre dreapta. Nu credea cu 
adevărat în ideea că poţi să-ţi dai seama dacă un om minte 
după mişcările ochilor, dar ştia că, atunci când cineva priveşte 
în sus şi spre dreapta, acesta este de obicei un indiciu că 
persoana respectivă îşi aminteşte vizual nişte lucruri, pe când 
dacă priveşte către stânga, înseamnă că le construieşte. 
Desigur, ca în cazul celor mai multe generalizări, nu te puteai 
baza pe ea, iar construirea vizuală nu însemna minciună. Dacă 
pui pe cineva să se gândească la o vacă mov, asta înseamnă 
construcţie vizuală, ceea ce nu-i acelaşi lucru cu minciuna sau 
înşelătoria. 

Oricum ar fi fost, nu credea că ea minte. 

— Acum doi-trei ani. 

— Unde? 

— Într-un Starbucks. 

— Aşadar, n-ai mai văzut-o de când... 

— De când şi-a dat seama că minţeam că aş fi însărcinată, 
completă ea în locul lui. Aşa e. 

Adam nu se aşteptase la răspunsul acela. 

— N-aţi mai vorbit la telefon? 

— Nici telefon, nici e-mail, nici scrisori, nimic. Îmi pare rău că 
nu te pot ajuta. 

Poştaşul continua să se deplaseze, să livreze corespondenţa, 
să stea cu ochii pe Adam. El duse mâna streaşină la ochi 
împotriva soarelui. 

— Ştii, Corinne ţi-a urmat exemplul. 

— Ce vrei să zici? 

— Ştii bine. 

Prin crăpătura uşii o putu vedea pe Suzanne Hope 
încuviinţând. 

— Mi-a pus o mulţime de întrebări. 

— Ce fel de întrebări? 

— De unde mi-am cumpărat abdomenul protetic, cum am 
făcut rost de ecograme, chestii de genul ăsta. 

— Şi ai direcţionat-o către Fake-A-Pregnancy.com. 

Suzanne Hope se sprijini cu mâna stângă de cadrul uşii. 

— N-am „direcţionat-o” nicăieri. 

Glasul ei suna puţin răstit. 

— Nu asta am insinuat. 

— Corinne a întrebat şi eu i-am spus. Asta-i tot. Dar, da, era 
cam prea curioasă. Ca şi cum am fi fost spirite înrudite. 

— Nu înţeleg. 

— Am crezut c-o să mă judece. Aşa ar face majoritatea, nu? 
Cine i-ar putea învinovăţi? Doamna aia ciudată care se preface 
că-i gravidă. Însă a fost ca şi cum eram spirite înrudite. Ea m-a 
înţeles imediat. 

„Minunat!”, gândi Adam, dar păstră sarcasmul pentru sine. 

— Dacă pot să îndrăznesc, zise el încet, cât de mult ai minţit-o 
pe soţia mea? 

— Cum adică? 

— În primul rând, arătă spre mâna de pe cadrul uşii, nu ai 
verighetă. 

— Oh, eşti un adevărat Sherlock. 

— Măcar ai fost căsătorită? 

— Da. 

Simţi regretul din glasul tinerei şi pentru o clipă se gândi că 
ea îşi va retrage mâna şi va trânti uşa. 

— Îmi pare rău, spuse Adam. N-am vrut... 

— A fost din vina lui, să ştii. 

— Ce anume? 

— Că n-am putut avea copii. Ai crede că Harold ar fi trebuit să 
fie mai înţelegător, nu? El era cel infertil. Trăgea cu gloanţe 
oarbe. Înotători proşti. Eu nu l-am acuzat niciodată. Era vina lui 
şi-n acelaşi timp nu era vina lui. Ştii ce vreau să zic. 

— Da. Deci n-ai fost niciodată gravidă cu adevărat? 

— Niciodată, spuse Suzanne şi Adam îi simţi disperarea în 
voce. 

— l-ai zis Corinnei că ai născut un copil mort. 

— M-am gândit că ar înţelege mai bine. Sau, mă rog, nucă 
va-nţelege. De fapt, opusul. Oricum, că ar empatiza. Îmi doream 
însă enorm să fiu gravidă şi poate asta a fost greşeala mea. 
Harold şi-a dat seama şi a bătut în retragere. Poate. Sau poate 
nu m-a iubit niciodată. Nu mai ştiu. Dar eu întotdeauna mi-am 
dorit copii. Chiar de când eram fetiţă îmi doream o familie mare. 
Sora mea Sarah, care a jurat că n-o să aibă copii, ei bine, are 
trei. Îmi amintesc ce fericită a fost când a rămas însărcinată. 
Cum strălucea. Presupun c-am vrut să văd cum e. Sarah mi-a 
spus că sarcina a făcut-o să se simtă importantă, pentru că 
toată lumea o întreba când se naşte copilul, îi ura noroc şi toate 
alea. Aşa că într-o zi am făcut-o. 

— Te-ai prefăcut că eşti însărcinată? 

Suzanne aprobă din cap. 

— În glumă, de fapt. Doar ca să văd cum e. Sarah avea 
dreptate. Oamenii îmi deschideau uşile. Voiau să-mi ducă 
sacoşele sau să-mi cedeze locul de parcare. Mă întrebau cum 
mă simt şi păreau într-adevăr interesaţi de răspuns. Oamenii 
devin dependenţi de droguri, nu-i aşa? Devin dependenţi de 
senzaţie şi am citit că-i din cauza unei eliberări de dopamină. Ei 
bine, ăsta a fost efectul. Pentru mine a fost ca o eliberare de 
dopamină. 

— O mai faci? întrebă Adam, deşi nu ştia de ce-i pasă. ` 

Suzanne Hope o îndreptase pe soţia lui către site-ul acela. Işi 
dăduse deja seama de asta. Nu mai avea ce să afle de la ea. 

— Nu, veni răspunsul. Ca toţi dependenţii, m-am oprit când 
am ajuns la fundul prăpastiei. 

— Te deranjează dacă-mi zici când a fost asta? 

— Acum patru luni. Când Harold a aflat şi s-a descotorosit de 
mine ca de o cârpă veche. 

— Îmi pare rău. 

— N-ai de ce. Tot răul spre bine. Acum fac terapie, iar cât 
timp am avut boala asta - e vina mea, nu a altcuiva -, Harold nu 
m-a iubit. Îmi dau seama acum. Poate nu m-a iubit niciodată, nu 
ştiu. Sau poate e din cauză că-ncepuse să fie supărat pe mine. 
Un bărbat nu poate avea copii şi asta-i atacă masculinitatea. 
Aşa că poate despre asta-i vorba. Oricum ar fi, eu am căutat 
sprijin în alte părţi. Relaţia noastră devenise toxică. 

— Îmi pare rău, repetă Adam. 

— N-are importanţă. N-ai venit să asculţi astfel de poveşti. E 
suficient să spun că mă bucur că n-am dat banii. Poate faptul că 
tipul ăla i-a spus lui Harold secretul meu a fost cel mai bun lucru 
care mi s-a întâmplat. 

Un fior rece porni din pieptul lui Adam şi i se răspândi până în 
vârful degetelor. Vocea lui păru să vină de altundeva, de undeva 
de foarte departe. 

— Care tip? 

— Poftim? 

— Ai zis că un tip i-a povestit soţului tău secretul. Care tip? 

— O, Doamne. Suzanne Hope deschise în sfârşit uşa şi se uită 
neliniştită la el. Ţi-a spus şi ţie. 

Adam stătea pe canapea în faţa lui Suzanne Hope. 
Apartamentul ei avea pereţi albi şi mobilă albă, totuşi părea 
întunecat şi deprimant. Avea ferestre, dar înăuntru ajungea 
puţină lumină naturală. Nu se vedeau pete sau praf, însă părea 
murdar. Tablourile, dacă puteau fi numite aşa, ar fi fost 
considerate prea generice chiar şi pentru un motel. 

— Aşa ai aflat despre sarcina falsă? întrebă Suzanne. Te-a 
vizitat şi pe tine tipul ăla? 

Adam se aşezase, simțind în continuare fiorul rece. Tânăra îşi 
strânsese părul în vârful capului în ceva ce iniţial fusese un coc. 
O clamă din baga ţinea pe loc resturile cocului. O tonă de brățări 
îi împodobea încheietura mâinii drepte, în stil gypsy, şi 
zăngăneau de câte ori se mişca. Avea ochii mari şi rotunzi, şi 
clipea des, genul de ochi care în tinereţe o făcuseră probabil să 
pară pasională şi animată, dar care acum arătau de parcă se 
aştepta la o lovitură. 

Adam se aplecă în faţă. 

— Ai zis că n-ai plătit. 

— Exact. 

— Povesteşte-mi ce s-a întâmplat. 

Suzanne Hope se ridică în picioare. 

— Bei un pahar de vin? 

— Nu. 

— Probabil că n-ar trebui nici eu să beau. 

— Ce s-a întâmplat, Suzanne? 

Tânăra aruncă o privire pofticioasă către bucătărie. Adam îşi 
aminti o altă regulă a interogării, dacă nu chiar a vieţii: alcoolul 
scade inhibiţiile. li face pe oameni să vorbească şi, deşi oamenii 
de ştiinţă încă dezbăteau problema, bărbatul era convins că 
funcţiona ca un ser al adevărului. Oricum ar fi fost, dacă îi 
accepta oferta, probabil că ea va fi mai dispusă să vorbească. 

— Poate doar un pahar mic, spuse. 

— Alb sau roşu? 

— Nu contează. 

Suzanne se îndreptă spre bucătărie cu un mers vioi care 

părea deplasat în apartamentul deprimant. Când ajunse la 
frigider, zise: 

— Lucrez part-time pe post de casieriţă la Kohl. Îmi place. Am 
discount pentru angajaţi, iar oamenii de acolo sunt drăguţi. 

Luă două pahare şi începu să toarne. 

— Într-o zi am ieşit în pauza de prânz. Au nişte mese de picnic 
în spate. M-am dus acolo şi l-am găsit pe tipul ăsta cu şapcă 
aşteptându-mă. 

Şapcă. Adam înghiţi un nod. 

— Cum arăta? 

— Tânăr, alb, slab. Arăta ca un fel de tocilar. Ştiu că sună 
ciudat, mai ales după ce s-a întâmplat mai târziu, dar era 
simpatic. Ca şi cum mi-ar fi fost prieten. Avea un zâmbet care 
m-a făcut să mă relaxez puţin. 

— Şi ce s-a întâmplat? întrebă Adam. 

— Mi-a spus din senin: „Soţul tău ştie?” Eu m-am oprit şi am 
zis „Pardon” sau ceva de genul ăsta. lar el a continuat: „Soţul 
tău ştie că simulezi sarcina?” 

Suzanne ridică unul dintre pahare şi sorbi. Adam se ridică şi 
veni către ea. Fata îi întinse paharul, apoi ciocniră. 

— Continuă, spuse Adam. 

— M-a întrebat dacă soţul meu ştie despre minciuna mea. L- 
am întrebat cine e. Nu mi-a răspuns. A zis doar ceva despre 
străinul care dezvăluie adevăruri, ceva de genul ăsta. Şi că are 
dovada că minţeam în legătură cu sarcina. La început m-am 
gândit că mă văzuse la Bookends sau la Starbucks, la fel cum se 
întâmplase şi cu Corinne. Eu însă nu-l mai văzusem niciodată, 
iar în felul în care vorbea era ceva... ceva care nu se potrivea. 

Suzanne mai luă o înghiţitură. Bău şi Adam. Vinul avea gust 
de peşte. 

— După aia mi-a spus că vrea cinci mii de dolari. Că dacă-i 
plătesc o să dispară şi n-o să-l mai văd niciodată, deşi - şi asta a 
fost într-adevăr bizar - mi-a zis că n-o să mai pot minţi din nou. 

— Cum adică? ` 

— Exact aşa a spus. Că ăsta-i târgul. „Imi plăteşti cinci mii de 
dolari şi nu te mai prefaci gravidă, iar eu o să dispar definitiv”. 
Dacă totuşi îmi continuam înşelătoria - ăsta a fost cuvântul pe 
care l-a folosit, înşelătorie -, o să-i zică soţului meu adevărul. Mi- 
a mai promis că o să plătesc o singură dată. 

— Tu ce ai răspuns? 

— Mai întâi l-am întrebat cum pot şti că-i de încredere. Dacă-i 
dau banii, de unde ştiu că n-o să-mi ceară şi mai mulţi? 

— Ce a spus? 

— Mi-a zâmbit iar şi mi-a zis: „Noi nu facem aşa, nu operăm 
aşa”. Ciudat, dar l-am crezut. Poate din cauza zâmbetului, poate 
nu, nu ştiu. Cred însă că era cinstit cu mine. 

— Dar n-ai plătit, nu-i aşa? 

— De unde ştii? A, stai, ţi-am spus eu. Nostim. Iniţial am 
început să mă gândesc de unde o să fac rost de atâţia bani. 
După aia, m-am oprit şi m-am gândit: „Stai aşa, ce rău am 
făcut? Am minţit nişte străini. Nu-i ca şi cum l-aş fi minţit pe 
Harold, nu?” 

Adam mai luă o înghiţitură de vin şi-i blestemă gustul în gând. 

— Corect. 

— Poate... nu ştiu, poate credeam că tipul joacă la cacealma. 
Poate că nu-mi păsa. Sau, la naiba, poate voiam ca el să-i zică 
lui Harold. Adevărul te eliberează, nu? Poate că, la urma 
urmelor, asta-mi doream. Harold ar vedea asta ca pe un strigăt 
după ajutor. Mi-ar acorda mai multă atenţie. 

— Dar nu s-a întâmplat aşa. 

— Nici pe departe. Nu ştiu cum sau când a vorbit tipul cu 
Harold, totuşi i-a spus. l-a dat lui Harold un link pe net unde 
putea să vadă tot ce-mi comandasem de pe site-ul cu sarcini 
false. Harold a înnebunit. Crezusem că asta-i va deschide ochii 
şi va vedea cât sufăr, însă în realitate a fost exact invers. l-a 
atins toate punctele sensibile. Toată povestea aia despre cum 
nu-i un mascul adevărat s-a agravat. E complicat, să ştii. Se 
presupune că un bărbat trebuie să-şi împrăştie sămânţa, iar 
dacă sămânţa nu-i bună de nimic, asta-l loveşte chiar în inimă. 
Stupid! 

Mai luă o înghiţitură de vin şi-l privi drept în ochi. 

— Sunt surprinsă, zise Suzanne. 

— De ce? 

— Corinne a făcut aceeaşi alegere. Mi-aş fi imaginat c-o să 
plătească. 

— Ce te face să spui asta? 

Suzanne ridică din umeri. 

— Pentru că te iubea. Pentru că avea foarte multe de pierdut. 

Capitolul 25 


Putea fi atât de simplu? 

Putea fi doar un şantaj care scăpase de sub control? Străinul 
se dusese la Suzanne Hope şi-i ceruse bani în schimbul tăcerii. 
Tânăra refuzase să plătească. Apoi Străinul îi zisese soţului ei 
despre cum simula ea că este însărcinată. 

Asta se întâmplase cu Corinne şi cu Adam? 

Pe de o parte, era perfect logic. Soții Hope fuseseră şantajaţi. 
De ce să nu se fi întâmplat la fel cu el şi Corinne? Ceri bani, nu-i 
primeşti, vorbeşti. Aşa funcţionează şantajul, însă în vreme ce 
Adam mergea spre casă, lăsând să i se învârtească prin cap 
lucrurile pe care tocmai le aflase, ceva i se părea că nu se 
potriveşte. Nu-şi putea da seama ce anume. Dintr-un motiv 
neclar, ceva din teoria evidentă a şantajului nu-i suna bine. 

Corinne era hotărâtă şi deşteaptă. Era o persoană care se 
îngrijorează şi-şi face planuri. Dacă Străinul o ameninţase cu 
şantajul şi ea decisese să nu plătească, Corinne, mereu eleva 
perfectă, ar fi trebuit să fie pregătită. Totuşi, când Adam vorbise 
cu ea după vizita străinului, soţia lui nu ştiuse ce să spună. Nu 
avusese un răspuns pregătit. Încercase să tragă de timp. 
Corinne fusese surprinsă, n-avea nicio îndoială. 

De ce? Dacă ar fi fost şantajată, n-ar fi suspectat măcar faptul 
că Străinul îi va zice lui Adam? 

De asemenea, reacţionase fugind de acasă. Ce logică exista 
în gestul acela? Fugise atât de repede, fără niciun plan, cu doar 
câteva cuvinte transmise lui şi şcolii şi, cel mai surprinzător, 
lăsându-i pur şi simplu baltă pe băieţi. 

Nu era stilul Corinnei. 

Aici se petrecea altceva. 

Adam revăzu în minte seara din American Legion Hall. Se 
gândi la străin. Se gândi şi la tânăra blondă care era cu el. Se 
gândi cât de calm şi de îngrijorat păruse Străinul. Nu-i făcuse 
nicio plăcere să-i spună lui Adam ce făcuse Corinne, nimic nu-l 
indica drept psihopat sau măcar sociopat, însă nici nu păruse că 
încheia o afacere. 

Pentru a mia oară în ziua aceea, Adam verifică aplicaţia de pe 

telefon, sperând că soţia lui îşi încărcase telefonul după vizita la 
Pittsburgh. Se întrebă din nou dacă ea hotărâse să stea acolo 
sau doar trecuse prin oraş. Ar fi pariat că se aflase în trecere. De 
asemenea, ar fi pariat că undeva, pe parcursul drumului, ea îşi 
dăduse seama că unul dintre băieţi s-ar fi prins că poate fi 
localizată prin intermediul telefonului, aşa că-l închisese pur şi 
simplu sau găsise un mod de a închide aplicaţia. 

Bun, deci dacă Corinne călătorea din Cedarfield prin 
Pittsburgh, încotro se îndrepta? 

Habar n-avea. Ceva nu era însă deloc în regulă. Mda, mersi, 
clarvăzătorule. Totuşi, Corinne îl avertizase să stea deoparte. N- 
ar fi trebuit s-o asculte? N-ar fi trebuit să aştepte să vadă ce 
avea să se întâmple? Sau ameninţarea era prea reală ca s-o 
ignore? 

Oare ar trebui să ceară ajutor? Ar trebui să contacteze poliţia, 
sau să lase lucrurile cum erau? 

Adam nu ştia ce cale să aleagă - ambele opţiuni presupuneau 
dificultăţi -, dar când intră pe strada lui, alegerea nu mai păru 
să fie o problemă. Ajungând în faţa casei, văzu trei bărbaţi pe 
trotuar, în faţa peluzei sale. Unul era vecinul lui, Cal Gottesman, 
care îşi împingea ochelarii pe nas. Ceilalţi doi erau Tripp Evans 
şi Bob „Gaston” Baime. 

„Ce dra...?” 

Pentru o clipă, doar pentru o clipă, Adam se aşteptă la ce era 
mai rău: ceva îngrozitor i se întâmplase Corinnei. Totuşi nu 
aceştia ar fi fost cei care l-ar fi anunţat, ci Len Gilman, polițistul 
local care avea şi el doi băieţi care jucau lacrosse. 

Ca şi cum cineva i-ar fi auzit gândurile, o maşină de poliţie, ce 
avea inscripţionat pe laterale DEPARTAMENTUL DE POLIŢIE 
CEDARFIELD, intră pe stradă şi opri lângă cei trei bărbaţi. La 
volan se afla Len Gilman. 

Adam simţi că i se opreşte inima. 

Parcă rapid maşina şi deschise portiera. Gilman făcea la fel. 
Când Adam se ridică în picioare, aproape că-i cedară genunchii. 
Simţind că tremură din toate încheieturile, alergă spre cei patru 
bărbaţi adunaţi pe trotuarul din faţa casei lui. 

Toţi patru îl priviră solemn. 

— Trebuie să vorbim, i se adresă Len Gilman. 

Capitolul 26 


Johanna Griffin, şefa poliţiei din Beachwood, Ohio, nu văzuse 
niciodată scena unei crime. 

Bineînţeles, avusese parte de destule cadavre. O mulţime de 
oameni sunau la poliţie când descopereau că o persoană 
apropiată murise din cauze naturale. La fel, în cazul 
supradozelor de droguri şi al sinuciderilor, aşa că, da, Johanna 
se aflase destul de des în apropierea morţii. De asemenea, în 
decursul anilor avusese parte şi de suficiente accidente auto cu 
trupuri mutilate. Cu două luni în urmă, o semiremorcă intrase pe 
contrasens şi se izbise într-un Ford Fiesta; şoferul autoturismului 
murise decapitat, iar capul soţiei bărbatului fusese strivit ca un 
pahar de plastic. 

Sângele, rămăşiţele care îi întorceau stomacul pe dos, chiar 
moartea n-o deranjau pe Johanna, dar, băiete, aşa ceva da. 

De ce? In primul rând, era o crimă. Cuvântul era greu de 
evitat. Crimă. E de-ajuns să-l rosteşti cu voce tare ca să te 
înfiorezi. Chiar nu există ceva comparabil. Una e să-ţi pierzi 
viaţa din cauza unei boli sau într-un accident, dar când viaţa îţi e 
luată intenţionat, când un semen decide să te anihileze, aşa 
ceva este o insultă din multe puncte de vedere. Este o 
obscenitate. Mai mult decât o infracţiune, însemna să te joci de- 
a Dumnezeu în cel mai puţin divin mod posibil. 

Chiar şi aşa, Johanna trebuia să se fi obişnuit. 

Incercă să-şi păstreze respiraţia egală, însă trăgea aerul 
sacadat. Se uita fix în jos, la cadavru. Heidi Dann o privea la fel, 
cu ochi care nu clipeau. In frunte avea o gaură de glonţ. Un al 
doilea glonţ - sau poate primul, dacă se gândea mai bine - îi 
spărsese rotula genunchiului. Heidi sângerase pe covorul cu 
motive orientale cumpărat pe mai nimic de la un tip pe nume 
Ravi, care le vindea dintr-un camion parcat în faţa magazinului 
de produse alimentare organice Whole Foods. Johanna îi 
alungase pe Ravi, fără convingere, nu numai o dată, dar 
comerciantul, care avea pentru clienţi multă consideraţie şi un 
zâmbet mereu la îndemână, se întorcea întruna. 

Incepătorul care lucra cu ea, un puşti pe nume Norbert 

Pendergast, încerca să nu pară prea entuziasmat. Veni lângă 
Johanna şi-i zise: 

— Cei de la districtuală sunt pe drum. O să ne ia cazul, nu-i 
aşa? 

Johanna ştia că aşa avea să se întâmple. Poliţia locală din 
zona ei îşi petrecea majoritatea timpului ocupându-se de 
încălcarea regulilor de circulaţie, permise pentru biciclişti şi 
eventual de vreo ceartă domestică. Infracţiunile majore, precum 
omuciderea, erau preluate de poliţia districtuală. Aşa că în 
câteva minute aveau să-şi facă apariţia băieţii cei mari, 
legănându-şi sculele mici, astfel încât toată lumea să ştie clar că 
din momentul acela preluau cazul. O vor da la o parte şi, da, 
suna extrem de melodramatic, dar ăsta era oraşul ei. Johanna 
crescuse aici. Cunoştea terenul şi pe oameni. Ştia, de exemplu, 
că lui Heidi îi plăcea să danseze, că juca foarte bine bridge şi că 
avea un râs poznaş, contagios. Ştia că lui Heidi îi place să 
încerce ojă de culori neobişnuite, că îi plăcea să se uite la 
sitcomul The Mary Tyler Moore şi la serialul Breaking Bad (da, 
asta era Heidi) şi că achiziţionase de la Ravi, în faţă la Whole 
Foods, cu patru sute de dolari, covorul pe care i se scursese 
sângele. 

— Norbert? 

— Da? 

— Unde-i Marty? 

— Cine? 

— Soţul. 

Norbert arătă în spate. 

— In bucătărie. 

Johanna îşi ridică pantalonii - oricât se străduia, pantalonii de 
la uniforma de poliţist nu-i veneau niciodată bine în talie - şi se 
îndreptă către bucătărie. Când intră, faţa palidă a lui Marty se 
înălţă spre ea de parcă ar fi fost trasă de o sfoară. Ochii îi erau 
ca nişte bile de marmură sparte. 

— Bună, Johanna. 

Glasul îi era sec, fantomatic. 

— Condoleanţele mele, Marty. 

— Nu-nţeleg... 

— Hai s-o luăm pas cu pas. 

Femeia trase scaunul din faţa lui - da, fusese scaunul lui Heidi 
- Şi se aşeză. 

— Marty, trebuie să-ţi pun câteva întrebări. E-n regulă? 

Sculele de la districtuală vor pierde multă vreme 
suspectându-l pe Marty. N-o făcuse el. Johanna ştia asta, dar n- 
avea rost să încerce să explice. Adevărul era că ştia pentru că, 
mă rog, pur şi simplu ştia. Sculele de la districtuală ar fi râs de 
ea şi ar fi vorbit despre procentul de crime de genul ăsta care 
erau comise de soţ. N-aveau decât. Cine ştie? Puteau să aibă 
dreptate (nu aveau), însă oricum sculele districtuale ar merge în 
acea direcţie. Ea va încerca altceva. 

Marty aprobă din cap fără putere. 

— Da, bine. 

— Deci tocmai ai ajuns acasă? 

— Da. Am fost la un congres în Columbus. 

Nu era cazul să verifice. Treaba asta o puteau face sculele 
districtuale. 

— Ce s-a întâmplat mai departe? 

— Am parcat pe alee. Vocea îi era plată, cumva la mare 
distanţă, dincolo de detaşare. Am deschis uşa cu cheia. Am 
strigat-o pe Heidi - ştiam că-i acasă pentru că maşina ei era 
parcată. Am intrat în cameră şi... 

Faţa lui Marty se schimonosi, devenind aproape inumană, 
apoi se prăbuşi într-o expresie mult prea umană. 

In mod normal, Johanna i-ar fi lăsat soţului îndurerat timp să- 
şi revină, dar sculele districtuale se aflau pe drum. 

— Marty? 

Bărbatul încercă să-şi găsească echilibrul. 

— Lipseşte ceva? 

— Poftim? 

— Ca după un jaf. 

— Nu cred. Nu văd să lipsească ceva, dar nu m-am uitat cu 
atenţie. 

Johanna ştia că jaful era puţin probabil, în primul rând pentru 
că lucrurile din casă nu aveau cine ştie ce valoare, în al doilea 
rând, inelul de logodnă al lui Heidi, despre care Johanna ştia că 
aparținuse bunicii ei şi că era cel mai valoros obiect pe care-l 
poseda, se afla în continuare pe deget. Un hoţ l-ar fi luat cu 
siguranţă. 

— Marty? 

— Da? 

— Cine-i prima persoană care-ţi vine în minte? 

— Cum adică? 

— Cine ar fi putut să facă aşa ceva? 

Marty stătu şi se gândi, apoi faţa i se schimonosi din nou. 

— Johanna, tu o cunoşti pe Heidi a mea. 

O cunoşti. Incă folosea prezentul. 

— N-are niciun duşman pe lume. 

Johanna îşi scoase carneţelul. II deschise la o pagină goală şi 
se uită fix la ea, sperând că nu vede nimeni cum i se umezesc 
ochii. 

— Gândeşte-te, Marty. 

— Mă gândesc. Bărbatul gemu. Of, Doamne, va trebui să le 
spun lui Kimberly şi băieţilor. Cum s-o fac? 

— Dacă vrei, te pot ajuta. 

Marty prinse ideea ca pe un colac de salvare. 

— Ai face asta pentru mine? 

Era un tip de treabă, se gândi Johanna, dar nici vorbă să fie 
vreodată destul de bun pentru o femeie ca Heidi. Heidi era 
deosebită, genul de persoană care-i făcea întotdeauna pe cei 
din jurul ei să se simtă deosebiți. Pe scurt, Heidi era magică. 

— Copiii te adoră, ştii? La fel simţea şi Heidi. S-ar bucura să le 
zici tu. 

Johanna rămase cu ochii pe pagina albă. 

— S-a întâmplat ceva în ultima vreme? 

— Ce? Adică ceva de genul ăsta? 

— Ceva, orice. Aţi primit telefoane de ameninţare? S-a certat 
Heidi cu cineva în Macy's. l-a tăiat cineva calea în trafic, pe 
interstatala 271? l-a arătat cuiva degetul când s-a băgat în faţă 
la Jack să orice de genul ăsta. 

Bărbatul clătină lent din cap. 

— Haide, Marty. Gândeşte-te. 

— Nimic, insistă el. Ridică ochii spre polițistă, cu chipul 
brăzdat de nelinişte: Nu-mi vine nimic în minte. 

— Ce se petrece aici? 

Vocea autoritară venea din spatele ei şi Johanna ştiu că i se 
terminase timpul. Se ridică şi dădu cu ochii de două scule 
districtuale. Se prezentă. O evaluară din priviri, de parcă ar fi 
putut fura argintăria, apoi îi spuseră că din momentul acela 
preluau ei ancheta. 

Aşa se întâmplă, iar Johanna nu avea cum să se opună. 
Districtualii aveau experienţă în astfel de cazuri, iar Heidi merita 

ce era mai bun. Johanna ieşi, mulţumită să-i lase pe detectivii de 
la omucideri să-şi facă treaba. 

Să fie a naibii însă dacă asta însemna că n-o să facă şi ea la 
fel! 

Capitolul 27 


— Copiii sunt acasă? întrebă Len Gilman. 

Adam clătină din cap. Ei cinci stăteau în continuare pe trotuar. 
Len Gilman nu arăta a poliţist, deşi dusese simularea severităţii 
la rang de artă. Îi amintea lui Adam de un membru îmbătrânit al 
unei bande de motociclişti, genul care încă poartă haine din 
piele şi pierde vremea prin baruri dubioase. Mustaţa pe oală îi 
era încărunţită, cu pete galbene de nicotină. Prefera cămăşile cu 
mâneci scurte, chiar şi când purta uniforma, iar braţele păroase 
puteau fi uşor confundate cu labele unui urs. 

O clipă, nimeni nu se mişcă. Nimic altceva decât cinci taţi din 
oraş care stăteau pe trotuar într-o seară de joi. 

„N-are niciun sens”, gândi Adam şi poate că asta era bine. 

Dacă Len Gilman venise în calitate de poliţist ca să-i dea 
vestea cea mai rea, de ce i-ar fi adus cu el pe Tripp, Gaston şi 
Cal? 

— Ar fi bine să intrăm, propuse Len, şi să stăm de vorbă. 

— Despre ce? 

— Mai bine s-o facem departe de ochii lumii. 

Adam fu ispitit să spună că erau departe de ochii lumii şi 
acolo, pe trotuarul din faţa casei lui, unde nu-i putea auzi 
nimeni, dar Len pornise deja pe alee, iar Adam nu voia să 
amâne şi mai mult discuţia. Ceilalţi trei îl aşteptară pe Adam. 
Gaston stătea cu capul plecat, studiind iarba. Cal era iritat, dar 
cam asta era starea lui obişnuită. Tripp era neutru. 

Adam porni pe urmele lui Len şi ceilalţi trei îl urmară. Când 
ajunseră la uşă, Len făcu un pas în lateral şi-l lăsă pe Adam să 
descuie uşa. Jersey alergă spre ei cu ghearele răsunând pe 
podeaua de lemn tare, însă, simțind probabil că ceva nu era 
tocmai în regulă, oferi un bun venit tăcut şi superficial. Căţeaua 
evaluă rapid situaţia şi se retrase în bucătărie. 

Casa era tăcută, genul de tăcere care pare intenţionată, ca şi 
cum chiar pereţii şi mobila conspirau să păstreze liniştea. Adam 
nu pierdu vremea cu amabilităţi. Nu-i întrebă dacă doresc să ia 
loc sau să bea ceva. Len Gilman se îndreptă către living, de 
parcă ar fi fost la el acasă sau ca un poliţist care se simţea bine 

în propria-i piele. 

— Ce se-ntâmplă? întrebă Adam. 

Len vorbi în numele grupului. 

— Unde este Corinne? 

Două sentimente îl izbiră pe Adam aproape simultan. Primul: 
uşurare. Dacă soţia lui ar fi fost rănită sau mai rău de-atât, Len 
ar fi ştiut unde se află. Aşa că, indiferent despre ce ar fi fost 
vorba, chiar dacă era ceva rău, nu era lucrul cel mai rău. Al 
doilea: teamă. Pentru că, da, Corinne putea fi în siguranţă 
pentru moment, însă orice avea să implice vizita asta, dacă 
judecai după etalarea de forţă şi după tonul lui Len, avea într- 
adevăr să fie ceva rău. 

— Nu-i acasă, răspunse el. 

— Da, vedem asta. Ne poţi zice unde este? 

— Imi puteţi spune de ce vreţi să ştiţi? 

Len Gilman rămase cu privirea la Adam. Ceilalţi bărbaţi 
stăteau în picioare şi se foiau. 

— Hai să luăm loc. 

Adam fu pe punctul de a protesta, de a le aminti că erau la el 
acasă şi că era treaba lui să le spună când şi unde să ia loc, dar 
părea inutil şi o risipă de energie. Len se prăbuşi cu un oftat pe 
fotoliul mare ocupat de obicei de Adam. Adam se gândi că era 
probabil o demonstraţie de forţă, însă din nou i se păru inutil să 
se agite, pentru că n-avea să ducă nicăieri. Ceilalţi trei bărbaţi 
se aşezară pe canapea, precum cele trei maimuțe care nu 
vorbesc, nu aud, nu văd. Adam rămase în picioare. 

— Ce naiba se petrece? repetă el. 

Len Gilman îşi mângâie mustaţa pe oală, ca pe un mic animal 
de companie. 

— Vreau ca un lucru să fie clar de la început. Sunt aici în 
calitate de prieten şi de vecin, nu de şef al poliţiei. 

— O, asta-mi dă curaj. 

Len ignoră sarcasmul şi continuă: 

— Aşadar, ca prieten şi ca vecin, îţi spun că o căutăm pe 
Corinne. 

— lar ca prieten şi ca vecin, ca să nu mai zic soţ îngrijorat, te 
întreb de ce o căutaţi. 

Len Gilman aprobă din cap, trăgând de timp, încercând să-şi 
dea seama cum să pună problema. 

— Ştiu că Tripp a trecut ieri pe aici. 

— Aşa e. 

— Ţi-a spus că am avut o şedinţă a consiliului de conducere al 
clubului de lacrosse. 

Apoi Len Gilman se opri, apelând la tehnica poliţiştilor care 
aşteaptă şi speră ca subiectul să vorbească. Adam cunoştea 
foarte bine tehnica din perioada când lucrase la procuratură. 
Mai ştia şi că aceia care o copiau, încercând să aştepte mai mult 
decât polițistul, aveau de obicei ceva de ascuns. El nu ascundea 
nimic. De asemenea, voia ca lucrurile să se mişte, aşa că zise 
din nou: 

— Aşa e. 

— Corinne n-a venit la şedinţă. N-a apărut. 

— Şi ce dacă? Are nevoie de scutire de la părinţi? 

— Adam, n-o fă pe deşteptul. 

Avea dreptate. Trebuia să-şi înăbuşe sarcasmul. 

— Len, tu eşti membru al consiliului? întrebă Adam. 

— Sunt membru al consiliului lărgit. 

— Ce-nseamnă asta? 

Len zâmbi şi desfăcu braţele. 

— Să fiu al naibii dacă ştiu. Tripp e preşedinte, Bob e 
vicepreşedinte, iar Cal, secretar. 

— Ştiu şi, hei, chiar sunt impresionat. 

Îşi reproşă iarăşi tonul. Nu era momentul. 

— Dar tot nu-nţeleg de ce o căutaţi pe Corinne. 

— lar noi nu ştim de ce n-o putem găsi, îl contră Len, 
răsfirându-şi degetele cărnoase. E un mister, nu-i aşa? l-am 
trimis SMS-uri. l-am trimis e-mailuri. Am sunat-o pe mobil şi 
acasă. La naiba, am trecut chiar şi pe la şcoală. Ştiai asta? 

Adam îşi înăbuşi replica. 

— Corinne nu era acolo. Era absentă şi nu exista niciun bilet 
de scutire de la părinţi. Aşa că am vorbit cu Tom. 

Tom Gorman era directorul. Şi el locuia în oraş şi avea trei 
copii. Oraşe ca acesta au devenit ridicol de incestuoase. 

— A spus că, în mod normal, Corinne deţine recordul de 
prezenţă printre profesorii din district, dar dintr-odată n-a mai 
apărut. Era îngrijorat. 

— Len? 

— Da? 

— Poţi să treci peste rahaturi şi să-mi zici de ce sunteţi toţi 
aşa de dornici să-mi găsiţi soţia? 

Len se uită la cele trei maimuțe de pe canapea. Faţa lui Bob 
era ca de piatră. Cal era ocupat să-şi curețe ochelarii. Nu mai 
rămăsese decât Tripp Evans. Tripp îşi drese glasul şi spuse: 

— Se pare că există discrepanțe în finanţele clubului de 
lacrosse. 

Bum! 

Sau poate opusul unui „bum”. Casa deveni şi mai tăcută. 
Adam era sigur că-şi aude inima bătându-i în piept. Găsi un 
scaun în spatele lui şi se aşeză încetişor. 

— Despre ce vorbeşti? 

Dar, desigur, el ştia deja, nu-i aşa? Bob îşi regăsi glasul. 

— Despre ce crezi că vorbim? aproape că se răsti. Lipsesc 
bani din cont. 

Cal aprobă din cap, doar ca să facă ceva. 

— Şi credeţi...? 

Adam nu-şi termină ideea. În primul rând, era evident ce 
credeau ei. În al doilea rând, nu putea nici măcar să exprime o 
acuzaţie atât de ridicolă. 

Însă chiar era ridicolă? 

— Hai să nu ne pripim, zise Len, făcând pe rezonabilul. Pentru 
moment nu vrem decât să vorbim cu Corinne. După cum ţi-am 
spus deja, sunt aici în calitate de vecin şi de prieten şi probabil 
ca membru al consiliului. De asta suntem aici. Suntem prietenii 
Corinnei. Şi ai tăi. Vrem ca asta să rămână între noi. 

Toţi încuviinţară din capete. 

— Şi asta ce înseamnă? 

— Asta înseamnă, zise Len aplecându-se conspirativ, că, în 
momentul în care conturile devin în regulă, va fi ca şi cum nimic 
nu s-a întâmplat. Va rămâne în camera asta. Nu se vor pune 
întrebări. Dacă discrepanţele dispar şi contabilitatea e din nou 
corectă, ei bine, n-o să ne mai pese „cum” şi „de ce”. Vom lăsa 
totul în urmă. 

Adam rămase tăcut. Toate organizaţiile erau la fel. Acoperiri şi 
minciuni. Binele mai mare şi toate cele. Dincolo de confuzie şi 
de teamă, nu putea să nu simtă dezgust, dar asta era irelevant. 
În faza asta trebuia să fie foarte atent. Cu tot discursul repetat 
de Len Gilman, „prieten/vecin/membru al consiliului”, el era 
totuşi poliţist. Nu se afla aici din amabilitate, ci pentru a strânge 
informaţii. Adam trebuia să fie atent cât de multe îi spune. 

— Discrepanţa asta, întrebă el. Cât e de mare? 

— Foarte mare, zise Len Gilman. 

— De ordinul... 

— Scuze, e confidenţial. 

— Doar nu credeţi cu adevărat că Corinne ar fi făcut ceva... 

— Deocamdată, spuse Len Gilman, trebuie doar să vorbim cu 
ea. 

Adam rămase tăcut. 

— Adam, unde-i Corinne? 

Nu le putea zice, bineînţeles. Nici măcar nu putea încerca să 
le explice. Avocatul din el preluă conducerea. De câte ori nu-şi 
sfătuise clienţii să nu vorbească? Câte condamnări nu obținuse 
pentru că un idiot încercase să scape vorbind? 

— Adam? 

— Cred că ar fi mai bine să plecaţi. 

Capitolul 28 


Dan Molino încercă să-şi stăpânească lacrimile atunci când îşi 
privi fiul aliniindu-se pentru sprintul de 35 de metri. 

Kenny era în ultimul an la liceu şi una dintre speranţele 
fotbalului american din statul lor. Avusese un an excelent, 
atrăsese atenţia şi respectul selecţionerilor importanţi, şi iată-l 
acum încălzindu-se pentru testul final. Dan se afla în tribună şi 
simţea acea tensiune familiară, acel extaz părintesc când îşi 
privea fiul masiv - Kenny avea acum o sută treizeci de 
kilograme - pregătindu-se să-şi pună picioarele în blocstarturi. Şi 
Dan era masiv - înalt de 1,88 metri şi greu de o sută zece 
kilograme. Jucase şi el în campionatul interstatal, în apărare, dar 
fusese puţin prea lent şi cam scund ca să intre în prima divizie. 
In urmă cu douăzeci şi cinci de ani îşi pusese pe picioare propria 
afacere de transport de mobilă, iar acum deţinea două 
camioane şi avea nouă angajaţi. Deseori marile magazine aveau 
flota lor de livrări. Dan se specializase în deservirea micilor 
afaceri de familie, cu toate că pe zi ce trecea acestea păreau a fi 
tot mai puţine. Lanţurile mari le sufocau, la fel cum băieţii mari 
de la UPS sau FedEx îl sufocau pe el. 

Totuşi, Dan îşi câştiga traiul. Câteva dintre marile lanţuri de 
comercianţi de saltele deciseseră recent să-şi reducă flotele. 
Descoperiseră că e mai ieftin să recurgă la serviciile unui 
localnic ca Dan, ceea ce-l ajutase. De acord, nu dăduse lovitura, 
dar se descurca. El şi Carly aveau un locşor drăguţ în Sparta, 
lângă lac. Aveau trei copii. Ronald era cel mai mic, avea 
doisprezece ani. Karen era în primul an la liceu, intra în stadiul 
acela în care se instalează impertinenţa şi pubertatea, iar băieţii 
încep să observe. Dan spera că el va supravieţui etapei. Şi apoi 
era Kenny, primul născut, în ultimul an la liceu şi pe cale să 
prindă un loc la un colegiu important printr-o bursă de fotbalist. 
Alabama şi Ohio State îşi manifestaseră deja interesul. 

Dacă Kenny va putea câştiga cursa asta de 35 de metri. 
__Dan îşi privea fiul şi simţea cum i se umezesc ochii. 
Intotdeauna i se întâmpla. Era oarecum jenant că reacţiona 
astfel, însă nu se putea abţine. La meciurile lui Kenny începuse 

să poarte ochelari de soare, ca să nu observe nimeni, dar nu-i 
putea folosi şi în interior, când Kenny primea vreun premiu, ca 
de exemplu atunci când la dineul echipei fusese desemnat cel 
mai valoros jucător, iar Dan fusese de faţă şi bum, iată-le, 
lacrimile îi inundau ochii, iar uneori câteva îi alunecau pe obraz. 
Dacă cineva remarca, Dan spunea că are o alergie sau că răcise, 
ori ceva similar. Cine ştie, poate chiar îl credeau. Carly îi iubea 
această latură, îl numea ursuleţul ei sensibil şi-l îmbrăţişa. Orice 
altceva făcuse Dan, orice greşeli comisese la viaţa lui, reuşise să 
obţină trofeul cel mai important, atunci când Carly Applegate îl 
alesese drept partener de viaţă. 

La drept vorbind, Dan nu credea că şi ea fusese la fel de 
norocoasă. În tinereţe, o plăcuse Eddie Thompson. Familia lui 
Eddie se băgase de la început pe fir cu McDonald's şi făcuse 
avere. Acum Eddie şi soţia sa Melinda apăreau mereu în ziarele 
locale, făcând vreun act de caritate sau altceva demn de 
interes. Carly nu zicea niciodată nimic, însă Dan ştia că o roade. 
Sau poate că erau doar problemele lui. Nu mai ştia ce să creadă. 
Era sigur doar de un lucru: atunci când îşi vedea copiii realizând 
ceva ieşit din comun, ca atunci când jucau fotbal sau câştigau 
premii, ochii i se umpleau de lacrimi. Plângea uşor şi încerca să 
ascundă asta, dar Carly ştia adevărul şi era unul dintre motivele 
pentru care îl iubea. 

Astăzi, Dan purta ochelarii de soare. Pentru orice 
eventualitate. 

Sub ochii atenţi ai selecţionerilor, Kenny se descurcase foarte 
bine la celelalte teste - săritura pe verticală, jocul fără contact, 
chestia aia cu aria dintre linia ofensivă şi cea defensivă. Totuşi 
sprintul de la 35 de metri avea să fie hotărâtor. Drum deschis 
către o universitate mare, precum cele din Ohio, Pennsylvania, 
Alabama, sau poate chiar - ah, era prea mult chiar şi să-şi dea 
voie să se gândească la asta - Notre Dame. Selecţionerul de la 
Notre Dame era prezent, iar Dan n-avea cum să nu observe că 
era cu ochii pe Kenny. 

Încă un ultim sprint. Dacă scotea sub 5,2 secunde, Kenny 
dădea lovitura. Aşa spuseseră. Dacă un candidat scoate un timp 
mai lung, selecţionerii îşi pierd interesul, chiar dacă la orice 
altceva e grozav. Voiau 5,2 sau mai puţin. Dacă Kenny reuşea, 
dacă putea să acopere distanţa în cel mai bun timp al lui... 

— Ştii, nu-i aşa? 

Vocea necunoscută îl surprinse o clipă, dar Dan îşi închipui că 
tipul nu i se adresa lui. Totuşi, când îi aruncă o privire cu coada 
ochiului, văzu un străin care se uita fix în ochelarii lui de soare. 

Un tip mărunt, îşi zise Dan, însă lui toţi i se păreau mici. Nu 
era scund. Doar mic. Mâini mici, braţe subţiri, aproape fragile. 
Insul care-l fixa acum cu privirea ieşea în evidenţă pentru că era 
foarte clar că n-avea ce căuta acolo. Nimic din el n-avea vreo 
legătură cu fotbalul. Prea mic. Prea intelectual. Şapca largă îi 
cobora prea jos pe frunte. Şi apoi zâmbetul acela blând, 
prietenos. 

— Cu mine vorbeşti? întrebă Dan. 

— Da. 

— Sunt cam ocupat. 

Individul continuă să zâmbească, în vreme ce Dan se întoarse 
încet spre pistă. Pe teren, Kenny îşi punea picioarele în 
blocstarturi. Dan îl privi şi aşteptă să înceapă propria sa luptă cu 
lacrimile. 

Însă, pentru prima dată, ochii îi rămaseră uscați. 

Dan riscă să arunce o privire în spate. Tipul încă îl fixa, 
zâmbind. 

— Care-i problema ta? 

— Poate aştepta până după cursă, Dan. 

— Ce s-aştepte? De unde ştii cum...? 

— Şşşt, hai să vedem cum se descurcă. 

Pe teren, cineva strigă „Pe locuri, fiţi gata”, apoi răsună 
pistolul. Capul lui Dan se întoarse şi se uită la fiul său. Kenny 
porni bine din blocstart şi începu să alerge către finiş ca un 
camion scăpat de sub control. Dan zâmbi. „Încearcă să i te pui 
în cale”, îşi spuse. „Kenny te-ar secera ca pe un fir de iarbă”. 

Cursa în sine dură doar câteva secunde, dar păru mult mai 
lungă. Unul dintre noii şoferi ai lui Dan, un puşti care lucra să 
strângă bani pentru facultate, îi trimisese un articol în care scria 
că timpul încetineşte atunci când trăieşti o nouă experienţă. Ei 
bine, asta era o nouă experienţă. Poate de aceea secundele se 
scurgeau atât de lent. Dan îşi privea fiul îndreptându-se către un 
record personal pe distanţa aceea şi asigurându-şi astfel calea 
spre un loc special, un loc în care Dan nu ajunsese niciodată, iar 
când Kenny trecu linia de finiş cu un timp record de 5,07 
secunde, bărbatul ştiu că aveau să i se ivească lacrimile. 

Numai că nu se întâmplă aşa. 

— Grozav timp, zise individul cel mărunt. Cred că eşti 
mândru. 

— Fii sigur că sunt. 

Acum Dan îl privi pe străin drept în faţă. Să-l ia dracu! Era 
unul dintre cele mai frumoase momente - poate chiar cel mai 
frumos - din viaţa lui şi, la naiba, n-avea să lase un tocilar să-i 
strice acea clipă. 

— Te cunosc? 

— Nu. 

— Eşti selecţioner? 

Străinul zâmbi. 

— Arăt a selecţioner, Dan? 

— De unde ştii cum mă cheamă? 

— Ştiu multe lucruri. Uite. 

Străinul îi întinse un plic colorat. 

— Ce-i asta? 

— Ştii, nu-i aşa? 

— Nu ştiu ce naiba crezi că... 

— Greu de crezut că n-a mai ridicat nimeni problema până 
acum. 

— Ce problemă? 

— Uită-te la fiul tău. 

Dan se întoarse spre teren. Kenny avea pe faţă un surâs larg 
şi se uita în tribune, căutând aprecierea tatălui său. Acum, 
lacrimile lui Dan izbucniră. Îi făcu semn din mână, iar băiatul lui, 
care nu se ducea noaptea la petreceri, care nu bea, nu fuma 
iarbă şi nu pierdea vremea în anturaj prost, care - da, nimeni nu 
credea asta! - încă prefera să stea cu tatăl lui uitându-se la 
meciuri sau la filme pe Netflix, îi făcu şi el cu mâna. 

— Anul trecut, greutatea lui era de o sută patru kilograme, 
continuă Străinul. A pus douăzeci şi şase de kilograme şi n-a 
observat nimeni? 

Dan se încruntă, chiar dacă simţi cum i se opreşte inima. 

— Se numeşte pubertate,  dobitocule. Se numeşte 
antrenament la greu. 

— Ba nu, Dan. Se numeşte Winstrol. Se numeşte dopaj. 

— Cum? 

— Medicamente pentru sporirea performanței sportive. 
Cunoscute de profani sub numele de steroizi. 

Dan se întoarse şi se postă chiar în fața micuțului. Străinul 

continuă să zâmbească. 

— Ce-ai spus? 

— Nu mă pune să repet. Găseşti totul în plicul ăsta. Fiul tău s- 
a dus la Silk Road. Ştii ce-i asta? Deep Web? Economia online 
subterană? Bitcoin? Nu ştiu dacă i-ai dat lui Kenny 
binecuvântarea ta sau dacă el a plătit din fonduri proprii, însă 
ştii care-i adevărul, nu? 

Dan nu zise nimic. 

— Ce părere crezi că vor avea selecţionerii când dosarul ăsta 
va deveni public? 

— Vorbeşti tâmpenii. Inventezi. Toate astea sunt... 

— Zece mii de dolari, Dan. 

— Poftim? 

— Nu vreau să intru acum în detalii. O să găseşti în plic toate 
dovezile. Kenny a început cu Winstrol. A fost principala 
substanţă, dar a mai luat şi Anadrol şi Deca Durabolin. O să vezi 
cât de des a cumpărat, metodele de plată, chiar şi adresa IP a 
computerului vostru de acasă. Kenny a început să le ia în primul 
an de liceu, aşa că toate trofeele, victoriile, clasamentele... mă 
rog, dacă adevărul iese la iveală, toate se evaporă. Toate 
felicitările şi bătăile pe spate pe care le primeşti când intri la 
O'Malley's Pub, toate urările... Oamenii din oraş care au o părere 
atât de bună despre băiatul frumos pe care l-ai crescut - ce-o să 
creadă ei când vor afla că fiul tău a trişat? Ce-o să creadă 
despre Carly? 

Dan îşi înfipse degetul în pieptul micuţului. 

— M-ameninţi? 

— Nu, Dan. Îți cer zece mii de dolari. O singură plată. La cât 
costă colegiile în ziua de azi, ştii că aş putea cere mult mai mult. 
Aşa că te poţi considera norocos. 

Apoi vocea care îi aducea întotdeauna lacrimi în ochi se auzi 
din dreapta lui: 

— Tată? 

Kenny alerga spre el având pe chip o expresie de bucurie şi 
de speranţă. Dan încremeni şi îşi privi fiul, pe moment incapabil 
să se mişte. 

— Acum te las, Dan. Toate informaţiile sunt în plicul pe care 
tocmai ţi l-am dat. Uită-te în el când ajungi acasă. Ce se va 
întâmpla mâine depinde de tine, dar acum - Străinul făcu semn 
către Kenny, care se apropia de ei - bucură-te de acest moment 

special alături de fiul tău. 

Capitolul 29 


American Legion Hall se afla în apropiere de relativa animaţie 
din centrul Cedarfieldului, ceea ce îl făcea un spaţiu tentant 
pentru parcare, când locurile limitate de pe străzi se ocupau. Ca 
să împiedice asta, conducerea American Legion angajase un tip 
din zonă, pe John Bonner, ca să „păzească” parcarea. Bonner 
crescuse în oraş, fusese chiar căpitan al echipei de baschet în 
ultimul an de liceu, dar undeva pe parcurs începuse să se 
confrunte cu probleme mintale, care se instalaseră pe termen 
lung. Acum Bonner era foarte aproape de ceea ce în Cedarfield 
s-ar fi putut numi homeless. Îşi petrecea nopţile în Pines Mental 
Health şi zilele colindând prin oraş, mormăind în barbă despre 
diverse conspirații politice în care erau implicaţi primarul în 
funcţie şi Stonewall Jackson”. Unii dintre foştii lui colegi de liceu 
fuseseră impresionați de necazurile sale şi doriseră să-l ajute. 
Rex Davies, preşedinte al American Legion, venise cu ideea de 
a-i da lui Bonner slujba de parcagiu numai ca să-l împiedice să 
mai umble fără rost. 

Adam ştia că Bonner îşi lua noua slujbă în serios. Prea în 
serios. Cu înclinația lui naturală către tulburarea obsesiv- 
compulsivă, ţinea un registru extins care conţinea un amestec 
bogat de vagi bolboroseli paranoice şi detalii specifice despre 
mărcile, culorile şi numerele de înmatriculare ale tuturor 
vehiculelor care intrau în parcarea lui. Dacă voiai să parchezi 
acolo pentru altceva decât treburi în American Legion Hall, 
Bonner fie te alunga, uneori cu prea mult entuziasm, fie te lăsa 
intenţionat să parchezi ilegal, se asigura că într-adevăr intrai la 
Stop & Shop sau la Backyard Living şi nu la Hall, apoi îl chema 
pe fostul lui coleg Rex Davies, care întâmplător deţinea un 
service şi o firmă de tractări auto. 

Peste tot numai şmecherii de câştigare a banilor. 

Când Adam intră în parcarea de la American Legion, Bonner îl 
privi cu suspiciune. Ca întotdeauna, purta un sacou albastru cu 
prea mulţi nasturi, aşa că arăta ca un fel de actor care juca într- 

o reconstituire a Războiului Civil, şi o cămaşă în carouri alb cu 
roşu, ca o faţă de masă. Pantalonii aveau manşetele zdrenţuite, 
iar în picioare purta o pereche de pantofi Chucks fără şireturi. 

Adam îşi dăduse seama că nu-şi mai permitea să stea şi să 
aştepte întoarcerea Corinnei. Erau implicate destule minciuni şi 
înşelătorii, se gândea el, însă ceva mersese teribil de prost în 
ultimele zile, iar totul debutase aici, în American Legion Hall, 
când Străinul îi vorbise despre site-ul acela blestemat. 

— Salut, Bonner. 

Poate că Bonner îl recunoscuse, sau poate nu. 

— Salut, îi răspunse prudent. 

Adam parcă şi cobori din maşină. 

— Am o problemă. 

Bonner îşi încruntă sprâncenele stufoase, care lui Adam îi 
aduceau aminte de gerbilii lui Ryan. 

— Da? 

— Sper că mă poţi ajuta. 

— Îţi plac aripioarele Buffalo? 

Adam aprobă din cap. 

— Sigur. 

Se presupunea că Bonner fusese un geniu înainte să se 
îmbolnăvească, dar nu aşa se spune întotdeauna despre cineva 
cu grave probleme mintale? 

— Vrei să-ţi aduc câteva de la Bub's? 

Bonner păru îngrozit. 

— Bub's e de rahat! 

— Aşa e, scuze. 

— Hai, pleacă. Flutură din mână spre Adam. Habar n-ai de 
nimic, omule. 

— Scuze. Vorbesc serios. Uite, am nevoie de ajutorul tău. 

— Multă lume are nevoie de ajutorul meu, însă nu pot să fiu 
peste tot, nu-i aşa? 

— Nu. Dar poţi să fii aici, aşa-i? 

— Hă? 

— În parcarea asta. Mă poţi ajuta cu o problemă legată de 
parcarea asta. Poţi să fii aici. 

Bonner îşi cobori sprâncenele stufoase până când Adam nu-i 
mai putu vedea ochii. 

— O problemă? În parcarea mea? 

— Da. Am fost aici acum câteva seri. 

— Pentru selecţia de lacrosse. Ştiu. 

Amintirea bruscă ar fi trebuit să-l surprindă pe Adam, dar 
cumva n-o făcu. 

— Bun, oricum, maşina mea a fost lovită din lateral de cineva 
care nu era din oraş. 

— Poftim? 

— Mi-au făcut ceva pagube. 

— In parcarea mea? 

— Da. Cred că nişte tineri din afara oraşului. Conduceau o 
Honda Acord gri. 

Faţa lui Bonner se înroşi auzind o asemenea nedreptate. 

— Le-ai luat numărul de înmatriculare? 

— Nu, speram să mi-l poţi da tu. Ca să pot depune plângere. 
Au plecat cam pe la zece şi un sfert. 

— Ah, da, mi-i amintesc. Bonner îşi scoase carnetul uriaş şi-l 
frunzări rapid. Asta a fost luni. 

— Da. 

Mai dădu nişte pagini, într-un ritm din ce în ce mai frenetic. 
Adam privi peste umărul lui. Fiecare pagină din carnetul 
voluminos era umplută de sus până jos şi din marginea stângă 
până în marginea dreaptă cu litere mărunte. Bonner continua să 
întoarcă furios filele. 

Apoi, dintr-odată, se opri. 

— Ai găsit? 

Un surâs se întinse lent pe faţa lui Bonner. 

— Hei, Adam? 

— Ce-i? 

Bonner întoarse surâsul spre el, apoi se mişcă precum un 
gerbil şi întrebă: 

— Ai la tine două sute de dolari? 

— Două sute? 

— Pentru că mă minţi. 

Adam încercă să pară perplex. 

— Despre ce vorbeşti? 

Bonner închise cu zgomot carnetul. 

— Pentru că, vezi tu, eu eram aici. Aş fi auzit dacă ţi-ar fi fost 
lovită maşina. 

Adam se pregătea să replice, dar Bonner ridică o mână. 

— Înainte să-mi zici că era târziu sau că era zgomot sau că a 
fost doar o zgărietură, nu uita că maşina ta e parcată la doi paşi. 

N-are nicio lovitură. lar înainte să-mi spui că erai cu maşina 
soţiei sau vreo altă minciună - Bonner ridică zâmbind carnetul -, 
adu-ţi aminte că am aici detaliile din seara aia. 

Fusese prins. Prins cu o minciună prostească de către Bonner. 

— Deci după cum văd eu lucrurile, vrei numărul maşinii tipului 
din alte motive. Al lui şi al blondei drăguţe care era cu el. Da, 
da, mi-i amintesc, pentru că pe voi, ceilalţi caraghioşi, v-am 
văzut de un milion de ori. Ei erau străini. Nu era locul lor aici. M- 
am întrebat ce căutau. Zâmbi din nou. Acum ştiu. 

Lui Adam îi veniră în cap o mulţime de lucruri de zis, dar se 
limită la cel mai simplu: 

— Două sute de dolari? 

— E un preţ cinstit. A, şi nu accept cecuri. Nici monede. 

Capitolul 30 


Moş Rinsky declară: 

— Maşina e închiriată. 

Se aflau în colţul hi-tech din bucătărie. Astăzi Rinsky era 
îmbrăcat complet în bej: pantaloni bej din catifea, cămaşă de 
lână bej, vestă bej. Eunice stătea la masă, îmbrăcată ca pentru 
o petrecere în aer liber, şi bea ceai. Machiajul ei părea aplicat cu 
un pistol de paintball. Când intrase, îi spusese: 

— Bună dimineaţa, Norman! 

Adam se întrebă dacă era cazul s-o corecteze, însă Rinsky îl 
opri. 

— N-o face. Se numeşte terapie de validare. Las-o aşa. 

— Ai idee cine a închiriat maşina luni? întrebă Adam. 

— Imediat. Rinsky privi ecranul, mijind ochii. A folosit numele 
Lauren Barna, dar e un pseudonim. Am făcut nişte săpături şi 
am descoperit că Barna este de fapt o femeie pe nume Ingrid 
Prisby. Locuieşte în Austin, Texas. 

Îşi ţinea ochelarii de citit prinşi cu un lănţişor. Îi lăsă să-i cadă 
pe piept şi se întoarse. 

— Numele ăsta înseamnă ceva pentru tine? 

— Nu. 

— Ar putea dura puţin, însă pot verifica. 

— Mi-ar fi de ajutor. 

— Nicio problemă. 

Şi acum? Nu putea zbura pur şi simplu la Austin. Ar putea să 
obţină numărul de telefon al femeii şi s-o sune, dar ce să-i zică? 
Salut, mă numesc Adam Price, iar tu şi un tip cu şapcă mi-ati 
dezvăluit un secret despre soția mea... 

— Adam? 

Ridică ochii. Rinsky îşi împleti degetele şi le sprijini pe burtă. 

— Nu trebuie să-mi spui despre ce-i vorba. Ştii asta, da? 

— Ştiu. 

— Dar, ca să fie clar, nimic din ce discutăm nu iese din casa 
asta. Ştii şi asta, da? 

— Îmi pare rău, însă în cazul ăsta tu eşti cel care trebuie 
protejat, zise Adam, nu eu. 

— Mda, dar sunt un om bătrân. Am o memorie proastă. 

— O, mă îndoiesc. 

Rinsky zâmbi. 

— Cum doreşti. 

— Nu, nu. De fapt, dacă nu-i o povară prea mare, chiar m-aş 
bucura să-ţi împărtăşesc unele lucruri. 

— Sunt numai urechi. 

Adam nu era sigur cât de mult din poveste trebuia să-i spună 
lui Rinsky, însă bătrânul poliţist era un bun ascultător. Pe 
vremuri trebuie să fi jucat rolul „poliţistului bun” ca un actor 
demn de Oscar, pentru că Adam nu se putu opri din vorbit. 
Sfârşi prin a-i povesti prin ce trecuse, din momentul în care 
Străinul intrase în American Legion Hall şi până azi. 

Când termină, amândoi rămaseră tăcuţi. Eunice îşi bea ceaiul. 

— Crezi că ar trebui să anunţ poliţia? întrebă Adam. 

Rinsky se încruntă. 

— Ai fost procuror, nu-i aşa? 

— Exact. 

— Deci ar trebui să ştii mai bine. 

Adam încuviinţă din cap. 

— Eşti soţul, îi zise ca şi cum asta ar fi explicat totul. Tocmai 
ai aflat că soţia te-a trădat într-un mod destul de urât. Acum ea 
a fugit. Spune-mi, domnule procuror, ce părere ai? 

— Că eu i-am făcut ceva. 

— Asta în primul rând. În al doilea rând, că soţia ta... cum o 
cheamă? 

— Corinne. 

— Exact, Corinne. În al doilea rând, te-ai gândi că Corinne a 
delapidat banii ăia de la liga sportivă sau ce-o fi ca să poată fugi 
de tine. De asemenea, va trebui să-i zici poliţistului local despre 
sarcina ei falsă. E căsătorit? 

— Da. 

— Deci o să se bârfească prin tot oraşul înainte să te prinzi tu. 
Nu că ar avea importanţă, gândindu-te la celelalte lucruri. Dar 
hai să fim sinceri. Poliţia va crede una din două: fie că ţi-ai ucis 
soţia, fie că ea este hoaţă. 

Bătrânul îi confirmase gândurile. 

— Şi atunci ce să fac? 

Rinsky îşi ridică din nou ochelarii de citit. 

— Arată-mi SMS-ul pe care ţi l-a trimis înainte să dispară. 

Adam îl găsi. Îi dădu lui Rinsky telefonul şi citi iarăşi mesajul, 
privind peste umărul său. 


POATE CĂ TREBUIE SĂ NE DESPĂRŢIM UN TIMP. SĂ Al 
GRIJĂ DE COPII. NU ÎNCERCA SĂ MĂ CONTACTEZI. O SĂ 
FIE BINE. 


Apoi: 
DĂ-MI DOAR CÂTEVA ZILE. TE ROG. 


Rinsky îl citi, ridică din umeri, îşi scoase ochelarii. 

— Ce poţi să faci? Din câte ştii, soţia ta are nevoie să stea o 
vreme departe de tine. Te-a rugat să n-o contactezi. Aşa că asta 
faci. 

— Nu pot să stau şi să nu fac nimic. 

— Nu, nu poţi. Dar dacă întreabă poliţiştii, da, ăsta-i răspunsul 
tău. 

— De ce m-ar întreba poliţiştii aşa ceva? 

— Mă depăşeşte. Între timp, tu faci tot ce poţi. Ai făcut rost de 
numărul ăla de înmatriculare şi ai venit la mine. Două lucruri 
foarte bune. Există şanse ca soţia ta să se întoarcă acasă din 
proprie iniţiativă. Însă, oricum ar fi, ai dreptate, trebuie să 
încercăm s-o găsim noi mai întâi. Încerc să aflu ceva despre 
această Ingrid Prisby. Poate că există vreun indiciu. 

— Bine, mulţumesc. Apreciez. 

— Adam? 

— Da? 

— Corinne a ta e foarte posibil să fi delapidat banii. Ştii asta. 

— Dacă a făcut-o, a avut un motiv. 

— De exemplu, că a trebuit să fugă. Sau să-l plătească pe 
şantajist. 

— Sau ceva la care noi încă nu ne-am gândit. 

— Orice ar fi, n-ai vrea să le spui poliţiştilor nimic care s-o 
incrimineze. 

— Ştiu asta. 

— Zici că ea era în Pittsburgh? 

— Aşa indica aplicaţia, da. 

— Cunoaşteţi pe cineva acolo? 

— Nu. 

Privi la Eunice, care îi zâmbi şi ridică ceaşca de ceai. O scenă 
casnică perfect normală pentru un observator din afară, dar 
dacă îi cunoşteai starea... 

Adam fu lovit de o amintire. 

— Ce e? 

— In dimineaţa dinainte să dispară, am coborât scara. Băieţii 
erau la masă, însă Corinne era în curtea din spate, vorbea la 
telefon. Când m-a văzut, a închis. 

— Ai idee pe cine a sunat? 

— Nu, dar pot căuta pe net. 

Moş Rinsky se ridică şi-i făcu semn lui Adam să ia loc. Adam 
se aşeză în faţa computerului şi căută pe net compania de 
telecomunicaţii Verizon. Introduse numărul de telefon şi parola. 
O ştia pe dinafară nu pentru că avea memorie bună, ci pentru 
că la astfel de chestii el şi Corinne foloseau întotdeauna 
aproximativ aceeaşi parolă. Cuvântul folosit era BARISTA, cu 
litere mari, întotdeauna. De ce? Pentru că se hotărâseră să 
aleagă parola în timp ce stăteau într-o cafenea şi începuseră să 
caute un cuvânt întâmplător şi, voilà, acolo era un barista. 
Cuvântul era perfect pentru că nu avea absolut nicio legătură cu 
ei. Dacă parola trebuia să fie mai lungă de şapte caractere, era 
BARISTABARISTA. Dacă parola cerea şi cifre, nu numai litere, era 
BARISTA77. 

Pur şi simplu. 

Adam nimeri parola din a doua încercare: BARISTA77. 

Intră pe diverse linkuri şi verifică mai întâi apelurile ei 
recente. Spera să aibă noroc, să reuşească să vadă că sunase 
pe cineva cu câteva ore în urmă sau seara trecută, târziu, dar 
nimic. De fapt, ultimul apel făcut de Corinne fusese cel pe care îl 
căuta - la ora 7:53, în dimineaţa în care fugise. 

Apelul durase numai trei minute. 

leşise în curte, vorbind încet, şi închisese când Adam se 
apropiase. El insistase, însă Corinne refuzase să-i spună cu cine 
vorbise. Dar acum... 

Ochii lui Adam căzură pe numărul de telefon de pe ecran. 
Încremeni, fixându-l cu privirea. 

— Recunoşti numărul? întrebă Moş Rinsky. 


"3 


8 Barista („barman” în limbile italiană şi spaniolă) este un „artist 
al cafelei” care are cunoştinţe vaste despre cafea, prepară şi 
decorează băuturile. (n.r.). 

VP - 176 


— Da, îl recunosc. 

Capitolul 31 


Kuntz aruncă ambele arme în fluviul Hudson. Mai avea 
destule, aşa că nu era mare lucru. 

Luă metroul până pe Strada 168. leşi pe Broadway şi merse 
pe jos trei cvartale până la intrarea spitalului care se numea pe 
vremuri Columbia Presbyterian. Acum era cunoscut drept 
Spitalul pentru Copii Morgan Stanley al New York-Presbyterian. 

Morgan Stanley. Mda, când te gândeşti la îngrijirea copiilor 
bolnavi, primul nume care îţi vine în minte este gigantul 
financiar multinațional Morgan Stanley. 

Dar banii vorbesc. Banii sunt bani. 

Kuntz nu se osteni să-şi arate legitimaţia. Agenţii de pază de 
la recepţie îl cunoşteau bine datorită vizitelor lui frecvente. Mai 
ştiau şi că fusese cândva poliţist în NYPD. Unii, probabil 
majoritatea, ştiau chiar de ce se văzuse silit să demisioneze. 
Apăruse în toate ziarele. Liberalii sclifosiţi din mass-media îl 
crucificaseră - voiau nu numai ca el să-şi piardă slujba şi 
posibilitatea de a-şi câştiga traiul, ci şi să fie închis sub acuzaţia 
de crimă -, dar băieţii de pe stradă îl susţinuseră. Ei înţeleseseră 
că fusese împins să facă ceea ce făcuse. 

Ei înţeleseseră adevărul. 

Cazul ajunsese în presă. Un negru masiv se opusese arestării. 
Fusese prins furând dintr-un magazin alimentar de pe Strada 93, 
iar când proprietarul coreean îl înfruntase, bărbatul îl îmbrâncise 
şi-l lovise. Kuntz şi partenerul său, Scooter, îl încolţiseră pe tip, 
căruia nu-i păsase şi se împotrivise fățiș: 

— Nu merg cu voi. Vream doar nişte ţigări. 

După care uriaşul începuse să se îndepărteze. Erau prezenţi 
doi poliţişti, el tocmai comisese o infracţiune şi pleca după cum 
avea chef. Când Scooter îi tăiase calea, negrul îl îmbrâncise într- 
o parte şi-şi văzuse de drum. 

lar Kuntz îl doborâse brutal. 

De unde era să ştie că tipul masiv avea o problemă de 
sănătate? Serios. Chiar ar trebui să laşi un infractor să plece pur 
şi simplu? Ce faci când un derbedeu nu te ascultă? Incerci să-l 
dobori cu amabilitate? Poate faci ceva care să pună în pericol 

viaţa ta şi a partenerului tău? 

Ce tâmpiţi au făcut regulile astea? 

Pe scurt: tipul murise şi presa progresistă avusese orgasm. 
Totul pornise de la căţeaua aia lesbiană de la postul de 
televiziune prin cablu. Îl numise pe Kuntz ucigaş rasist. 
Sharpton? începuse demonstrațiile. Se ştie stilul. Nu contase cât 
de curat era dosarul lui Kuntz, câte laude pentru curaj primise 
sau în câte ore de voluntariat se ocupase de copiii negri din 
Harlem. Nu contase că avea propriile lui probleme, inclusiv un 
băiat de zece ani care suferea de cancer osos. Nimic nu contase 
nici cât negru sub unghie. 

Acum era un ucigaş rasist - la fel de crud ca orice scursură pe 
care o arestase vreodată. ` 

Kuntz luă liftul până la etajul al şaptelea. Incuviinţă din cap 
spre cabinetul asistentelor şi se îndreptă către salonul 715. Barb 
stătea pe acelaşi scaun. Se întoarse spre el şi-i zâmbi uşor. Sub 
ochi avea cearcăne întunecate. Părul îi arăta de parcă ar fi luat 
un autobuz de noapte ca să ajungă aici, dar când îi zâmbi, el nu 
mai văzu decât asta. 

Fiul lui dormea. 

— Bună, şopti el. 

— Bună, îi răspunse Barb tot în şoaptă. 

— Cum e Robby? 

Barb ridică din umeri. Kuntz se duse lângă pat şi-l privi pe 
băiat. | se rupea inima şi-l făcu să se hotărască. 

— De ce nu te duci acasă? îi zise soţiei. Odihneşte-te puţin. 

— Imediat, răspunse ea. Stai jos şi vorbeşte cu mine. 

Auzim adesea că mass-media e ca un parazit, dar arareori era 
mai adevărat acest lucru decât în cazul lui John Kuntz. Roise şi 
devorase totul, până nu mai rămăsese nimic. El îşi pierduse 
slujba. Îşi pierduse pensia şi beneficiile, dar, cel mai rău dintre 
toate, nu-şi mai permitea să-i ofere fiului său cel mai bun 
tratament posibil. Asta îl apăsase cel mai tare. Orice altceva ar fi 
un tată - poliţist, pompier, şef de trib -, el este cel care are grijă 
de familia lui. Nu stă cu braţele încrucişate privindu-şi fiul în 
suferinţă, fără să facă tot posibilul ca să-i ofere o oarecare 
alinare. 


° Al Sharpton (n. 1954), activist de culoare pentru drepturile 
omului, pastor baptist, moderator de talk-show-uri şi politician. 
(n. tr.). 

Şi atunci, când ajunsese pe treapta cea mai de jos, John Kuntz 
găsise salvarea. 

Nu se întâmplă întotdeauna aşa? 

Prietenul unui prieten îi făcuse legătura cu un tânăr absolvent 
de universitate pe nume Larry Powers. Acesta dezvoltase o nouă 
aplicaţie pentru telefonul mobil, care te ajuta să găseşti 
meseriaşi creştini pentru reparaţiile necesare casei. Ceva de 
genul ăsta. „Caritate şi construcţii”, aşa spunea reclama. La 
drept vorbind, pe Kuntz nu-l interesa aspectul economic. 
Singura lui preocupare era să asigure securitatea persoanelor şi 
a firmelor, să-i protejeze pe angajaţii-cheie şi toate secretele 
meseriei lor. 

Se pricepea la aşa ceva. 

Afacerea, după cum i se explicase, era la început, aşa că 
salariul iniţial era de nimic. Insă reprezenta totuşi ceva, o slujbă, 
un mod de a ţine capul sus. In plus, mai erau şi promisiunile. | se 
oferiseră acţiuni, riscante, desigur, dar aşa se fac marile averi. 
Exista un ţel îndepărtat - bani foarte mulţi - dacă lucrurile 
mergeau foarte bine. 

Şi merseseră. 

Aplicația prinsese cum nu anticipase nimeni, iar acum, după 
trei ani, Bank of America garantase oferta publică iniţială şi, 
dacă treaba mergea bine (nu super-grozav, doar bine), peste 
două luni, când compania avea să fie cotată la bursă, 
participaţia lui John Kuntz putea ajunge să valoreze aproximativ 
şaptesprezece milioane de dolari. 

Gândiţi-vă puţin la suma asta. Şaptesprezece milioane de 
dolari. 

Lasă revenirea. Lasă reabilitarea. Cu banii ăia şi-ar permite 
cei mai buni doctori din lume pentru fiul său. li va asigura lui 
Robby îngrijire la domiciliu şi tot ce e mai bun. li va putea înscrie 
pe ceilalţi doi copii - Karl şi Harry - la şcoli renumite, iar într-o zi, 
poate îi va sprijini în propriile lor afaceri. Va angaja pe cineva s-o 
ajute pe Barb la treburile casei, poate chiar îşi vor petrece 
vacanţa în Bahamas. Ea se uita mereu la reclamele cu Hotelul 
Atlantis, dar, după croaziera de trei zile cu o navă a companiei 
Carnival de acum şase ani, nu mai plecaseră nicăieri. 

Şaptesprezece milioane de dolari. Toate visurile lor aveau să 
se împlinească. 

Acum, din nou, cineva încerca să-i ia totul. 

Lui şi familiei sale. 

Capitolul 32 


Adam trecu pe lângă Stadionul MetLife, terenul echipelor New 
York Giants şi New York Jets. Işi lăsă maşina în parcarea unei 
clădiri de birouri aflate la vreo cinci sute de metri distanţă. 
Clădirea, dar şi tot ce se mai afla în jur, se ridica pe o fostă 
mlaştină. Mirosul era caracteristic pentru New Jersey şi motivul 
multor concepţii greşite despre stat. Miasma era parţial de 
mlaştină (evident), parţial chimică, de la substanţele folosite 
pentru asanarea mlaştinii, şi parţial damf de dormitor care n-a 
fost niciodată aerisit. 

Adunate, dădeau ceva oribil. 

Clădirea de birouri din anii 1970 arăta ca şi cum ar fi fost 
inspirată de casa din sitcomul Brady Bunch, cu mult maroniu şi 
genul de pardoseli din plăci cauciucate care se puteau monta 
rapid. Adam bătu la uşa unui birou de la parter, a cărui fereastră 
dădea spre rampa de încărcare. 

Îi deschise Tripp Evans. 

— Adam? 

— De ce te-a sunat soţia mea? 

Era ciudat să-l vadă pe Tripp scos din elementul lui natural. În 
oraş era popular, plăcut şi important pentru lumea mică în care 
trăia. Aici arăta izbitor de banal. Adam cunoştea vag povestea 
lui. Pe când Corinne crescuse în Cedarfield, tatăl lui Tripp 
deținuse Evans Sporting Goods, situat în centrul oraşului, unde 
se afla acum Farmacia Rite Aid. Timp de treizeci de ani, Evans 
fusese locul de unde toţi puştii din oraş îşi cumpărau 
echipamentul sportiv. Vindea, de asemenea, şi jachete în 
culorile locale şi materiale pentru echipele sportive din liceu. 
Deschiseseră încă două magazine în oraşele învecinate. Când 
Tripp terminase colegiul, se întorsese acasă şi se ocupase de 
marketing. Organiza tururi duminicale şi evenimente pentru a 
păstra Evans în centrul atenţiei. Plătea sportivi profesionişti 
originari din oraş să vină şi să întâmpine clienţii. Fuseseră 
vremuri bune. 

Apoi, ca în cazul multor afaceri de familie, totul o luase razna. 

Apăruse Herman's World of Sporting Goods. Apoi, pe 

autostradă se deschiseseră un magazin Modell's, un Dick's şi 
alte câteva. Încet-încet, afacerea de familie decăzuse şi murise. 
Totuşi, Tripp căzuse în picioare. Experienţa îl ajutase să pună 
mâna pe un post într-o firmă importantă de publicitate de pe 
Madison Avenue, însă restul familiei suferise enorm. Cu câţiva 
ani în urmă, el se mutase în suburbii ca să-şi deschidă propria 
firmă, „aici în mlaştinile din Jersey”, ca să-l cităm pe Bruce 
Springsteen. 

— Vrei să stăm undeva şi să vorbim? întrebă Tripp. 

— Sigur. 

— E o cafenea alături. Hai să facem o plimbare. 

Adam vru să protesteze - nu avea chef de plimbare -, dar 
Tripp o luase deja înainte. 

Tripp Evans purta o cămaşă albă cu mâneci scurte, atât de 
subţire, încât lăsa să se vadă tricoul de dedesubt. Pantalonii 
erau cafenii, că ai unui director de şcoală gimnazială. Pantofii 
păreau prea mari pentru picioarele lui - nu erau ortopedici, dar 
confortabili şi nu prea scumpi şi care par oficiali. În oraş, Adam 
era obişnuit să-l vadă pe Tripp într-un echipament sportiv 
evident mai confortabil - tricouri polo cu emblema clubului de 
lacrosse, pantaloni kaki cu dungă, şapcă cu cozoroc tare şi fluier 
la gât. 

Diferenţa era surprinzătoare. 

Cafeneaua era un local ieftin şi de modă veche, imaginea fiind 
întregită de chelneriţa care-şi ţinea creionul înfipt în coc. 
Amândoi comandară cafele. Simple. Nu era genul de local care 
să servească macchiato sau latte. 

Tripp îşi puse palmele pe tăblia lipicioasă a mesei. 

— Vrei să-mi spui ce se-ntâmplă? 

— Soţia mea te-a sunat. 

— De unde ştii? 

— Am verificat lista de apeluri. 

— Ai verificat... Sprâncenele lui Tripp se înălţară puţin. 
Vorbeşti serios? 

— De ce te-a sunat? 

— Tu de ce crezi? îl contră Tripp. 

— Era vorba despre banii delapidaţi? 

— Bineînţeles că era vorba despre banii delapidaţi. Despre ce 
altceva putea fi vorba? 

Tripp aşteptă o replică, dar Adam nu-i răspunse. 

— Ce ţi-a zis? 

Chelneriţa veni şi trânti cafelele suficient de tare încât câţiva 
stropi să sară în farfurioare. 

— Că mai are nevoie de timp. l-am spus că am amânat destul. 

— Adică? 

— Ceilalţi membri ai consiliului deveneau neliniştiţi. Unii voiau 
fie mai agresivi. Alţii voiau să se ducă imediat la poliţie, cu o 
plângere oficială. 

— De când durează chestia asta? întrebă Adam. 

— Ce, investigația? 

— Da. 

Tripp îşi puse zahăr în cafea. 

— Cam de o lună. 

— O lună? 

— Da. 

— Pe mine de ce nu m-ai informat? 

— Am fost pe-aproape. În seara selecţiei din American Legion 
Hall. Când te-ai năpustit la Bob, m-am gândit că poate ştii deja. 

— Habar n-aveam. 

— Da, acum înţeleg. 

— Ai fi putut să-mi fi zis ceva, Tripp. 

— AŞ fi putut. Doar că m-a oprit ceva. 

— Ce? 

— Corinne m-a rugat să nu-ţi spun. 

Adam încremeni, apoi reuşi să vorbească: 

— Vreau să mă asigur că am înţeles bine. 

— Atunci să văd dacă-ţi pot explica. Corinne ştia că o aveam 
în vizor în problema furtului, aşa că ne-a spus clar că nu trebuie 
să-ţi vorbim despre asta. Ai înţeles bine. 

Adam se lăsă pe spate. 

— Deci ce ţi-a zis Corinne în dimineaţa în care te-a sunat? 

— Mi-a mai cerut un răgaz. 

— l-ai acordat? Ş 

— Nu. l-am dat de înţeles că nu mai are timp. Incercasem 
destul să ţin în frâu consiliul. 

— Când spui consiliul... 

— Mă refer la toţi, dar în special la Bob, Cal şi Len. 

— Cum a reacţionat Corinne? 

— M-a rugat - ba nu, cred că termenul corect ar fi m-a 
implorat - să-i mai las o săptămână. A zis că poate dovedi că e 

complet nevinovată, dar că mai avea nevoie de o păsuire. 

— Ai crezut-o? 

— Sincer? 

— De preferat. 

— Nu, n-am mai crezut-o. 

— La ce te-ai gândit? 

— M-am gândit că încerca să găsească o cale să pună banii la 
loc. Ştia că nu voiam s-o dăm în judecată. Voiam doar să 
recuperăm banii în totalitate. Aşa că m-am gândit că-şi contacta 
rudele sau prietenii sau acţiona în vreun fel, ca să adune banii. 

— De ce să nu fi apelat la mine? 

Tripp nu-i răspunse. Doar sorbi din cafea. 

— Tripp? 

— Nu pot să-ţi răspund. 

— N-are nicio noimă. 

Celălalt continua să soarbă din cafea. 

— Tripp, de când o cunoşti pe Corinne? 

— Ştii răspunsul. Am crescut amândoi în Cedarfield. E cu doi 
ani mai mică decât mine - de-o vârstă cu Becky a mea. 

— Aşadar, ştii că ea n-ar fi făcut aşa ceva. 

Tripp privea fix în ceaşca de cafea. 

— Aşa am crezut multă vreme. 

— Ce te-a făcut să te răzgândeşti? 

— Haide, Adam. Ai fost procuror. Nu cred că Corinne s-a 
apucat să fure pur şi simplu dintr-odată. Ştii cum stau lucrurile. 
Când auzi despre o bătrânică drăguță care delapidează din 
fondurile bisericii sau, la naiba, despre un membru al consiliului 
sportiv care delapidează, nu pleci de la ipoteza că a făcut-o 
intenţionat. Apelezi la cele mai bune intenţii, nu-i aşa? Dar te 
înfiorează. 

— Nu şi Corinne. 

— Nimeni, nu doar Corinne. Aşa gândim întotdeauna. lar când 
se întâmplă, suntem şocaţi, nu? 

Adam îşi dădea seama că Tripp era pe punctul să se lanseze 
într-un discurs filosofic. O clipă se gândi să-l oprească, însă 
poate era mai bine să-l lase să continue. Dacă vorbea mai mult, 
putea afla mai multe. 

— Să presupunem că stai noaptea târziu să planifici 
antrenamentele de lacrosse. Munceşti din greu şi poate te afli 
într-un local, aşa ca ăsta, şi comanzi o cafea, ca asta pe care o 

bem acum. Poate ţi-ai uitat portofelul în maşină şi-ţi spui: „Ce 
dracu, organizaţia oricum ar trebui să plătească pentru asta”. O 
cheltuială legitimă, corect? 

Adam nu răspunse. 

— Apoi, câteva săptămâni mai târziu, un arbitru nu se 
prezintă la un meci din să zicem, Toms River, iar tu pierzi trei 
ore din timpul tău înlocuindu-l, aşa că, da, organizaţia ar putea 
măcar să-ţi plătească benzina pentru deplasare. După aia, poate 
ai nevoie de o masă, pentru că eşti departe de casă şi meciul a 
durat mult. Trebuie să plăteşti pizzele antrenorilor, atunci când 
din cauza şedinţei consiliului aţi sărit peste cină. Apoi trebuie să 
angajezi adolescenţi din oraş ca să arbitreze meciurile copiilor, 
aşa că te asiguri că băiatul tău primeşte slujba aia. Păi, de ce 
nu? Cine ar fi mai bun? N-ar trebui ca familia ta să beneficieze 
de pe urma voluntariatului tău? 

Adam aşteptă. 

— Şi tot aluneci în felul ăsta. Aşa începe. Apoi într-o zi rămâi 
în urmă cu rata la maşină şi ce să vezi - organizaţia ta are 
fonduri suplimentare. Datorită ţie. Aşa că împrumuţi nişte bani. 
Nu mare lucru, o să-i pui la loc. li faci rău cuiva? Nimănui. Aşa te 
amăgeşti să crezi. 

Tripp se opri şi se uită la Adam. 

— Doar nu vorbeşti serios, spuse Adam. 

— Serios ca un infarct, prietene. 

Tripp se uită ostentativ la ceas. Aruncă pe masă câteva 
bancnote şi se ridică. 

— Cine ştie? Poate greşim toţi în privinţa Corinnei. 

— Tu greşeşti. 

— Asta m-ar surprinde foarte tare. 

— Ţi-a cerut o păsuire. Nu i-o poţi acorda pur şi simplu? 

Tripp oftă încet şi-şi ridică puţin pantalonii. 

— O să-ncerc. 

Capitolul 33 


În cele din urmă, Audrey Fine zise ceva relevant. Şi asta îi 
dădu Johannei primul indiciu real. 

Şefa poliţiei, Johanna Griffin, avusese dreptate în privinţa 
tipilor de la poliţia districtuală. Intraseră pe făgaşul ideii fixe că 
soţul e de vină şi se concentraseră pe Marty Dann în anchetarea 
uciderii lui Heidi. Nici măcar faptul că bietul Marty avea un alibi 
indestructibil pentru momentul crimei nu-i descurajase. Încă. 
Presupuseseră din start că este vorba despre o „lovitură 
profesionistă”, aşa că acum săpau în listele de apeluri, SMS-uri 
şi e-mailuri ale săracului Marty. Întrebau prin birourile de la 
firma TTI Floor Care despre comportamentul lui din ultima 
vreme, despre relaţiile lui, despre locurile unde se ducea să 
mănânce sau să bea, genul ăsta de lucruri, sperând să găsească 
vreo legătură între Marty şi un posibil asasin. 

Prânzul era cheia. 

Dar nu unde prânzise Marty. Aici băieţii de la districtuală o 
dăduseră iarăşi în bară. 

Important era unde mâncase Heidi. 

Johanna ştia despre prânzul săptămânal pe care Heidi îl lua cu 
fetele. Chiar participase o dată sau de două ori. La început, 
Johanna îl privise ca pe un răsfăţ, ca pe o pierdere de vreme a 
celor privilegiați. Era şi ceva din asta, însă era vorba şi despre 
femei care doreau să ţină legătura cu alte femei. Erau femei 
care-şi făcuseră o prioritate din prelungirea orei de masă, pentru 
a putea petrece timp cu prietenele şi pentru a se gândi şi la 
altceva decât la familie sau la carieră. 

Ce era rău în asta? 

Săptămâna asta, prânzul avusese loc în Red Lobster şi le 
inclusese pe Audrey Fine, Katey Brannum, Stephanie Keiles şi 
Heidi. Niciuna nu observase nimic neobişnuit. Opinia comună 
era că Heidi, cu mai puţin de douăzeci şi patru de ore înainte de 
a fi ucisă în propria-i casă, fusese, ca de obicei, efervescentă. 
Era straniu să discute cu femeile acelea. Toate erau mai mult 
decât devastate. Toate simțeau că-şi pierduseră cea mai bună 
prietenă, singura persoană căreia i se puteau confesa, cea mai 

puternică dintre ele. 

Şi Johanna simţea la fel. Da, Heidi era magică. Era una dintre 
acele persoane care îi fac pe cei din jur să se simtă cumva mai 
bine în pielea lor. 

Cum, se întreba Johanna, poate un singur glonţ să distrugă un 
astfel de spirit? 

Aşa că ea se întâlni cu întregul grup care luase prânzul şi le 
ascultă fără să obţină nimic. Era pe punctul să renunţe şi să 
vadă dacă nu putea găsi altă pistă, altceva ce băieţii de la 
districtuală n-ar lua în considerare, când Audrey îşi aminti ceva. 

— Heidi a stat de vorbă în parcare cu o pereche de tineri. 

Johanna nu mai era atentă, ci se pierduse în amintiri. Cu 
douăzeci de ani în urmă, după multe încercări şi eşecuri, 
Johanna rămăsese „miraculos” însărcinată prin fecundare în 
vitro. Când aflase vestea, Heidi fusese cu ea la ginecolog. Şi tot 
Heidi fusese prima persoană pe care Johanna o sunase când 
pierduse sarcina. Heidi venise la ea. Johanna se aşezase pe 
scaunul din dreapta şoferului şi-i dăduse vestea. Cele două 
stătuseră mult în maşină, plângând. Johanna n-avea să uite 
niciodată cum Heidi îşi lăsase capul pe volan, cu părul împrăştiat 
ca un evantai, şi plânsese pentru pierderea Johannei. Cumva 
amândouă ştiau. 

Nu aveau să mai existe miracole. Sarcina aceea fusese unica 
şansă a Johannei. Ea şi Ricky nu mai avuseseră niciodată copii. 

— Stai aşa, spuse Johanna. Ce pereche de tineri? 

— Ne-am luat la revedere şi ne-am dus la maşini. Eu am 
plecat spre Orange Place, dar camionul ăla a trecut aşa de 
repede, că am crezut că o să-mi zboare bara din faţă. M-am 
uitat în oglinda retrovizoare şi am văzut-o pe Heidi stând de 
vorbă cu un cuplu de tineri. 

— Poţi să-i descrii? 

— Nu prea. Fata era blondă. El purta o şapcă. Mi-am imaginat 
că probabil îi cer indicaţii despre cum să ajungă undeva. 

Audrey nu-şi mai amintea nimic altceva. De ce şi-ar fi amintit? 
Dar peste tot, mai ales în parcările magazinelor mari şi ale 
restaurantelor, existau camere video de supraveghere. Ar fi 
durat mult să obţină un mandat, aşa că Johanna se duse la Red 
Lobster pe cont propriu. Şeful securităţii îi puse înregistrarea pe 
un DVD, ceea ce părea puţin demodat, şi-i ceru să i-l aducă 
înapoi. 

— Politica firmei, îi zise el Johannei. Avem nevoie de DVD. 

— Nicio problemă. 

Secţia de poliţie din Beachwood avea un DVD-player. Johanna 
intră grăbită în biroul ei, închise uşa şi introduse discul în fantă. 
Ecranul prinse viaţă. Tipul de la securitate îşi cunoştea meseria. 
După două secunde, o văzu pe Heidi apărând în colţul din 
dreapta. Johanna oftă zgomotos. Faptul că-şi vedea prietena 
decedată când era încă vie, clătinându-se uşor pe tocuri, făcea 
tragedia să devină şi mai reală. 

Heidi era moartă. Dispărută pentru totdeauna. 

Înregistrarea nu avea sunet. Heidi înainta. Dintr-odată, se opri 
şi ridică privirea. În faţa ei erau un bărbat cu şapcă şi o femeie 
blondă. Păreau într-adevăr tineri. Mai târziu, când Johanna 
revăzu înregistrarea pentru a doua, a treia şi a patra oară, 
încercase să le distingă trăsăturile, însă de la acea înălţime şi 
din acel unghi nu se putea vedea mare lucru. In cele din urmă, 
avea s-o trimită la poliţia districtuală şi să-i lase pe tipii cu 
tehnica şi computerele lor să obţină tot ce se putea din 
înregistrare. 

Dar nu încă. 

La început, privind fără sonor, părea într-adevăr că tinerii cer 
indicaţii. Aşa putea deduce un observator ocazional. Insă, odată 
cu scurgerea timpului, Johannei i se părea că discuţia devine 
mai rece. În primul rând, dura prea mult ca să fie vorba doar 
despre indicaţii. Mai mult decât atât, Johanna îşi cunoştea 
prietena. Îi cunoştea ticurile şi limbajul corporal, iar acum, chiar 
şi fără să audă, îşi dădea seama din acestea că prietena ei nu 
era în regulă. 

Pe măsură ce conversaţia continua, Johanna se crispa tot mai 
mult. La un moment dat i se păru că picioarele prietenei ei vor 
ceda. O clipă mai târziu, tânăra pereche urcă în maşină şi plecă. 
Heidi stătu în parcare aproape un minut întreg, năucită, 
pierdută, înainte de a sui în maşină. Din unghiul acela, Johanna 
n-o mai putea vedea. Timpul trecea. Zece secunde. Douăzeci, 
treizeci. Apoi, brusc, se zări o mişcare prin parbriz. Johanna miji 
ochii şi se apropie de ecran. Era greu de văzut, greu de distins, 
dar Johanna îşi dădu seama ce vedea. 

Părul lui Heidi împrăştiat ca un evantai. 

„O, nu...” 

Heidi îşi lăsase capul pe volan, la fel cum făcuse în urmă cu 

douăzeci de ani, când Johanna îi spusese că pierduse sarcina. 

Era convinsă că plângea. 

— Ce dracului i-au zis? întrebă ea cu voce tare. 

Derulă filmarea înapoi şi văzu cum perechea de tineri ieşea 
din parcare. Încetini, apoi apăsă pe butonul de pauză. Mări 
imaginea, luă telefonul şi formă un număr. 

— Salut, Norbert, am nevoie să-mi cauţi rapid un număr de 
înmatriculare auto. 

Capitolul 34 


Thomas îşi aştepta tatăl în bucătărie. 

— Ceva nou despre mama? 

Adam sperase că niciunul dintre fiii lui nu ajunsese încă 
acasă. După ce petrecuse întregul drum spre casă întrebându-se 
ce să facă, îi venise oarecum o idee. Trebuia să urce şi să facă 
nişte căutări pe computer. 

— Ar trebui să vină curând, spuse el. Apoi, schimbând imediat 
subiectul, adăugă: Unde-i fratele tău? 

— La lecţia de tobe. Se duce pe jos după şcoală, dar de obicei 
îl aduce mama acasă. 

— La ce oră? 

— Peste patruzeci şi cinci de minute. 

Adam încuviinţă. 

— E pe Goffle Road, nu? 

— Exact. 

— Bun, super. Uite, am ceva de făcut. Putem ieşi să cinăm la 
Cafe Amici după ce îl luăm pe el, bine? 

— Mă duc la sala de forţă cu Justin. 

— Acum? 

— Da. 

— Păi, trebuie să mănânci. 

— Imi fac eu ceva când mă întorc. Tată? 

— Ce e? 

Stăteau amândoi unul lângă altul în bucătărie, tată şi fiu, fiul 
apropiindu-se de vârsta bărbăţiei. Thomas era cu numai doi 
centimetri mai scund decât tatăl lui, iar după cum ridica greutăţi 
şi se antrena, Adam se întreba dacă nu avea să-l depăşească. 
Cu şase luni în urmă, Thomas îşi provocase tatăl la un meci la 
baschet unu la unu şi, pentru prima dată, Adam trebuise să se 
străduiască din greu pentru o victorie cu 11 la 8. Se întreba 
dacă acum scorul n-ar fi invers şi cum s-ar simţi dacă ar fi aşa. 

— Sunt îngrijorat, zise Thomas. 

— Nu fi. 

O spusese mai degrabă ca reacţie părintească decât ca pe 
ceva adevărat sau temeinic. 

— De ce a fugit mama aşa? 

— Ţi-am zis. Uite ce-i, Thomas, eşti destul de mare ca să 
înţelegi. Eu şi mama ta ne iubim foarte mult. Dar uneori părinţii 
au nevoie de puţină depărtare. 

— Unul de celălalt, spuse Thomas cu o uşoară încuviinţare din 
cap. Dar nu de Ryan şi de mine. 

— Mă rog, da şi nu. Câteodată trebuie să ne îndepărtăm de 
tot. 

— Tată? 

— Ce e? 

— Nu te cred. Nu vreau să par îngâmfat sau aşa ceva, şi da, 
înţeleg. Aveţi şi voi vieţile voastre. Nu trăiţi doar pentru noi. Aşa 
că probabil înţeleg că mama avea nevoie... ştiu şi eu, să se 
îndepărteze, să se descarce sau ce-o fi. Dar mama e mamă, 
înţelegi? Mai întâi ne-ar vorbi, iar dacă a făcut-o dintr-un impuls 
de moment, ne-ar contacta cumva. Ne-ar răspunde la mesaje. 
Ne-ar zice să nu ne facem griji. Mama e o mulţime de lucruri, 
însă, îmi pare rău, în primul rând e mama noastră. 

Adam nu ştia sigur ce să mai spună, aşa că rosti oarecum 
stupid: 

— O să fie bine. 

— Şi asta ce-nseamnă? 

— Mi-a transmis să am grijă de voi şi s-o las câteva zile. M-a 
rugat să n-o contactez. 

— De ce? 

— Nu ştiu. 

— Chiar sunt speriat. 

Acum glasul aproape-bărbatului suna din nou ca al un băieţel. 
Era datoria unui tată să-i adoarmă îngrijorarea aceea. Thomas 
avea dreptate. Corinne era în primul şi în primul rând mamă, iar 
el, Adam, era tată. Îţi protejezi copiii. 

— O să fie bine, zise şi auzi cât de gol îi sună glasul. 

Thomas clătină din cap, iar maturitatea îi reveni la fel de 
repede cum dispăruse. 

— Nu, tată, n-o să fie. 

Se întoarse, îşi şterse lacrimile de pe faţă şi se îndreptă spre 
uşă. 

— Mă duc să mă-ntâlnesc cu Justin. 

Adam fu cât pe ce să-l cheme înapoi, dar la ce-ar fi folosit? Nu 
avea niciun cuvânt de alinare şi - cine ştie? - dacă stătea cu 

prietenul lui, Thomas putea să se desprindă puţin. Soluţia - 
singura alinare reală acum - era s-o găsească pe Corinne. Adam 
avea nevoie să mai sape, să-şi dea seama ce se întâmplă, să le 
dea fiilor lui răspunsuri reale. Aşa că-l lăsă pe Thomas să plece 
şi urcă scara. Mai era timp până la încheierea lecţiei de tobe. 

Se gândi iar, în treacăt, dacă n-ar trebui să implice poliţia. Nu 
se mai temea cu adevărat că s-ar bănui că i-a făcut ceva soţiei 
sale - n-are decât să creadă cine ce-o vrea -, însă ştia din 
experienţă că poliţia operează cu fapte. Primul fapt: Corinne şi 
Adam se certaseră. Al doilea: Corinne îi trimisese deja un SMS 
lui Adam, prin care îi spunea că dorea să stea câteva zile 
departe de el şi să n-o contacteze. 

Mai avea poliţia nevoie şi de un al treilea fapt? 

Se aşeză la computer. Acasă la Moş Rinsky, verificase repede 
ultimele apeluri de pe mobilul Corinnei. Acum voia să se uite 
mai în detaliu la apelurile şi la SMS-urile ei. Oare Străinul sau 
acea Ingrid Prisby o sunase pe Corinne ori îi trimisese vreun 
SMS? Părea puţin probabil - Străinul îl abordase şi pe el fără 
niciun avertisment -, dar exista o şansă ca lista ei de apeluri să-i 
dea vreun indiciu. 

Nu dură mult totuşi până să-şi dea seama că nu era nimic de 
dezgropat. Soţia lui era, după cum reieşea din comunicațiile ei 
recente, o carte deschisă. Nu exista nicio surpriză. Cele mai 
multe numere le cunoştea din memorie - apeluri şi SMS-uri 
către el, băieţi, prieteni, colegi, membrii comitetului clubului de 
lacrosse, cam asta era tot. Mai găsi şi alte câteva apeluri, dar 
erau la restaurante, pentru rezervări, la spălătorie, pentru 
preluarea hainelor, genul ăsta de lucruri. 

Niciun indiciu. 

Adam se gândi ce era de făcut. Da, Corinne era o carte 
deschisă. Aşa părea după recentele ei mesaje şi apeluri 
telefonice. 

Cuvântul-cheie: recente. 

Mintea îi zbură înapoi la surpriza de pe cardul Visa, plata către 
Novelty Funsy de acum doi ani. 

Atunci Corinne fusese mai mult decât surprinzătoare, nu? 

Ceva provocase achiziţia aceea. Dar ce? Nu te decizi pur şi 
simplu într-o zi să înscenezi o sarcină. Se întâmplase ceva. 
Sunase pe cineva. Sau cineva o sunase pe ea. Sau îi trimisese 
un SMS. 

Ceva. 

Lui Adam îi luă câteva minute să obţină arhivele din urmă cu 
doi ani, însă reuşi. Ştia că soţia lui făcuse în februarie prima 
comandă la Fake-A-Pregnancy. Aşa că porni căutarea de acolo. 
Trecu prin lista apelurilor, mai mult în jos decât în sus. 

La început nu găsi decât suspecţii de serviciu - apeluri şi 
mesaje către el, băieţi, prieteni, colegi... 

Apoi Adam văzu un număr cunoscut şi inima i se opri. 

Capitolul 35 


Sally Perryman stătea singură la capătul îndepărtat al barului, 
sorbind dintr-o bere şi citind Mew York Post. Purta încă bluză 
albă şi fustă gri dreaptă. Avea părul strâns la spate în coadă. Işi 
pusese haina pe scaunul de alături, ocupându-l pentru el. Când 
Adam se apropie, o mută fără să ridice ochii din ziar. Bărbatul se 
aşeză pe scaun. 

— A trecut ceva timp, zise Sally. 

Tot nu ridicase ochii din ziar. 

— Aşa e, spuse Adam. Cum merge munca? 

— Mult de lucru, clienţi mulţi. 

În cele din urmă îi întâlni privirea. Adam i-o susţinu, simțind o 
mică împunsătură în piept. 

— Nu pentru asta ai sunat. 

— Nu. 

Era unul dintre acele momente în care zgomotele dispar şi tot 
restul lumii devine un fundal pentru el şi ea şi nimic altceva. 

— Adam? 

— Ce e? 

— Nu mă prind cum stau lucrurile. Zi-mi ce vrei. 

— Te-a sunat vreodată soţia mea? 

Sally clipi ca şi cum întrebarea ar fi reprezentat şi pentru ea o 
împunsătură. 

— Când? 

— Oricând. 

Femeia îşi întoarse ochii la bere. 

— Da. O dată. 

Se aflau într-unul dintre acele baruri zgomotoase dintr-un 
restaurant, genul specializat în apetitive prăjite în ulei şi care 
are un milion de ecrane TV ce transmit vreo două evenimente 
sportive. Barmanul veni şi se prezentă cu mare pompă. Adam 
ceru repede o bere, ca să-l facă să plece. 

— Când? întrebă el. d 

— Acum doi ani, presupun. In timpul cazului. 

— Nu mi-ai spus niciodată. 

— A fost doar o dată. 

— Totuşi. 

— Ce mai contează acum? 

— Ce ţi-a zis? 

— Ştia că ai fost la mine acasă. 

Adam aproape că întrebă de unde, dar, desigur, ştia 
răspunsul, nu-i aşa? Ea pusese aplicaţii de urmărire pe toate 
telefoanele. Putea verifica oricând unde se aflau băieţii. 

Sau el. 

— Altceva? 

— Voia să ştie de ce ai fost acolo. 

— Şi ce i-ai spus? 

— Că era vorba despre o problemă de serviciu. 

— Ai asigurat-o că nu s-a întâmplat nimic, da? 

— Nu s-a întâmplat nimic, Adam. Eram obsedaţi de caz. Dar 
aproape că s-a întâmplat. 

— Aproape nu contează. 

Un zâmbet trist trecu peste buzele ei. 

— Probabil că pentru soţia ta contează. 

— Te-a crezut? 

Sally ridică din umeri. 

— N-am mai avut nicio veste de la ea. 

El rămase privind-o. Deschise gura, fără să fie sigur ce să 
zică, dar ea îl opri, ridicând mâna. 

— Nu. 

Avea dreptate. Adam se ridică de la bar şi ieşi. 

Când intră în garaj, Străinul se gândi, ca aproape de fiecare 
dată când venea aici, la toate companiile renumite despre care 
se spune că începuseră exact aşa. Steve Jobs şi Steve Wozniak 
înfiinţaseră Apple (de ce nu-şi numiseră firma Steves?) vânzând 
cincizeci de bucăţi din Apple l, noile computere create de 
Wozniak, într-un garaj din Cupertino, California. Jeff Bezos 
lansase Amazon ca librărie online din garajul lui din Bellevue, 
Washington. Google, Disney, Mattel, Hewlett-Packard, Harley- 
Davidson, toate îşi începuseră viaţa, dacă e să crezi legenda, în 
garaje mici, banale. 

— Vreo veste despre Dan Molino? întrebă Străinul. 

In garaj erau trei persoane, care stăteau în faţa unor 
computere puternice cu monitoare mari. Pe un raft, alături de 
cutiile de vopsea pe care tatăl lui Eduardo le aşezase acolo cu 
peste zece ani în urmă, se aflau patru routere Wi-Fi. Eduardo, 
categoric cel mai bun dintre ei când venea vorba despre 
aspectele tehnice ale muncii lor, pusese la punct un sistem prin 
care nu numai că semnalul ieşea şi parcurgea întreaga lume, 
făcându-i atât de anonimi pe cât permite internetul, dar dacă 
cineva le-ar fi luat totuşi urma, routerele intrau automat în 
acţiune şi îi mutau pe alt server. De fapt, Străinul nu înţelegea 
chiar tot, dar nici nu trebuia. 

— A plătit, zise Eduardo. 

Eduardo avea păr ţepos, care avea mereu nevoie să fie tuns, 
şi aspect de ins nebărbierit care îl făcea să pară mai degrabă 
neglijent decât hipster. Era un hacker de şcoală veche care se 
bucura de vânătoare la fel de mult ca de indignarea morală şi 
de bani. 

Lângă el stătea Gabrielle, mamă singură a doi copii şi de 
departe cea mai în vârstă dintre ei, la patruzeci şi patru de ani. 
In urmă cu douăzeci de ani, lucrase ca operator la o linie de sex 
prin telefon. Ideea era să-l ţină pe tip la receptor cât mai mult 
timp posibil, taxându-l cu 3,99 dolari minutul. Mai recent, în 
aceeaşi idee, Gabrielle pozase în diverse roluri de gospodine 
casnice pe un site de întâlniri „fără obligaţii”. Treaba ei era să-i 

ademenească pe clienţi (adică pe fraieri) făcându-i să creadă că 
sexul era iminent după ce perioada de încercare gratuită se 
termina şi astfel ei plăteau cu cardul un abonament pe un an 
întreg. 

Merton, cel mai nou coleg al lor, avea nouăsprezece ani, era 
slab, tatuat peste tot, ras în cap şi cu ochi albaştri strălucitori, 
aflat puţin sub limita normalităţii mintale. Purta blugi largi cu 
lanţuri ce îi ieşeau din buzunare, care te duceau cu gândul fie la 
un motociclist, fie la un sadomasochist, greu de ales care din 
două. Îşi curăța unghiile cu briceagul şi-şi petrecea timpul liber 
făcând voluntariat pentru un teleevanghelist care îşi ţinea 
slujbele pe un stadion de o mie două sute de locuri. Ingrid îl 
băgase în afacere pe Merton, pe care-l cunoscuse când lucra la 
website-ul unei firme numite The Five. 

Merton se întoarse spre Străin. 

— Pari dezamăgit. 

— Acum o să scape. 

— Ce, cu faptul că ia steroizi ca să joace fotbal la nivel înalt? 
Mare lucru. Probabil optzeci la sută dintre puştii ăia iau ceva. 

Eduardo fu de acord. 

— Noi ne respectăm principiile, Chris. 

— Mda, spuse Străinul. Ştiu. 

— Principiile tale, de fapt. 

Străinul, al cărui nume adevărat era Chris Taylor, aprobă din 
cap. Chris era fondatorul mişcării, chiar dacă garajul îi aparţinea 
lui Eduardo, care fusese primul alături de el. Intreprinderea 
începuse ca o distracţie, ca o tentativă de a îndrepta lucrurile. 
Curând, Chris înţelesese că mişcarea putea să devină în acelaşi 
timp o afacere profitabilă şi o cale de a face bine. Pentru asta 
însă, pentru ca unul dintre aspecte să nu-l înăbuşe pe celălalt, 
trebuia ca toţi să respecte principiile iniţiale. 

— Atunci ce nu-i în regulă? întrebă Gabrielle. 

— Ce te face să crezi că ceva nu-i în regulă? 

— Tu nu vii aici decât dacă apare vreo problemă. 

Era destul de adevărat. Eduardo se lăsă pe spate. 

— A fost vreo problemă cu Dan Molino sau cu fiul lui? 

— Da şi nu. 

— Avem banii, zise Merton. Nu se poate să fi fost aşa de rău. 

— Da, dara trebuit să mă descurc singur. 


=sit 

— Trebuia să fie şi Ingrid acolo. 

Toţi schimbară priviri. Gabrielle rupse tăcerea: 

— Probabil s-a gândit că o femeie o să atragă atenţia la o 
selecţie de fotbal. 

— Posibil, spuse Chris. Are cineva veşti de la ea? 

Eduardo şi Gabrielle clătinară din capete. Merton se ridică şi 
întrebă: 

— Stai puţin, când ai vorbit cu ea ultima dată? 

— Când am abordat-o pe Heidi Dann în Ohio. 

— Şi trebuia să te întâlneşti cu ea la selecţie? 

— Aşa a zis. Am urmat protocolul, aşa că am călătorit separat 
şi nu am vorbit unul cu altul. 

Eduardo începu din nou să tasteze. 

— Aşteaptă, Chris, să verific ceva. 

Chris. Era aproape bizar să audă pe cineva rostindu-i numele. 
În ultimele câteva săptămâni fusese anonim, un străin, şi nimeni 
nu-i spunea pe nume. Chiar şi cu Ingrid, protocolul era clar: fără 
nume. Anonimi. Era o ironie a sorții, desigur. Cei pe care îi 
abordau îşi asumaseră şi doreau anonimatul, fără să-şi dea 
seama că în realitate acesta nu exista pentru ei. 

Pentru Chris - pentru Străin -, anonimatul exista. 

— Conform programului, zise Eduardo fixând ecranul, Ingrid 
trebuia să meargă ieri în Philadelphia şi să returneze maşina 
închiriată. Lasă-mă să verific şi să văd... Ridică privirea. La 
dracu! 

— Ce-i? 

— N-a returnat maşina. 

Încăperea îngheţă. 

— Trebuie s-o sunăm, spuse Merton. 

— E riscant, replică Eduardo. Dacă a fost descoperită, e 
posibil ca mobilul ei să se afle în mâini nepotrivite. 

— Trebuie să încălcăm protocolul, decise Chris. 

— Cu atenţie, adăugă Gabrielle. 

Eduardo încuviinţă din cap. 

— O s-o sun prin Viber şi o să trec legătura prin două IP-uri din 
Bulgaria. Ar trebui să-mi ia cinci minute. 

Îi luă cam trei. 

Telefonul sună. O dată, de două ori, apoi, la al treilea apel, 
cineva răspunse. Se aşteptau să audă vocea lui Ingrid, dar nu fu 
aşa. 

O voce de bărbat întrebă: 

— Cine e, vă rog? 

Eduardo închise imediat. Toţi patru încremeniră o clipă, iar în 
garaj se lăsă o linişte deplină. Apoi Străinul - Chris Taylor - zise 
ceea ce gândeau toţi. 

— Am fost compromişi. 

Ei nu făcuseră nimic rău. 

Sally Perryman era partener junior la firma desemnată să-l 
secondeze pe Adam într-un caz care consuma timp, în care erau 
implicaţi proprietarii imigranţi ai unui restaurant grecesc. 
Aceştia munciseră, obţinând mulţumire şi profit, vreme de 
patruzeci de ani în acelaşi loc din Harrison, până când o 
corporație puternică ridicase pe stradă o nouă clădire de birouri, 
ceea ce făcuse autorităţile să tragă concluzia că drumul care 
ducea la clădirea respectivă trebuia să fie lărgit pentru a se 
potrivi noului trafic. lar asta implica demolarea restaurantului. 
Adam şi Sally luptau cu guvernul, bancherii şi, în cele din urmă, 
cu corupţia la nivel înalt. 

Câteodată abia aştepţi să te trezeşti dimineaţa şi să te apuci 
de lucru şi urăşti când ziua se termină. Te prinde. Mănânci, bei, 
dormi cu gândul la caz. Acesta fusese unul dintre acele cazuri. 
Te apropii de cel care e alături de tine în ceea ce începi să 
consideri o luptă glorioasă şi dificilă. 

El şi Sally Perryman se apropiaseră. 

Foarte mult. 

Totuşi nu fusese nimic fizic - nici măcar un sărut. Nu fuseseră 
depăşite graniţele, dar se apropiaseră de ele, le forţaseră şi 
poate chiar călcaseră pe ele, dar nu trecuseră niciodată dincolo. 
Vine o etapă, aflase Adam, când stai aproape de graniţele 
acelea, clătinându-te, o viaţă de o parte, o viaţă de cealaltă, şi 
la un anumit punct fie traversezi, fie ceva se ofileşte şi moare. În 
acest caz, ceva murise. La două luni după închiderea cazului, 
Sally Perryman plecase şi se angajase într-o firmă de avocatură 
din Livingston. 

Se terminase. 

Corinne însă o sunase pe Sally. 

De ce? Răspunsul părea evident. Adam încercă să analizeze, 
încercă să formuleze teorii şi ipoteze care ar fi putut lămuri cei 
se întâmplase Corinnei. Poate câteva piese se îmbinau. 
Imaginea care începea să se formeze nu era plăcută. 

Trecuse de miezul nopţii. Băieţii se culcaseră. Acum casa 

părea tristă. O parte din Adam ar fi vrut ca ei să-şi exprime 
temerile, dar acum, cea mai mare parte a sa îşi dorea ca băieţii 
să le blocheze, să mai reziste o zi sau două, până se întorcea 
Corinne acasă. In final, era singurul lucru care putea îndrepta 
situaţia. 

Trebuia s-o găsească pe Corinne. 

Moş Rinsky îi trimisese informaţiile preliminare despre Ingrid 
Prisby. Deocamdată, nimic notabil sau spectaculos. Locuia în 
Austin, absolvise în urmă cu opt ani Rice University din Houston, 
lucrase pentru două start-upuri de internet. Rinsky găsise un 
număr de telefon de acasă. Mesageria vocală intra imediat, cu o 
voce robotică presetată. Adam lăsă un mesaj rugând-o pe Ingrid 
să-l sune. Rinsky îi mai furnizase şi numărul de telefon şi adresa 
mamei lui Ingrid. Adam se gândi s-o sune, dar se întreba cum s- 
o abordeze. Era târziu. Decise să mai cugete peste noapte. 

Şi acum? 

Ingrid Prisby avea o pagină de Facebook şi el se întrebă dacă 
i-ar putea oferi mai multe indicii. Adam avea, de asemenea, 
pagină de Facebook, însă intra rareori acolo. El şi Corinne îşi 
făcuseră pagini cu ani în urmă, când soţia lui, aflată într-o pasă 
nostalgică, citise un articol potrivit căruia reţelele sociale 
reprezintă un mijloc minunat pentru cei de vârsta lor care vor 
să-şi regăsească prieteni vechi. Pe Adam, trecutul îl atrăgea 
prea puţin, totuşi acceptase. Abia dacă se atinsese de pagina lui 
după ce-şi pusese fotografia de profil. Corinne fusese oarecum 
mai entuziastă în legătură cu reţelele sociale, dar se îndoia că şi 
ea intra mai des de două-trei ori pe săptămână. 

Dar cine putea să ştie cu adevărat? 

Îşi aminti cum stătuse chiar în camera asta alături de Corinne, 
când îşi creaseră profilurile de Facebook. Începuseră să caute şi 
să se „împrietenească” cu rude şi cu vecini. Adam se uitase la 
pozele postate de prietenii lui din colegiu - imagini cu familii 
zâmbitoare pe plajă, mese de Crăciun, sporturi ale copiilor, 
vacanțe la schi la Aspen, soţia bronzată cu braţele în jurul 
soţului surâzător, genul ăsta de lucruri. 

— Toată lumea pare fericită, îi spusese Corinnei. 

— Să nu-ncepi şi tu! 

— Ce anume? 

— Toată lumea pare fericită pe Facebook, zisese Corinne. E ca 
o compilaţie a celor mai mari realizări din viaţă. Glasul ei 

devenise iritat. Nu-i realitatea, Adam. 

— N-am spus că e realitatea, ci că toată lumea pare fericită. 
Cam la asta mă refeream şi eu. Dacă judeci lumea după 
Facebook, te întrebi de ce ia atâta lume Prozac. 

După aceea, Corinne tăcuse. Adam mai degrabă râsese şi 
trecuse mai departe, însă acum, după nişte ani, când privea în 
urmă prin ochelarii noi ai retrospectivei, multe căpătau o nuanţă 
mai întunecată, mai urâtă. 

Petrecu aproape o oră pe pagina de Facebook a lui Ingrid 
Prisby. Mai întâi, îi verifică statutul relaţiei - poate avea noroc şi 
Străinul era soţul sau iubitul ei -, dar Ingrid se declarase 
celibatară. Căută prin lista ei de 188 de prieteni, sperând să-l 
găsească pe Străin printre ei. N-avu noroc. Căută nume sau feţe 
cunoscute, cineva din trecutul lui sau al Corinnei. Nu găsi nimic. 
Trecu prin postările lui Ingrid, în căutare de schimbări ale 
statutului. Nu era nimic care să trimită spre Străin, spre sarcini 
false sau orice altceva. Incercă să-i analizeze fotografiile cu ochi 
critic. Impresia generală transmisă era una pozitivă. Ingrid 
Prisby arăta veselă în fotografiile de la party-uri, bând şi 
relaxându-se, dar arăta şi mai fericită în cele în care apărea ca 
voluntară. Şi făcea mult voluntariat: cantine sociale, Crucea 
Roşie, USO”, Junior Achievement. Mai remarcă ceva la ea. Toate 
pozele erau de grup; nu apărea niciodată singură, niciodată în 
portrete sau selfie. 

Insă aceste observaţii nu-l apropiau de găsirea Corinnei. 

li scăpa ceva. _ 

Se făcuse târziu, dar Adam continua să sape. In primul rând, 
cum îl cunoscuse Ingrid pe străin? Trebuie să fi fost apropiaţi în 
vreun fel. Se gândi la Suzanne Hope şi la şantajarea ei din cauza 
sarcinii false. Cel mai probabil scenariu era că şi Corinne fusese 
şantajată. Niciuna dintre femei nu plătise banii... 

Oare era adevărat? Ştia că Suzanne nu plătise. Aşa îi zisese 
chiar ea. Dar poate Corinne plătise. Se lăsă pe spate şi reflectă. 
Dacă Corinne delapidase banii clubului de lacrosse - iar el încă 
nu credea asta -, probabil o făcuse ca să le cumpere tăcerea. 

Şi poate că ei erau genul de şantajişti care spun oricum. 


United Service Organisations Inc., corporație de caritate ce 
oferă servicii de divertisment live, facilităţi sociale şi alte 
programe membrilor Forţelor Armate ale SUA şi familiilor lor. (n. 
tr.). 

Era posibil? 

N-avea cum şti. Mai bine să se concentreze pe problema 
prezentă: cum se cunoscuseră Ingrid şi Străinul? Existau mai 
multe posibilităţi, desigur, aşa că le ordonă de la cea mai 
probabilă la cea mai puţin probabilă. 

Cea mai probabilă: locul de muncă. Ingrid lucrase la mai 
multe companii de internet. Oricine ar fi fost în spatele acestei 
poveşti, probabil lucra pentru Fake-A-Pregnancy.com sau era 
specializat în internet - hacker ori nu - sau ambele. 

A doua cea mai probabilă: se întâlniseră la colegiu. Amândoi 
aveau vârsta potrivită ca să se fi cunoscut într-un campus şi să 
fi rămas prieteni. Poate răspunsul se afla la Rice University. 

A treia cea mai probabilă: erau amândoi din Austin, Texas. 

Avea vreo noimă? Adam nu ştia, dar îi trecu din nou în revistă 
pe prietenii ei, fiind atent la cei care lucrau tot pe internet. Erau 
destui. Le verifică paginile. Unii erau blocaţi sau aveau acces 
limitat, dar majoritatea oamenilor nu-şi fac cont pe Facebook ca 
să se ascundă. Timpul trecea. Îi căută apoi pe prietenii 
prietenilor care lucrau pe internet. Şi chiar pe prietenii acelor 
prieteni. Verifică profiluri şi locuri de muncă, iar la 4:48 a.m. - 
văzu ora pe micul ceas digital din bara computerului - Adam 
găsi în sfârşit aurul. 

Primul indiciu venise de pe site-ul Fake-A-Pregnancy. Sub 
linkul CONTACT, compania afişa o adresă poştală din Revere, 
statul Massachusetts. Adam căută adresa pe Google şi găsi o 
potrivire - o afacere numită Towning Place care se ocupa de 
diferite start-upuri şi pagini web. 

Acum avea ceva. 

Scotocind iarăşi printre prietenii lui Ingrid, găsi pe cineva care 
îşi trecuse ca angajator firma Downing Place. Îi verifică profilul. 
Nu găsi nimic acolo, dar individul avea doi prieteni care lucrau şi 
ei la Downing. Intră pe paginile lor - şi aşa mai departe, până 
ajunse la pagina unei femei pe nume Gabrielle Dunbar. 

Conform profilului ei, Gabrielle Dunbar studiase afacerile la 
Colegiul Ocean County din New Jersey şi anterior urmase Liceul 
Fair Lawn. Nu înşira o listă de locuri de muncă - nimic despre 
Downing Place sau alt website - şi nu postase nimic în ultimele 
opt luni. 

Îi atrăsese atenţia faptul că ea avea trei „prieteni” care 
trecuseră ca angajator firma Downing Place. In plus, Gabrielle 

Dunbar locuia în Revere, Massachusetts. 

Aşa că începu să caute pe pagina ei, răsfoind albumele de 
fotografii, până când dădu peste o poză de acum trei ani. Se 
găsea într-un album numit „Descărcări de pe mobil” şi era 
descrisă simplu „Petrecere de vacanţă”. Era una dintre pozele 
acelea de la petrecerile făcute la locul de muncă de genul „Hai 
să facem repede o fotografie înainte să ne îmbătăm prea rău”, 
când cineva face o poză de grup şi apoi o trimite pe mail sau o 
postează pe pagina sa. Petrecerea avea loc într-un restaurant 
sau bar cu pereţi lambrisaţi în lemn. In poză apăreau douăzeci- 
treizeci de persoane, majoritatea cu feţe şi ochi roşii atât de la 
blitz, cât şi de la alcool. 

Şi acolo, în marginea din stânga, cu o bere în mână, fără să se 
uite la obiectivul camerei - probabil chiar fără să-şi dea măcar 
seama că era fotografiat -, se afla Străinul. 

Capitolul 38 


Johanna Griffin avea doi bichoni havanezi numiţi Starsky şi 
Hutch. La început nu vrusese havanezi. Erau consideraţi o rasă 
de jucărie, iar Johanna crescuse cu dogi germani şi considera 
câinii mici - scuze! -- semi-rozătoare. Însă Ricky insistase şi zău 
dacă n-avusese dreptate. Johanna avusese toată viaţa câini, iar 
ăştia doi erau adorabili. 

In mod normal, Johanna îi scotea pe Starsky şi pe Hutch la 
plimbare dimineaţa devreme. Se mândrea cu somnul ei bun. 
Orice orori sau probleme i-ar fi copleşit viaţa în timpul zilei, ea 
nu le lăsa niciodată să treacă de uşa dormitorului. Era regula ei. 
Te poţi îngrijora de moarte în bucătărie sau în living, dar când 
treci de pragul acela, apeşi pe întrerupător. Asta era. 
Problemele dispăreau. 

Existau totuşi două probleme care îi furau somnul. Una era 
Ricky. Poate pentru că se îngrăşase câteva kilograme sau doar 
din cauza vârstei, sforăitul lui cândva tolerabil devenise un 
bâzâit de ferăstrău strident şi constant. Incercase diverse 
remedii - bandă pe nas, pernă specială, medicamente fără 
reţetă -, însă nimic nu funcţionase. Ajunseseră la stadiul în care 
dezbăteau dacă să doarmă separat, dar pentru Johanna asta 
aducea prea mult cu o capitulare. Nu avea decât să doarmă aşa 
până găseau o soluţie. 

A doua, bineînţeles, era Heidi. 

Prietena ei o vizita pe Johanna în somn. Nu în mod oribil, 
sângeros. Heidi nu se transforma într-o figură fantomatică, nici 
nu-i şoptea „Răzbună-mă”. Nimic de genul ăsta. Johanna nu 
putea spune exact ce se petrecea în visele ei cu Heidi. Acestea 
păreau normale, realiste, Heidi era acolo, râzând şi zâmbind şi 
ele se distrau bine, iar la un moment dat Johanna îşi amintea ce 
se întâmplase, că Heidi fusese de fapt ucisă, şi o copleşea 
panica. Visul se apropia de sfârşit, iar Johanna se întindea şi 
încerca disperată s-o ţină pe prietena ei, ca şi când astfel ar fi 
putut-o păstra aşa cum era acolo, vie, ca şi când Johanna, dacă 
se străduia suficient, ar fi putut anula crima şi Heidi ar fi în viaţă. 

Johanna se trezea cu obrajii uzi de lacrimi. 

Aşa că în ultima vreme, ca să facă o schimbare, îi scotea pe 
Starsky şi pe Hutch la plimbare seara târziu. Johanna încerca să 
se bucure de singurătate, dar străzile erau întunecoase şi, chiar 
şi cu iluminatul stradal, se temea mereu că se va împiedica de o 
denivelare a trotuarului şi va cădea. Tatăl ei căzuse când avea 
şaptezeci şi patru de ani şi nu-şi mai revenise niciodată pe de-a- 
ntregul. Auzi des despre astfel de cazuri. In timp ce mergea, 
Johanna stătea cu ochii lipiţi de pământ. Când ajunse într-o zonă 
deosebit de întunecoasă, îşi scoase telefonul şi îi folosi lanterna. 

Telefonul îi băzâi în mână. La o oră atât de târzie, trebuia să 
fie Ricky. Probabil se trezise şi fie o întreba când se întoarce, fie 
hotărâse că, la greutatea pe care o acumulase, i-ar fi prins bine 
puţină mişcare şi voia să i se alăture la plimbarea câinilor. 
Pentru ea era în regulă. Abia plecase, aşa că încă o tură cu 
Starsky şi Hutch nu era o problemă. 

Puse ambele lese în mâna stângă şi duse telefonul la ureche. 
Nu se uită cine suna. Pur şi simplu apăsă pe butonul de răspuns 
şi zise: 

— Alo? 

— Şefa? 

După intonaţie îşi dădu seama că nu era un apel de 
complezenţă. Se opri. Câinii se opriră şi ei. 

— Tu eşti, Norbert? 

— Da, scuze pentru oră, dar... 

— Ce s-a întâmplat? 

— Am verificat numărul de înmatriculare pe care mi l-ai dat. 
Am săpat ceva, însă pare să fie o maşină închiriată de o femeie 
al cărei nume real este Ingrid Prisby. 

Tăcere. 

— Şi? insistă ea. 

— Şi e de rău, spuse Norbert. Foarte, foarte rău. 

Capitolul 39 


Adam îl sună pe Andy Gribbel dimineaţa devreme. Gribbel 
mormăi: 

— Ce-i? 

— Scuze, n-am vrut să te trezesc. 

— E şase dimineaţa, zise Gribbel. 

— Scuze. 

— Trupa a avut spectacol aseară târziu. Dup-aia au venit la 
bairamul de după nişte admiratoare super. Ştii cum e... 

— Mda. Auzi, tu ştii ceva despre Facebook? 

— Glumeşti? Sigur că ştiu. Trupa are pagină. Avem aproape 
optzeci de urmăritori. 

— Grozav. Îţi trimit un link de Facebook. Sunt patru persoane. 
Vezi dacă-mi poţi obţine adresa oricăreia dintre ele şi dacă poţi 
afla ceva despre poză - unde a fost făcută, cine mai e în ea, 
totul. 

— Prioritate? 

— De vârf. Informaţiile îmi sunt necesare ieri. 

— Am priceput. Fii atent, aseară am avut o interpretare 
criminală la „The Night Chicago Died”. Nu mai era niciun ochi 
uscat în sală. 

— Îţi dai seama cât de mult înseamnă asta pentru mine acum, 
spuse Adam. 

— Uau, aşa de important e? 

— Mai mult. 

— Mă apuc de treabă. 

Adam închise şi cobori din pat. Îi trezi pe băieţi la şapte şi făcu 
un duş fierbinte îndelungat. Era minunat. Se îmbrăcă şi se uită 
la ceas. Băieţii ar trebui să fie deja jos. 

— Ryan? Thomas? 

Îi răspunse Thomas. 

— Da, da, ne-am sculat. 

Telefonul lui Adam băzâi. Era Gribbel. 

— Alo? 

— Avem noroc. 

— Cum aşa? 

— Linkul pe care l-ai trimis duce la pagina de profil a unei 
femei pe nume Gabrielle Dunbar. 

— Da, şi ce-i cu asta? 

— Nu mai locuieşte în Revere. S-a mutat înapoi acasă. 

— Fair Lawn? 

— Te-ai prins. 

Fair Lawn se afla la numai o jumătate de oră de Cedarfield. 

— Ţi-am trimis adresa. 

— Mersi, Andy. 

— Pentru puţin. Te duci la ea în dimineaţa asta? 

— Da. 

— Să-mi zici dacă ai nevoie de mine. 

— Mulţumesc. 

Adam închise. Străbătea coridorul, când auzi un zgomot 
venind din camera lui Ryan. Se apropie de uşa închisă şi lipi 
urechea de ea. Prin lemn desluşea suspinele înăbuşite ale fiului 
său. Sunetele i se înfigeau în inimă ca nişte cioburi de sticlă. 
Adam bătu în uşă, se încurajă şi deschise. 

Ryan stătea pe pat şi plângea ca un copil mic, ceea ce, într-un 
fel, încă era. Adam rămase în cadrul uşii. Alimentată de 
neputinţă, durerea din sufletul lui deveni mai intensă. 

— Ryan? 

Lacrimile fac pe oricine să pară mai mic, mai fragil şi foarte 
tânăr. Pieptul lui Ryan se zguduia, dar băiatul reuşi să rostească: 

— Mi-e dor de mami. 

— Ştiu, prietene. 

O clipă, Adam fu străbătut de un fulger de mânie - mânie faţă 
de Corinne pentru că fugise, pentru că nu păstrase legătura, 
pentru simularea nenorocitei de sarcini, pentru delapidarea 
banilor, pentru tot. Nu mai conta ce-i făcuse lui. Asta nu era o 
problemă. Să-şi rănească însă astfel băieţii... asta va fi greu de 
iertat. 

— De ce nu-mi răspunde la mesaje? strigă Ryan. De ce nu-i 
acasă cu noi? 

Se pregătea să-i ofere alte platitudini despre faptul că era 
ocupată şi că avea nevoie de timp şi toate celelalte, dar 
platitudinile erau minciuni. Platitudinile înrăutăţeau lucrurile. 
Aşa că de data asta Adam alese adevărul. 

— Nu ştiu. 

Răspunsul păru în mod ciudat să-l liniştească puţin pe Ryan. 

Suspinele nu se opriră dintr-odată, dar începură să scadă până 
ajunseră să semene cu o respiraţie întretăiată. Adam intră şi se 
aşeză pe pat lângă fiul său. Intenţionase să-l cuprindă cu braţul, 
însă cumva simţi că ar fi fost o mişcare greşită. Aşa că doar 
stătu alături de el şi-l făcu să ştie că e acolo. Părea suficient. 

O clipă mai târziu, Thomas apăru în uşă. Acum erau toţi trei 
împreună - „băieţii mei”, cum îi numea adesea Corinne, glumind 
că Adam era doar copilul ei cel mare. Stătură în cameră, 
nemişcaţi, iar bărbatul înţelese ceva simplu, dar cumva profund: 
Corinne îşi iubea viaţa. Îşi iubea familia. lubea lumea pe care 
luptase atât de mult s-o creeze. li plăcea să trăiască în oraşul 
ăsta de unde pornise în viaţă, în cartierul ăsta pe care-l 
îndrăgea, în casa asta pe care o împărțea cu băieţii. 

Atunci ce mersese prost? 

Toţi trei auziră portiera maşinii trântindu-se. Capul lui Ryan se 
întoarse instantaneu către fereastră. Adam intră instinctiv în 
modul protector, ducându-se iute la fereastră şi aşezându-se 
astfel încât să blocheze vederea băiatului. Bariera aceea nu 
dură mult. Cei doi băieţi veniră lângă el, fiecare pe câte o parte, 
şi priviră în jos. Nimeni nu strigă. Nimeni nu icni. Nimeni nu 
spuse o vorbă. 

Era o maşină de poliţie. 

Unul dintre poliţişti era Len Gilman, ceea ce nu avea sens, 
deoarece pe flancul maşinii scria POLIŢIA DISTRICTUALA ESSEX. 
Len lucra în oraşul Cedarfield. 

De la volan cobori un poliţist în uniformă. 

Ryan rosti: 

— Tată? 

„Corinne e moartă”. 

Fu o sclipire, nu mai mult. Nu era însă acesta răspunsul 
evident? Soţia dispare. Nu ia legătura cu soţul şi nici măcar cu 
copiii. Şi acum doi poliţişti, dintre care unul prieten de familie şi 
unul de la district, apar în faţa casei cu feţe mohorâte. Serios, 
nu era asta presupunerea cea mai logică dintre cele posibile? 
Corinne era moartă şi zăcea undeva într-un sunt, iar oamenii 
aceia cu fete triste veniseră să-i dea vestea, iar după aceea el 
va trebui să adune cioburile, să meargă înainte, să sufere şi să 
fie curajos pentru băieţi. 

Se întoarse şi cobori pe scară. Băieţii îl urmară în şir, Thomas 
primul, apoi Ryan. Era aproape ca o alianţă tacită, o legătură 

formată între cei trei supraviețuitori pentru a sta alături şi a 
primi lovitura care va sosi. Când Len Gilman sună, Adam 
deschidea deja uşa. 

Len se dădu înapoi şi clipi surprins. 

— Adam? 

Adam stătea în uşa pe jumătate deschisă. Len se uită în 
spatele lui şi-i văzu pe băieţi. 

— Credeam că sunt deja la antrenament. 

— Se pregăteau să plece. 

— Poate că ar fi mai bine să-i laşi să plece şi după aia... 

— Ce se-ntâmplă? 

— Mai bine vorbim la secţie. Apoi, evident pentru băieţi, Len 
adăugă: Totul e-n regulă, băieţi. Avem doar câteva întrebări. 

Len prinse privirea lui Adam, dar Adam nu deduse nimic din 
ea. Dacă veştile erau proaste, dacă urma să-i devasteze, erau la 
fel de devastatoare indiferent dacă le auzeau acum sau după 
antrenament. 

— Are legătură cu Corinne? întrebă Adam. 

— Nu, nu cred. 

— Nu crezi? 

— Te rog, Adam. Rugămintea din glasul lui Len se auzea 
perfect. Du-i pe băieţi la antrenament şi vino cu noi. 

Kuntz îşi petrecu noaptea în camera de spital a fiului său, 
moţăind pe un pat care se putea extinde, formând ceva ce 
nimeni nu ar fi numit un pat adevărat. Când îl văzuse de 
dimineaţă încercând să-şi îndrepte spatele înţepenit, infirmiera îi 
zise: 

— Nu-i prea confortabil, nu-i aşa? 

— Le-aţi cumpărat de la Guantanamo? 

infirmiera îi zâmbi şi verifică semnele vitale ale lui Robby: 
temperatura, ritmul cardiac, tensiunea. Asta se făcea la fiecare 
patru ore, indiferent dacă băiatul era treaz sau dormea, iar el 
era aşa de obişnuit, că abia se mai mişca. Un băieţel nu ar 
trebui să se obişnuiască niciodată cu aşa ceva. 

Niciodată. 

Kuntz se aşeză pe patul fiului său şi se lăsă copleşit de 
oroarea familiară a neputinței. Infirmiera îi văzu suferinţa de pe 
chip. Toate o vedeau, dar erau suficient de înțelepte ca să nu 
facă pe grozavele sau să-l aline cu minciuni liniştitoare. Spuse 
doar: 

— Mă întorc imediat. 

El îi aprecie tactul, apoi îşi verifică mesajele. Erau câteva 
urgente de la Larry. Se aşteptase la asta. Stătu până sosi Barb. 
O sărută pe frunte şi zise: 

— Trebuie să plec puţin. Serviciul. 

Barb încuviinţă din cap, fără să ceară sau să aibă nevoie de 
detalii. 

Kuntz luă un taxi şi se îndreptă spre apartamentul de pe Park 
Avenue. Îi deschise Laurie, soţia drăguță a lui Larry Powers. 
Kuntz nu înţelesese niciodată de ce să-ţi înşeli soţia. Soţia ta e 
femeia pe care o iubeşti cel mai mult pe lume, singura ta 
tovarăşă adevărată, o parte din tine. Fie o iubeşti din toată 
inima, fie nu - iar dacă nu, e timpul să pleci, căţeluş. 

Laurie Powers avea pregătit întotdeauna un zâmbet. Purta un 
colier de perle şi o rochie neagră simplă, ce părea scumpă - sau 
poate că Laurie însăşi era cea care părea scumpă. Laurie Powers 
provenea dintr-o familie avută şi probabil că asta s-ar fi văzut şi 

dacă ar fi îmbrăcat o rochie-sac. 

— Te aşteaptă, spuse ea. E în birou. 

— Mulţumesc. 

— John? 

Kuntz se întoarse către femeie. 

— S-a întâmplat ceva? 

— Nu cred, doamnă Powers. 

— Laurie. 

— OK. Tu cum eşti, Laurie? 

— Cum să fiu? 

— Eşti bine? 

Ea îşi dădu părul pe după ureche. 

— Sunt bine. Dar Larry... nu-i în apele lui. Ştiu că-i treaba ta 
să-l protejezi. 

— Şi o s-o fac. Nu te mai gândi, Laurie. 

— Mulţumesc, John. 

lată unul dintre şpilurile vieţii: dacă cineva se întâlneşte cu 
tine în „cabinet”, atunci are bani. Oamenii normali au acasă o 
cameră de zi, un birou sau poate un colţ. Bogăţii au cabinete. 
Acesta era deosebit de opulent, încărcat cu cărţi legate în piele, 
globuri pământeşti din lemn şi covoare orientale. Părea locul 
unde ar fi locuit Bruce Wayne înainte să se îndrepte către 
Batcave. 

Larry Powers stătea într-un fotoliu de piele roşu burgund. 
Ţinea în mână un pahar plin cu ceva ce părea a fi coniac. 
Plânsese. 

— John? 

Kuntz se apropie şi-i luă paharul din mână. Verifică sticla şi 
văzu că lipsea prea mult din ea. 

— Nu se poate să bei în halul ăsta. 

— Unde ai fost? 

— M-am ocupat de problema noastră. 

Problema era în acelaşi timp distrugătoare şi simplă. Din 
cauza implicaţiilor religioase ale serviciilor lor, banca prin care 
se lansase oferta publică iniţială insistase asupra unor clauze 
morale, inclusiv una care implica adulterul. Pe scurt, dacă ieşea 
la iveală faptul că Larry frecventa un website cu fetiţe şi că de 
fapt chiar îl folosise pentru a obţine servicii sexuale de la nişte 
studente, adio ofertă. Adio şaptesprezece milioane de dolari! 
Adio cele mai bune îngrijiri pentru Robby! Adio vacanţă în 

Bahamas cu Barb! 

Adio tot. 

— Am primit un e-mail de la Kimberly, zise Larry. 

Începu din nou să plângă. 

— Ce spunea? 

— Mama ei a fost ucisă. 

— Ţi-a zis ea asta? 

— Bineînţeles. lisuse, John, ştiu că tu... 

— Taci. 

Tonul lui îl opri pe Larry ca o palmă peste faţă. 

— Ascultă-mă. 

— John, nu trebuia să se-ntâmple aşa. Am fi putut s-o luăm de 
la capăt. Ar fi putut exista alte oportunităţi. Am fi putut fi bine. 

Kuntz îl fixă cu privirea. Da, sigur. Alte oportunităţi. Uşor de 
spus. Tatăl lui Larry fusese agent de bursă, făcuse bani buni 
toată viaţa, îşi trimisese copiii la şcoli de prestigiu. Laurie venea 
dintr-o familie doldora de bani. Niciunul dintre ei n-avea nici cea 
mai vagă idee. 

— Am fi putut... 

— Încetează, Larry. 

Larry tăcu. 

— Ce ţi-a zis Kimberly, mai exact? 

— Nimic. Mi-a trimis un e-mail. [i-am spus. Nu vorbim 
niciodată la telefon. Şi nu-i chiar e-mailul meu. E prin 
intermediul contului meu de pe Sugar Babies. 

— OK, bine. Ce scria în e-mail? 

— Că mama ei a fost ucisă. Credea c-a fost un fel de intrare 
prin efracţie. 

— Probabil aşa a fost. 

Tăcere. Apoi Larry se ridică şi zise: 

— Kimberly nu reprezintă o ameninţare. Nici măcar nu-mi 
cunoaşte numele. 

Kuntz se gândise deja la argumentele pro şi contra reducerii 
la tăcere a fiicei lui Heidi, Kimberly, dar în cele din urmă 
ajunsese la concluzia că ar fi fost mai periculos dacă o omora. In 
prezent, poliţia n-avea absolut niciun motiv să lege moartea lui 
Heidi Dann de cea a lui Ingrid Prisby. Le despărţeau mai bine de 
şase sute de kilometri. Folosise chiar două pistoale diferite. 
Totuşi, dacă i s-ar fi întâmplat acelaşi lucru şi fiicei lui Heidi, asta 
ar fi atras prea mult atenţia. 

Larry pretindea că nu-şi folosise numele adevărat în relaţia cu 
Kimberly. Site-ul făcea treabă bună cu păstrarea identităţii 
bărbaţilor. Bineînţeles, Kimberly l-ar fi putut recunoaşte dacă 
poza lui ajungea în ziare, însă ei deja hotărâseră să-l facă pe 
Larry managerul executiv timid şi să-l lase pe preşedinte să se 
ocupe de apariţiile în presă, atunci când se lansa oficial oferta 
publică. lar dacă ea îi făcea necazuri mai târziu, Kuntz avea să 
găsească un mod de a rezolva problema. 

Larry se ridică şi începu să se plimbe cu mers de om beat. 

— De unde au aflat ăştia de mine? scânci el. Site-ul e anonim. 

— A trebuit să plăteşti pentru servicii, nu? 

— Da, sigur, cu un card de credit. 

— Cineva a verificat datele cardului, Larry. Aşa au aflat. 

— Şi cineva i-a spus mamei lui Kimberly? 

— Da. 

— De ce? 

— Tu de ce crezi? 

— Şantaj? 

— Bingo! 

— Atunci hai să plătim. 

Kuntz se gândise şi la asta, dar, în primul rând, pe ei încă nu-i 
abordase nimeni pentru nimic, iar în al doilea rând, ar fi 
însemnat să scape prea multe de sub control. Şantajiştii, mai 
ales cei atinşi de fanatism, nu erau demni de încredere. Când 
ajunsese în Ohio, el n-avusese prea multe informaţii despre 
ameninţare. Ştia doar că Heidi Dann fusese distrusă de vestea 
că fiica ei se ocupa cu ceva asemănător prostituţiei. Femeia ştia 
şi numele false ale bărbaţilor, dar, din fericire, nu discutase 
despre asta cu fiica ei. După puţină muncă de convingere, Heidi 
îi zisese lui Kuntz despre cuplul de tineri care o abordaseră când 
ieşise de la Red Lobster. Kuntz îşi fluturase legitimaţia prin faţa 
unui puşti care lucra la biroul de pază al restaurantului, obținuse 
filmarea în care se vedeau tinerii discutând cu Heidi şi notase 
numărul de înmatriculare. 

De acolo fusese simplu. Obţinuse numele Lauren Barna de la 
agenţia de închirieri auto şi făcuse legătura cu Ingrid Prisby. 
Apoi luase urma cardului ei de credit şi aflase că stătea la un 
motel aflat în apropiere de Delaware Water Gap. 

— Asta e? întrebă Larry. S-a terminat, nu-i aşa? 

— Încă nu. 

— Fără altă vărsare de sânge. Te rog. Nu-mi pasă dacă 
pierdem intrarea pe piaţa acţiunilor. Să nu mai faci rău nimănui. 

— Tu îi faci rău soţiei tale. 

— Poftim? 

— O înşeli. Îi faci rău, aşa e? 

Larry deschise gura, o închise, încercă din nou. 

— Dar... ea nu-i moartă. Nu poţi compara situaţiile. 

— Ba sigur că pot. Răneşti o persoană pe care o iubeşti, însă 
te îngrijorează soarta unor străini care s-au hotărât să-ţi facă ţie 
rău. 

— John, vorbeşti despre crimă. 

— Eu nu vorbesc despre nimic, Larry. Tu vorbeşti. Eu am auzit 
că mama lui Kimberly a murit în urma unei spargeri a locuinţei. 
Asta-i bine, pentru că, dacă cineva i-a făcut vreun rău - să 
presupunem că cineva care lucrează pentru tine -, persoana 
aceea ar putea să facă repede o înţelegere, spunând că a fost 
doar angajată să facă treaba aia. Mă urmăreşti? 

Larry tăcu. 

— Larry, ai mai intrat şi-n alte încurcături din care trebuie să 
te scot? 

— Nu, zise celălalt încet. Nimic. 

— Bun. Pentru că nimic nu va împiedica oferta publică de 
acţiuni. Înţelegi? 

Larry încuviinţă. 

— Şi acum, nu mai bea şi adună-te. 

Cei doi poliţişti stăteau în uşă, iar Thomas şi Ryan îl 
surprinseră pe Adam. Nu protestară şi nu opuseră rezistenţă. Îşi 
adunară repede lucrurile şi se pregătiră să plece. Îşi îmbrăţişară 
şi-şi sărutară ostentativ tatăl. Când Len Gilman zâmbi, îl bătu pe 
Ryan pe spate şi spuse „Tatăl tău doar ne dă o mână de ajutor”, 
Adam reuşi să nu dea ochii peste cap. Le zise băieţilor să nu-şi 
facă griji şi că va lua legătura cu ei imediat ce va afla despre ce 
este vorba. 

După ce băieţii plecară, Adam merse pe alee către maşina de 
poliţie. Se întrebă ce credeau vecinii, dar în realitate nu-i păsa 
câtuşi de puţin. II bătu pe umăr pe Len Gilman şi spuse: 

— Dacă-i vorba de prostia aia cu banii clubului de lacrosse... 

— Nu e, replică Len cu o voce ca o uşă care se trânteşte. 

Nu vorbiră pe drum. Adam stătea în spate. Celălalt poliţist - 
un bărbat tânăr, care nu se prezentase - şofa, iar Len Gilman 
stătea pe scaunul din dreapta lui. Adam crezuse că se îndreptau 
spre secţia de poliţie din Cedarfield, de pe Godwin Road, însă 
când intrară pe autostradă, îşi dădu seama că mergeau către 
Newark. O luară pe interstatala 280 şi traseră în faţa biroului 
şerifului de pe West Market Street. 

Maşina se opri, iar Len Gilman cobori. Adam întinse mâna 
spre mâner, dar maşinile de poliţie nu au aşa ceva la portierele 
din spate. Aşteptă ca Len să vină să-i deschidă. leşi, iar maşina 
se îndepărtă. 

— De când lucrezi pentru poliţia districtuală? întrebă Adam. 

— Mi-au cerut să le fac un favor. 

— Ce se întâmplă, Len? 

— Doar câteva întrebări, Adam. Mai mult de atât nu pot să-ţi 
zic. 

Len îl conduse printr-o uşă şi pe un culoar. Intrară într-o 
cameră de interogatorii. 

— la loc. 

— Len? 

— Ce e? 

— Cândva m-am ocupat şi eu de chestii de-astea, aşa că fă-mi 

un serviciu. Nu mă lăsa să aştept prea mult, da? N-o să mă facă 
mai cooperant. 

— Am luat cunoştinţă, spuse Len închizând uşa în urma lui. 

Nu îl ascultă însă. După ce aşteptă singur timp de o oră, Adam 
se ridică şi bătu în uşă. Îi deschise Len Gilman. Adam desfăcu 
braţele. 

— Pe bune? 

— Nu ne jucăm cu tine, zise Len. Pur şi simplu aşteptăm pe 
cineva. 

— Pe cine? 

— Mai dă-ne cincisprezece minute. 

— Bine, dar dă-mi voie la toaletă. 

— Nicio problemă. Te însoțesc... 

— Nu, Len, sunt aici de bunăvoie. Mă duc la baie singur, ca un 
băiat mare. 

Îşi făcu nevoile, se întoarse, se aşeză pe scaun, îşi făcu de 
lucru cu telefonul. Îşi verifică din nou mesajele. Andy Gribbel se 
ocupase de programul din prima parte a zilei. Adam se uită la 
adresa Gabriellei Dunbar. Locuia în apropiere de centru, în Fair 
Lawn. 

Putea ea să-l conducă la străin? 

În cele din urmă, uşa camerei de interogatoriu se deschise. 
Len Gilman intră primul, urmat de o femeie pe care Adam o 
evaluă la vreo cincizeci de ani. Pantalonii ei aveau o nuanţă care 
putea fi cel mai bine descrisă drept verde-instituţional. Gulerul 
de la cămaşă era prea lung şi prea ascuţit. Părul era ceea ce s- 
ar putea numi „spălat, gata de ieşit” - un fel de coamă castanie 
care îi amintea lui Adam de jucătorii de hochei din anii 1970. 

— Îmi pare rău că v-am făcut să aşteptaţi, rosti ea. 

Avea un accent uşor, poate din Vestul Mijlociu, în niciun caz 
din New Jersey, şi o faţă osoasă din cele care duc cu gândul la 
lucrătorii de la ferme şi la dansurile country. 

— Mă numesc Johanna Griffin. 

Întinse o mână mare, iar avocatul i-o strânse. 

— Adam Price, dar bănuiesc că ştiţi asta. 

— Vă rog, luaţi loc. 

Se aşezară faţă în faţă. Len Gilman se sprijini într-un colţ 
îndepărtat, străduindu-se să pară relaxat. 

— Vă mulţumesc că aţi venit, spuse Johanna Griffin. 

— Cine sunteţi? întrebă Adam. 

— Poftim? 

— Presupun că aveţi un grad sau... 

— Sunt şef de poliţie. Apoi, după puţină gândire: în 
Beachwood. 

— Nu cunosc Beachwood. 

— E în Ohio. Lângă Cleveland. 

Adam nu se gândise la aşa ceva. Aşteptă ca femeia să 
continue. 

Johanna Griffin puse pe masă o servietă şi o deschise. Căută 
în interior, scoase o fotografie şi întrebă: 

— O cunoaşteţi pe această femeie? 

Împinse fotografia peste masă. Era un chip care nu zâmbea, 
pe un fundal simplu, probabil de pe un permis auto. Lui Adam îi 
luă o secundă, nu mai mult, ca s-o recunoască pe femeia 
blondă. O văzuse o singură dată, în întuneric, de la distanţă, 
când ea conducea maşina, dar ştiu imediat cine e. 

Totuşi şovăi. 

— Domnule Price? 

— S-ar putea să ştiu cine e. 

— S-ar putea? 

— Da. 

— Şi cine s-ar putea să fie? 

Aici nu era sigur ce să răspundă. 

— De ce mă întrebaţi asta? 

— E doar o întrebare. 

— Da, iar eu sunt doar avocat. Aşa că ziceţi-mi de ce vreţi să 
ştiţi. 

Johanna zâmbi. 

— Deci aşa vreţi să jucăm. 

— Nu mă joc în niciun fel. Doar vreau să ştiu... 

— De ce întrebăm. O să ajungem şi la asta. Arătă fotografia. O 
cunoaşteţi, da sau nu? 

— Nu ne-am întâlnit niciodată. 

— Oh! făcu Johanna Griffin. 

— Ce-i? 

— Acum ne jucăm de-a semantica? Ştiţi cine e, da sau nu? 

— Cred că ştiu. 

— Super, minunat. Cine e? 

— Voi nu ştiţi? 

— Adam, nu e vorba despre ce ştim noi. Şi serios, chiar n-am 

timp, aşa că s-o scurtăm. Numele ei este Ingrid Prisby. Tu i-ai 
plătit lui John Bonner, îngrijitorul parcării de la American Legion 
Hall, două sute de dolari ca să-ţi dea numărul ei de 
înmatriculare. Ai pus un detectiv pensionar pe nume Michael 
Rinsky să verifice numărul respectiv. Vrei să ne spui de ce ai 
făcut toate astea? 

Adam nu zise nimic. 

— Ce legătură ai cu Ingrid Prisby? 

— Nicio legătură, spuse el prudent. Voiam doar s-o întreb 
ceva. 

— Ce anume? 

Bărbatul simţi că i se învârte capul. 

— Adam? 

Nu-i scăpase faptul că ea trecuse de la apelativul „domnul 
Price” la mai familiarul „Adam”. Aruncă o privire spre colţ. Len 
Gilman stătea cu braţele încrucişate. Faţa îi era impasibilă. 

— Speram să mă ajute într-o problemă confidențială. 

— Adam, uită de confidenţialitate. Johanna Griffin căută din 
nou în servietă şi scoase încă o fotografie. Pe femeia asta o 
cunoşti? 

Puse pe masă fotografia unei femei zâmbitoare care părea 
cam de vârsta ei. Adam clătină din cap. 

— Nu, pe ea n-o cunosc. 

— Eşti sigur? 

— N-o recunosc. 

— Se numeşte Heidi Dann. Glasul Johannei Griffin era acum 
puţin nesigur. Numele acesta înseamnă ceva pentru tine? 

— Nu. 

Johanna îi susţinu privirea. 

— Eşti sigur, Adam? 

— Sunt. N-o cunosc pe femeia asta. Nu-i recunosc numele. 

— Unde-i soţia ta? 

Schimbarea subită a subiectului îl dezechilibră. 

— Adam? 

— Ce are de-a face soţia mea cu toate astea? 

— Eşti numai întrebări, nu-i aşa? Vocea Johannei Griffin 
devenise acum de oţel. Devine cam enervant. Inţeleg că soţia ta 
este suspectată că a delapidat o mulţime de bani. 

Adam îi aruncă o privire lui Len, care continua să fie impasibil. 

— Despre asta-i vorba? Afirmaţii false? 

— Unde e? 

El îşi calculă cu grijă următoarea mişcare. 

— Călătoreşte. 

— Unde? 

— N-a zis. Ce naiba se petrece aici? 

— Vreau să ştiu... 

— Nu-mi pasă ce vrei tu să ştii. Sunt arestat? 

— Nu. 

— Deci pot să mă ridic şi să plec oricând, da? 

Johanna Griffin se uită urât la el. 

— Aşa e, da. 

— Asta ca să fie totul clar, detectiv Griffin. 

— Este. 

Adam se îndreptă puţin de spate, încercând să forţeze 
avantajul. 

— Acum mă întrebi despre soţia mea. Fie îmi spui imediat 
despre ce-i vorba, fie... 

Johanna Griffin mai scoase o fotografie. 

O împinse pe masă fără să rostească un cuvânt. Adam 
încremeni. Se holbă la fotografie. Nu se mişcă nimeni, nu vorbi 
nimeni. Adam simţi cum lumea se clatină. Încercă să se 
îndrepte, încercă să vorbească. 

— Este...? 

— Ingrid Prisby? termină Johanna în locul lui. Da, Adam, este 
Ingrid Prisby, femeia pe care s-ar putea s-o cunoşti. 

Adam se chinuia să respire. 

— Conform medicului legist, cauza morţii a fost un glonţ care 
a lovit creierul. Dar înainte de asta, ce se vede aici? In caz că te 
întrebi, credem că ucigaşul i-a făcut asta cu un cutter. Nu ştim 
cât a suferit. 

Adam nu-şi putea muta privirea. Johanna Griffin mai scoase o 
fotografie. 

— Heidi Dann a fost mai întâi împuşcată în genunchi. Nici pe 
ea nu ştim cât a torturat-o ucigaşul, însă în final a făcut acelaşi 
lucru. Un glonţ în creier. 

Adam reuşi să înghită nodul care-i apăruse în gât. 

— Şi credeţi...? 

— Nu ştim ce să credem. Vrem să aflăm ce ştii tu despre asta. 

El clătină din cap. 

— Nimic. 

— Serios? Atunci hai să-ţi prezint lucrurile în ordine 
cronologică. Ingrid Prisby din Austin, Texas, a ajuns din Houston 
pe aeroportul din Newark. A stat o singură noapte la Courtyard 
Marriott, un hotel de lângă aeroport. De acolo a închiriat o 
maşină şi s-a deplasat la American Legion Hall din Cedarfield. In 
maşină cu ea se afla un bărbat. Bărbatul acela a stat de vorbă 
cu tine la American Legion Hall. Nu ştim ce s-a discutat, dar ştim 
că ulterior tu ai plătit un paznic de parcare să-ţi dea numărul de 
înmatriculare şi probabil că le-ai luat urma. Între timp, Ingrid a 
mers cu aceeaşi maşină închiriată la Beachwood, Ohio, unde a 
stat de vorbă cu această femeie. 

Cu mână tremurătoare, părând că abia îşi controlează furia, 
Johanna Griffin puse degetul pe fotografia lui Heidi Dann. 

— La ceva vreme după aceea, această femeie, Heidi Dann, a 
fost împuşcată în genunchi şi apoi în cap. În propria ei casă. Nu 
după mult timp - încă punem lucrurile cap la cap, însă undeva 
între douăsprezece şi douăzeci şi patru de ore mai târziu -, 
Ingrid Prisby a fost mutilată şi ucisă într-o cameră de motel din 
Columbia, New Jersey, chiar alături de Delaware Water Gap. 

Se lăsă pe spate. 

— Aşadar, Adam, care-i rolul tău în toată povestea asta? 

— Doar nu credeţi... 

Dar credeau. 

Adam avea nevoie de un răgaz. Trebuia să se adune, să se 
gândească şi să încerce să-şi dea seama ce trebuia să facă. 

— Are ceva de-a face cu căsnicia ta? întrebă Johanna Griffin. 

El ridică privirea. 

— Poftim? 

— Len zice că tu şi Corinne aţi avut nişte probleme cu câţiva 
ani în urmă. 

Ochii lui Adam fugiră spre colţ. 

— Len? 

— Au fost nişte zvonuri, Adam. 

— Aşadar, munca de poliţie include şi bârfele? 

— Nu doar bârfele, continuă Johanna. Cine este Kristin Hoy? 

— Poftim? E o bună prietenă de-a soţiei mele. 

— Şi a ta, nu? Aţi comunicat mult în ultima perioadă. 

— Pentru că... 

Se opri. 

— Pentru că? 

| se întâmplau prea multe dintr-odată. Ar fi vrut să aibă 
încredere în poliţişti, însă nu putea. Poliţiştii aveau o teorie, iar 
Adam ştia că, odată ce teoria aceea era constituită, avea să fie 
greu, dacă nu imposibil, să-i facă să vadă clar faptele şi nu să le 
răstălmăcească, pentru a fi conforme cu ideile lor. Işi aminti 
cum Moş Rinsky îl avertizase să nu vorbească cu poliţia. Miza 
ajunsese şi mai mare, fără îndoială, dar se presupunea că 
abandonase ideea de a o găsi de unul singur pe Corinne? 

Nu ştia. 

— Adam? 

— Am vorbit despre soţia mea. 

— Tu şi Kristin Hoy? 

— Da. 

— Ce anume despre soţia ta? 

— Despre recenta ei... călătorie. 

— Călătoria ei. Aha, înţeleg. Te referi la călătoria aceea pentru 
care pur şi simplu a plecat de la serviciu în mijlocul zilei şi nu s-a 
mai întors, iar acum nu mai răspunde la SMS-urile tale şi ale 
copiilor? 

— Corinne a spus că are nevoie de un răgaz. Presupun, 
întrucât e clar că mi-aţi verificat comunicațiile - şi nu uitaţi că 
sunt avocat şi că unele dintre comunicațiile pe care le-aţi 
interceptat pot fi interpretate ca ţinând de munca mea că aţi 
citit şi SMS-ul respectiv. 

— Convenabil. 

— Ce anume? 

— SMS-ul trimis de soţia ta. Toată povestea cu plecarea şi cu 
lipsa ta de interes în căutarea ei. Asta cam oferă timp, nu crezi? 

— Despre ce vorbeşti? 

— Oricine ar fi putut scrie SMS-ul acela, nu? Chiar şi tu. 

— De ce aş...? 

Se opri. 

— La American Legion Hall, zise Johanna, Ingrid Prisby a fost 
împreună cu un bărbat. Cine este el? 

— Nu mi-a spus cum îl cheamă. 

— Dar ce ţi-a spus? 

— N-are nimic de-a face cu asta. 

— Ba sigur are. Te-a ameninţat? 

— Nu. 

— lar tu şi Corinne nu aveţi probleme în căsnicie, nu-i aşa? 

— N-am zis aşa ceva. Dar n-are nimic... 

— Vrei să ne povesteşti despre întâlnirea cu Sally Perryman 
de seara trecută? 

Tăcere. 

— Şi Sally Perryman e o prietenă de-a soţiei tale? 

Adam se opri. Inspiră adânc. O parte din el voia să i se 
destăinuie Johannei Griffin. Chiar voia. Însă, în momentul de 
faţă, femeia părea decisă să-l acuze pe el sau pe Corinne pentru 
toată nebunia. El ar fi vrut să fie de ajutor. Ar fi vrut să ştie mai 
multe despre crimele acelea, dar, de asemenea, cunoştea şi 
regula principală: Nu va trebui niciodată să renegi ceva ce n-ai 
spus. Avea un plan pentru dimineaţa asta, să se ducă acasă la 
Gabrielle Dunbar, în Fair Lawn, ca să afle numele Străinului. 
Trebuia să se ţină de planul acela. Nu dura mult să ajungă acolo 
cu maşina. 

Mai important, asta i-ar fi oferit ocazia să se gândească. Adam 
se ridică în picioare. 

— Trebuie să plec. 

— Glumeşti, nu? 

— Nu. Dacă vreţi ajutorul meu, acordaţi-mi câteva ore. 

— Au murit două femei. 

— Înţeleg, zise Adam, îndreptându-se spre uşă, dar priviţi 
greşit lucrurile. 

— Cum ar trebui să le privim? 

— Bărbatul care călătorea cu Ingrid, spuse Adam, cel de la 
American Legion Hall. 

— Ce-i cu el? 

— Ştiţi cine este? 

Femeia se uită în spate, la Len Gilman, apoi din nou la Adam. 

— Nu. 

— Nicio idee? 

— Nicio idee. 

Adam aprobă din cap. 

— El este cheia. Pe el trebuie să-l găsiţi. 

Capitolul 42 


Casa Gabriellei Dunbar fusese probabil încântătoare la un 
moment dat, însă, cu trecerea timpului, cândva modesta clădire 
în stil Cape Cod se transformase, din cauza adăugirilor şi aşa- 
ziselor „îmbunătăţiri”, într-o vilă de prost gust, umflată şi lipsită 
de caracter. Noile tuşe arhitecturale, precum bovindourile şi 
turnuleţele, aveau mai degrabă efectul de a şoca decât de a 
impresiona şi dădeau casei o tentă exagerată de artificial. 

Adam se apropie de uşa principală bogat decorată şi sună la 
soneria care emise o melodie complicată. Nu voise să aştepte 
să-l ducă poliţia înapoi acasă şi folosise aplicaţia Uber de pe 
telefon ca să cheme o maşină care să-l aducă aici. Andy Gribbel 
urma să-l ia şi să-l ducă la birou. Avocatul bănuia că nu va dura 
mult. 

Gabrielle deschise uşa. Adam o recunoscu din pozele de pe 
Facebook. Avea păr negru ca pana corbului şi atât de drept, 
încât probabil era întins cu placa. Când deschise, avea pe faţă 
un zâmbet de bun venit. Zâmbetul se şterse în clipa în care îl 
văzu pe Adam. 

— Vă pot ajuta cu ceva? îl întrebă. 

În glas i se simţea un tremur. Nu deschise şi ecranul din plasă 
din faţa uşii. Adam intră direct în problemă. 

— Îmi pare rău că dau buzna aşa. Mă numesc Adam Price. 

Încercă să-i dea o carte de vizită, dar plasa era încă închisă. O 
strecură prin canat. 

— Sunt avocat în Paramus. 

Gabrielle stătea tăcută. Culoarea i se scurgea din obraji. 

— Lucrez la un caz de moştenire şi... 

Ridică telefonul cu captura de ecran. Mări imaginea cu 
degetele, pentru ca faţa Străinului să se poată vedea mai clar. 

— Îl cunoaşteţi pe acest bărbat? 

Gabrielle Dunbar strecură degetele prin canat şi luă cartea de 
vizită, pe care o fixă mult timp. Apoi, până la urmă, îşi îndreptă 
atenţia asupra telefonului. După câteva secunde, scutură din 
cap şi zise: 

— Nu. 

— Era o petrecere cu colegii, după cum arată. Cu siguranţă ar 
trebui să... 

— Imi pare rău, la revedere. 

Tremurul din glas se transformase în ceva apropiat de panică 
sau teamă. Incepu să închidă uşa. 

— Doamnă Dunbar? 

Ea ezită. 

Adam nu prea ştia ce să spună. O speriase, de asta era sigur. 
O speriase, iar asta însemna că ea ştia ceva. 

— Vă rog, insistă. Trebuie să-l găsesc pe acest bărbat. 

— V-am zis. Nu-l cunosc. 

— Eu cred că-l cunoaşteţi. 

— Plecaţi de pe proprietatea mea. 

— Soţia mea a dispărut. 

— Poftim? 

— Soţia mea. Acest bărbat a făcut ceva, iar acum ea a 
dispărut. 

— Nu ştiu despre ce vorbiţi. Vă rog să plecaţi. 

— Cine e? Atât vreau să ştiu. Numele lui. 

— V-am mai spus. Nu-l recunosc. Imi pare rău. Nu ştiu nimic. 

Uşa începu din nou să se închidă. 

— O să continui să-l caut. Transmiteţi-i asta. N-o să mă opresc 
până nu aflu adevărul. 

— Plecaţi de pe proprietatea mea, altfel chem poliţia, mai zise 
ea şi trânti uşa. 

e 

Gabrielle Dunbar se plimbă prin casă zece minute, repetând 
iar şi iar cuvintele. So Hum. Invăţase la yoga mantra asta 
sanscrită. La finalul orei, instructoarea le cerea să se întindă pe 
spate în Savasana, postura Cadavrului. li punea să închidă ochii 
şi să repete „So Hum” vreme de cinci minute. Prima dată când 
le propusese acest exerciţiu, Gabrielle practic dăduse peste cap 
ochii închişi. Apoi însă, undeva în al doilea sau al treilea minut, 
începuse să simtă cum toxinele stresului i se scurg din trup. 

— So... hum... 

Deschise ochii. Nu funcționa. Erau câteva lucruri pe care 
trebuia să le facă mai întâi. Missy şi Paul se întorceau de la 
şcoală abia peste câteva ore. Asta era bine. li dădea timp să se 
pregătească şi să împacheteze. Luă telefonul, căută în contacte 
favorite şi-l apelă pe cel numit Nesuferitul. 

După ce sună de două ori, fostul ei soţ răspunse. 

— Gabs? 

Porecla pe care i-o dăduse el - era singurul care îi spunea aşa 
- încă o zgâria pe creier. La una dintre primele lor întâlniri, 
începuse să-i zică „Gabs a mea”, iar ei i se păruse adorabil, aşa 
cum faci când te îndrăgosteşti, pentru ca, după câteva luni, 
numele să-ţi facă greață. 

— Pot să stea copiii la tine? întrebă ea. 

El nu se osteni să-şi ascundă exasperarea. 

— Când? 

— Mă gândeam să-i las în seara asta. 

— Glumeşti, nu? Eu îţi tot cer vizite extra... 

— lar acum ţi le ofer. li poţi lua în seara asta? 

— Sunt în Chicago cu afaceri, până mâine-dimineaţă. 

La naiba! 

— Dar Cum-o-cheamă? 

— Ştii cum o cheamă, Gabs. Tami e aici, cu mine. 

Pe Gabrielle nu o luase niciodată în deplasările lui de afaceri, 
probabil pentru că se întâlnea cu Tami sau cu una dintre 
predecesoarele ei. 

— Tami, repetă Gabrielle. Pe ; pune punct, sau inimioară? Am 
uitat. 

— Amuzant. 

Nu era însă amuzant şi ea ştia asta. Fusese stupid. Existau 
chestii mult mai importante de rezolvat decât o căsnicie moartă 
de mult. 

— Ne întoarcem dimineaţa devreme. 

— O să-i aduc atunci. 

— Pentru cât timp? 

— Câteva zile. O să te anunţ. 

— E totul în regulă, Gabs? 

— Excelent. Sărutări lui Tami. 

Gabrielle închise. Privi pe fereastră. Pe undeva ştiuse că va 
veni ziua aceasta, încă de când o abordase Chris Taylor. 
Intrebarea era doar când. Afacerea păruse extrem de 
atrăgătoare, toată lumea avea de câştigat, se dezvăluiau 
adevăruri şi se câştigau bani, însă ea nu uitase niciodată ceea 
ce era evident: se jucau cu focul. Oamenii ar face orice ca să-şi 
păstreze secretele. 

Chiar ar ucide. 

— So... hum... 

Nu mergea. Se duse în dormitor. Chiar dacă ştia că era 
singură în casă, închise uşa. Se aşeză pe pat în poziţie fetală şi 
începu să-şi sugă degetul mare. Penibil, dar când so-hum-urile 
nu-şi făceau treaba, nu-i mai rămânea decât să recurgă la ceva 
primitiv şi infantil. Îşi strânse genunchii la piept şi îşi permise să 
plângă puţin. Când termină, îşi luă telefonul mobil. Folosea un 
VPN pentru a-şi ascunde identitatea. Nu era complet sigur, însă 
era destul pentru moment. Citi din nou cartea de vizită. 

ADAM PRICE, AVOCAT 

El o găsise. Şi dacă o găsise pe ea, era logic ca tot el să fi fost 
cel care o găsise pe Ingrid. 

Pentru a parafraza filmul ăla cu Jack Nicholson, unii oameni nu 
pot face faţă adevărului. 

Gabrielle căută în sertarul de jos, scoase un Glock 19 Gen4 şi-l 
aşeză pe pat. l-I dăduse Merton, pretinzând că era arma 
perfectă pentru o femeie. O dusese la un poligon de tir din 
Randolph şi o învățase să-l folosească. Era încărcat şi gata de 
acţiune. La început o îngrijorase să ţină un pistol încărcat într-o 
casă cu copii mici, însă amenințările posibile primaseră asupra 
securităţii domestice standard. 

Şi acum? 

Simplu. Urmează procedura. Poză cu telefonul cartea de vizită 
a lui Adam Price. Ataşă imaginea la un e-mail şi, înainte de a-l 
expedia, scrise două cuvinte: 


EL ŞTIE 

Adam plecă devreme de la serviciu şi se îndreptă spre noul 
stadion al Liceului Cedarfield. Echipa de lacrosse a băieţilor se 
antrena. Opri mai departe, ca să nu fie văzut, şi-l privi pe 
Thomas din spatele tribunelor. Nu mai făcuse asta niciodată - să 
urmărească un antrenament - şi probabil n-ar fi putut spune cu 
exactitate ce căuta acolo. Nu voia decât să-şi privească puţin 
fiul. Doar atât. Îşi aduse aminte ce zisese Tripp Evans la 
American Legion Hall în seara când începuse totul, cum nu-i 
venea să creadă cât de norocoşi erau cei care locuiau în astfel 
de oraşe: 

Trăim visul, să ştii. 

Tripp avea dreptate, bineînţeles, dar e interesant că ne 
descriem paradisul personal drept „vis”. Visurile sunt fragile. 
Visurile nu durează. Într-o zi te trezeşti şi - paf! - visul a 
dispărut. Te trezeşti şi simţi cum se îndepărtează de tine, în 
timp ce tu te agăţi neajutorat de ruinele fumegânde, însă inutil. 
Visul se dizolvă, dispărut pentru totdeauna. Aşa cum stătea 
acolo, urmărindu-şi fiul practicând sportul pe care-l iubea, Adam 
nu se putea împiedica să nu simtă că, de la vizita Străinului, toţi 
erau pe punctul de a se trezi din vis. 

Antrenorul suflă în fluier şi le spuse tuturor să pună 
genunchiul jos, iar ei se conformară. Câteva minute mai târziu, 
băieţii îşi scoaseră căştile şi se îndreptară către vestiar. Adam 
ieşi de după tribună. Când îl văzu, Thomas se opri brusc. 

— Tată? 

— E-n regulă, zise Adam. Apoi, dându-şi seama că fiul său i-ar 
putea interpreta greşit cuvintele, ca însemnând că mama lui se 
întorsese, adăugă: Adică nimic nou. 

— De ce ai venit aici? 

— Am ieşit mai devreme de la muncă şi m-am gândit să te 
duc acasă cu maşina. 

— Mai întâi trebuie să fac duş. 

— Nicio problemă. Aştept. 

Thomas aprobă din cap şi plecă spre vestiar. Adam îl verifică 
pe Ryan. Se dusese acasă la Max imediat după şcoală. Adam îi 

trimise un SMS prin care îl întreba dacă poate să-l ia atunci când 
termina Thomas, ca să-i scutească bătrânului său tată un drum 
în plus. Ryan răspunse „nu”, iar lui Adam îi luă câteva clipe să 
înţeleagă că asta însemna „nicio problemă”. 

Zece minute mai târziu, în maşină, Thomas îl întrebă ce voia 
poliţia. 

— E greu să-ţi explic acum, spuse Adam. Nu zic asta ca să te 
protejez, dar deocamdată va trebui să mă laşi să rezolv nişte 
probleme. 

— Au legătură cu mama? 

— Nu ştiu. 

Thomas nu-l presă. Se opriră să-l ia pe Ryan, care se strecură 
pe bancheta din spate şi spuse: 

— O, ce scârbos! De unde vine mirosul ăsta? 

— De la echipamentul meu de lacrosse, răspunse Thomas. 

— Oribil. 

— De acord, zise Adam şi cobori geamul. Cum a fost la 
şcoală? 

— Bine, răspunse Ryan, apoi întrebă: Ceva nou despre mama? 

— Încă nu. 

Se gândi dacă să spună mai multe şi apoi hotări că o parte din 
adevăr ar putea să-i liniştească. 

— Vestea bună e că s-a implicat poliţia. 

— Cum adică? 

— O s-o caute şi ei pe mama. 

— Poliţia, repetă Ryan. De ce? 

Adam ridică uşor din umeri. 

— E aşa cum mi-a zis Thomas aseară. Nu-i stilul ei. Aşa că 
poliţiştii o să ne ajute s-o găsim. 

Era convins că băieţii ar mai fi avut întrebări, dar când maşina 
intră pe strada lor, Ryan spuse: 

— Hei, ea cine e? 

Pe treptele de la intrare stătea Johanna Griffin. Se ridică 
atunci când Adam intră pe alee şi-şi netezi pantalonii verde- 
instituţional. Zâmbi şi-i făcu din mână ca o vecină care trecuse 
pe la ei să împrumute puţin zahăr. Adam opri maşina şi Johanna, 
încă zâmbind, se apropie relaxată şi neameninţătoare. 

— Salut, băieţi! strigă ea. 

Coborâră toţi din maşină. Băieţii păreau circumspecţi. 

— Eu sunt Johanna, zise ea strângându-le mâinile. 

Thomas şi Ryan se uitară la tatăl lor, în căutarea unor 
răspunsuri. 

— E detectiv, le-o prezentă el. 

— Mă rog, n-am venit în calitate oficială. În Beachwood, Ohio, 
mi se spune Şefa Griffin. Aici însă nu sunt în jurisdicţia mea, aşa 
că sunt doar Johanna. Mă bucur să vă cunosc. 

Îşi păstră zâmbetul, dar Adam ştia că era numai de faţadă. 
Probabil ştiau şi băieţii. 

— Pot să intru? îl întrebă pe avocat. 

— Da. 

Thomas deschise portbagajul şi-şi scoase sacul cu 
echipamentul de lacrosse. Ryan îşi puse în spinare un rucsac 
umplut până la refuz cu manuale. În timp ce se îndreptau spre 
uşă, Johanna merse mai încet. Adam rămase cu ea. Când băieţii 
nu-i mai puteau auzi, el o întrebă direct: 

— De ce eşti aici? 

— Am găsit maşina soţiei tale. 

Adam şi Johanna stăteau în living. 

Băieţii erau în bucătărie. Thomas fiersese apă pentru paste. 
Ryan băgase în cuptorul cu microunde un pachet de legume 
congelate. Erau ocupați pentru moment. 

— Unde aţi găsit maşina Corinnei? întrebă Adam. 

— Mai întâi trebuie să ne-nţelegem asupra unui lucru. 

— Adică? 

— Am vorbit serios adineauri. Nu sunt polițistă în New Jersey. 
La naiba, abia dacă sunt polițistă la mine acasă! Nu m-ocup de 
omucideri. E treaba celor de la districtuală. Şi chiar dacă m-aş 
ocupa, aici nu sunt la mine în jurisdicție. 

— Te-au trimis însă aici să mă interoghezi. 

— Nu, am venit din proprie iniţiativă. Cunosc un tip din 
Bergen care a sunat un tip din Essex, care a fost amabil să te ia 
şi să te aducă. 

— De ce-mi zici toate astea? 

— Pentru că tipii de la districtuală au aflat şi s-au supărat. Aşa 
că oficial mi s-a luat cazul. 

— Nu te-nţeleg. Dacă nu-i cazul tău, de ce ai mai venit până 
aici? 

— Pentru că una dintre victime îmi era prietenă. 

Acum Adam înţelese. 

— Heidi? 

— Da. 

— Îmi pare rău pentru pierderea ta. 

— Mulţumesc. 

— Deci unde-i maşina Corinnei? 

— Frumoasă schimbare de subiect. 

— Pentru asta ai venit. 

— Aşa-i. 

— Deci? 

— La un hotel, lângă aeroportul din Newark. 

Adam se strâmbă. 

— Ce-i? 

— N-are nicio noimă, spuse el. 


VP - 232 


— De ce nu? 

Adam îi povesti despre aplicaţia de localizare de pe telefon, 
care îi arăta că soţia lui se află în Pittsburgh. 

— Putea să se fi dus undeva cu avionul şi să fi închiriat o 
maşină, zise Johanna. 

— Nu ştiu unde te-ai putea duce cu avionul ca să fie nevoie să 
închiriezi o maşină şi să treci prin Pittsburgh. Ai spus că era în 
parcarea unul hotel? 

— Lângă aeroport, da. Am găsit-o chiar înainte de a fi ridicată. 
Apropo, am cerut companiei s-o aducă aici. O să ajungă într-o 
oră. 

— E ceva ce nu-nţeleg. 

— Ce? 

— Dacă a luat un avion, Corinne ar fi trebuit să lase maşina în 
parcarea aeroportului. Aşa facem întotdeauna. 

— N-ar fi procedat aşa dacă voia ca nimeni să nu ştie unde se 
duce. S-ar fi putut gândi c-o să cauţi acolo. 

El clătină din cap. 

— Să-i caut maşina într-o parcare de la aeroport? N-are sens. 

— Adam? 

— Da. 

— Ştiu că n-ai niciun motiv să mă crezi, dar hai să vorbim 
puţin neoficial. 

— Eşti poliţist, nu reporter. N-ai cum să ieşi din zona 
oficialului. 

— Doar ascultă-mă, de acord? Două femei au murit. Nu vreau 
să intru în detalii şi să-ţi spun cât era Heidi de minunată, însă... 
uite, trebuie să fii sincer acum. Trebuie să-mi zici tot ce ştii. li 
prinse privirea şi i-o susţinu. Îţi jur. Îţi jur pe sufletul prietenei 
mele moarte că n-o să folosesc nimic din ceea ce-mi spui 
împotriva ta sau a soţiei tale. Vreau dreptate pentru Heidi. Asta-i 
tot. Înţelegi? 

Adam se foi inconfortabil pe scaun. 

— Poţi fi obligată să depui mărturie. 

— N-au decât să-încerce. Se aplecă spre el şi adăugă: Te rog, 
ajută-mă. 

El se gândi, dar nu prea mult. Acum nu mai avea de ales. 
Johanna avea dreptate. Două femei muriseră, iar Corinne putea 
avea necazuri serioase. Nu mai avea nicio pistă solidă, doar o 
bănuială neliniştitoare în legătură cu Gabrielle Dunbar. 

— Mai întâi, îi ceru, zi-mi ce ştii tu. 

— Ţi-am spus cam tot. 

— Ce legătură are Ingrid Prisby cu prietena ta? 

— Simplu. Ingrid şi tipul ăla au apărut la Red Lobster. Au stat 
de vorbă. A doua zi, Heidi era moartă. O zi mai târziu, era 
moartă şi Ingrid. 

— Îl suspectezi pe tipul care era cu Ingrid? 

— Categoric cred că el ne-ar putea ajuta să înţelegem cum 
stau lucrurile. Presupun că au vorbit şi cu tine, nu? Acolo, la 
American Legion Hall. 

— El a vorbit cu mine, da. 

— Ţi-a zis cum îl cheamă? 

Adam clătină din cap. 

— Numai că el e Străinul. 

— Şi după ce au plecat, tu ai încercat să-l găseşti. Pe el sau 
pe amândoi. L-ai convins pe paznicul parcării să-ţi dea numărul 
de înmatriculare. Le-ai luat urma. 

— Am aflat numele ei. Asta a fost tot. 

— Ce ţi-a spus tipul din American Legion Hall? Străinul. 

— Că soţia mea s-a prefăcut că-i însărcinată. 

Johanna clipi de două ori. 

— Pardon? 

Adam îi povesti. Odată ce deschise gura, totul se revărsă. 
După ce termină, Johanna îi puse întrebarea care părea în 
acelaşi timp evidentă şi surprinzătoare: 

— Crezi că-i adevărat? Crezi că ea a înscenat sarcina? 

— Da. 

Pur şi simplu. Fără ezitare. Gata! Probabil ştiuse adevărul încă 
de la început - chiar din clipa în care îi vorbise Străinul -, dar 
avea nevoie ca piesele să se îmbine înainte de a se putea 
exprima. 

— De ce? întrebă Johanna. 

— De ce cred că-i adevărat? 

— Nu, de ce crezi că ea ar fi făcut aşa ceva? 

— Pentru că eu am făcut-o să se simtă nesigură. 

Femeia încuviinţă. 

— Sally Perryman? 

— În cea mai mare parte, da. Eu şi Corinne ne-am îndepărtat. 
Ea se temea să nu mă piardă, să nu piardă tot ce avea. N-are 
importanţă. 

— De fapt, s-ar putea să aibă. 

— Cum? 

— Mai suportă-mă niţel. Ce se întâmpla în viaţa voastră când 
ea a apelat la website-ul cu sarcini false? 

Adam nu vedea rostul întrebării, dar nu avea niciun motiv să 
nu-i povestească. 

— Cum ziceam, ne-am îndepărtat. Vechea poveste, nu-i aşa? 
Totul ajunsese să se reducă la băieţi şi la problemele domestice 
- cine face cumpărăturile, cine spală vasele, cine plăteşte 
facturile. Adică banalităţile de zi cu zi. Serios. lar eu, presupun, 
treceam printr-o criză a vârstei de mijloc. 

— Te simţeai subapreciat? 

— Mă simţeam, ştiu şi eu, de parcă nu mai eram bărbat. Ştiu 
cum sună asta. Eram cap de familie şi tată... 

Johanna Griffin aprobă din cap. 

— Şi dintr-odată apare această Sally Perryman care-ţi acordă 
atenţie într-un fel deosebit. 

— Nu dintr-odată, dar, da, am început să lucrez cu Sally la 
cazul ăla grozav, şi ea era frumoasă şi pasionată şi mă privea 
aşa cum obişnuia Corinne să mă privească. Imi dau seama cât 
de stupid sună toate astea. 

— Normal, nu stupid. 

Adam se întrebă dacă vorbea serios sau doar îi făcea lui pe 
plac. 

— Oricum, probabil Corinne s-a temut că o s-o părăsesc. 
Atunci nu mi-am dat seama, cred, sau poate nu mi-a păsat, nu 
ştiu. Ea însă instalase aplicaţia aia pe telefonul meu. 

— Cea care ţi-a arătat că ea se afla în Pittsburgh? 

— Exact. 

— Şi tu nu ştiai de ea? 

Adam clătină din cap. 

— Nu până nu mi-a arătat-o Thomas. 

— Uau! Johanna încuviinţă şi ea din cap. Aşadar, soţia ta te 
spiona? 

— Nu ştiu, poate. Asta cred eu că s-a întâmplat. l-am zis de 
mai multe ori că lucrez până târziu. Probabil că ea a verificat şi a 
văzut că eram acasă la Sally mai des decât ar fi trebuit. 

— Nu-i spuneai unde te duci? 

Adam clătină încă o dată din cap. 

— Erau doar probleme de serviciu. 

— Atunci de ce nu i-ai fi zis? 

— Pentru că, oricât de ironic ar suna, nu voiam să-şi facă griji. 
Ştiam cum ar reacţiona. Sau poate la un anumit nivel ştiam că 
nu-i corect ce fac. Am fi putut rămâne la birou, însă îmi plăcea 
să fiu la ea acasă. 

— Şi Corinne a aflat. 

— Da. 

— Dar între tine şi Sally Perryman nu s-a întâmplat nimic? 

— Exact. Apoi se mai gândi. Poate că era totuşi pe punctul de 
a se întâmpla. 

— Asta ce vrea să-nsemne? 

— Nu ştiu. 

— A fost ceva fizic? Rece? Cald? Fierbinte? 

— Poftim? Nu. 

— N-ai sărutat-o? 

— Nu. 

— Atunci de unde vinovăția? 

— Pentru că am vrut. 

— La naiba, şi eu vreau să-l spăl cu buretele pe Hugh 
Jackman. Şi ce dacă? Nu te poţi împiedica să doreşti. Eşti om. 
Relaxează-te. 

Adam tăcu. 

— Şi atunci soţia ta a vorbit cu Sally Perryman. 

— A sunat-o. Nu ştiu ce au discutat. 

— lar Corinne nu ţi-a spus niciodată? 

— Exact. 

— A întrebat-o pe Sally ce se petrece, dar pe tine n-a avut 
amabilitatea să te întrebe. Cam aşa ceva? 

— Bănuiesc. 

— Şi pe urmă? 

— Păi, Corinne a rămas însărcinată. 

— Adică s-a prefăcut că-i însărcinată. 

— Mda, mă rog. 

Johanna doar clătină din cap şi zise din nou: 

— Uau! 

— Nu-i ceea ce crezi. 

— Ba da, e exact ceea ce cred. 

— Sarcina m-a surprins, înţelegi? Într-un fel pozitiv însă. M-a 
adus înapoi. Mi-a reamintit ce este important. lată o altă ironie. 
A funcţionat. Corinne a avut dreptate s-o facă. 


VP - 236 


— Nu, Adam, n-a avut dreptate. 

— M-a readus la realitate. 

— Ba nu. Te-a manipulat. Probabil ai fi revenit oricum la 
realitate. lar dacă n-o făceai, probabil nici nu trebuia. Îmi pare 
rău, dar ceea ce a făcut Corinne a fost urât. Foarte urât. 

— Cred că era disperată. 

— Asta nu-i o scuză. 

— Asta-i lumea ei. Familia ei. Întreaga ei viaţă. A luptat enorm 
s-o construiască şi acum era ameninţată. 

Johanna încuviinţă din cap. 

— Tu n-ai făcut ce a făcut ea, Adam. Ştii asta. 

— Sunt şi eu vinovat. 

— Nu-i vorba despre vinovăţie. Tu ai avut îndoieli. Ţi-ai 
pierdut capul. Te-ai întrebat cum ar fi. Nu eşti prima persoană 
care simte astfel de lucruri. Treci peste asta sau nu treci. 
Corinne însă nu ţi-a oferit şansa respectivă. A ales să te 
păcălească şi să trăiască în minciună. Eu nu te apăr şi nici nu te 
condamn. Fiecare căsnicie are propria ei poveste. Totuşi, tu n-ai 
văzut lumina. Ţie ţi-a băgat cineva o lanternă în ochi. 

— Poate aveam nevoie de aşa ceva. 

Johanna clătină din nou din cap. 

— Nu în felul ăsta. A fost ceva greşit. Trebuie să-nţelegi. 

El se gândi. 

— O iubesc pe Corinne. Nu cred că sarcina falsă a schimbat 
într-adevăr ceva. 

— Dar n-ai de unde să ştii. 

— Nu-i adevărat. M-am gândit mult. 

— Şi eşti convins că ai fi rămas cu ea? 

— Da. 

— Pentru copii? 

— În parte. 

— Pentru ce altceva? 

Adam se aplecă şi fixă un moment podeaua. Era acoperită cu 
un covor oriental albastru cu galben pe care el şi Corinne îl 
cumpăraseră dintr-un magazin de antichităţi din Warwick. Se 
duseseră într-o zi de octombrie să culeagă mere, însă 
ajunseseră să bea cidru şi să cumpere gadgeturi Mcintosh, apoi 
se duseseră la un magazin de antichităţi. 

— Pentru că, indiferent de porcăriile pe care ni le-am făcut eu 
şi Corinne unul altuia, începu el, oricâte supărări, dezamăgiri şi 

resentimente ar fi ieşit la suprafaţă, eu nu-mi pot imagina viaţa 
fără ea. Nu-mi pot imagina să îmbătrânesc fără ea. Nu-mi pot 
imagina să nu fac parte din lumea ei. 

Johanna îşi frecă bărbia, aprobând din cap. 

— Înţeleg asta. Chiar înţeleg. Soţul meu, Ricky, sforăie atât de 
rău, încât e ca şi cum aş dormi cu un elicopter, dar simt acelaşi 
lucru. 

Stătură câteva clipe în tăcere, lăsând sentimentele să se 
aşeze. Apoi Johanna îl întrebă: 

— De ce crezi că ţi-a spus Străinul despre sarcina falsă? 

— N-am idee. 

— N-a cerut bani? 

— Nu. A zis că o face pentru mine. Se purta de parcă ar fi dus 
un război sfânt. Dar prietena ta Heidi? Şi ea şi-a falsificat 
sarcina? 

— Nu. 

— Atunci nu-nţeleg. Ei ce i-a spus Străinul? 

— Nu ştiu. Orice ar fi fost însă, i-a adus moartea. 

— Ai vreo bănuială? 

— Nu, dar acum mă gândesc că s-ar putea să ştiu pe cineva 
care are. 

EL ŞTIE 


Chris Taylor citi mesajul şi se întrebă din nou în ce punct şi 
cum scăpaseră lucrurile de sub control. Pentru treaba cu Price 
fuseseră angajaţi. Poate că aici fusese greşeala, cu toate că în 
general afacerile pentru care erau angajaţi - şi fuseseră foarte 
puţine - erau cele mai sigure. Plata venea de la o terță parte, 
neimplicată emoţional, o firmă de investigaţii de top. Într-un 
anume fel, era o muncă cinstită, pentru că - da, Chris nu se sfia 
să folosească cuvântul acela - nu implica şantajul. 

Protocolul obişnuit era simplu: afli, prin intermediul 
internetului, un secret îngrozitor despre o persoană. Persoana 
respectivă are două opţiuni. Fie plăteşte pentru păstrarea 
secretului, fie alege să nu plătească, iar secretul este dezvăluit. 
Chris se simţea satisfăcut în ambele cazuri. În final, obținea fie 
profit material (când persoana şantajată plătea), fie catharsis 
(când persoana mărturisea). Intr-un fel, aveau nevoie ca 
oamenii să aleagă ambele căi. Aveau nevoie de bani ca să 
susţină operaţiunea. Aveau nevoie ca adevărul să iasă la iveală 
pentru că despre asta era vorba, asta făcea ca întreprinderea lor 
să fie justă şi bună. 

Un secret dezvăluit este un secret distrus. 

Probabil, se gândi Chris, asta era problema cu cazurile pentru 
care erau angajaţi. Eduardo insistase să le accepte. Pretindea că 
ar lucra numai cu un grup select de companii de securitate de 
primă mână. Ar avea parte de siguranţă, tihnă şi mereu de 
profit. Modul în care funcţiona era înşelător de simplu: firma 
dădea un nume. Eduardo căuta prin baza lor de date să vadă 
dacă găsea vreun pont - în cazul de faţă, exista unul despre 
Corinne Price prin Fake-A-Pregnancy.com. Apoi se plătea o 
sumă, iar secretul era dezvăluit. 

Insă asta însemna, fără îndoială, că Corinnei Price nu i se 
oferea şansa să aleagă. Da, în final, secretul era dezvăluit. El îi 
zisese lui Adam Price adevărul, dar o făcuse strict pentru bani. 
Posesorului secretului nu i se oferise opţiunea răscumpărării. 

Ceea ce nu era corect. 

Chris folosea atotcuprinzătorul cuvânt secret, dar în realitate 
nu era vorba numai despre secrete. Erau minciuni, înşelăciuni 
sau mai rău. Corinne Price îşi minţise soţul când se prefăcuse 
gravidă. Kimberly Dann îşi minţise părinţii, care munceau din 
greu, despre sursa banilor pentru colegiu. Kenny Molino trişase 
folosind steroizi. Logodnicul Michaelei, Marcus, făcuse ceva 
chiar mai rău când se răzbunase prin intermediul înregistrării cu 
colegul lui de cameră şi viitoarea sa soţie. 

Secretele, credea Chris, erau ca un cancer. Secretele puroiau. 
Secretele îţi rodeau măruntaiele, lăsând în urmă doar o coajă 
subţire. Chris văzuse de aproape ce puteau face ele. Când avea 
şaisprezece ani, tatăl său iubit, omul care-l învățase să meargă 
pe bicicletă, îl dusese la şcoală şi-l antrenase în echipa din liga 
de juniori, scosese la lumină un secret teribil, îndelung ascuns. 

El nu-i era tată biologic. 

Cu câteva săptămâni înainte de căsătorie, mama lui Chris 
avusese o ultimă aventură cu un fost iubit şi rămăsese 
însărcinată. Mama suspectase mereu adevărul, dar abia când 
Chris fusese spitalizat în urma unui accident de maşină şi tatăl 
lui, tatăl lui iubit, încercase să-i doneze sânge, adevărul ieşise în 
cele din urmă la lumină. 

— Intreaga mea viaţă, îi spusese tatăl, a fost o lungă 
minciună. 

Tata încercase apoi să facă „ceea ce-i corect”. Îşi reamintise 
sieşi că un tată nu este numai un donator de spermă. Un tată 
este prezent pentru copilul lui, are grijă de copilul lui, îl iubeşte 
şi-l educă. In final însă, minciuna îl măcinase prea mult timp. 

Chris nu-l mai văzuse de trei ani. Cam astea erau efectele 
secretelor asupra oamenilor, familiilor, vieților. 

După ce terminase colegiul, Chris obținuse o slujbă la firma 
de internet Downing Place. li plăcuse acolo. Crezuse că-şi găsise 
un cămin, dar, cu toată vorbăria frumoasă a companiei, aceasta 
nu făcea decât să favorizeze cele mai rele secrete. Chris 
ajunsese să lucreze pentru un site numit Fake-A-Pregnancy.com. 
Compania minţea, şi se minţea chiar şi pe sine, pretinzând că 
lumea cumpăra burţi din silicon pentru a oferi cadouri 
„amuzante”, de purtat la petreceri sau în alte scopuri noi şi 
amuzante. Însă toţi ştiau adevărul. Teoretic, cineva s-ar putea 
duce într-adevăr la o petrecere costumat în gravidă. Dar 

ecograme false? Teste de sarcină false? Pe cine păcăleau? 

Era complet greşit. 

Chris înţelesese imediat că n-avea niciun rost să demaşte 
firma. Era pur şi simplu prea complicat şi, oricât de bizar ar 
părea, Fake-A-Pregnancy avea concurenţi, la fel ca toate site- 
urile de genul acela. Dacă ataci unul, celelalte vor deveni mai 
puternice. Chris îşi amintise o lecţie pe care, în mod ironic, i-o 
dăduse „tatăl” lui când era copil: Faci ce poţi; salvezi lumea 
persoană cu persoană. 

Găsise câţiva care gândeau la fel, angajaţi în posturi similare, 
care, tot ca el, aveau acces la secrete. Unii dintre ei erau 
interesaţi mai mult de latura bănească a întreprinderii. Alţii 
înțelegeau că acţiunile lor erau corecte şi cuvenite şi chiar dacă 
Chris nu voia să transforme totul într-un război religios, exista 
un aspect al noii sale operaţiuni care semăna cu o căutare 
morală. 

In final, nucleul se alcătuise din cinci persoane: Eduardo, 
Gabrielle, Merton, Ingrid şi Chris. Eduardo dorise ca totul să se 
petreacă online. Să facă ameninţarea online. Să dezvăluie 
secretul printr-un e-mail imposibil de urmărit. Să păstreze totul 
complet anonim. Chris nu fusese totuşi de acord. Ceea ce 
făceau ei, indiferent dacă le plăcea sau nu, îi dărâma pe oameni. 
Schimba vieţi într-o secundă. Puteai farda totul cum voiai, însă 
persoana era una înaintea vizitei sale şi cu totul alta după 
aceea. Aşa ceva trebuia făcut faţă în faţă. Trebuia făcut cu 
compasiune şi omenie. Protectorii secretelor erau website-uri 
fără feţe, maşini, roboti. 

Ei vor fi diferiţi. 

Chris citi iarăşi cartea de vizită a lui Adam Price şi scurtul 
mesaj al Gabriellei: EL ŞTIE. 

Intr-un fel, situaţia se inversase. Acum Chris avea un secret, 
nu? Deşi nu era chiar aşa, pentru că al lui era diferit. Secretul lui 
nu avea scopul înşelării, ci al protejării - sau doar aşa se 
amăgea el? Ca atâţia pe care-i întâlnise, nu cumva îşi justifica 
pur şi simplu secretul? 

Chris ştiuse că activităţile lor erau periculoase, că-şi făceau 
duşmani, că unii n-aveau să înţeleagă binele şi vor dori să se 
răzbune sau să continue să trăiască în bula secretelor lor. 

Acum Ingrid era moartă. Ucisă. 

EL ŞTIE 


lar răspunsul era evident: El trebuia oprit. 

Capitolul 46 


Camera de cămin a lui Kimberly Dann se afla într-o zonă din 
Greenwich Village, New York, ce părea a fi ultra boemă. 
Beachwood nu era ca un Hicksville provincial, nici măcar pe 
aproape. Mulţi dintre rezidenţi migraseră din New York City, 
dorind să evadeze din aglomeraţie şi agitaţie şi să ducă o viaţă 
oarecum mai confortabilă din punct de vedere financiar într-un 
loc unde valoarea proprietăţilor era mai mică, iar impozitele, 
mai scăzute. Insă Beachwood cu siguranţă nu era nici 
Manhattan. Johanna călătorise suficient de mult - se afla acolo 
pentru a şasea oară - ca să ştie că nu mai exista ceva care să 
semene cu insula aceea. Oraşul dormea într-adevăr, se odihnea, 
totuşi, când te aflai acolo, simţurile îţi erau mereu treze. Erai 
conectat. Simţeai continuu clocotul. 

Imediat ce Johanna bătu la uşă, aceasta se deschise, ca şi 
cum Kimberly stătuse lângă uşă cu mâna pe clanţă, aşteptând. 

— Of, tanti Johanna! 

Faţa lui Kimberly era plină de lacrimi. Se prăbuşi în braţele 
Johannei suspinând. Femeia o îmbrăţişă şi o lăsă să plângă. Îi 
mângâie părul pe spate, aşa cum o văzuse pe Heidi făcând de 
zeci de ori, ca atunci, la grădina zoologică, după ce Kimberly 
căzuse şi se julise la genunchi, sau când nemernicul de Frank 
Velle de pe strada lor îşi retrăsese invitaţia la balul de absolvire 
pentru că „upgradase” la Nicola Shindler. 

Ţinând-o în braţe pe fiica prietenei ei, Johanna simţi că i se 
frânge inima din nou. Închise ochii şi scoase nişte sunete despre 
care spera să fie liniştitoare. Nu zise „O să fie bine” sau alte 
cuvinte false de alinare. Doar o ţinu în braţe şi o lăsă să plângă. 
Apoi plânse şi ea. De ce nu? De ce naiba ar fi pretins că nu era 
şi ea zdrobită? 

In curând, Johanna avea să facă ceea ce trebuia. Deocamdată 
puteau să plângă amândouă. 

După un timp, Kimberly îi dădu drumul şi făcu un pas în spate. 

— Mi-am făcut bagajele, spuse. Când e zborul? 

— Hai să stăm de vorbă mai întâi, bine? 

Căutară locuri unde să stea, dar întrucât era un dormitor 

comun, Johanna ocupă colţul patului, iar Kimberly se lăsă pe un 
soi de fotoliu puf supradimensionat. Era adevărat că Johanna se 
dusese din proprie iniţiativă să-l interogheze pe Adam Price, 
însă aici se afla din mai multe motive. li promisese lui Marty că o 
va însoţi pe Kimberly acasă pentru înmormântarea lui Heidi. 

— Kimmy e tare supărată, zisese Marty. Nu vreau să 
călătorească singură. 

Johanna ştia. 

— Trebuie să te-ntreb ceva, spuse ea. 

Kimberly încă îşi ştergea lacrimile. 

— Bine. 

— În seara dinainte ca mama ta să fie ucisă, aţi vorbit la 
telefon, nu-i aşa? 

Fata începu iarăşi să plângă. 

— Kimberly? 

— Îmi lipseşte tare mult. 

— Ştiu, iubito. Tuturor ne lipseşte. Aş vrea însă să te 
concentrezi puţin, bine? 

Kimberly aprobă din cap, cu ochii încă în lacrimi. 

— Despre ce ai discutat cu ea? 

— Ce importanţă are? 

— Vreau să-l găsesc pe ucigaş. 

Kimberly începu iar să plângă. 

— Kimberly? 

— Mama n-a dat peste un hoţ? 

Era una dintre ipotezele băieţilor de la districtuală. Nişte 
dependenţi de droguri disperaţi după bani spărseseră casa şi, 
înainte să poată găsi ceva de valoare, fuseseră întrerupţi de 
Heidi, care fusese ucisă din această cauză. 

— Nu, iubito, nu s-a întâmplat aşa. 

— Atunci cum? 

— Asta încerc să descopăr. Kimberly, ascultă-mă. O altă 
femeie a fost ucisă de aceeaşi persoană. 

Fata clipi, ca şi cum cineva ar fi izbit-o cu o scândură. 

— Cum? 

— Trebuie să-mi zici despre ce ai vorbit cu mama ta. 

Privirile lui Kimberly începură să danseze prin cameră. 

— Nimic important. 

— Eu nu cred asta. 

Kimberly izbucni din nou în plâns. 

— M-am uitat pe lista apelurilor. Ai schimbat cu mama ta o 
grămadă de SMS-uri, dar aţi vorbit la telefon doar de trei ori în 
semestrul ăsta. Primul apel a durat şase minute. Al doilea, 
numai patru. Însă, în seara dinainte să fie ucisă, discuţia dintre 
voi s-a întins pe mai mult de două ore. Despre ce aţi vorbit? 

— Te rog, tanti Johanna, acum nu mai contează. 

— Pe naiba nu contează! Vocea Johannei deveni brusc 
tăioasă. Spune-mi! 

— Nu pot... _ 

Johanna cobori de pe pat şi îngenunche în faţa fetei. li 
cuprinse chipul în mâini şi o forţă s-o privească în ochi. 

— Uită-te la mine. 

Până la urmă, Kimberly o ascultă. 

— Orice i s-ar fi întâmplat mamei tale, nu-i vina ta. M-auzi? Ea 
te iubea şi ar dori ca tu să mergi înainte şi să duci cea mai bună 
viaţă posibilă. Eu o să fiu lângă tine. Intotdeauna. Pentru că asta 
ar fi vrut mama ta. M-auzi? 

Fata aprobă din cap. 

— Aşa că, zise Johanna, trebuie să-mi povesteşti despre 
ultima voastră convorbire. 

Capitolul 47 


Aflat la o distanţă pe care o considera sigură, Adam urmărea 
cum Gabrielle Dunbar încărca în grabă un geamantan în 
portbagaj. 

Cu o jumătate de oră în urmă, avocatul hotărâse să mai 
treacă o dată pe la Gabrielle, în drum spre birou. Când intră pe 
strada ei, femeia arunca un geamantan în portbagaj. Cei doi 
copii ai ei - se gândi că aveau cam doisprezece şi zece ani - 
duceau bagaje mai mici. El trase pe dreapta, la o distanţă 
sigură, şi privi. 

Şi acum? 

Seara trecută, Adam încercase să dea de celelalte trei 
persoane din poza de pe pagina Gabriellei Dunbar, pe care 
Gribbel reuşise să le identifice şi să le localizeze. Niciuna nu-i 
oferi ceva util despre străin. Nicio surpriză. Orice pretext ar fi 
utilizat, oamenii erau în mod firesc prudenti în faţa unui „străin” 
- mda, altă ironie - care le cerea într-un fel sau altul să identifice 
o persoană, posibil prieten sau coleg, într-o fotografie de grup. 
Niciunul dintre ei nu locuia suficient de aproape de Adam ca 
Gabrielle, pentru a avea şansa să discute faţă în faţă. 

Aşa că gândurile lui se întorseseră la ea. 

Femeia ascundea ceva, îi fusese clar încă de ieri - şi deodată 
apăru grăbită din casă cu un al treilea geamantan. 

Coincidenţă? 

Nu credea. Rămase în maşină şi privi. Gabrielle aruncă 
geamantanul în portbagaj şi se chinui să-l închidă. Împinse copiii 
în maşină, amândoi pe bancheta din spate, şi se asigură că-şi 
pun centurile de siguranţă. Deschise portiera ei, se opri, apoi se 
uită în lungul străzii direct la el. 

Fir-ar să fie! f 

Adam se lăsă repede în jos. Il văzuse? Nu credea. Şi dacă-l 
văzuse, îşi putea da seama, de la distanța aceea, cine este? Dar 
stai aşa, şi ce dacă-şi dădea seama cine e? Venise acolo să 
vorbească cu ea, nu-i aşa? Se ridică încet la loc, însă Gabrielle 
nu mai privea în direcţia lui. Urcase în maşină şi se pusese în 
mişcare. 

Doamne, nu se pricepea deloc la aşa ceva! 

Maşina Gabriellei porni pe stradă. Adam se gândi un timp, dar 
nu prea mult, la următorul pas pe care trebuia să-l facă. Dacă 
tot începuse... Băgă în viteză şi se luă după ea. 

Nu era sigur cât de departe în spatele ei trebuia să stea ca să 
nu fie văzut şi totuşi să n-o piardă. Toate cunoştinţele lui pe 
această temă proveneau din filmele şi din serialele văzute toată 
viaţa la televizor. Oare ştia cineva ce-nseamnă să fii urmărit 
dacă nu s-ar fi uitat la televizor? Gabrielle coti la dreapta. Adam 
o urmă. Parcurseră Drumul 208, apoi intrară pe interstatala 287. 
Adam îşi verifică rezervorul. Era aproape plin. Bun! Oricum, cât 
de mult intenţiona s-o urmărească? Şi când o ajungea, ce urma 
să facă? 

Pas cu pas. 

Îi sună telefonul. Îl privi şi văzu numele „Johanna”. 

După vizita ei de seara trecută, îi introdusese numărul în 
agendă. Avea încredere totală în ea? Da, destul de multă. Ea 
avea un scop clar: să-l găsească pe ucigaşul prietenei ei. Atâta 
vreme cât acesta nu era Corinne, Adam considera că Johanna 
putea fi un atu sau chiar un aliat. Dacă ucigaşul era Corinne, 
atunci avea probleme mai mari decât dacă să aibă sau nu 
încredere într-o polițistă din Ohio. 

— Alo? 

— Sunt gata de îmbarcare, spuse Johanna. 

— Te-ntorci acasă? 

— Sunt deja acasă. 

— În Ohio? 

— Pe aeroportul din Cleveland, da. A trebuit s-o aduc acasă 
pe fiica lui Heidi, însă zbor imediat spre Newark. Tu ce faci? 

— Sunt pe urmele Gabriellei Dunbar. 

— Urmele? 

— Nu aşa zic poliţiştii când urmăresc pe cineva? 

li explică pe scurt cum ajunsese la casa ei şi cum o văzuse 
făcându-şi bagajele. 

— Care-i planul tău, Adam? 

— Nu ştiu, dar nu pot să stau şi să nu fac nimic. 

— Corect. 

— De ce m-ai sunat? 

— Am aflat ceva aseară. 

— Ascult. 

— Indiferent de ce se-ntâmplă aici, nu-i vorba numai despre 
un singur website. 

— Nu-nţeleg. 

— Străinul nu le spune victimelor doar despre soţii care se 
prefac însărcinate. Are acces şi la alte site-uri. Sau cel puţin la 
încă unul. 

— De unde ştii asta? 

— Am vorbit cu fiica lui Heidi. 

— Şi care era secretul? 

— Am promis să nu spun, iar tu n-ai nevoie să ştii, crede-mă. 
Ideea e că Străinul tău s-ar putea să fi şantajat o grămadă de 
oameni pentru motive diferite, nu doar pentru sarcini false. 

— Aşadar, ce se petrece de fapt? întrebă Adam. Străinul şi 
Ingrid şantajau oamenii pentru ce făceau aceştia online? 

— Da, cam aşa ceva. 

— Şi de ce a dispărut soţia mea? 

— Nu ştiu. 

— Şi cine a omorât-o pe prietena ta? Şi pe Ingrid? 

— Nu ştiu, şi nu ştiu. Poate că ceva a mers prost cu şantajul. 
Heidi era o dură. Poate li s-a opus. Poate că Străinul şi Ingrid s- 
au certat. 

În faţă, Gabrielle se încadra spre o ieşire spre Drumul 23. 
Adam semnaliză şi rămase în urma ei. 

— Deci care-i legătura dintre prietena ta şi soţia mea? 

— În afară de străin, nu văd niciuna. 

— Stai o clipă. 

— Ce e? 

— Gabrielle intră pe o străduţă. 

— Unde? 

— Lockwood Avenue din Pequannock. 

— Asta-i în New Jersey? 

— Da. 

Adam nu era sigur dacă să rămână în spatele ei şi să 
oprească brusc sau să treacă pe lângă ea şi să găsească un loc 
unde să tragă pe dreapta. Optă pentru a doua variantă, 
depăşind casa galbenă cu etaj, îmbrăcată în aluminiu şi cu 
obloane roşii. Un bărbat deschise uşa din fată, zâmbi şi se 
îndreptă către maşina Gabriellei. Adam nu-l recunoscu. 
Portierele maşinii se deschiseră. Fata cobori prima, iar bărbatul 
o îmbrăţişă stângaci. 

— Ce se-ntâmplă? întrebă Johanna. 

— Alarmă falsă, presupun. Se pare că şi-a dus copiii la fostul 
soţ. 

— OK, s-a anunţat zborul meu. Te sun când aterizez. Să nu 
faci vreo prostie între timp. 

Johanna închise. Acum coborâse din maşină şi fiul Gabriellei. 
Altă îmbrăţişare stângace. Bărbatul care era probabil fostul ei 
soţ o salută din mână pe Gabrielle. Probabil că ea îi răspunse, 
dar nu putea vedea din locul unde se afla. În cadrul uşii apăru o 
femeie. O femeie mai tânără. O femeie mu/t mai tânără. Vechea 
poveste, gândi Adam. Gabrielle rămase în maşină cât probabilul 
fost soţ deschise portbagajul. Scoase unul dintre geamantane şi- 
| închise la loc. Reveni spre botul maşinii cu o expresie 
nedumerită. 

Înainte să fi putut ajunge la ea, Gabrielle dădu în marşarier şi 
o porni pe stradă. 

Cu o mulţime de bagaje încă în maşină. 

Unde se ducea? 

Dacă tot începuse... 

Adam nu vedea de ce n-ar continua s-o urmărească. 

Capitolul 48 


Maşina Gabriellei urcă pe Skyline Drive în Munţii Ramapo. 
Drumul se afla la numai patruzeci şi cinci de minute de 
Manhattan, dar ar fi putut la fel de bine să fie în altă lume. 
Existau legende despre triburi care încă trăiau în zona aceea. 
Erau numiţi indienii din Munţii Ramapough, poporul Lenape sau 
poporul Lunaape Delaware. Unii credeau că sunt indigeni. Alţii 
pretindeau că datează din timpurile coloniştilor olandezi. Alţii 
credeau că sunt mercenari germani care luptaseră de partea 
britanicilor în Războiul de Independenţă sau sclavi eliberaţi care- 
şi găsiseră adăpost în pădurile pustii din nordul statului New 
Jersey. Multă lume, prea multă, îi poreclise, poate peiorativ, Albii 
lui Jackson. Originea numelui era, de asemenea, un mister, însă 
probabil avea legătură cu aspectul lor multirasial. 

Ca întotdeauna în cazul unor asemenea oameni, despre ei se 
relatau poveşti de groază. Adolescenţii şofau pe autostrada 
Skyline Drive şi se îngrozeau unii pe alţii cu istorii despre răpiri, 
persoane târâte în pădure şi fantome care strigau după 
răzbunare. Erau toate doar mituri, desigur, dar miturile au 
puterea lor. 

Unde naiba se ducea Gabrielle? 

Se îndreptau spre zona împădurită a munţilor. Din cauza 
altitudinii, urechile lui Adam începuseră să se înfunde. Femeia 
intră din nou pe Drumul 23 şi avocatul o urmări aproape o oră, 
până traversă îngustul pod Dingman's Ferry şi trecu în 
Pennsylvania. Acum drumurile erau mai puţin aglomerate. 
Bărbatul se întrebă iarăşi cât de departe trebuia să rămână în 
urmă ca să nu fie observat. Renunţă la prudenţă, socotind că 
era mai bine să fie descoperit şi posibil înfruntat decât s-o 
piardă cu totul pe Gabrielle. 

Îşi verifică telefonul, văzu că bateria era aproape descărcată 
şi-l conectă la alimentatorul din torpedou. După un kilometru şi 
jumătate de mers, Gabrielle viră la dreapta. Pădurea era tot mai 
deasă. Femeia încetini şi intră pe un drum ce părea neasfaltat. 
Un indicator uzat din piatră anunţa: LAKE CHARMAINE - 
PROPRIETATE PRIVATA. Adam făcu dreapta şi se opri în spatele 


VP - 250 


unor conifere. Nu putea intra cu maşina pe drum, dacă era într- 
adevăr un drum. 

Aşadar, care era următoarea lui mişcare? 

Deschise torpedoul şi verifică telefonul. Bateria nu prea 
avusese când să se încarce, dar ajunsese la zece procente. 
Putea fi de ajuns. Îl puse în buzunar şi ieşi din maşină. Şi acum? 
Să meargă pe jos până la Lake Charmaine şi să sune la uşă? 

Găsi o potecă acoperită de buruieni care mergea prin pădure 
paralel cu drumul. Îi era de ajuns. Cerul avea o nuanţă frumoasă 
de albastru-verzui. Ramurile copacilor se întindeau peste 
potecă, iar Adam îşi croi drum printre ele. Pădurea era tăcută, 
cu excepţia zgomotelor iscate chiar de bărbat. Se oprea din 
când în când să asculte... să asculte orice, însă acum, pe 
măsură ce se afunda în pădure, nu mai putea auzi nici măcar 
maşinile care treceau pe şosea. 

Când se opri într-un luminiş, văzu un cerb morfolind nişte 
frunze. Cerbul ridică ochii spre Adam, înţelese că nu-i voia răul 
şi-şi văzu de treabă. Avocatul continuă să meargă şi în curând 
lacul apăru în faţa lui. In alte circumstanţe, i-ar fi plăcut. Era 
neclintit ca o oglindă, reflectând verdele copacilor şi turcoazul 
cerului. Peisajul era liniştitor, îmbătător şi paşnic - o, Doamne, 
cât de minunat ar fi fost să poată să se aşeze şi să-l privească! 
Corinne iubea lacurile. Oceanul o speria puţintel. În opinia ei, 
valurile erau adesea violente şi imprevizibile. Însă lacurile 
reprezentau un paradis liniştit. Înainte să se nască băieţii, el şi 
Corinne închiriaseră o casă lângă un lac în partea de nord a 
comitatul Passaic. Îşi amintea de zilele de relaxare, în care 
împărțeau amândoi un hamac imens, el cu un ziar, ea cu o 
carte. Işi amintea cum o privea pe Corinne citind, felul în care i 
se îngustau ochii când parcurgea paginile, expresia de 
concentrare intensă de pe faţa ei - şi cum, din când în când, ea 
ridica ochii din carte. li zâmbea şi-i zâmbea şi el, apoi privirile lor 
pluteau peste lac. 

Un lac la fel ca acesta. 

Zări o casă în dreapta. Părea abandonată, totuşi în faţa ei se 
afla o maşină. 

A Gabriellei. 

Casa era fie o cabană din lemn, fie o imitație din prefabricate. 
Greu de spus de la distanţă. Adam coborî prudent panta, 
adăpostindu-se după copaci şi tufişuri. Se simţea stupid, ca un 

copil care se joacă de-a „capturează steagul” sau paintball. 
Incercă să-şi amintească dacă mai făcuse aşa ceva în viaţa lui, 
dacă mai fusese nevoit să se ascundă şi să surprindă pe cineva, 
şi mintea i se întoarse în timp până la tabăra de vară la care 
participase când avea opt ani. 

Adam tot nu ştia ce avea să facă atunci când va ajunge lângă 
casă, dar, pentru o fracțiune de secundă, îşi dori să fi fost 
înarmat. Nu avea un pistol şi, de fapt, niciun fel de armă de foc. 
Poate că era o greşeală. Unchiul Greg îl dusese de câteva ori la 
poligon, când el avea vreo douăzeci de ani. li plăcuse şi ştia că 
este capabil să mânuiască o armă. Privind retrospectiv, ar fi fost 
o mişcare bună. Avea de-a face cu oameni periculoşi. Chiar 
ucigaşi. Duse mâna în buzunar şi pipăi telefonul. Ar trebui să 
cheme pe cineva? Nu ştia nici pe cine şi nici ce să spună. 
Johanna probabil era încă în avion. Îi putea trimite un SMS sau îl 
putea suna pe Andy Gribbel sau pe Moş Rinsky, însă ce să-i 
zică? 

„Măcar unde te afli”. 

Se pregătea să ia telefonul şi să sune, când văzu ceva ce-l 
făcu să încremenească. 

Gabrielle Dunbar stătea singură în luminiş şi-l privea fix. Simţi 
cum îl invadează furia. Se apropie cu un pas, aşteptându-se ca 
femeia să fugă sau să spună ceva. Insă nu făcu nimic. 

Doar stătea şi se uita la el. 

— Unde-i soţia mea? strigă el. 

Gabrielle continuă să se uite. 

Adam mai înaintă un pas în luminiş. 

— Am întrebat... 

Ceva îl izbi atât de tare în ceafă, încât simţi cum i se 
desprinde creierul. Căzu în genunchi, văzând stele verzi. Din pur 
instinct, reuşi cumva să se întoarcă şi să se uite în sus. Un 
baston de baseball cobora ca un topor spre creştetul lui. Încercă 
să se ferească sau să se răsucească sau cel puţin să se 
protejeze cu braţul. 

Însă era mult prea târziu. 

Bastonul ateriză cu o bufnitură înfundată şi totul se întunecă. 

Capitolul 49 


Johanna Griffin obişnuia să respecte regulile, aşa că nu-şi 
deschise telefonul decât după ce avionul îşi opri rularea pe 
pistă. Însoţitorul de bord rosti anunţul standard „Bine aţi venit în 
Newark, temperatura este...”, în vreme ce mesajele şi e- 
mailurile Johannei se încărcau. 

Nimic de la Adam Price. 

Ultimele douăzeci şi patru de ore fuseseră extenuante. 
Kimberly devenise isterică. Mărturisirea poveştii aceleia oribile 
ceruse timp şi suferinţă. Johanna se străduise să fie 
înţelegătoare, dar, pentru numele lui Dumnezeu, ce-şi închipuise 
copila asta? Biata Heidi. Oare cum reacţionase la vestea despre 
fiica ei şi website-ul ăla oribil? Johanna se gândi iar la filmarea 
cu Heidi în parcarea de la Red Lobster. Acum îi înţelegea perfect 
limbajul corporal. Într-un fel, Johanna fusese martora unui atac. 
Individul ăla, nenorocitul de străin, îi lovise prietena cu vorbe, îi 
sfâşiase inima cu dezvăluirile lui. 

Îşi dădea el seama de distrugerea pe care o provoca? 

Aşadar, Heidi se dusese apoi acasă. O sunase pe Kimberly şi o 
făcuse să mărturisească. Rămăsese raţională şi calmă, chiar 
dacă în interior se veştejea. Sau poate nu se veştejise. Poate, 
pentru că Heidi era persoana cea mai puţin aplecată spre critică 
pe care o cunoştea Johanna, ea făcuse faţă veştilor proaste şi 
era gata să riposteze. Cine ştie? Heidi îşi consolase fiica, apoi 
încercase să găsească o cale de a o scoate din încurcătura 
teribilă în care se băgase. 

Şi probabil asta îi adusese moartea. 

Johanna tot nu ştia ce se întâmplase cu Heidi, dar categoric 
avea legătură cu dezvăluirea faptului că fiica ei devenise curvă - 
să lăsăm deoparte cuvintele mai acceptabile precum „păpuşică” 
- pentru trei bărbaţi diferiţi. Johanna începuse să facă săpături, 
dar avea să dureze. Kimberly nu cunoştea numele adevărate ale 
bărbaţilor, ceea ce era de mirare, însă există un motiv pentru 
care acestora li se spune „anonimi”. Johanna vorbise cu 
managerul site-ului Sugar Babies, îi ascultase justificările şi-şi 
dorise să facă un duş lung şi fierbinte după ce închisese 

telefonul. Ea - într-o drăguță notă feministă, site-ul era condus 
de o femeie - apărase „aranjamentele de afaceri” ale companiei 
şi „dreptul la discreţie” al clienţilor şi spusese că în niciun caz nu 
va dezvălui vreo informaţie fără un mandat al tribunalului. 

Intrucât compania avea sediul în Massachusetts, asta avea să 
dureze. 

Apoi, după ce se confruntaseră cu porcăria asta, poliţiştii 
iritaţi de la omucideri doriseră un raport complet despre vizita 
neoficială a Johannei în New Jersey. Aici nu era vorba despre 
mândrie. Ea voia ca nemernicul care-i ucisese prietena să fie 
prins. Atât. Aşa că le povesti totul, inclusiv ceea ce Kimberly 
tocmai îi mărturisise, iar acum ei se ocupau să obţină mandatul 
şi să aloce resurse pentru a afla cine era Străinul şi care era 
legătura lui cu crimele. 

Toate acţiunile astea erau bine-venite, dar nu însemnau că 
Johanna abandona cazul. 

li sună telefonul. Nu recunoscu numărul, însă prefixul era 216, 
ceea ce însemna că era sunată din apropiere de casă. 
Răspunse. 

— Sunt Darrow Fontera. 

— Cine? 

— Şeful securităţii de la Red Lobster. Ne-am întâlnit când ne- 
aţi cerut filmările camerei de supraveghere. 

— Da, aşa e. Cu ce vă pot ajuta? 

— Vă rugasem să ne înapoiaţi DVD-ul când terminati. 

Individul vorbea serios? Johanna deschise gura să-l trimită la 
plimbare, apoi se răzgândi. 

— Încă n-am terminat investigația. 

— Atunci puteţi, vă rog, să faceţi o copie şi să ne returnaţi 
discul original? 

— Care-i graba? 

— Aşa e protocolul. Tonul lui era pur birocratic. Noi oferim o 
singură copie a DVD-ului. Dacă sunt necesare şi altele... 

— Am luat o singură copie. 

— Banu, a fost a doua. 

— Poftim? 

— Celălalt poliţist a luat o copie înaintea dumneavoastră. 

— Staţi aşa, care celălalt poliţist? 

— l-am scanat legitimaţia. Este din New York, pensionat, dar a 
zis... staţi că l-am găsit. Numele lui este Kuntz. John Kuntz. 

Capitolul 50 


Mai întâi veni durerea. 

Timp de câteva clipe, durerea acoperi orice altceva. Era 
copleşitoare, înăbuşindu-i lui Adam orice nevoie de a şti unde se 
află sau ce se întâmplase cu el. Îşi simţea capul ca şi cum 
craniul i-ar fi crăpat în bucăţi, iar marginile zimţate pluteau şi-i 
rupeau țesuturile creierului. Ţinu ochii închişi şi încercă să-şi 
alunge senzaţia. 

Apoi veniră vocile. 

Când o să se trezească?... Nu trebuia să-l loveşti aşa de tare... 
N-am vrut să risc... Ai pistolul, da?... Şi dacă nu-şi revine?... Hei, 
a venit aici să ne omoare, nu uita... Stai aşa, cred că se mişcă... 

Conştiinţa începuse să-şi facă apariţia, târându-se cu ghearele 
peste durere şi amorţeală. Adam zăcea pe pardoseala rece, cu 
obrazul drept pe ceva aspru şi dur. Probabil beton. Incercă să 
deschidă ochii, dar simţea de parcă nişte păianjeni şi-ar fi ţesut 
pânzele peste ei. Clipi mai puternic şi un nou val de durere 
aproape că-l făcu să icnească zgomotos. 

Când, în cele din urmă, reuşi să deschidă ochii, văzu o 
pereche de  adidaşi. Încercă să-şi aducă aminte ce se 
întâmplase. O urmărise pe Gabrielle, acum îşi amintea. O 
urmărise până la lac şi... 

— Adam? 

Cunoştea vocea asta. O auzise numai o singură dată, însă de 
atunci îi tot răsunase în minte. Îşi ţinea obrazul în continuare 
lipit de beton, dar se sili să privească în sus. 

Străinul. 

— De ce ai făcut asta? îl întrebă Străinul. De ce ai ucis-o pe 
Ingrid? 

e 

Thomas Price dădea un test la limba engleză când sună 
telefonul clasei. Profesorul, domnul Ronkowitz, ridică receptorul, 
ascultă un timp, apoi spuse: 

— Thomas Price, te rog să te duci în biroul directorului. 

Colegii lui, aşa cum făcuseră milioane de colegi din toată 
lumea de milioane de ori, emiseră un „Ooo, ai încurcat-o!” în 

vreme ce el îşi aduna cărţile, le îndesa în rucsac şi ieşea. 
Culoarul era pustiu. Lui Thomas asta i se părea ciudat, un 
coridor pustiu într-un liceu, ca un oraş-fantomă sau o casă 
bântuită. Paşii îi răsunau în graba lui spre biroul directorului. 
Habar n-avea despre ce era vorba, dacă era de bine sau de rău, 
însă rareori eşti chemat în biroul directorului degeaba, iar când 
mama ta decide să dispară, iar tatăl tău o ia razna, mintea îşi 
imaginează tot felul de scenarii îngrozitoare. 

Thomas încă nu-şi dăduse seama ce nu era în regulă cu 
părinţii lui, dar ştia că era ceva rău. Extrem de rău. Ştia, de 
asemenea, că tata încă nu-i spusese întregul adevăr. Părinţii 
consideră întotdeauna că-i cel mai bine să te „protejeze”, chiar 
dacă „a proteja” înseamnă „a minţi”. Ei cred că te ajută ferindu- 
te, totuşi în final asta face lucrurile chiar mai rele. E ca în cazul 
lui Moş Crăciun. Când Thomas îşi dăduse seama că Moş Crăciun 
nu-i adevărat, nu se gândise „Mă maturizez”, sau „Astea sunt 
chestii pentru copiii mici”, sau altceva similar. Primul lui gând 
fusese mai simplu: „Părinţii m-au minţit. Mama şi tata m-au 
privit în ochi, ani în şir, şi m-au minţit”. 

Cum contribuie asta la ideea de încredere pe termen lung? 

Oricum Thomas ura ideea de Moş Crăciun. Ce rost avea? De 
ce să le zici copiilor că un grăsan dubios care locuieşte la Polul 
Nord este tot timpul cu ochii pe ei? Scuze, dar e înfiorător. Chiar 
când era copil, îşi amintea cum stătea în poala unui Moş dintr-un 
mall, simţise un uşor miros de urină şi se gândise: „Asta îmi 
aduce mie jucării?” De ce le-ai spune aşa ceva copiilor? N-ar fi 
mai drăguţ să te gândeşti că părinţii tăi, care au muncit din 
greu, sunt cei care ţi-au oferit cadourile, şi nu un străin dubios? 

Orice se petrecea acum, Thomas îşi dorea ca tatăl lui să fi fost 
sincer. Nu putea fi mai rău decât îşi imaginau Thomas şi Ryan. 
El şi fratele lui nu erau proşti. Thomas îşi dăduse seama că tata 
era încordat încă înainte de dispariţia mamei. Nu ştia motivul, 
dar, de când se întorsese mama de la conferinţa profesorilor, 
ceva mersese teribil de prost. Casa lor era ca o fiinţă vie, unul 
dintre acele delicate ecosisteme despre care vorbeşte ştiinţa, iar 
acum ceva străin dezechilibra totul. 

Când Thomas deschise uşa biroului, doamna aceea de la 
poliţie, Johanna, stătea alături de domnul Gorman, directorul. 
Domnul Gorman zise: 

— Thomas, o cunoşti pe această femeie? 

Băiatul încuviinţă. 

— E o cunoştinţă de-a tatălui meu. Este polițistă. 

— Da, mi-a arătat legitimaţia, însă nu te pot lăsa singur cu ea. 

Johanna spuse: 

— E în regulă. Păşi spre el. Thomas, ştii cumva unde e tatăl 
tău? 

— La serviciu, presupun. 

— Nu s-a dus azi. Am încercat să-l găsesc pe telefonul mobil, 
dar intră direct mesageria vocală. 

Micul ghimpe de panică din inima băiatului începu să crească. 

— Asta se întâmplă numai dacă cineva îşi închide telefonul, 
zise Thomas. Tata nu-l închide niciodată. 

Johanna Griffin se apropie. În ochi i se putea citi îngrijorarea. ÎI 
speria, însă la urma urmelor nu asta dorise? Sinceritate în loc de 
protecţie? 

— Thomas, tatăl tău mi-a spus despre aplicaţia de localizare 
pe care a instalat-o mama ta pe telefoane. 

— Nu funcţionează dacă telefonul e mort. 

— Arată totuşi unde a fost ultima dată înainte ca telefonul să 
fie închis, nu-i aşa? 

Acum Thomas înţelese. 

— Exact. 

— E nevoie de computer ca să accesăm...? 

Tânărul clătină din cap şi băgă mâna în buzunar. 

— Mă pot uita pe telefonul meu. Lăsaţi-mă două minute. 

Capitolul 51 


— De ce ai ucis-o pe Ingrid? 

Când Adam încercă să se ridice, când încercă doar să-şi 
desprindă faţa de pe beton - unde se afla oare, în cabana aia? -, 
capul său protestă. Încercă să-şi ducă mâinile la ţeastă, dar nu 
le putu mişca. Confuz, Adam încercă din nou şi auzi zăngănitul. 

Avea încheieturile legate. 

Privi în spate. Un lanţ de bicicletă îi înconjura încheieturile şi 
era prins după o ţeavă care se ridica de la podea până în tavan. 
încercă să evalueze situaţia. Se afla într-un subsol. Drept în faţa 
lui, purtând aceeaşi şapcă, se afla Străinul. Gabrielle stătea în 
dreapta sa. În stânga era un băiat, probabil nu cu mult mai în 
vârstă decât Thomas. Puştiul avea capul ras, tatuaje şi mult 
prea multe piercinguri. 

Ţinea în mână un pistol. 

În spatele celor trei se mai afla un bărbat, de vreo treizeci de 
ani, cu păr lung şi o urmă de barbă. 

— Cine eşti? întrebă Adam. 

Străinul reacţionă. 

— Ţi-am mai spus, nu-i aşa? 

Adam încercă iar să se ridice. jJunghiurile de durere aproape îl 
paralizau, dar le ignoră. Nu putea să stea în picioare. Prins între 
durerea din cap şi lanţurile de la încheieturile mâinilor, oricum 
nu avea unde să se ducă. Se ridică în capul oaselor şi se sprijini 
de ţeavă. 

— Eşti Străinul. 

— Da. 

— Ce vrei de la mine? 

Puştiul cu pistolul făcu un pas în faţă şi îndreptă arma spre 
Adam. Întoarse pistolul pe o parte, cu un gest pe care-l văzuse 
probabil într-un film prost cu gangsteri, şi zise: 

— Dacă nu-ncepi să vorbeşti, îţi zbor creierii. 

Străinul rosti: 

— Merton. 

— Nu, omule. N-avem timp. Trebuie să vorbească. 

Adam privi arma, se uită în ochii lui Merton şi-şi spuse că 

băiatul o va face. Va trage fără să se gândească de două ori. 

Apoi Gabrielle vorbi: 

— Lasă pistolul jos. 

Merton o ignoră. Îl fixa pe Adam. 

— Era prietena mea. 

Îndreptă pistolul către faţa avocatului. 

— De ce ai ucis-o pe Ingrid? 

— N-am ucis pe nimeni. 

— Minţi! 

Mâna lui Merton începu să tremure. 

— Merton, nu! se opuse Gabrielle. 

Ţinând în continuare arma îndreptată spre faţa lui Adam, 
Merton îşi luă elan şi-l lovi cu piciorul ca şi cum ar fi încercat să 
înscrie un gol de la mare distanţă. Purta ghete cu vârf de oţel şi 
lovitura căzu exact în punctul delicat de sub coaste. Adam icni şi 
se prăbuşi. 

— Încetează! se răsti Străinul. 

— Trebuie să ne spună ce ştie! 

— O să ne spună. 

— Ce o să facem? întrebă Gabrielle, cu vocea încărcată de 
panică. Ar fi trebuit să fie bani uşor de câştigat. 

— Aşa şi sunt. E-n regulă. Calmează-te. 

Tipul cu părul lung zise: 

— Nu-mi place treaba asta. Nu-mi place deloc. 

— Nu m-am înscris pentru a organiza o răpire, spuse 
Gabrielle. 

— Ce-ar fi să ne calmăm? 

Însă acum chiar şi vocea Străinului avea o notă de isterie. 

— Trebuie să aflăm ce s-a întâmplat cu Ingrid. 

Adam tresări şi spuse: 

— Nu ştiu ce s-a întâmplat cu Ingrid. 

Se întoarseră toţi spre el. 

— Minti, zise Merton. 

— Trebuie să mă ascul... 

Merton îl întrerupse cu alt şut în coaste. Faţa lui Adam ajunse 
din nou pe betonul dur. Încercă să se strângă în poziţie fetală ca 
să se protejeze şi se strădui iar să-şi elibereze mâinile ca să-şi 
poată feri capul rănit. 

— Încetează, Merton! 

— N-am ucis pe nimeni, reuşi Adam să rostească. 

— Da, sigur. 

Era Merton. Avocatul încercă să se ghemuiască şi mai mult, 
pentru cazul în care mai urma o lovitură. 

— Şi presupun că nici pe Gabrielle n-ai întrebat-o despre 
Chris, nu-i aşa? 

Chris. Aflase prenumele Străinului. 

— Înapoi, zise Chris - Străinul. Se apropie de Adam şi întrebă: 
Ai început să mă cauţi pe mine şi pe Ingrid, nu? 

Adam aprobă din cap. 

— Şi ai găsit-o întâi pe Ingrid. 

— Doar numele ei. 

— Poftim? 

— l-am găsit numele. 

— Cum? 

— Unde-i soţia mea? 

Chris se încruntă. 

— Poftim? 

— Am spus... 

— Da, te-am auzit. Se uită în spate, către Gabrielle. De ce am 
şti noi unde-i soţia ta? 

— De la tine a pornit totul, zise Adam. 

Se luptă să se ridice în capul oaselor. Ştia că avea necazuri 
mari, că viaţa îi era în pericol, dar ştia de asemenea că oamenii 
aceştia erau nişte amatori. Mirosul fricii lor plutea peste tot. 
Lanţul de bicicletă slăbea. Începu să-şi elibereze mâinile. Ar fi 
putut fi de folos dacă-l putea face pe Merton să se apropie cu tot 
cu pistol. 

— Voi aţi venit primii la mine. 

— Şi ce, voiai răzbunare? Despre asta-i vorba? 

— Nu. Acum însă ştiu ce faceţi voi. 

— Serios? 

— Aflaţi lucruri compromiţătoare despre cineva, apoi îl 
şantajaţi. 

— Greşeşti, spuse Chris. 

— Aţi şantajat-o pe Suzanne Hope cu sarcina falsă. Când n-a 
plătit, i-aţi zis soţului ei, la fel cum mi-aţi spus şi mie. 

— De unde ştii despre Suzanne Hope? 

Merton, cel mai speriat şi prin urmare cel mai periculos dintre 
toţi, strigă: 

— Ne-a spionat! 

— Era prietenă cu soţia mea, zise Adam. 

— Ah, ar fi trebuit să-mi dau seama, spuse Chris aprobând din 
cap. Deci Suzanne Hope i-a arătat Corinnei site-ul? 

— Da. 

— Ce a făcut Suzanne, ce a făcut şi soţia ta, e un lucru 
îngrozitor, nu crezi? Vezi tu, internetul face simplă înşelătoria. 
Internetul face simple anonimatul, minciunile şi păstrarea 
secretelor teribile, distrugătoare, faţă de cei dragi. Noi - 
deschise braţele, arătând spre grup - doar mai echilibrăm puţin 
echipele de pe terenul de joc. 

Adam aproape că zâmbi. 

— Aşa vă autoconvingeţi? 

— Ăsta-i adevărul. S-o luăm de exemplu pe soţia ta. Site-ul 
Fake-A-Pregnancy, ca toate site-urile de acest gen, promite să 
fie discret, iar ea s-a gândit că, dacă e online şi face 
promisiunea aia stupidă, nu va afla nimeni niciodată. Dar chiar 
crezi că există ceva cu adevărat anonim? Şi acum nu vorbesc 
despre vreo chestie guvernamentală înfricoşătoare de felul 
Agenţiei Naţionale de Securitate. Vorbesc despre oameni. Crezi 
cu adevărat că totul este atât de automatizat încât nu există 
angajaţi care să-ţi poată accesa informaţiile de pe cardul de 
credit sau istoricul browserului? Îi zâmbi lui Adam. Crezi cu 
adevărat că ceva poate fi total secret? 

— Chris? Aşa te cheamă, da? 

— Da. 

— Puțin îmi pasă de toate astea. Mie îmi pasă de soţia mea. 

— lar eu ţi-am zis adevărul despre ea. Ţi-am deschis ochii. Ar 
trebui să-mi fii recunoscător. În schimb, tu ne-ai vânat. Şi când 
ai găsit-o pe Ingrid... 

— Repet: n-am găsit-o. V-am căutat, atâta tot. 

— De ce? Ai verificat linkul pe care ţi l-am dat? 

— Da. 

— Şi ai verificat factura plătită cu Visa. Ai ştiut că tot ce ţi-am 
povestit este adevărat, da? 

— Da. 

— Deci... 

— Ea a dispărut. 

— Cine? Chris se încruntă. Soţia ta? 

— Da. 

— Când susţii că a dispărut, înseamnă că ai discutat cu ea 

despre ce ţi-am spus eu? 

Adam nu zise nimic. 

— Şi apoi... cum, ea a fugit? 

— Corinne n-a fugit pur şi simplu. 

— Pierdem vremea, interveni Merton. Ăsta trage de timp. 

Chris îl privi. 

— l-ai mutat maşina ca să nu fie văzută, da? 

Merton încuviinţă. 

— lar noi i-am scos bateria din telefon. Relaxează-te. Avem 
timp. Se întoarse spre avocat. Nu înţelegi, Adam? Soţia ta te-a 
înşelat. Aveai dreptul să ştii. 

— Posibil. Însă nu de la tine. Simţi cum încheietura mâinii 
drepte începe să alunece prin lanţ. Prietena voastră Ingrid a 
murit din cauza ta. 

— Tu ai făcut-o! strigă Merton. 

— Nu. Cineva a ucis-o. Şi nu numai pe ea. 

— Despre ce vorbeşti? 

— Aceeaşi persoană care v-a omorât prietena a asasinat-o şi 
pe Heidi Dann. 

Vestea îi făcu pe toţi să amuţească, după care Gabrielle 
exclamă: 

— Dumnezeule! 

Chris se încruntă. 

— Ce-ai spus? 

— Nu ştiaţi asta, nu? Ingrid n-a fost singura victimă. Heidi 
Dann a fost şi ea împuşcată şi ucisă. 

Gabrielle şopti: 

— Chris? 

— Lasă-mă să mă gândesc. 

— Mai întâi a fost ucisă Heidi, continuă Adam. Apoi Ingrid. În 
plus, soţia mea a dispărut. Aici au dus dezvăluirile voastre. 

— Taci! se răsti Chris. Trebuie să înţelegem cum stau 
lucrurile. 

— Cred că spune adevărul, adăugă individul cu păr lung. 

— Ba nu! strigă Merton, ridicând pistolul şi ţintind din nou 
spre Adam. Şi chiar de-ar fi aşa, tipul ăsta reprezintă o 
ameninţare pentru noi. N-avem de ales. A pus întrebări şi ne-a 
căutat. 

Adam îşi păstră vocea cât putu de calmă. 

— Am căutat-o pe soţia mea. 

— Nu ştim unde-i ea, zise Gabrielle. 

— Atunci ce s-a întâmplat? 

Chris era încă şocat. 

— Heidi Dann e moartă? 

— Da. Şi poate urmează soţia mea. Trebuie să-mi spuneți ce i- 
aţi făcut. 

— Nu i-am făcut nimic, zise Chris. 

Mâna avocatului era aproape liberă. 

— După cum ai spus, să-ncepem cu începutul, propuse el. 
Cum a reacţionat soţia mea când aţi şantajat-o? A refuzat să 
plătească? 

Chris se întoarse şi se uită la bărbatul cu păr lung din spatele 
lui. Apoi reveni la Adam şi îngenunche lângă el. Bărbatul încă se 
străduia să-şi elibereze încheietura. Era aproape gata. Dar ce 
urma să facă după aceea? Merton se îndepărtase un pas. Chiar 
dacă punea mâna pe Chris, Merton ar fi avut suficient timp să 
ţintească. 

— Adam? 

— Ce-i? 

— Noi n-am şantajat-o niciodată pe soţia ta. N-am vorbit 
niciodată cu ea. 

Adam nu înţelegea. 

— Aţi şantajat-o pe Suzanne. 

— Da. 

— Şi pe Heidi. 

— Da. Cazul tău însă era diferit. 

— Diferit în ce fel? 

— Am fost angajaţi s-o facem. 

Pentru o clipă, durerea din cap dispăru, înlăturată de confuzie 
pură. 

— Cineva v-a angajat să-mi ziceţi mie aşa ceva? 

— Ne-a angajat să găsim minciuni şi secrete despre soţia ta şi 
apoi să le dezvăluim. 

— Cine v-a angajat? 

— Nu cunoaştem numele clientului, spuse Chris, însă am fost 
angajaţi de o firmă de investigaţii numită CBW. 

Adam simţi cum ceva în interiorul lui se prăbuşeşte. 

— Ce-i? întrebă Chris. 

— Dezleagă-mă. 

Merton făcu un pas în faţă. 

— În niciun caz. N-o să... 
Apoi în încăpere răsună un foc de armă, iar capul lui Merton 
explodă, împroşcând sânge. 

Capitolul 52 


Kuntz aflase de la Ingrid adresa garajului lui Eduardo. 

Stătuse acolo şi aşteptase. Nu dură mult până când Eduardo 
porni cu maşina spre munţi şi traversă podul Dingman's Ferry. 
Kuntz îl urmări. Când Eduardo ajunse, tinerelul ras în cap era 
deja prezent. Probabil el era Merton Sules. Apoi sosi şi femeia, 
care nu putea să fie decât Gabrielle Dunbar. 

Lipsea cineva. 

Kuntz rămase ascuns. Din ascunzătoarea lui observă un alt 
bărbat care se strecura prin pădure. Habar n-avea cine era. 
Uitase oare Ingrid să-i vorbească despre el? Puțin probabil. Până 
la urmă, Ingrid îi zisese tot ce voia. li spusese totul şi-şi cerşise 
moartea. 

Aşadar, cine era necunoscutul? : 

Kuntz rămase nemişcat şi supraveghe scena. Il văzu pe 
Merton ascunzându-se după un copac cu un baston de baseball. 
O văzu pe Gabrielle în luminiş, atrăgându-l pe bărbat. Fu cât pe 
ce să-l avertizeze când îl văzu pe Merton furişându-se în spatele 
lui, cu bastonul ridicat, însă n-o făcu. Trebuia să aştepte. 
Trebuia să se asigure că erau toţi acolo. 

Aşa că-l văzu pe Merton cum repede bastonul în ceafa 
necunoscutului. Bărbatul se clătină şi căzu. Merton îl lovi din 
nou, deşi probabil nu mai era necesar. O clipă, Kuntz se gândi că 
Merton intenţiona să-l omoare. Ar fi fost ciudat şi interesant. 
După spusele lui Ingrid, erau complet nonviolenţi. 

Bărbatul acela era probabil văzut ca o ameninţare. 

Sau... sau ei credeau că necunoscutul era Kuntz? 

Reflectă la asta. Exista vreo posibilitate ca grupul să ştie că 
era ameninţat? Până acum, aflase cu siguranţă că Ingrid fusese 
ucisă. Fostul poliţist contase pe asta ca să-i adune la un loc şi 
reuşise. Contase, de asemenea, pe faptul că erau amatori, plini 
de entuziasm în a salva lumea prin dezvăluirea secretelor şi alte 
prostii de genul ăla. 

lar acum, desigur, pentru că Ingrid era moartă, ştiau că sunt 
în pericol. 

Asta determinase oare agresiunea la care asistase? 

N-avea importanţă. Kuntz tot era în avantaj. Trebuia doar să 
aibă răbdare, atâta tot. Aşa că aşteptă. li văzu târându-l pe 
necunoscut în casă. Continuă să aştepte. Cinci minute mai târziu 
sosi încă o maşină. 

Era Chris Taylor. Şeful lor. 

În sfârşit, erau toţi acolo. Kuntz se gândi să-l omoare imediat 
pe Chris, dar asta i-ar fi alarmat pe ceilalţi. Trebuia să aibă 
răbdare. Trebuia să vadă dacă mai venea cineva. Trebuia să-şi 
dea seama de ce-l atacaseră pe necunoscut şi ce aveau de gând 
să facă în privinţa lui. 

Kuntz înconjură casa în linişte, trăgând cu ochiul pe ferestre. 
Nimic, ceea ce era ciudat. lnăuntru se aflau cel puţin cinci 
oameni. Oare urcaseră la mansardă, sau...? 

Verifică fereastra de la pivniţă, în spatele casei. 

Bingo! 

Bărbatul atacat zăcea încă inconştient pe podea. Cineva îi 
înfăşurase un lanţ de bicicletă în jurul unei încheieturi, îl 
răsucise pe după o ţeavă şi apoi îl legase la cealaltă încheietură. 
Ceilalţi - Eduardo, Gabrielle, Merton şi acum Chris - se plimbau 
ca nişte animale în cuşcă, ce aşteaptă să fie duse la abator, 
ceea ce, într-un fel, chiar erau. 

Trecu o oră. Apoi două. 

Necunoscutul nu se mişcă deloc. Kuntz se întrebă dacă nu 
cumva Merton îl omorâse pe sărmanul om, dar în cele din urmă 
bărbatul se foi. Kuntz îşi verifică arma Sig Sauer P239. Folosea 
muniţie de 9 mm, astfel că pistolul trăgea opt focuri. Ar fi trebuit 
să fie suficient. Mai avea gloanţe în buzunar, pentru orice 
eventualitate. 

Cu arma în mână, Kuntz se târî în faţa cabanei. Puse mâna pe 
clanţă şi o testă. Descuiat. Perfect. Intră şi se îndreptă tiptil spre 
subsol. 

Se opri în capul scărilor şi ascultă. 

Ceea ce auzi erau în general veşti bune. Pe scurt, Chris Taylor 
şi colegii lui habar n-aveau cine o omorâse pe prietena lor 
Ingrid. Partea proastă, deşi n-avea ce face în această privinţă, 
era că bărbatul atacat ştia că există o legătură între moartea lui 
Ingrid şi cea a lui Heidi. Nu era totuşi mare lucru. Kuntz se 
gândise că la un moment dat cineva ar putea pune lucrurile cap 
la cap, dar faptul că se aflase atât de repede îl tulbura într-o 
oarecare măsură. 


VP - 266 


Nu conta. Trebuia să-i elimine pe toţi, inclusiv pe 
necunoscutul atacat. Se întări mental, gândindu-se la Robby pe 
patul de spital. La urma urmelor, pentru el la asta se reducea 
totul. Avea să-i lase pe tipii ăştia să încalce legile şi să şantajeze 
diverse persoane? Sau urma să facă ceea ce trebuia să facă un 
tată pentru a uşura suferinţa familiei lui? 

Nu prea avea de ales, nu? 

Kuntz încă stătea ghemuit în capul scărilor, gândindu-se 
pentru o clipă la Barb şi la Robby, când Eduardo se întoarse şi-l 
zări. 

Kuntz nu ezită. 

Întrucât Merton avea pistolul, Kuntz îl dobori pe el primul, 
trimiţându-i un glonţ în cap. Apoi tinti spre Eduardo. Eduardo 
ridică mâna, ca şi cum ar fi putut opri glonţul. 

Nu-l opri. 

Gabrielle ţipă. Kuntz îndreptă pistolul către ea şi trase pentru 
a treia oară. 

Ţipătul se opri. 

Trei doborâţi, doi rămaşi. 

Kuntz cobori treptele în viteză ca să termine treaba. 

e 

Cu ajutorul aplicației, Thomas aflase că tatăl lui fusese la Lake 
Charmaine în Dingman, Pennsylvania, atunci când îi murise 
telefonul. Johanna insistase ca Thomas să se întoarcă în clasă şi 
să nu-şi facă griji, poziţie sprijinită de director, care n-ar fi fost în 
niciun caz de acord s-o lase să-l ia cu ea. 

După ce dădu câteva telefoane, Johanna ajunse la dispecerul 
departamentului de poliţie din Shohola. Dingman se afla în 
jurisdicţia lor. Îi trimise coordonatele de pe GPS-ul aplicaţiei de 
localizare şi încercă să-i explice situaţia. Dispecerul nu pricepu 
sau nu înţelese că era o urgenţă. 

— Ce mare lucru? 

— Vă rog, trimiteţi pe cineva acolo. 

— Bine, şeriful Lowell zice c-o să treacă el. 

Johanna sări în maşina ei şi acceleră. Dacă vreun poliţist o 
trăgea pe dreapta, avea la îndemână insigna. Le-ar fi spus săi 
se alăture şi s-o însoţească cu girofarurile pornite. O jumătate 
de oră mai târziu, primi un telefon de la acelaşi dispecer. Maşina 
lui Adam nu se vedea. Localizarea nu era suficient de precisă ca 
să indice o casă anume - existau mai multe pe malul lacului. 

Dispecerul voia să ştie ce se aştepta din partea lor. 
— Mergeţi din uşă în uşă. 
— Îmi pare rău. Cine ne autorizează să procedăm aşa? 
— Eu. Voi. Oricine. Două femei au fost deja ucise. Soţia 
bărbatului aceluia e dată dispărută, iar el încearcă s-o găsească. 
— O să facem tot posibilul. 

Capitolul 53 


Uluitor cât de multe se pot întâmpla într-o singură clipă. 

Când răsună primul glonţ, mintea şi trupul lui Adam părură a 
fugi în zeci de direcţii diferite. Îşi eliberase deja mâna dreaptă 
din lanţ. Era suficient. Cu lanţul ataşat numai de încheietura 
stângă, n-avea nicio problemă. Aşa că, atunci când auzi focul, se 
rostogoli, uitând de durerea din cap şi din coaste, şi căută 
adăpost. 

Ceva umed îl lovi peste faţă. Ca prin ceaţă, îşi dădu seama că 
era creierul lui Merton. 

În acelaşi timp, prin minte îi ricoşară diverse explicaţii pentru 
împuşcătură. Prima fu optimistă: Oare cel care trăsese era un 
poliţist trimis aici să-l salveze? 

Ipoteza aceea primi o lovitură nemiloasă când bărbatul cu păr 
lung se prăbuşi ca o piatră şi dispăru cu totul o secundă mai 
târziu, când Gabrielle fu şi ea doborâtă. 

Era un măcel. 

„Continuă să te mişti...” 

Unde însă? Se afla într-o pivniţă, pentru numele lui 
Dumnezeu! Nu existau ascunzători. Se târî spre dreapta. Cu 
colţul ochiului, îl zări pe Chris Taylor aruncându-se către 
fereastră. Pistolarul cobori treptele şi trase. Cu o viteză 
surprinzătoare, Chris îşi săltă picioarele şi se împinse prin 
fereastră, dispărând din vedere. 

Dar Adam îl auzi pe Chris ţipând. 

Fusese lovit? 

Posibil. Greu de zis. 

Bărbatul înarmat se grăbi să coboare pe scară. 

Adam era prins în capcană. 

Se gândi să se predea. Era posibil ca pistolarul să fie, într-un 
fel, de partea lui. Putea fi, la rându-i, o victimă a grupului lui 
Chris, însă asta nu însemna că avea să lase vreun martor în 
viaţă. După toate probabilitățile, el le ucisese pe Ingrid şi pe 
Heidi. Acum îi ucisese pe Merton şi pe pletos. Bănuia că 
Gabrielle trăia, pentru că o auzea văitându-se. 

Bărbatul ajunsese acum la baza scării. 

Adam se rostogoli din nou spre dreapta şi se pomeni chiar sub 
scara respectivă. Pistolarul se îndreptă către fereastră, probabil 
ca să se uite după Chris Taylor, dar se opri când o auzi pe 
Gabrielle gemând. Se uită în jos la ea şi abia dacă încetini pasul. 

Gabrielle ridică o mână plină de sânge şi rosti: 

— Te rog. 

Pistolarul trase şi o ucise. 

Adam aproape că ţipă. Pistolarul nu ezita. Continuă să meargă 
spre fereastra prin care fugise Chris. 

Atunci Adam văzu arma lui Merton. 

Era în partea opusă a încăperii, nu departe de fereastră. 
Pistolarul stătea cu spatele. Adam avea două opţiuni. Unu: 
putea încerca să fugă în sus pe scară, însă asta l-ar fi lăsat prea 
mult timp expus. Ar fi fost o ţintă sigură. Doi: dacă putea face o 
mişcare bruscă spre armă, dacă putea ajunge acolo în timp util 
şi să pună mâna pe ea câtă vreme celălalt era distras... 

Sau, stai, mai exista şi o a treia opţiune. Să rămână exact 
acolo unde se afla? Să stea ascuns sub scară? 

Da. Asta era. Să nu fie văzut. Poate că bărbatul nu-l 
observase. Poate nu ştia că-i acolo. 

Ba nu. 

Bărbatul îl împuşcase mai întâi pe Merton. Merton stătuse 
chiar lângă Adam. Nu avea cum să-l fi văzut pe Merton, dar nu şi 
pe el. Pistolarul voia să se asigure că nu scapă nimeni. Îi voia 
morţi pe toţi. 

Adam trebuia să pună mâna pe armă. 

Astfel de calcule nu durează secunde. Nici măcar 
nanosecunde. Totul - cele trei opţiuni, calculele, respingerile, 
planul - se petrecu instantaneu, ca şi cum întreaga lume ar fi 
încremenit doar pentru ca el să se poată lămuri. 

Pistolul. Să ia pistolul. 

Era, ştia asta, unica lui speranţă. Aşa că întrucât atacatorul 
era cu spatele, Adam sări din adăpostul lui după armă. Rămase 
jos, târându-se, apropiindu-se. Mâna lui ajunsese la doar câţiva 
centimetri distanţă, când un pantof negru apăru de nicăieri şi 
făcu vânt pistolului. 

Adam căzu pe beton cu o bufnitură. Urmări neajutorat cum 
pistolul alunecă sub o comodă aflată într-un colţ. 

Pistolarul privi în jos şi, la fel cum făcuse în cazul Gabriellei, 
tinti. 

Se terminase. 

Acum Adam ştia. Mintea lui trecu din nou prin opţiunile 
posibile - să se rostogolească, să-l apuce pe bărbat de picior, să 
încerce să atace -, dar îşi dădea seama că n-avea timp. Inchise 
ochii şi se cutremură. 

Deodată, un picior apăru prin fereastră şi-l lovi pe atacator în 
cap. 

Piciorul lui Chris Taylor. 

Pistolarul se împletici într-o parte, dar îşi regăsi repede 
echilibrul. Ţinti prin fereastră şi trase de două ori. N-avea cum 
să ştie dacă nimerise ceva. lşi întoarse apoi atenţia către 
avocat. 

Adam era însă pregătit. 

Sări în picioare. Avea lanţul de bicicletă încă ataşat de 
încheietură şi se folosi de el, smucindu-l orbeşte, ca pe un bici. 
Ateriză puternic şi greu pe faţa pistolarului, care răcni de 
durere. 

Sirene. Sirene de poliţie. 

Adam nu renunţă. Trase lanţul înapoi spre el, îşi strânse pumn 
mâna liberă şi lovi faţa celuilalt din nasul căruia ţâşni sânge. 
Pistolarul încercă să-l îmbrâncească pe Adam şi să se elibereze. 

Nu, nu, în niciun caz. 

Adam îl prinse pe atacator într-o îmbrăţişare de urs şi inerția îl 
purtă înainte. Căzură amândoi cu duritate pe beton şi Adam fu 
silit să-i dea drumul. Pistolarul profită de moment şi-l lovi cu 
cotul în cap. 

Stelele verzi reveniră, la fel ca durerea aproape paralizantă. 

Aproape paralizantă. 

Pistolarul încercă să se rostogolească, încercă să pună 
suficient spaţiu între ei ca să-şi poată elibera mâna în care ţinea 
pistolul... 

„Pistolul”, gândi Adam. „Concentrează-te asupra pistolului”. 

Sirenele se apropiau. 

Dacă adversarul se afla în imposibilitatea de a-şi folosi arma, 
Adam ar fi putut supravieţui. Uită de durere. Uită de loviturile 
primite în corp, în cap, peste tot. Avea o unică misiune: să 
apuce încheietura celuilalt şi să-l împiedice să-şi folosească 
pistolul. 

Bărbatul încercă să se elibereze lovind cu piciorul, dar erau 
încă prea strâns îmbrăţişaţi. Lovi din nou şi strânsoarea lui 


VP - 271 


Adam slăbi. Acum pistolarul era aproape liber. Era pe burtă şi se 
desprindea din priza avocatului. 

Apucă-i încheietura. 

Fără niciun avertisment, Adam îi dădu drumul. Considerându- 
se scăpat, celălalt o luă la fugă, însă Adam era pregătit. Se 
aruncă spre braţul cu arma, îl prinse cu ambele mâini de 
încheietură, lipind pistolul de ciment, dar rămânând expus în 
rest. 

Bărbatul profită de poziţie. 

ÎI izbi pe Adam puternic în rinichi. Lovitura îi tăie răsuflarea. 
Junghiuri de durere încinsă îi străbătură terminaţiile nervoase. 
Totuşi nu se clinti. Pistolarul îi mai dădu un pumn, de data asta 
mai tare. Adam rezistă, deşi simţea cum trupul începe să-i 
cedeze. 

Încă o lovitură şi nu va mai fi în stare să-l ţină. 

Acum nu mai avea de ales. Trebuia să acţioneze. 

Cobori gura spre mâna care ţinea pistolul, o deschise larg şi 
muşcă precum un câine turbat de partea interioară a 
încheieturii. Pistolarul urlă. Adam strânse cu dinţii şi răsuci 
puternic, smulgând pielea subţire. 

Pistolul căzu din mâna celuilalt. 

Avocatul se aruncă după el ca după un colac de salvare. Mâna 
i se strânse pe pistol, când simţi că bărbatul îl mai izbeşte o 
dată. 

Însă pumnul venise o secundă prea târziu. Acum avea 
pistolul. 

Pistolarul i se aruncă în spate, iar Adam se rostogoli spre el, 
rotind pistolul într-un arc larg. Patul Sig Sauer-ului ateriză în 
nasul deja spart al bărbatului. 

Adam se ridică, îndreptă pistolul către el şi-l întrebă: 

— Ce i-ai făcut soţiei mele? 

Capitolul 54 


Treizeci de secunde mai târziu sosiră poliţiştii. 

Erau cei de la poliţia locală. Johanna nu era cu mult în urma 
lor. Ea îi chemase, după ce obținuse coordonatele locului de la 
Thomas. Adam era mândru de fiul lui. Mai târziu avea să-l sune 
şi să-i explice. 

Dar nu încă. 

Adam vorbi cu poliţiştii. Dură destul, însă era în regulă. Putea 
să planifice în vreme ce vorbea. Işi păstră tonul neutru. 
Răspunse la toate întrebările lor, cu cel mai bun glas de avocat. 
Îşi urmă propriul sfat legal: răspunde numai la ce eşti întrebat. 

Nici mai mult, nici mai puţin. 

Johanna îi spuse că pistolarul se numea John Kuntz. Era un 
fost poliţist care fusese silit să demisioneze. Ea încă punea 
faptele cap la cap, dar Kuntz asigura acum securitatea unei alte 
companii online ce urma să fie listată la bursă. Aparent, 
motivele personale erau de natură financiară şi-l implicau pe 
copilul lui bolnav. 

Adam aproba din cap în timp ce ea vorbea. Acceptă 
tratamentul medicilor din ambulanţă, însă refuză să se ducă la 
spital. Medicul nu fu prea încântat, dar nu avea ce să facă. Când 
se mai liniştiră, Johanna îi puse mâna pe umăr. 

— Trebuie să mergi la doctor. 

— Sunt bine. Serios. 

— Mâine-dimineaţă, poliţiştii îţi vor pune mai multe întrebări. 

— Ştiu. 

— O să fie prezentă şi presa. Trei cadavre. 

— Da, ştiu şi asta. Adam se uită la ceas. Trebuie să plec. l-am 
sunat pe băieţi, dar o să fie înnebuniţi până ajung acasă. 

— Te duc eu, asta dacă nu vrei să te ducă poliţia. 

— Nu, e-n regulă. Maşina mea e aici. 

— N-o să-ţi dea voie s-o iei. E probă. 

Adam nu se gândise la posibilitatea aceea. 

— Urcă, îl îndemnă Johanna. Conduc eu. 

O vreme păstrară tăcerea. Adam îşi făcu de lucru cu telefonul, 
scriind un e-mail. Apoi se relaxă. Medicul din ambulanţă îi 


VP - 273 


dăduse un analgezic, care-l ameţise. Închise ochii. 

— Odihneşte-te, zise Johanna. 

Ar fi vrut, însă ştia că somnul era încă foarte departe. 

— Când te-ntorci acasă? o întrebă. 

— Nu ştiu. Aş putea rămâne câteva zile. 

— De ce? Se sili să ţină ochii deschişi şi-i privi profilul. L-ai 
prins pe tipul care ţi-a ucis prietena, nu? 

— Da. 

— Nu-i suficient? 

— Poate că e, dar... - Johanna înclină capul - încă n-am 
terminat, nu-i aşa? 

— O, cred că am terminat. 

— Au mai rămas câteva mari probleme nerezolvate. 

— Cum ai spus şi tu, acum e vorba despre o acţiune 
importantă. O să-l prindă pe străin. 

— Nu la el mă refeream. 

Aşa se gândise şi el. 

— Îţi faci griji pentru Corinne. 

— Tu nu? 

— Nu aşa de mult. 

— Vrei să-mi zici de ce? 

Adam nu se grăbi, ci-şi alese cu grijă cuvintele. 

— După cum spuneai, acum povestea va fi peste tot în presă. 
Toată lumea o va căuta, aşa că probabil se va întoarce pur şi 
simplu acasă. Însă cu cât mă gândesc mai mult, cu atât mi se 
pare că răspunsul era destul de evident încă de la început. 

Johanna ridică o sprânceană. 

— Explică-mi. 

— Ştii, îmi tot doream să nu fie vina mea. Faptul că ea a fugit 
trebuia să însemne ceva mai mult decât părea. Trebuia să fie 
vorba de vreo conspirație în care să fie implicat grupul lui Chris 
Taylor sau ceva de genul ăsta. 

— Şi nu mai crezi asta? 

— Nu. 

— Deci ce presupui acum? 

— Chris Taylor a scos la lumină secretul cel mai ascuns şi mai 
dureros al soţiei mele. Toţi ştim ce efect are aşa ceva asupra 
unui om. 

— Te răvăşeşte. 

— Exact. Dar, mai mult decât atât, o revelaţie atât de 

importantă te dezgoleşte. Te sfâşie şi-ţi schimbă felul în care îţi 
priveşti viaţa. Adam închise din nou ochii. După aşa ceva, ai 
nevoie de timp să te refaci şi să-ţi dai seama cum să continui. 

— Deci tu crezi că Corinne... 

— Briciul lui Occam, zise Adam. Cel mai simplu răspuns este 
de obicei cel corect. Corinne mi-a scris în SMS că simţea nevoia 
să stea un timp departe de mine. Au trecut numai câteva zile. O 
să se întoarcă atunci când va fi pregătită. 

— Pari destul de convins. 

Adam nu răspunse. Johanna semnaliză un viraj şi continuă să 
şofeze. 

— Vrei să ne oprim să te speli înainte să ajungi acasă? Mai 
eşti murdar de sânge. 

— E-n regulă. 

— O să-i sperii pe băieți. 

— Nuuu! exclamă Adam. Sunt mai rezistenți decât crezi. 

Câteva minute mai târziu, Johanna îl lăsă în faţa uşii. Adam o 
salută fluturând din mână şi aşteptă până ce maşina dispăru din 
vedere. Nu intră în casă. Oricum băieţii nu se aflau acolo. Când 
era la lac, singur, o sunase pe Kristin Hoy. O rugase să-i ia de la 
şcoală şi să-i ţină la ea peste noapte. 

— Bineînţeles, spusese Kristin. Tu eşti bine, Adam? 

— Grozav. Îţi mulţumesc. 

Maşina Corinnei, cea abandonată în parcarea hotelului, se afla 
pe alee. Adam urcă în ea. Chiar şi scaunul şoferului păstra 
mirosul minunat al soţiei sale. Efectul medicamentelor slăbea şi 
durerea îl invadă iarăşi. Nu-i păsa, putea s-o suporte. Insă 
trebuia să fie alert. Tinea telefonul în mână. Poliţia îi permisese 
să-l ia de la locul crimei. Le zisese că bănuia că Chris Taylor îi 
aruncase mobilul sub comoda veche. îl lăsaseră să caute 
dedesubt, dar, desigur, telefonul nu era acolo. 

În schimb, era pistolul lui Merton. 

Un alt poliţist strigase că găsiseră telefonul lui Adam sus. 
Bateria fusese scoasă. Adam o pusese la loc şi îi mulţumise 
ofițerului. Acum avea pistolul lui Merton ascuns la centură. 
Poliţia nu-l mai percheziţionase. De ce ar mai fi făcut-o? 

Pistolul îl împunsese în coaste pe tot drumul alături de 
Johanna, totuşi nu îndrăznise să-l mişte. 

Avea nevoie de pistolul acela. 

Îi trimise lui Andy Gribbel e-mailul pe care-l compusese pe 

drum. La subiect scrisese: 
NU CITI PÂNĂ MÂINE-DIMINEAŢĂ 


Dacă ceva mergea prost - şi asta era foarte probabil -, 
Gribbel avea să citească dimineaţă e-mailul şi să-l trimită atât 
Johannei Griffin, cât şi lui Moş Rinsky. Se întrebase dacă să le 
spună acum, înainte să acţioneze, însă ei l-ar fi oprit. Ar fi 
contactat autorităţile şi atunci suspecţii ar fi strâns rândurile şi 
ar fi păstrat tăcerea. Ar fi angajat avocaţi ca el şi adevărul n-ar fi 
ieşit niciodată la iveală. 

Trebuia să se descurce singur. 

Se duse la Biserica Luterană Beth. Opri lângă ieşirea din sala 
de sport şi aşteptă. Acum credea că înţelegea ce se petrecuse, 
dar ceva tot îl mai rodea. Ceva nu i se părea în regulă... nui se 
păruse în regulă încă de la început. 

Scoase telefonul, redeschise SMS-ul Corinnei şi-l mai citi o 
dată. 


POATE CĂ TREBUIE SĂ NE DESPĂRŢIM UN TIMP. SĂ Al 
GRIJĂ DE COPIL NU ÎNCERCA SĂ MĂ CONTACTEZI. O SĂ 
FIE BINE. 


Se pregătea să-l citească iar, când Bob „Gaston” Baime ieşi 
mergând agale. Işi luă la revedere de la ceilalţi bărbaţi cu un 
ritual complicat în care se atingeau palme şi pumni. Purta nişte 
pantaloni scurţi care erau prea scurţi şi avea un prosop în jurul 
gâtului. Adam aşteptă răbdător până când Bob se apropie de 
maşina lui, apoi cobori şi zise: 

— Salut, Bob. 

Celălalt se întoarse spre el. 

— Salut, Adam. O, m-ai speriat. Ce...? 

Adam îl lovi cu putere în gură, trimiţându-l pe bărbatul masiv 
în scaunul şoferului. Ochii lui Bob se măriră de şoc. Avocatul 
veni în dreptul portierei şi-i înfipse pistolul în faţă. 

— Nu mişca. 

Bob îşi ţinea mâna la gură, pentru a opri sângele. Adam 
deschise portiera din spatele lui şi se strecură pe banchetă. 
Apăsă pistolul în ceafa antrenorului. 

— Ce dracului faci, Adam? 

— Spune-mi unde-i soţia mea. 

— Poftim? 

Adam împinse ţeava în ceafa lui. 

— Dă-mi numai un motiv. 

— Nu ştiu unde-i soţia ta. 

— CBW Inc., Bob. 

Tăcere. 

— Tu i-ai angajat, nu-i aşa? 

— Nu ştiu ce... 

Adam îl lovi în osul umărului cu patul pistolului. 

— Au! 

— Zi-mi despre CBW. 

— Dumnezeule, m-a durut. Doare rău. 

— CBW e firma de investigații a vărului tău Daz. L-ai angajat 
să caute porcării despre Corinne. 

Bob închise ochii şi gemu. 

— Nu-i aşa? 

Adam îl lovi iar cu pistolul. 

— Spune-mi adevărul, altfel jur că te omor. 

Antrenorul lăsă capul în jos. 

— Îmi pare rău. 

— Povesteşte-mi ce s-a întâmplat. 

— N-am vrut. Eu doar... Aveam nevoie de ceva, înţelegi? 

Adam îi înfipse din nou pistolul în ceafă. 

— Ce aveai nevoie? 

— Aveam nevoie de ceva despre Corinne. 

— Pentru ce? 

Celălalt tăcu. 

— De ce aveai nevoie de ceva despre soţia mea? 

— Dă-i drumul, Adam. 

— Cum? 

Bob se întoarse şi-l înfruntă. 

— Apasă pe trăgaci. Vreau s-o faci. Oricum nu mai am nimic. 
Nu-mi găsesc serviciu. Casa noastră e ipotecată. Melanie vrea 
să mă părăsească. Dă-i drumul. Te rog. Am achiziţionat o poliţă 
de asigurare bună de la Cal. Băieţilor le-ar fi mai bine fără mine. 

Şi atunci senzaţia reveni. 

„„„ băieți... 

Adam încremeni şi se gândi la mesajul Corinnei. 

„„„ băieți... 

— Fă-o, Adam. Apasă pe trăgaci. 

Avocatul clătină din cap. 

— De ce i-ai făcut rău soţiei mele? 

— Pentru că ea încerca să-mi facă rău. 

— Despre ce vorbeşti? 

— Banii delapidaţi, Adam. 

— Ce-i cu ei? 

— Corinne voia să mi-i pună mie în cârcă. Dacă o făcea, ce 
şanse aveam împotriva ei? Hai, serios. Corinne e profesoara aia 
drăguță. Toată lumea o iubeşte. lar eu sunt cel concediat, care 
are casa ipotecată. Cine m-ar crede pe mine şi nu pe ea? 

— Aşa că te-ai gândit... ce, să pui mâna pe ea înainte să pună 
ea mâna pe tine? 

— Trebuia să mă apăr. Aşa că am vorbit cu Daz. l-am cerut să 
caute ceva despre ea, asta-i tot. N-a găsit nimic. Bineînţeles că 
n-a găsit, nu-i normal? Corinne e mica domnişoară perfectă. lar 
Daz mi-a zis că o să-i pună numele pe o listă pentru - făcu din 
degete semnul ghilimelelor - „sursele lui neortodoxe”. A ajuns la 
un grup de ciudaţi, care avea însă regulile sale. Secretul trebuia 
dezvăluit chiar de ei. 

— Ai delapidat banii, Bob? 

— Nu. Dar cine m-ar crede? Apoi Tripp mi-a povestit ce 
intenţiona Corinne, că încerca să-mi pună mie în cârcă toată 
treaba. 

Senzaţia din mintea lui Adam încetă. 

„„. băieți... 

| se uscă gâtul. 

— Tripp? 

— Da. 

— Tripp ţi-a spus că asta intenţiona Corinne, să te acuze pe 
tine? 

— Exact. A zis că aveam nevoie de ceva, asta-i tot. 

Tripp Evans. Care avea cinci copii. Trei băieți. Două fete. 

„.. COPII... 

„„. băieți... 

Se mai gândi o dată la mesaj. 


POATE CĂ TREBUIE SĂ NE DESPĂRŢIM UN TIMP. SĂ Al 
GRIJĂ DE COPII 

Corinne nu se referea niciodată la Thomas şi la Ryan ca fiind 
„copiii”, ci numai „băieţii”. 

Capitolul 55 


Agonia din capul lui Adam devenise monstruoasă, grotescă. 

Fiecare pas îi trimitea un nou fulger prin cap. Medicul 
ambulanţei îi dăduse câteva pastile de rezervă. Era tentat să le 
ia - la naiba cu ameteala care aveau să i-o provoace! 

Însă trebuia să reziste. 

La fel cum făcuse cu două zile în urmă, trecu pe lângă 
Stadionul MetLife şi parcă în zona clădirilor de birouri închiriate. 
Izul îngrozitor de mlaştină din Jersey îl izbi iarăşi în faţă. Plăcile 
cauciucate ale podelei îi scârţâiau sub tălpi. Bătu la uşa 
aceluiaşi birou de la parter. 

Şi din nou Tripp deschise uşa şi rosti: 

— Adam? 

Şi avocatul întrebă iar: 

— De ce te-a sunat soţia mea în dimineaţa aia? 

— Poftim? lisuse, arăţi groaznic! Ce s-a-ntâmplat? 

— De ce te-a sunat Corinne? 

„_— Ti-am zis deja. Tripp făcu un pas în spate. Intră şi stai jos. 
Ala de pe cămaşa ta e sânge? 

Adam intră în birou. Nu mai fusese până atunci înăuntru. 
Tripp făcuse tot posibilul să-l ţină afară şi nu era de mirare. 
Biroul era o cocină. O singură încăpere, cu un covor uzat, un 
tapet care se dezlipea şi un computer depăşit. 

Ca să trăieşti într-un oraş precum Cedarfield e nevoie de mulţi 
bani. Cum de nu văzuse Adam adevărul până atunci? 

— Eu ştiu, Tripp. 

— Ce ştii? Cercetă fata lui Adam şi continuă: Ar trebui să te 
duci la un doctor. 

— Că tu ai delapidat banii clubului de lacrosse, nu Corinne. 

— lisuse, eşti plin de sânge! 

— Totul e exact pe dos faţă de ce mi-ai spus. Tu i-ai cerut 
timp Corinnei, nu invers. Şi ai folosit răgazul să-i înscenezi toate 
astea. Nu ştiu exact cum ai procedat. Presupun că ai modificat 
înregistrările contabile. Ai ascuns banii delapidaţi... nu ştiu. l-ai 
întors pe toţi cei din consiliu împotriva ei, ba chiar i-ai zis lui Bob 
că ea intenţiona să-l acuze. 

— Stai jos, Adam. Hai să discutăm. 

— Mă tot gândesc cum a reacţionat Corinne când am întrebat- 
o despre sarcina falsă. Nu s-a obosit să nege. N-o interesa decât 
să afle de unde ştiam eu. Cumva şi-a dat seama că tu erai în 
spatele afacerii. Că-i trimiteai un avertisment. De asta te-a 
sunat. Ca să-ţi spună că se săturase. Ce i-ai răspuns, Tripp? 

Celălalt nu se osteni să răspundă. 

— Ai rugat-o să-ţi mai dea o şansă? l-ai cerut să vă întâlniți ca 
să-i poţi explica? 

— Ai ceva imaginaţie. 

Avocatul clătină din cap şi încercă să se ţină tare. 

— Toată filosofarea aia despre bătrânele drăguţe sau membrii 
consiliilor sportive care delapidează fonduri. Cum se începe de 
la puţin. Bani de benzină... O cafea într-un local... Adam se 
apropie cu un pas. Aşa s-a întâmplat în cazul tău? 

— Zău că habar n-am despre ce vorbeşti. 

Adam înghiţi un nod şi simţi cum îi dau lacrimile. 

— E moartă, nu-i aşa? 

Tăcere. 

— Mi-ai ucis soţia. 

— Doar nu crezi aşa ceva. 

Avocatul simţi însă cum trupul începea să-i tremure din cauza 
adevărului. 

— Trăim visul, nu-i aşa? Nu asta zici întotdeauna, Tripp? Ce 
norocoşi suntem toţi şi cât de recunoscători ar trebui să fim. Te- 
ai căsătorit cu Becky, iubita ta din liceu. Aveţi cinci copii 
minunati. Ai face orice să-i protejezi, nu-i aşa? Ce s-ar întâmpla 
cu visul tău preţios dacă s-ar afla că nu eşti altceva decât un 
hoţ? 

Tripp Evans se îndreptă de spate şi arătă spre uşă. 

— leşi afară din biroul meu! 

— Totul se reducea la unul din doi: tu sau Corinne. Aşa vedeai 
tu lucrurile. Avea să fie distrusă familia ta. Sau a mea. Pentru 
unul ca tine, alegerea a fost simplă. 

Tonul lui Tripp devenise mai rece acum. 

— leşi afară. 

— SMS-ul pe care l-ai trimis în locul ei. Ar fi trebuit să-mi dau 
seama imediat. 

— Ce tot spui? 

— Ai omorât-o. Apoi, ca să câştigi timp, ai trimis SMS-ul ăla. 

Eu trebuia să-l citesc şi să-mi imaginez că ea plecase să se 
răcorească, iar dacă nu credeam asta, dacă bănuiam că i s-a 
întâmplat ceva, poliţia n-ar fi dat atenţie. Ar fi văzut SMS-ul. Ar fi 
aflat că ne-am certat rău. Nici măcar nu s-ar fi ostenit să facă un 
raport. Tu ai ştiut toate astea. 

Tripp clătină din cap. 

— Ai înţeles greşit. 

— Imi doresc să fie aşa. 

— Nu poţi dovedi. Nu poţi dovedi nimic din toate astea. 

— Să dovedesc? Poate că nu. Insă ştiu. Adam ridică telefonul 
mobil: „Să ai grijă de copii”. 

— Poftim? 

— Aşa scrie în SMS: „Să ai grijă de copii”. 

— Şi ce-i cu asta? 

— Corinne nu s-a referit niciodată la Thomas şi la Ryan ca 
fiind  „copii”. Zâmbi, chiar dacă avea inima frântă. Erau 
întotdeauna „băieţii”. Asta erau ei. Nu copiii ei. Băieţii ei. Nu 
Corinne a scris SMS-ul ăla, ci tu. Ai ucis-o şi pe urmă ai trimis 
SMS-ul ca să nu fie căutată imediat. 

— Asta-i dovada ta? întrebă Tripp aproape râzând. Chiar crezi 
c-o să creadă cineva povestea asta nebunească? 

— Mă îndoiesc. 

Adam scoase pistolul din buzunar şi ţinti. Celălalt făcu ochii 
mari. 

— Hei, calmează-te şi ascultă-mă o secundă. 

— Tripp, chiar nu mai am niciun motiv să-ţi ascult minciunile. 

— Doar... Becky o să vină aici peste câteva minute. 

— A, bine. 

Adam apropie şi mai mult pistolul de faţa bărbatului. 

— Cum ar suna mărunta ta filosofare în cazul ăsta? Ochi 
pentru ochi, probabil? 

Pentru prima dată, masca lui Evans alunecă şi Adam putu 
vedea întunecimea de dedesubt. 

— Doar nu i-ai face ei vreun rău. 

Adam îl privi fix, iar Tripp îi întoarse privirea. Pentru o 
fracțiune de secundă, niciunul dintre ei nu se clinti. Apoi ceva se 
schimbă la Tripp. Avocatul putu să vadă. Bărbatul începu să 
aprobe din cap ca pentru sine. Se lăsă pe spate şi luă cheile 
maşinii. 

— Să mergem, zise el. 

— Poftim? 

— Nu vreau ca Becky să te găsească aici. Hai să mergem. 

— Unde? 

— Voiai să afli adevărul, nu? 

— Dacă e vreo şmecherie... 

— Nu e. O să vezi adevărul cu ochii tăi. După aia poţi să faci 
ce vrei. Asta-i târgul. Acum însă trebuie să plecăm. Nu vreau ca 
Becky să sufere, înţelegi? 

Porniră spre uşă, Adam cu un pas în urmă. [inu pistolul 
îndreptat către Tripp câteva secunde, apoi îşi dădu seama cum 
ar fi văzut scena cineva aflat în trecere şi puse pistolul în 
buzunarul gecii. Îl ţintea însă pe Tripp prin buzunar, ca un tip 
dintr-un film prost care îşi foloseşte degetul pe post de armă. 

Când ieşiră, un Dodge Durango cunoscut intră în parcare. 
Amândoi încremeniră când o văzură pe Becky. Tripp şopti: 

— Dacă te atingi de vreun fir de păr din capul ei... 

— Scapă de ea, spuse Adam. 

Becky Evans avea pe faţă zâmbetul ei voios. Le făcu din mână 
cu un entuziasm exagerat şi trase maşina lângă ei. 

— Bună, Adam! strigă Becky. 

Era nemaipomenit de veselă. 

— Bună, Becky. 

— Ce faci aici? 

Adam privi spre Tripp, care zise: 

— A intervenit ceva în organizarea meciului băieţilor dintr-a 
şasea. 

— Credeam că e mâine-seară. 

— Păi, tocmai asta-i. Putem fi daţi afară din turneu din cauza 
unei probleme de înregistrare. Eu şi Adam tocmai plecam acolo 
să vedem dacă putem rezolva. 

— O, ce păcat. Trebuia să ieşim în oraş la cină. 

— O să ieşim, iubire. Nu durează mai mult de o oră, două. 
Mergem la Baumgart's când mă întorc acasă, bine? Doar noi doi. 
Becky încuviinţă, dar pentru prima dată zâmbetul îi îngheţă. 

— Sigur. Se întoarse către avocat: Ai grijă de tine, Adam. 

— Şi tu. 

— Salutări Corinnei. Trebuie să mai ieşim toţi patru. 

Adam reuşi să spună: 

— Mi-ar face plăcere. 

Femeia plecă, fluturând iarăşi mâna. Tripp o urmări cu 

privirea. Avea ochii umezi. Când dispăru din vedere, se puse în 
mişcare. Adam îl urmă. Tripp scoase cheile şi descuie maşina. 
Se urcă la volan, iar Adam se aşeză alături. Scoase pistolul din 
buzunar şi-l îndreptă iar spre celălalt, care acum părea mai 
calm. Apăsă acceleraţia şi ieşi pe Drumul 3. 

— Unde mergem? întrebă Adam. 

— În Rezervaţia Mahlon Dickerson. 

— Lângă Lacul Hopatcong? 

— Da. 

— În copilăria Corinnei, familia ei avea o cabană acolo. 

— Ştiu. Becky a fost la ea când erau în clasa a treia. De asta 
am ales-o. 

Adam simţi refluxul adrenalinei. Durerea surdă şi pulsândă din 
cap îi reveni cu forţe reînnoite. Ameţeala şi epuizarea îl 
vlăguiau. Tripp viră pe interstatala 80. Avocatul clipi şi strânse 
mai tare pistolul. Cunoştea drumul şi calculase că se aflau la o 
jumătate de oră de rezervaţie. Soarele începuse să apună, dar 
probabil mai aveau o oră de lumină. 

Îi sună telefonul mobil. Se uită şi văzu apelantul: Johanna 
Griffin. Nu răspunse. Mai merseră un timp în tăcere. Când 
ajunseră la ieşirea spre Drumul 15, Tripp rosti: 

— Adam? 

— Da. 

— Să nu mai faci asta. 

— Ce anume? 

— Să nu-mi mai ameninţi niciodată familia. 

— E ironic să-mi spui chiar tu asta. 

Tripp se întoarse, îi întâlni ochii şi repetă: 

— Să nu-mi mai ameninţi niciodată familia. 

Tonul său îi trimise lui Adam un fior în inimă. 

Tripp Evans reveni cu privirea la drum. Ţinea ambele mâini pe 
volan. Viră pe Weldon Road şi intră în pădure pe un drum 
neasfaltat. Parcă printre copaci şi opri motorul. Adam ţinea 
pistolul pregătit. 

— Haide, zise Tripp deschizând portiera. Să terminăm cu asta. 

leşi din maşină şi avocatul îl urmă, asigurându-se că pistolul e 
mereu îndreptat spre el. Dacă avea de gând să încerce ceva 
acolo, unde erau singuri, avea probabil cea mai bună şansă. 
Tripp însă nu şovăi. Intră printre copaci. Nu exista o cărare, dar 
îşi puteau găsi drumul. Tripp păşea sigur pe sine, hotărât. Adam 

încercă să ţină pasul, dar îi venea greu în starea în care se afla. 
Se întrebă dacă asta era manevra lui Tripp - să se îndepărteze 
tot mai mult de el şi apoi să fugă, sau poate să-i cadă în spate 
când se întuneca. 

— Mergi mai încet, spuse el. 

— Vrei adevărul, nu-i aşa? Tonul lui Tripp era aproape vesel. 
Ţine pasul. 

— Biroul tău. 

— Ce-i cu el? A, că-i o budă, la asta te referi? 

— Credeam că te-ai descurcat bine la o firmă importantă de 
pe Madison Avenue. 

— Am stat acolo cam cinci minute să fiu concediat. Vezi tu, 
întotdeauna mi-am imaginat c-o să am o slujbă sigură toată 
viaţa la magazinul de echipament sportiv al tatii. Am pariat totul 
pe-o singură carte, iar când situaţia a luat-o razna, am pierdut 
totul. Da, am încercat să-mi deschid propria afacere, dar, mă 
rog, ai văzut şi tu rezultatele. 

— Ai rămas falit. 

— Da. 

— lar în trezoreria clubului de lacrosse erau destui bani. 

— Mult mai mult decât destui. Îl ştii pe Sydney Gallonde? 
Bogătanul cu care am fost la liceu? Habar n-avea de lacrosse. 
Stătea doar pe banca de rezerve. Ne-a dat o sută de mii pentru 
că am avut grijă de el. Eu! Au mai fost şi alţi donatori. Când am 
venit eu, organizaţia abia îşi putea permite să cumpere un stâlp 
de poartă. Acum avem terenuri cu gazon, echipamente şi... 
Tripp se opri. Gândeşti probabil că-mi caut iar scuze. 

— Chiar asta faci. 

— Posibil. Nu eşti însă atât de naiv încât să crezi că lumea e 
alcătuită doar din alb şi negru. 

— Nu prea. 

— Întotdeauna suntem noi împotriva lor. Asta-i viaţa. Din 
motivul ăsta ducem războaie. Luăm zilnic decizii ca să-i 
protejăm pe cei dragi, chiar dacă asta înseamnă să creăm altora 
probleme. Îi cumperi băiatului tău o pereche nouă de ghete cu 
crampoane, pentru lacrosse. Puteai folosi banii ăia ca să salvezi 
un copil care moare de foame în Africa. Dar n-o faci şi-l laşi pe 
copilul ăla să moară de foame. Noi contra lor. Toţi facem asta. 

— Tripp? 

— Ce-i? 

— Nu prea e momentul pentru prostiile tale. 

— Mda, ai dreptate. 

Tripp se opri în mijlocul pădurii, îngenunche şi începu să 
pipăie pământul. Împinse cu mâinile crenguţele şi frunzele. 
Adam îşi pregăti pistolul şi făcu doi paşi în spate. 

— N-o să te atac, Adam. Nu-i nevoie. 


— Ce faci? 

— Caut ceva... A, aici e. 

Se ridică. 

Ţinea în mână o lopată. Lui Adam i se înmuiară picioarele. 
— O, nu... 


Tripp stătea în faţa lui. 

— Ai avut dreptate. În final, totul s-a redus la alegerea între 
familia mea şi familia ta. Numai una poate supravieţui. Aşa că 
dă-mi voie să te întreb: tu ce-ai fi făcut? 

Adam clătină din cap. 

— Nu... 

— În general ai înţeles corect. Am luat banii, totuşi am avut 
intenţia să-i pun la loc. N-o să încep iar să mă justific. Corinne a 
aflat. Am implorat-o să nu divulge nimic, să nu-mi ruineze viaţa. 
Am încercat să câştig timp. Dar, sincer, n-aveam nicio 
posibilitate să pun banii la loc. Nu încă. Insă, da, mă pricep la 
contabilitate, pentru că asta am făcut ani de zile în magazinul 
tatii. Am început să modific înregistrările astfel încât indiciile să 
ducă mai degrabă către ea. Corinne nu ştia asta, desigur. De 
fapt, m-a ascultat şi a păstrat tăcerea. Nici măcar ţie nu ţi-a zis, 
nu-i aşa? 

— Nu. 

— Aşa că m-am dus la Bob şi la Cal şi apoi, cu mult regret 
prefăcut, la Len. Le-am spus despre cum delapidase Corinne 
fondurile clubului de lacrosse. In mod neaşteptat, Bob a fost cel 
care n-a prea crezut povestea. De aceea, i-am zis că, atunci 
când o întrebasem pe Corinne, ea a dat vina pe el. 

— Şi Bob s-a dus la vărul lui. 

— N-am contat pe asta. 

— Unde-i Corinne acum? 

— Stai exact pe locul unde am îngropat-o. 

Pur şi simplu. 

Adam se sili să privească în jos. Îl cuprinse ameţeala. Nu se 
mai chinui să se redreseze. Putea vedea că pământul de sub 

picioarele lui fusese răscolit recent. Căzu într-o parte şi se 
sprijini de un copac, cu răsuflarea întretăiată. 

— Eşti bine, Adam? 

Avocatul înghiţi nodul care i se pusese în gât şi ridică pistolul. 
„Calmează-te, calmează-te, calmează-te...” 

— Pune mâna şi sapă, rosti el. 

— La ce bun? Ţi-am zis deja că-i aici. 

Încă năuc, Adam se împletici spre el şi-i înfipse pistolul în faţă. 

— Pune mâna şi sapă, imediat. 

Tripp strânse din umeri şi trecu pe lângă el. Adam îl aţinti cu 
pistolul, străduindu-se să nici nu clipească. Celălalt înfipse 
lopata în pământ, săpă, aruncă pământul alături. 

— Spune-mi ce-a urmat, ceru Adam. 

— Ştii bine, nu-i aşa? După ce ai întrebat-o despre sarcina 
falsă, Corinne s-a enervat. Se săturase. Avea de gând să 
dezvăluie ce făcusem. Aşa că i-am zis: „Bine, asta e, o să 
recunosc”. l-am propus să ne întâlnim la prânz şi să revedem 
situaţia, ca să fim pe aceeaşi lungime de undă. Ea a ezitat, însă, 
da, pot fi convingător. 

Lopata se înfipse din nou în pământ. Şi din nou. 

— Unde v-aţi întâlnit? întrebă Adam. 

Tripp aruncă pământul într-o parte. 

— Acasă la voi. Am intrat prin garaj. Corinne a ieşit şi m-a 
întâmpinat. N-a vrut să intru în casă, înţelegi? Ca şi cum ar fi 
fost exclusiv locul familiei. 

— Şi ce-ai făcut? 

— Tu ce crezi? 

Tripp privi în jos şi zâmbi spre pământ. Apoi se dădu la o 
parte, ca Adam să poată vedea. 

— Am împuşcat-o. 

Adam privi pe lângă el spre groapă. Inima i se prefăcu în 
pulbere. Acolo, în ţărână, zăcea Corinne. 

— O, nu... 

Picioarele îi cedară. Se prăbuşi lângă soţia lui şi începu să-i 
îndepărteze pământul de pe faţă. 

— O, nu... 

Avea ochii închişi, dar era încă atât de frumoasă. 

— Nu... Corinne... Doamne, te rog... 

Apoi îşi pierdu controlul. Îşi lipi obrazul de obrazul ei rece, 
lipsit de viaţă, şi izbucni în plâns. 

O parte infimă din el se gândea la Tripp, care încă avea lopata 
în mână şi putea să-l atace. Avocatul ridică ochii, cu pistolul 
pregătit. 

Tripp însă nu se clintise. 

Stătea acolo, cu un zâmbet mic pe faţă. 

— Acum eşti gata, Adam? 

— Poftim? 

— Eşti gata să mergi acasă? 

— Despre ce dracului vorbeşti? 

— Aşa cum am promis la birou. Acum ştii adevărul. S-a 
terminat. Trebuie s-o îngropăm la loc. 

Lui Adam începu să i se învârtă din nou capul. 

— Ai înnebunit? 

— Nu, prietene, poate tu. 

— Ce dracu spui acolo? 

— Îmi pare rău c-am omorât-o. Chiar îmi pare rău. Nu vedeam 
însă altă scăpare. Serios. Cum ziceam, noi am fi gata să ucidem 
pentru ai noştri. Soţia ta îmi ameninţa familia. Tu ce-ai fi făcut? 

— Eu n-aş fi delapidat banii. 

— S-a terminat, Adam. Vocea lui suna ca o poartă de oţel care 
se trântea. Amândoi trebuie să mergem mai departe. 

— Eşti nebun. 

— lar tu nu te-ai gândit bine. Zâmbetul îi reveni pe buze. 
Contabilitatea clubului de lacrosse e un dezastru. Nimeni n-o să 
reuşească s-o descurce. Aşadar, ce o să afle poliţia? Tu ai 
descoperit cum te-a înşelat Corinne, prefăcându-se că-i gravidă. 
V-aţi certat rău din cauza asta. A doua zi, ea a fost împuşcată în 
garajul vostru. Eu am curăţat un pic sângele, dar ce contează? 
Poliţia o să găsească urme. Am folosit detergentul de sub 
chiuvetă. Am aruncat în coşul vostru de gunoi cârpele murdare 
de sânge. Incepi să-nţelegi? 

Adam privi din nou faţa frumoasă a Corinnei. 

— Am pus trupul în portbagajul maşinii ei. Lopata din mâna 
mea ţi se pare cunoscută? Ar trebui. Am luat-o din garajul 
vostru. 

Avocatul continua să se uite la frumoasa lui soţie. 

— Şi dacă nu-i destul, camerele de securitate de pe coridorul 
biroului meu te-au filmat obligându-mă să urc în maşină sub 
ameninţarea pistolului. Dacă pe cadavru se găseşte vreo urmă 
din ADN-ul meu, ei bine, tu m-ai silit s-o dezgrop. Tu ai omorât- 

o, tu ai îngropat-o aici, tu i-ai parcat maşina lângă un aeroport, 
dar ai rămas la distanţă de aeroportul propriu-zis pentru că 
toată lumea ştie că acolo sunt camere de securitate. Apoi ai 
câştigat timp trimiţându-ţi un SMS din care să reiasă că ea a 
fugit. Apoi, ca să complici şi mai mult lucrurile, nu ştiu, poate că 
i-ai aruncat telefonul în camionul unei firme de livrări. De 
exemplu, la un magazin Best Buy. Dacă cineva ar încerca să 
localizeze telefonul, ar crede că Corinne merge undeva cu 
maşina, cel puţin atâta vreme cât ar ţine bateria. Asta ar crea şi 
mai multă confuzie. 

Adam clătină din cap. 

— Nimeni n-o să creadă aşa ceva. 

— Ba sigur o să creadă. Şi dacă nu, hai să fim cinstiţi. Tu eşti 
soţul ei. Eşti un criminal mult mai la îndemână decât mine, nu 
crezi? 

Adam se întoarse spre soţia lui. Avea buzele vinete. Corinne 
nu părea liniştită în moarte. Părea pierdută, speriată şi singură. 
Îi mângâie obrajii. Tripp Evans avea dreptate într-un singur 
punct. Se terminase, indiferent de ce avea să se întâmple în 
continuare. Corinne era moartă. Partenera de viaţă îi fusese 
luată pentru totdeauna de lângă el. Fiii săi, Ryan şi Thomas, nu 
vor mai fi niciodată aceiaşi. Băieţii lui - nu, băieţii e; - nu vor mai 
avea parte niciodată de alinarea şi de dragostea mamei lor. 

— Adam, ce-i făcut e bun făcut. Acum e momentul destinderii. 
Nu înrăutăţi şi mai mult situaţia. 

Şi atunci Adam observă încă ceva, care îi frânse din nou 
inima. 

Lobii urechilor ei. 

Lobii... nu mai era nimic acolo. Revăzu magazinul de bijuterii 
de pe Strada 47, restaurantul chinezesc, chelnerul aducându-i 
pe o tavă, zâmbetul de pe faţa ei, grija cu care îi scotea Corinne 
şi-i aşeza pe noptieră înainte de a se culca. 

Tripp nu doar o ucisese. li furase şi cerceii cu diamante. 

— Şi încă ceva, spuse Tripp. 

Adam ridică ochii spre el. 

— Dacă te apropii vreodată de familia mea sau o ameninţi, ei 
bine, deja ţi-am arătat ce o să fac. 

— Da, mi-ai arătat. 

Apoi avocatul ridică pistolul, ţinti în mijlocul pieptului lui Tripp 
şi apăsă de trei ori pe trăgaci. 

Capitolul 56 


Șase luni mai târziu 


Meciul de lacrosse avea loc într-un loc numit cu optimism 
SuperDome, o arenă sportivă gonflabilă făcută dintr-un fel de 
material pliabil. Pe timpul iernii, Thomas juca într-o ligă de 
lacrosse indoor. Venise şi Ryan. Îşi urmărea fratele şi, în acelaşi 
timp, se juca cu mingea într-un colţ cu alţi copii. De asemenea, 
Ryan se uita şi la tatăl lui. Acum făcea des asta, se uita la tatăl 
lui ca şi cum Adam s-ar fi putut evapora pe neaşteptate. 
Bărbatul înţelegea, desigur. Încercase să-l liniştească, dar ce ar 
fi putut de fapt spune? 

Nu voia să-i mintă pe băieţi, însă dorea ca ei să se simtă în 
siguranţă şi fericiţi. 

Fiecare părinte trebuie să menţină acest echilibru. Lucrurile 
nu se schimbaseră prea mult odată cu moartea Corinnei, totuşi 
învățase că fericirea bazată pe neadevăruri este, în cel mai bun 
caz, trecătoare. 

Adam o privi pe Johanna Griffin împingând uşa de sticlă. 
Traversă prin spatele porţii şi veni lângă el, cu faţa la teren. 

— Thomas e numărul 11, nu? 

— Da. 

— Cum a jucat? 

— Grozav. Antrenorul de la Bowdoin vrea să-l selecteze. 

— Uau! Bună şcoală. O să meargă acolo? 

Adam ridică din umeri. 

— E la şase ore de aici. Înainte de tot ce s-a întâmplat, da, s- 
ar fi dus. Acum însă... 

— Vrea să fie mai aproape de casă. 

— Exact. Bineînţeles, ne putem muta şi noi. Nu ne-a rămas 
nimic în oraşul ăsta. 

— Şi de ce rămâneţi? 

— Nu ştiu. Băieţii au pierdut deja destul. Au crescut aici. Au 
şcoala, prietenii. 

Pe teren, Thomas recuperă o minge şi începu să alerge. 

— Şi mama lor e aici. În casa asta. În oraşul ăsta. 

Johanna încuviinţă. Adam se întoarse către ea. 

— Mă bucur mult să te văd. 

— Asemenea. 

— Când ai ajuns? 

— Acum câteva ore. Mâine se pronunţă sentinţa lui Kuntz. 

— Ştii deja că va fi închisoare pe viaţă. 

— Da, dar tot vreau să văd. De asemenea, voiam să fiu sigură 
că tu ai fost disculpat oficial. 

— Am fost. Am primit vestea săptămâna trecută. 

— Ştiu. Dar tot voiam să văd cu ochii mei. 

Adam aprobă din cap. Johanna se uită spre locul unde stăteau 
Bob Baime şi ceilalţi părinţi. 

— Întotdeauna stai singur la marginea terenului? 

— Acum da. Totuşi n-o iau personal. Mai ştii ce ţi-am povestit 
despre chestia cu visul trăit? 

— Da. 

— Eu sunt dovada vie că-i ceva superficial. Bineînţeles, toată 
lumea ştie că-i superficial, dar nimănui nu-i place să stea alături 
de cineva care-i aduce tot timpul aminte de asta. 

Se mai uitară un timp la joc. 

— N-a apărut nimic nou despre Chris Taylor, întrerupse 
femeia tăcerea. E tot fugar, însă el nu-i chiar inamicul public 
numărul unu. N-a făcut decât să şantajeze nişte oameni care nu 
vor să-l acuze în mod oficial pentru că, astfel, secretele lor ar fi 
dezvăluite. Chiar dacă va fi prins, am îndoieli că va primi mai 
mult decât o condamnare cu suspendare. Te vei resemna? 

Adam înălţă din umeri. 

— Mă tot gândesc şi răzgândesc. 

— Cum aşa? 

— Dacă ar fi lăsat-o pe Corinne să-şi păstreze secretul, poate 
nu s-ar fi întâmplat nimic din toate astea. Aşa că mă-ntreb: Oare 
Străinul a ucis-o pe soţia mea? Sau a fost propria ei decizie de a- 
şi înscena sarcina? Sau eu, pentru că nu mi-am dat seama cât 
de nesigură am făcut-o să se simtă? Poţi să înnebuneşti tot 
gândindu-te aşa. Te-ntorci în timp şi revezi totul în buclă. Dar, 
până la urmă, un singur om este vinovatul, iar omul acela e 
mort. Eu l-am ucis. 

Thomas pasă mingea şi alergă în spaţiul din spatele porții, 
numit X în jargonul lacrosse. Conform raportului legistului, 
primul glonţ fusese suficient. Străbătuse inima lui Tripp Evans, 

omorându-l pe loc. Adam mai simţea greutatea pistolului. Încă 
putea simţi reculul, când apăsase pe trăgaci. Incă putea vedea 
trupul lui Tripp Evans prăbuşindu-se şi putea auzi ecourile 
prelungi ale împuşcăturilor în pădurea tăcută. 

Câteva secunde după împuşcături, Adam nu făcuse nimic. 
Stătuse acolo, amorţit. Nu se gândise la repercusiuni. Voia doar 
să stea cu soţia lui. Aplecase din nou capul lângă Corinne a lui. li 
sărutase obrazul, închisese ochii şi plânsese. 

Apoi, o clipă mai târziu, o auzise pe Johanna zicând: 

— Adam, trebuie să ne mişcăm repede. 

Femeia îl urmărise. Luase uşor arma din mâna lui Adam şi o 
pusese în a lui Tripp Evans. Îşi pusese degetele peste degetele 
lui şi trăsese trei focuri, ca să rămână reziduuri de praf de puşcă 
pe mâna lui Tripp. Ridicase cealaltă mână a lui Tripp şi îl 
zgâriase pe Adam, asigurându-se că se va găsi ADN sub unghii. 
Adam îi urmase ordinele şocat. Pregătiseră o poveste despre 
legitima apărare. Nu era perfectă. Avea goluri şi lăsa loc de 
întrebări, dar, în cele din urmă, dovezile fizice, împreună cu 
depoziţia Johannei, care auzise mărturisirea lui Tripp Evans, 
făcuseră imposibil să fie pus sub acuzare. 

Adam era liber. 

Totuşi, trebuie să trăieşti cu ceea ce ai făcut, iar el omorâse 
un om. Nu scapi uşor de aşa ceva. Il bântuia noaptea şi nu-l lăsa 
să doarmă. Înţelegea că nu avusese de ales. Atât timp cât Tripp 
Evans ar fi fost în viaţă, ar fi reprezentat o ameninţare pentru 
familia lui Adam. O latură a sa, primitivă, era satisfăcută de 
ceea ce făcuse, pentru că-şi răzbunase soţia şi-şi protejase 
băieţii. 

— Pot să te-ntreb ceva? spuse el. 

— Sigur. 

— Tu dormi bine? 

Johanna Griffin zâmbi. 

— Nu, nu prea. 

— Îmi pare rău. 

Femeia ridică din umeri. 

— Poate că nu dorm bine, dar aş dormi mult mai prost dacă tu 
ţi-ai petrece restul vieţii în închisoare. Am făcut o alegere atunci 
când te-am văzut în pădure. Cred că am făcut alegerea care mă 
face să dorm cel mai bine. 

— Mulţumesc. 

— Nu-ţi face probleme. 

Mai exista ceva ce-l deranja pe Adam, însă nu vorbea 
niciodată despre asta. Oare Tripp Evans chiar crezuse tot timpul 
că planul lui va funcţiona? Chiar crezuse cu adevărat că Adam Îi 
va lăsa pur şi simplu să scape nepedepsit după ce-i ucisese 
soţia? Chiar crezuse că era înţelept să-i amenințe familia când 
Adam era îngenuncheat lângă trupul soţiei sale, cu un pistol în 
mână? 

După moartea lui Tripp, familia beneficiase de o sumă uriaşă 
de la asigurarea de deces. Familia Evans rămăsese în oraş. 
Primise sprijin. Toţi cei din Cedarfield, chiar şi cei care erau 
convinşi că Tripp fusese un ucigaş, se adunase în jurul lui Becky 
şi al copiilor. 

Oare ştiuse Tripp că aşa se va întâmpla? 

Oare dorise Tripp, de fapt, ca Adam să-l ucidă? 

Mai rămăsese un minut din meci şi scorul era strâns. 

— Bizar, totuşi, zise Johanna Griffin. 

— Ce anume? 

— Totul a fost despre secrete. Asta a fost toată chestia cu 
Chris Taylor şi grupul lui. Voiau să scape lumea de secrete. lar 
acum eu şi cu tine suntem siliţi să păstrăm cel mai mare secret 
dintre toate. 

Stătură amândoi, urmărind cum se scurge timpul. Când mai 
rămăseseră treizeci de secunde, Thomas înscrise un gol care 
aduse victoria echipei. Spectatorii explodară. Adam nu sări în 
sus de bucurie, dar zâmbi. Se întoarse spre Ryan. Ryan zâmbea 
şi el. Şi, era convins, sub cască, Thomas zâmbea la rându-i. 

— Probabil de fapt pentru asta am venit, continuă Johanna. 

— Pentru ce? 

— Să vă văd pe toţi zâmbind. 

Adam încuviinţă din cap. 

— Poate. 

— Eşti o persoană religioasă, Adam? 

— Nu tocmai. 

— N-are importanţă. Nu trebuie să crezi că şi ea îi vede acum 
pe băieţi zâmbind. Johanna îl sărută pe obraz şi se îndepărtă. 
Trebuie doar să crezi că ar fi vrut şi ea să-i vadă zâmbind. 

